
de la Râmet 



RAMEŢII PĂRINTELUI DOMETIE 

ŞI DOMETIE AL RÂMEŢILOR 

SAU 

ALCĂTUIREA POETICĂ A MONAHISMULUI 



Râmeţi 

Pe drumul greu spre seară am ajuns 
In Apusenii sfinţi la mănăstire 
Munţii Trascăului sub lună odihnesc 
Măicuţele veghează în psaltire. 

Schitul de piatră- 1 ţine un izvor 
Din vremi străvechi ce sare dintr-o piatră 
Schimnicii transilvani şi eremiţi 
Păstrează mila focului în vatră. 

Sofronie din Cioara şi Iancu Avram 
Aici făptura lor a devenit făclie 
Şi pravila de taină pentru moţi 
S-a scris cu sânge-n piele pe vecie. 

Un râu subţire picură din munţi 
Cu zvon de clopoţei şi oseminte 
Acolo sus e neamul meu plecat 
Cu turmele pe plaiurile sfinte. 

Aici pe vale pururi drumul lor 
Candela sfeşnic blândă- 1 priveghează 
Vulturi cereşti în horă şi în cor 
Ţin umbra pâinii dreaptă la amiază. 



Ioan Alexandru 



Dometie de la Râmeţi 

Iată un om ce nu l-am cunoscut 
Nici după faţă nici după glăsuire 
Când fost-am eu către Râmeţi smerit 
Era demult trecut la nemurire 

Cărările uşoare-n urma lui 
Sunt veştede pe dealurile toate 
Şi-n cimitir la umbra unui nuc 
Şi lămpile de vânt sunt scuturate 

Toate se sting degrabă câte ţin 

De-nfâţişarea din vremelnicie 
Iar unde plugul n-a intrat adânc 
Cresc buruieni cu-ntâia vijelie 

I-un singur loc la cer şi la pământ 
In care poţi rămâne pe-nserate 
Şi se pătrunde numai prin cuvânt 
Ca să rodeşti pentru eternitate 

Iar să-1 ajungi i-atâta de uşor 
Şi-atât de greu şi-atât de cu putinţă 
Căci trebuie prin mii şi mii de porţi 
Să sângerezi în strai de umilinţă 

Să nu te laşi o clipă biruit 
De îndoială şi amărăciune 
Căci şarpele pe munţi desvlăguit 
E treaz şi-n somn ca focul în tăciune 

Să te strecori de viu prin crăpături 
Desculţ zdrobit de drumuri şi piroane 
Iar când să luneci printre surpături 
Vei fi sorbit pe lacrimi în icoane 

Dometie era păstor frumos 
Mă uit la voi surorile lui toate 
Eu cred că semăna cu ce-i mai bun 
Din câte-au fost Ardealului lăsate 

Ce v-a făcut să vă ţineţi de el 
Căci nu avea nimic de ce te ţine 
Se lepădase fără scăzământ 
De cea din urmă dragoste de sine. 

Eu cred că a murit fără de trup 
Nu mai era nimenea acasă 
Şi sufletul prin moarte 1-a trecut 
Cum treci prin râu în braţe o mireasă 

Şi de aceea este-ntreg aici 
Şi a plecat întreg în alta parte 
Ca oriunde ai fi, să fii cu el 
Şi pe pământ si dincolo de moarte 

Râmeţi, 29 iulie '79 

Sf. Prohor, Nicanor, Timon, Parmena 

Ioan Alexandru 



de la Râmeţ 

PĂRINTELE DOMETIE, 
UN MONAH ATÂT DE SIMPLU, 

DUPĂ VORBĂ, DUPĂ PORT, 

CONTINUATORUL SFÂNTULUI 

GHELASIE 



„ Un mare duhovnic, mort prea devreme, 

dar aproape canonizat de cei care l-au cunoscut 

a fost Dometie Manolache, 

de la Mănăstirea Râmeţi, din Transilvania. " 

(Mitropolitul Antonie Plămădeală) 

Citind Raportul de activitate al Părintelui Dometie, pe care îl prezentăm în chip de 
Curriculum vitae, nu poţi să nu fi uimit de câtă modestie cuprinde. Pare o viaţă absolut 
obişnuită, aproape banală, dacă nu ai şti că este o viaţă de părinte adevărat, cu atâtea suflete 
păstorite, cu atâtea liturghii slujite. 

Spre deosebire de ceilalţi Părinţi prezenţi în această colecţie, pe Părintele Dometie nu 
l-am cunoscut faţă către faţă. Am ajuns la Mănăstirea Râmeţi, pe urma poeziilor lui Ioan 
Alexandru, de abia în luna iunie 1976, deci cam la un an după ce Părintele Dometie se 
călătorise la Domnul. 

Dar la mănăstire era în continuare extrem de prezent. Şi a rămas până astăzi, când a 
trecut peste un sfert de veac din momentul acela. Este o prezenţă sfântă, care creşte o dată cu 
anii. Mormântul său părea atunci încă proaspăt. Peste tot, pe culoare, în chilii, la trapeză te 
întâmpinau fotografii înfăţişând un călugăr simplu, blând, extrem de uman în aspect, cu o faţă 
de om bătut de gânduri şi de griji ca un marinar de vânturile mării (la el era, în ceea ce 
priveşte mănăstirea, întreaga responsabilitate a mării acestei vieţi!), cu o ţinută extrem de 
modestă, amintind-o pe cea a pustnicilor sau a călugărilor rătăcitori. Maicile erau încă 
puternic marcate de plecarea Părintelui la o vârstă totuşi destul de tânără. Mai ales cele tinere, 
având în acea perioadă între 17 şi 23 de ani, se simţeau de-a dreptul orfane. Toate fuseseră 
alese de Părintele cu multă atenţie, având în vedere inspiraţia divină şi vocaţia lor. El 
considera că miresele lui Hristos se cuvine să provină dintre fiicele cele mai bune, mai 
frumoase, mai curate, mai dârze pe care le are o familie, iar nu dintre acelea care nu-şi pot afla 
un alt rost în viaţă. Fiecare avea propria ei poveste cu Părintele în ceea ce priveşte intrarea la 
mănăstire, poveste venind uneori din copilăria cea mai fragedă. Căci s-ar putea spune despre 
Părintele Dometie, printre altele, şi aceasta, că avea vocaţia de duhovnic într-o mănăstire de 
maici, lucru cu totul rar. Cei mai mulţi dintre aceşti duhovnici ajung în situaţia respectivă din 
ascultare faţă de ierarh şi poartă toată viaţa în ei dorul mănăstirilor de călugări din care au 
plecat. Dar el şi-a consacrat întreaga viaţă acestui ideal, renaşterea monahismului transilvan, 
atât de maltratat şi de decimat la jumătatea veacului al XVIII-lea. O gândea prin crearea unei 
puternice mănăstiri de maici, după rânduielile monahale cele mai autentice. Şi, în ciuda 
teribilelor impedimente pe care le presupunea timpul acela, a reuşit! Sămânţa aruncată şi 
îngrijită cu atâta trudă sfântă la încolţirea ei de Părintele Dometie a condus la înflorirea, 
astăzi, a unei mari lavre a monahismului românesc, probabil cea mai mare mănăstire de obşte 
din ţară pentru maici. El nu a fost, aşa cum se întâmplă în marea majoritate a mănăstirilor de 
maici, numai slujitorul altarului, ci adevăratul stareţ, implicat până la capăt în toate treburile, 
chiar şi în cele mai mărunte. Ştia să fie şi blând şi iertător, şi aspru şi mustrător, după cum 
situaţia o impunea. Dar totdeauna drept, totdeauna plin de dragoste, reuşind să păstreze un 
echilibru de fond, lucru atât de rar chiar şi în această lume afierosită mai apropiat lui Hristos. 

O altă caracteristică definitorie a Părintelui este aceea că probabil ca nimeni altul a 
îmbinat slujirea călugărească cea mai aspră cu slujirea totală a lumii. O lume în care înţelegea 

să iasă şi să i se pună la dispoziţie, nu numai să o aştepte să intre pe poarta mănăstirii. Din 
acest punct de vedere, Râmeţii, străvechi sălaş de eremiţi, cum îl arată şi numele, unde avea 
de slujit şi la mănăstire şi în parohie, era un loc ideal, chiar dacă prin solicitările imense avea 
să-1 epuizeze fizic prematur. Mănăstirea nu se mai mărginea la hotarele ei, ci irumpea în 
lume. O zonă întinsă se revendica duhovniceşte de la ea. într-un fel, Părintele Dometie dăduse 
o ţinută călugărească întregului ţinut. Şi asta s-a petrecut nu numai la Râmeţi, ci şi la Buzău, 
şi la Aiud, şi în alte locuri în care 1-a purtat Dumnezeu spre păstorire, în orice caz, pot 
mărturisi că mocanii din multele sate ale comunei Râmeţi, dar şi cei din comune vecine, pe 
care i-am cercetat, îl ţineau la inimă ca pe un sfânt, ceea ce putem fi convinşi că a şi fost. 

De la prima venire în Ardeal şi-a dat seama că aici poate afla terenul optim pentru 
misiunea la care-1 conducea vocaţia sa. Monahismul transilvan, mai ţărănesc, mai implantat 
în teritoriul înconjurător, putea să-i ofere un contact mai apropiat cu credincioşii, posibilitatea 
unei lucrări de o mai mare anvergură. 

Părintele Dometie reuşise ca să facă din viaţa mănăstirească o viaţă de mare bucurie 
zilnică, în ciuda marilor privaţiuni în care petrecea atunci obştea şi a unor munci titanice pe 
care le aveau de depus, ca să nu mai punem la socoteală, în unele perioade, şicanele securităţii 
şi ale miliţiei, instrumente de persecuţie ale puterii comuniste. Numeroase mărturii spun cum 
Părintele nu suporta să vadă pe cineva trist în jurul lui (câţi dintre noi mai ştim că la 
începuturi tristeţea făcea parte dintre păcatele capitale?), şi cu atât mai puţin pe tinerele 
novice, încă atât de copile în multe ale lor. Desigur, era totdeauna vorba de o veselie duhovni- 
cească, dar bazată pe o imensă dragoste şi înţelegere a omului în datele lui cele mai adevărate 
şi mai vechi. Este grăitor şi semnificativ episodul în care, văzând o soră întristată din cine ştie 
ce motiv, s-a dus şi i-a răsturnat cu căciula în poală câţiva puişori de găină abia ieşiţi din 
găoace, spre a o înveseli. Dar, ca un adevărat părinte, nu ezita şi să scoată centura spre 
mustrare şi domolire a cerbiciei, atunci când o situaţie sau alta o impunea. 

Mai era cu totul excepţională acea ştiinţă de a se plia cu slujbele la starea omului. 
Necruţător cu sine, era în schimb extrem de atent şi de delicat cu cei din jur. Seara, când 
vedea biserica plină cu oameni veniţi de departe, obosiţi de drum şi de necazuri, scurta ceea 
ce se putea scurta din slujbă, pentru a-i lăsa să se odihnească şi să se bucure apoi deplin de 
frumuseţea celor de a doua zi, dimineaţa. Nici o umbră de habotnicie, de rigiditate în 
comportarea acestui om atât de aprins după Domnul. 

Trăia călugăria cu o naturaleţe totală, nu se vedea în nimic un chin sau o suferinţă în a- 
şi respecta condiţia monahală. Cred că mulţi din cei care l-au cunoscut ar fi plecat într-o 
veselie spre a fi în turma păstorită de el. Destule au şi fâcut-o. Ştiu că pe multe a trebuit să le 
tempereze şi să le refuze, deoarece vedea că, dincolo de acest prim foc, nu se întrezărea o 
vocaţie adevărată. 

A fost în toate ale Bisericii un combatant de linia întâi, neprecupeţindu-şi forţele, 
mereu expunându-se, mereu gata de jertfa supremă. S-a zidit total, nu numai cu trupul, dar şi 
cu sufletul pentru zidirea mănăstirii sale. Părinţii care i-au urmat, Ioachim Popa şi Filotei 
Stoica, păstrează ceva din chipul duhovnicesc al predecesorului lor, de la statură şi agilitate 
până la implicarea în rugăciune, muncă fără preget, smerenie, iubire şi slujire de Dumnezeu şi 
de oameni, milostivire. 

Există la Râmeţi un cult vechi, echilibrat şi puternic al Sfântului Ghelasie, canonizat 
de Biserică în anul 1992, dar venerat ca atare, de localnici în primul rând, de mult timp. 
Părintele Dometie îmi apare în continuitatea cea mai apropiată a acelui Ghelasie, părinte de 
acelaşi tip, modest şi smerit, mereu în lucrare într-un teritoriu care se cerea apărat şi, într-o 
anumită măsură, recucerit. Părintele Dometie s-a adăugat frumos şi cu cuviinţă înaintaşului 
său întru sfinţenie, întemeietori, ei sunt acum, de bună seamă, împreună rugători pe lângă Cel 
căruia I s-au devotat, pentru cei cărora li s-au devotat. 

Costion Nicolescu 



de la Râmet 



IN LOC DE CURRICULUM VITAE 



Raport de activitate 

Subsemnatul Protosinghel Dometie Manolache, duhovnic la Sfânta Mănăstire Râmeţi, 
judeţul Alba, născut în anul 1924, luna octombrie, ziua 13, în comuna Bălăneşti, judeţul 
Buzău, fiul lui Ioan şi Filofteia Manolache, raportez următoarele: 

Am absolvit şapte clase primare în comuna Târlele - Filiu, judeţul Brăila, în anul 
1937, după care am intrat ca elev la Seminarul Teologic de opt ani din Buzău pe care l-am 
absolvit în anul 1945 ca şef de promoţie, în anul 1945 m-am înscris la Facultatea de Teologie 
din Bucureşti pe care am absolvit-o în anul 1949, fiind declarat licenţiat în Teologie, cu 
calificativul „excepţional", conform Diplomei de licenţă cu nr. Sf Sinod 5951/1953 şi al 
Institutului nr. 1 7. 

In anul 1949, ca student în anul IV, împreună cu colegii de an, am fost trimişi în 
Ardeal pe timpul vacanţei de Sf. Paşti ca misionari pentru întărirea ortodoxiei, mie 
repartizându-mi-se deprot. Reghin, judeţul Mureş, parohiile Teleac şi Gurghiu. 

In acelaşi an, după terminarea Institutului Teologic din Bucureşti, am fost închinoviat 
la Sfânta Mănăstire Prislop, fiind hirotonit întru diacon pe data de 6 august la Sfânta 
Mănăstire Hodoş-Bodrog din Episcopia Aradului şi ca preot duhovnic pe seama Sfintei 
Mănăstiri Prislop, la 7 august în acelaşi an, în Catedrala Episcopală a Aradului de Episcopul 
Andrei Mageru. 

In anul 1950 am fost numit stareţ la Sfânta Mănăstire Prislop. Aici am lucrat ca 
misionar pentru întărirea ortodoxiei româneşti şi unitatea noastră bisericească, depunând o 
activitate intensă prin predici, spovedanii şi diverse alte servicii pe care le-am săvârşit după 
cărţile de ritual tipărite de Sfânta Patriarhie. Am rămas în această ascultare până în anul 
1952, când am fost mutat tot cu această însărcinare la Sfânta Mănăstire Afteia-Cioara, veche 
ctitorie a Sfântului Sofronie. De aici, în acelaşi an, am fost mutat la Sfânta Mănăstire Ciolanu 
din Episcopia Buzăului, ca director de studii şi profesor la şcolile monahale ale Sfintelor 
Mănăstiri: Ciolanu, Răteşti şi Bărbii, în care calitate am activat până în anul 1957 când am 
fost mutat la Episcopia Buzăului ca slujitor la Catedrala Episcopală. 

In anul 1958 am fost mutat la Sfânta Mănăstire Făntănelele, judeţul Bistriţa Năsăud, 
ca preot al sfântului aşezământ şi ca paroh la parohia Dornişoara. In anul 1959 mi s-a dat 
răspunderea de stareţ şi organizator al Sfintei Mănăstiri Dragomireşti, de unde în acelaşi an 
am fost mutat la Sfânta Mănăstire Râmeţi ca preot duhovnic şi preot paroh al parohiei 
Râmeţi Sat, unde activez până în prezent. 

La Sfânta Mănăstire Făntănelele am efectuat lucrări de întreţinere şi reparaţie, de 
asemenea la Sfânta Mănăstire Dragomireşti, unde am ridicat o clopotniţă, înzestrând-o cu 
clopot şi am zugrăvit biserica sfântului aşezământ; lucrări evaluate la 60.000 lei. 

La Sfânta Mănăstire Râmeţi am ridicat din temelii două case parohiale, o şcoală 
primară, ateliere supraetajate pentru secţia de covoare, o trapeză cu bucătărie pentru sfânta 
mănăstire, un arhondaric cu şapte camere, baie, o casă pentru îngrijitori şi alte acareturi 
pentru gospodăria sfântului aşezământ, refăcând paraclisul sfintei mănăstiri. Cu sprijinul 
Sfintei Patriarhii am introdus curentul electric, având ca bază materială acordurile Sfintei 
Mitropolii a Sibiului, al Departamentului Cultelor, al Prot. ort. rom. Braşov, precum şi 
donaţia efectivă a salariilor vieţuitorilor sfintei mănăstiri pe tot timpul lucrărilor. Am 
introdus apă potabilă din munte în încăperile sfintei mănăstiri. Pentru a scoate bufetul şi 
cabana din incinta sfântului aşezământ, în înţelegere cu organele superioare ale judeţului 
Alba, având aprobarea Departamentului Cultelor şi a Sfintei Mitropolii a Sibiului, am ridicat 

din temelii o cabană la o distanţă de 1,5 km de sfânta mănăstire, după proiectul dat de OJT 
Alba. Am acoperit bisericile de la parohia Râmeţi Sat şi Filia Valea Uzii, am zugrăvit 
bisericile Pleaşa, Valea Uzii, Râpa Râmeţiului şi Olteni şi le-am înzestrat cu cărţi de slujbă 
ortodoxă, instruind pe enoriaşi în cântarea omofonă. Am participat ca preot paroh la toate 
conferinţele de orientare şi administrative, la care am luat cuvântul lucrând unele teme ca 
referent principal, pe care le-am susţinut. 

Am făcut cursurile de îndrumare misionară de la Curtea de Argeş. Actualmente sunt 
înscris la cursurile de doctorat în Teologie în anul al 11-lea, secţia Sistematică; anul 1 l-am 
absolvit cu zece. 

Pentru activitatea misionară în ogorul Sfintei noastre Biserici Ortodoxe Române am 
fost decorat cu Medalia Jubiliară „A XXV-a Aniversare de Patriarhat a Prea Fericitului 
Părinte Patriarh Justinian ". 

Toate aceste activităţi le aştern pe hârtie într-un cadru general, la ordinul Sfintei 
Mitropolii a Sibiului nr. 8669/1973, nouă necuvenindu-ni-se a ne lăuda decât cum zice 
Sfântul Apostol Pavel: „In slăbiciunile noastre şi în Crucea Domnului Hristos" (Gal. 6, 14), 
căruia fie toată slava, cinstea şi închinăciunea, împreună cu Părintele Ceresc şi cu Prea 
Sfântul Duh, acum şi pururea şi în vecii vecilor. Amin. 

s.s. Ierom. Dometie Manolache 



Notă 



Fraţii Manolache, începând cu cel mai mare: 



Numele 

Ioana 

Gheorghe 

Ioana 

Stelian (Dometie) 

Virginia 

Ştefan 

Elisabeta-Ecaterina 

Marioara 

Ion 

Eugenia (Eudoxia) 

Milea-Ion 

Mihai - preot 



in viată 



decedat 



n. 1924 



n. 1933 
n. 193 5 
n. 1940 



la un an 
la 70 de ani 
la 2 ani 

la 26 de ani 
la 40 de ani 
la 6 ani 
la 4 ani 
la 2 ani 



Nota editorului 



Ar mai fi de completat la aceste date, raportate cu extremă smerenie şi concizie de 
Părintele Dometie, următoarele: 

Cu data de 1 octombrie 1973 a fost încadrat oficial pe postul de duhovnic al Mănăstirii 
Râmeţi, slujire în care a rămas până la moarte. 

Pentru activitatea depusă a fost distins cu ranguri bisericeşti. In 13 august 1965 a fost 
ridicat de Episcopia Clujului la treapta de protosinghel, iar Sfântul Sinod, la propunerea 
mitropolitului Nicolae Mladin al Ardealului, i-a acordat în luna decembrie 1974 rangul de 
arhimandrit. 

A mai fost distins cu medalia „30 de ani de eliberare a României de sub dominaţia 
fascistă". 



de la Râmeţ 

A încheiat cursurile de doctorat cu media 10, în luna iunie a anului 1975. In cadrul 
acestor cursuri a publicat două lucrări: Dogmele şi valorificarea lor în viaţa credincioşilor 
ortodocşi, în revista Studii Teologice, nr. 3-4/ 1975 şi Teme dogmatice în pictura bisericii 
vechii Episcopii a Geoagiului, tot în revista Studii Teologice, nr. 10/1975. 

A plecat fulgerător din această viaţă duminică 6 iulie 1975. 

Slujba înmormântării a fost oficiată în curtea mănăstirii, joi 10 iulie 1975, de un sobor 
de preoţi şi diaconi având în frunte pe episcopul vicar (pe atunci) Emilian Răşinăreanul, 
delegatul mitropolitului Nicolae Mladin al Ardealului. 

VIAŢA ŞI LUCRAREA PĂRINTELUI 
DOMETIE* 



Naşterea şi copilăria 

Părintele Dometie Manolache s-a născut la 13 octombrie 1924, în cătunul Mărculeşti, 
aparţinând comunei Bălăneşti, din judeţul Buzău. Satul natal era situat la poalele munţilor 
Pănătău. Părinţii săi, Ion şi Filofteia, ţărani, i-au pus numele Stelian. 

In noaptea dinaintea naşterii, mama lui a avut un vis. Se afla pe coasta din spatele 
casei şi acolo, peste drum, a văzut un fag mare şi frumos. Pe când se uita la fag, au început să 
sară pe toată coasta aceea bucăţi de carne; şi, mirându-se de această vedere în vis, s-a deş- 
teptat. După aceea n-a mai dormit, şi dimineaţa, pe la ora 8, 1-a născut pe Stelian, în ajunul 
zilei Sfintei Cuvioase Paraschiva. 

A fost cel de-al patrulea din cei 12 copii ai acestor părinţi evlavioşi şi muncitori, care, 
prin truda braţelor lor, i-au crescut în frica lui Dumnezeu şi în ascultarea şi respectul de cei 
mai mari, cu simţul răspunderii, al datoriei şi al muncii cinstite. 

Botezarea 

A fost botezat în biserica satului, când avea patru săptămâni de la naştere. Naşi i-au 
fost naşii de cununie ai părinţilor, Gheorghe şi Virginia, din satul Bozioru. Copilul, de când a 
început slujba botezului şi până la sfârşit, a plâns aşa de tare încât părintele Toma, om în 
vârstă de 70 de ani, a spus: „Acest prunc se va face om mare, căci are glas puternic". 

Casa părintească 

Frumuseţea încântătoare a locurilor natale, cu munţi, dealuri şi poieni pline de flori, cu 
apa limpede a pârâului Bălăneasa şi cu cerul albastru al zilelor însorite i-au imprimat 
micuţului Stelian o mare sensibilitate pentru natură, de care avea să fie atras şi fascinat toată 
viaţa. 

Casa părintească în care s-a născut se afla pe o pajişte verde, din care o mică parte era 
grădină, în spatele casei se ridica o coastă, iar prin faţa casei peste drum curgea o gârlă, care 
se vărsa la Pârscov în Buzău. încântător era şi faptul că în faţa casei, peste gârlă, puţin 
deasupra coastei, se înălţa ca o chemare biserica satului. Casa părintească a rezistat până la 
cutremurul din 4 martie 1977, când s-a dărâmat. 

Părintele Dometie îşi aducea aminte mereu, cu nostalgie, de casa părintească. De aceea 
a ţinut mult ca ea să nu fie înstrăinată după moartea, la numai 26 de ani, a surorii sale 
Virginia, căreia îi fusese dată la căsătorie. 

Părinţii 

Sarcina de a face faţă greutăţilor cu întreţinerea celor nouă persoane le revenea 
părinţilor, oameni muncitori, cinstiţi, cu caracter frumos, apreciaţi şi respectaţi de consătenii 
lor. 

Fiind lipsită de pământ în comuna natală, familia şi-a schimbat domiciliul pentru o 
modestă căsuţă din satul Târlele-Filiu, din judeţul Brăila. Ion Manolache, care luase parte la 
primul război mondial, fusese împroprietărit cu un hectar de teren arabil. Urma ca acum 
familia să se întreţină prin lucrarea acestuia. 

Cu hărnicie şi cu o administrare chibzuită a produsului muncii lor, cu credinţă profundă în 
puterea Celui de Sus, părinţii au reuşit să-şi crească copiii şi să le cultive cele mai alese 
calităţi şi virtuţi creştineşti, punând în felul acesta baza unei educaţii sănătoase. 

Ion Manolache era din tinereţe cântăreţ la biserică, fără să fi avut vreo pregătire 

specială, formându-se la strană şi prin citirea cărţilor sfinte. 

Dragostea mare arătată de părinţi faţă de biserică a constituit un viu şi puternic 
exemplu pentru copiii lor, cărora le-au dezvoltat gustul pentru citirea Sfintei Scripturi şi a 
altor cărţi religioase. Rezultatul a fost faptul că toţi copiii au rămas apropiaţi de Biserică, unii 
dintre ei intrând în cler. Fiul cel mai mare, Gheorghe Manolache, a ajuns dascăl de strană în 
comuna Târlele-Filiu; un alt fiu, Mihai, a devenit preot în Braşov; Stelian şi Eugenia au intrat 
în monahism; la sfârşitul vieţii, şi mama lor, Filofteia Manolache, rămasă văduvă, a intrat în 
monahism, la Mănăstirea Râmeţi. 

De altfel, Părintele Dometie a influenţat în mod decisiv orientarea în viaţă a fraţilor 
săi, deşi ei şi părinţii lor îşi făcuseră alte proiecte de viitor, în acest sens, fratele său, părintele 
Mihai Manolache mărturiseşte: „Părintele Dometie urmărea altceva, poate tocmai traducerea 
în fapt a cuvintelor despre care a vorbit o dată la parastasul tatei în satul Târlele-Filiu, în 
biserică: «Eu şi casa mea vom sluji Domnului» (Iosua 24,15)". 

Tata-mare (un bunic aparte!) 

O impresie deosebită asupra copilului a făcut-o bunicul său din partea mamei, epitrop 
la biserica din satul său, care i-a acordat o atenţie deosebită. Era un om voinic, solid şi înalt. 

O dată, când tata-mare (aşa-i spuneau copiii acestui bunic) a venit de la munte la 
câmp, la Târlele-Filiu, s-a aşezat în pat, cu faţa în sus, şi 1-a luat pe băiat pe burta lui, ca să se 
joace cu el. L-a întrebat: „Ce vrei să te faci tu, Stelică?" - „Eu vreau să mă fac popă, tata- 
mare, să am aşa o burtă mare, ca a matale". 

La vârsta de aproape 70 de ani, tata-mare a căzut bolnav de moarte la pat. Stelică, care 
tocmai se înscrisese la Seminarul Teologic la Buzău, s-a dus cu mama să-şi mai vadă o dată 
bunicul. 

De pe patul de moarte bunicul şi-a văzut groapa. Vorbea în graiul lui: „Uite şi groapa, 
pietrişul, nisipul, uite şi cuţitul, şi lanţul...". Şi a văzut şi mortul din groapa aceea. Uitându-se 
către uşă, a zis: „Uite diavolul!" Pe urmă s-a uitat în dreptul capului, în sus, şi a zis mirat: „O, 
uite şi Domnul! Fiecare cu ale lui". S-a întors cu faţa spre masă şi a zis: „Ei, fiule, cât trăieşti 
să serveşti Domnului, că nimic nu foloseşte dacă nu serveşti Domnului". Aceste cuvinte au 
rămas în mintea de copil a lui Stelian ca un testament pentru toată viaţa. Peste mulţi ani, 
Părintele Dometie le-a evocat cu emoţie într-o predică ţinută în biserica din satul natal 
(predică intitulată „Pe margine de mormânt"), cu ocazia deshumării osemintelor bunicului şi a 
celor ale surorii sale Virginia, care a murit la 26 de ani. 

După ce a spus acele cuvinte în ziua morţii lui, bunicul a adormit puţin şi, trezindu-se 
(era dimineaţă), a întrebat cine este lângă el. Fata lui i-a răspuns: „Eu sunt, tăticule". „Dar 
Gheorghiţă (fratele cel mai mic al ei, un om înalt, frumos şi voinic) este pe aici?" - „Da, este." 
- „Ia cheamă-1 şi pe el." - „Am venit, tăticule." - „Să-mi spui, te duci astăzi pe undeva?" - 
„Nu." „Să staţi toţi pe aici, că astăzi poate mor. Cred că pe la ora patru după-masa." A trimis 
apoi să vină şi mama-mare şi i-a spus: „Lino, aveţi o lumânare?" „Avem." - „Ia adu-o aici! 
Cheamă şi pe Măriuţa (o altă fiică)! Să vedem cum îmi ţineţi voi lumânarea. Pune-ţi-mi 
lumânarea în mână. Nu aşa. Puneţi-o dreaptă şi strângeţi-mi bine mâinile, cu stânga pe 
deasupra. Nu muriţi voi, eu mor. Acum lăsaţi-mă jos, culcat. Aprindeţi lumânarea! Stingeţi- 
o!" Pe urmă, şi-a întins picioarele şi mâinile pe lângă corp şi a cerut să fie aprinse două 
lumânări. Una o ţinea un bărbat şi una o femeie. Dar femeii i-a făcut semn cu mâna să plece. 
Unul dintre gineri a luat lumânarea şi i-a pus-o în mâini, aşa cum dorea el. A murit pe la ora 
patru după-masa, cum spusese. 

Cu două zile înainte îi spusese soţiei lui: „Lino, să-mi faceţi tot ce trebuie, nici mai 
mult, nici mai puţin. Să luaţi grâul din tocitoare, să-1 măcinaţi, să faceţi capetele (prescurile) 
toate câte trebuie, să faceţi toate pomenile, să nu rămână nici una nefăcută şi să daţi 
pomelnicul. Toate cheltuielile pentru înmormântare să le faci din banii noştri, nu din ai 
copiilor." 

Şcoala primară 

Din fragedă copilărie Stelian s-a remarcat prin respectarea posturilor şi prin fapte 
bune, manifestând o bunătate care avea să-1 caracterizeze în toate împrejurările. 

Cele şase clase primare le-a absolvit Stelian Manolache în comuna Târlele-Filiu. In 
şcoală a fost un elev sârguincios şi deosebit de conştiincios. I-a avut învăţători pe Gheorghe şi 
Măria Trandafir. învăţătorii mărturiseau mai târziu că învăţa foarte bine, încât ajunsese de le 
arăta şi altor colegi la lecţii. 

Unele mărturii spun că la început, la şcoală, nu putea să înveţe deloc. La sfatul mamei 
sale, s-ar fi rugat la Maica Domnului ca să i se deschidă gura şi să poată să înveţe. Şi aşa, cu 
ajutorul Maicii Domnului, a ajuns să fie dotat intelectual şi să poată să înveţe mai mult decât 
oricare copil de vârsta lui. 

într-un timp mai slăbise cu cartea. Mama se îmbolnăvise grav de dalac la ochi. 
Doctorul i-a spus că dacă mai întârzia zece zile murea. A stat şase săptămâni la spital, timp în 
care soţul ei era tot pe drum, de acasă la spital, la Ianca, şi înapoi. Pe atunci, Eugenia 
(viitoarea maică Eudoxia) nu avea decât zece luni şi a rămas în grija celorlalţi fraţi. Dintre 
aceştia, Stelian, care era în vârstă de zece ani, a ales să aibă grijă de fetiţă, să o înţarce pe 
negândite, să o obişnuiască să mănânce gris cu lapte. Ceilalţi fraţi se ocupau de celelalte 
treburi pe lângă casă - care cu vitele, care cu oile, care cu păsările. Stelică a avut grijă timp de 
şase săptămâni de fetiţă şi făcea mâncare şi pentru ceilalţi, aşa cum putea şi el. Mergea şi la 
şcoală. Aici, o fată, Jana, colegă de clasă, a râs o dată de el pentru că avea ciorapii rupţi. 
Stelică i-a zis: „Să taci din gură, că mama este la spital". 

La sfârşitul anului, la serbare, fratele lui cel mai mare a luat premiul întâi, i s-a pus 
coroană de flori pe cap şi i s-a dat şi o carte. Stelică a venit plângând acasă, că el n-a luat nici 
coroană şi nici măcar o carte. N-a putut fi împăcat nicicum. 

Ca elev la cursul primar, Stelian a excelat la învăţătură, aprofundând cu uşurinţă orice 
temă, oricât de abstractă ar fi fost. Avea o inteligenţă naturală sclipitoare, care 1-a ajutat mai 
târziu să-şi desăvârşească cunoştinţele teologice. Datorită excelentei comportări, atât în 
şcoală, cât şi în afara ei, a fost notat tot timpul cu note mari. Studia şi-1 interesau încă din 
primele clase toate aspectele vieţii, dar mai cu seamă cele ale vieţii spirituale. Citea multe 
cărţi religioase. Cu logică şi maturitate în gândire şi în comportare, făcea să fie privit nu ca un 
elev, ci ca un om format. Trecea pentru învăţătorii şi sătenii din comună drept un copil cu 
frumoase aptitudini, care-şi crease deja, după cum se părea, un ideal pentru viaţă. 

Ii plăcea să meargă la biserică şi să asculte slujbele, iar acolo să rostească Crezul, 
Tatăl nostru şi să cânte, după puterea vârstei lui. Se juca mai puţin decât alţi copii, în vacanţe 
şi în timpul liber prefera să îi ajute pe părinţi la munca câmpului. 

Seminarul teologic 

După absolvirea şcolii primare, părinţii s-au hotărât să-1 dea la Seminarul Teologic din 
Buzău, în care scop a fost pregătit, la materiile cerute pentru examen, de profesorul Vasilescu 
din Buzău, rudă din partea tatălui. 

La vizita medicală de dinaintea examenului a intervenit singura dificultate, căci 
Stelică, mic de statură şi slăbuţ la chip, avea numai 24 de kilograme la vârsta de 13 ani, deci 
sub greutatea cerută. Dar, întrucât medicul a zis că este sănătos tun, a fost admis la examen, 
pe care 1-a luat fără greutate. S-au mirat toţi de glasul lui, atunci când a cântat „Frunzuliţă 
verde, verde de stejar". A cântat atât de tare şi de frumos, încât părea că te afli undeva într-o 
pădure. 

Plecând de la examenul reuşit, pe când mergea la munte, ar fi zis către părinţi: 
„Zidurile astea mi-or mânca mie capul". Pentru viaţa în internat i s-au dat două cearşafuri de 
in pentru pat, o pernă, o plapumă, două cearşafuri pentru plapumă, două şervete, cămăşi vreo 
patru, toate ţesute din bumbac simplu, şi o cămaşă de noapte cusută cu arnici roşu şi negru. 

Ca elev la seminar s-a comportat de o manieră ireproşabilă atât în ce priveşte 
învăţătura, cât şi purtarea şi disciplina şcolărească. Colegii îl porecliseră „tocilarul". Nu ieşea. 

Stătea în internat şi învăţa, citea, scria. De câte ori se duceau părinţii la Buzău, pe el îl găseau 
întotdeauna la internat. Şi toţi profesorii cu care se întâlneau părinţii le spuneau: „Stelică este 
băiat cuminte şi învaţă foarte bine". N-a fost niciodată ca ei să zică ceva de rău despre el. Era 
rezervat faţă de manifestările tinereşti ale colegilor, dar totuşi comunicativ şi prietenos faţă de 
toţi, grabnic să-i înţeleagă şi să-i ajute la nevoi. De la început s-a remarcat prin vocea sa 
deosebită şi prin plăcerea pe care o avea să cânte mereu, mai ales cântări religioase şi 
patriotice. 

Acasă, în vacanţele şcolare, lua parte din plin la toate treburile gospodăreşti, încălţa 
opincile şi se ducea la câmp să-şi ajute părinţii la muncile agricole. Atunci când nu mergea la 
câmp, stătea în „camera bună" şi mai citea. In timpul liber medita copiii din sat şi din satele 
vecine care voiau să meargă mai departe la şcoală. La horă şi la petreceri nu se ducea. Nu-i 
plăceau şi le evita politicos, dar categoric, în schimb organiza serbări cu tineretul din sat, fete 
şi băieţi. El era întotdeauna în centrul pieselor, recitărilor, cântecelor. Cântările îl însoţeau 
peste tot. Cânta foarte mult cântece patriotice. 

Era atent şi delicat cu toată lumea din sat şi nu trecea pe lângă nimeni, oricine ar fi 
fost, fără să-i dea bună ziua şi să-1 întrebe ceva, să discute ceva de folos sufletesc. Toată 
lumea din sat şi din satele vecine îl stima şi îl iubea pentru felul lui de comportare. De 
asemenea, pentru învăţători şi profesori era o plăcere să stea de vorbă cu el. Cu prilejul unor 
vizite făcute învăţătorilor lui de odinioară, le citea acestora până târziu în noapte din Vechiul 
şi din Noul Testament, explicându-le cu mult patos cele citite. 

Ii plăcea să fie curat, ordonat, cu încălţămintea lustruită. 

înţelegea să-şi ducă viaţa după modul de viaţă slujitor al Apostolilor. S-a dedicat 
învăţăturii şi a aprofundat toate laturile ştiinţelor teologice, formându-şi un bagaj de 
cunoştinţe şi o dicţie care-1 făceau capabil să ţină frumoase predici în biserica satului, 
captivând sufletele credincioşilor. Era o mare plăcere pentru toţi credincioşii să-i asculte 
frumoasele predici sau cântările. 

A terminat seminarul teologic de opt ani din Buzău în anul 1945, ca şef de promoţie. 

Facultatea de Teologie 

In acelaşi an, tânărul Stelian Manolache, a cărui personalitate începea, de acum, să se 
contureze, s-a înscris la Facultatea de Teologie din Bucureşti. 

A avut o studenţie grea, cu multe lipsuri, fiind cel mai modest dintre studenţi în 
privinţa îmbrăcămintei. Cu toate acestea, nu manifesta semne de invidie faţă de colegii care 
erau bine îmbrăcaţi şi care aveau bani suficienţi ca să-şi acopere nevoile personale. Nu-şi 
dorea nici haine bune, nici bani şi nici chiar o alimentaţie mai consistentă. Se mulţumea cu 
puţin, având pe primul plan năzuinţa de a se desăvârşi în cunoaşterea învăţăturilor sfinte şi a 
se forma pentru a deveni capabil să propovăduiască credincioşilor Patimile Domnului Iisus 
Hristos, viaţa şi faptele pline de minuni ale Sfinţilor Apostoli, drumul ce trebuie de urmat 
pentru mântuirea sufletului. 

Greutăţile materiale din timpul cursurilor la facultate au fost rezolvate prin acordarea 
de burse din partea Bisericii Ortodoxe Române şi a Oficiului de Asistenţă Universitară din 
Bucureşti, fapt ce atestă meritele deosebite ale studentului Manolache Stelian în ce priveşte 
învăţătura şi conduita sa exemplară. 

Sâmbăta seara şi duminica, aproape toţi studenţii din internat plecau în oraş, la baluri, 
ceaiuri, întâlniri etc. Se întorceau noaptea târziu, după ora 1. In dormitor nu rămânea decât 
studentul Manolache, pe care ceilalţi studenţi îl găseau, la înapoierea lor, în genunchi, într-o 
cămaşă de pânză cusută cu amici roşu, făcând rugăciuni sau citind din anumite cărţi sfinte. Nu 
lua parte la baluri sau la reuniuni studenţeşti care erau în contradicţie cu morala creştină. Se 
ferea de toate ispitele omeneşti ce considera că i-ar putea altera credinţa şi linia dreaptă a 
conduitei ce şi-o impusese. Nopţile de odihnă pentru ceilalţi studenţi erau pentru el nopţi de 
rugăciune. Nu cunoştea viaţa de student decât sub aspectul strict al învăţăturii. Avea un drum, 
avea un ţel precis şi ca să ajungă acolo unde îşi propusese trebuia să se dăruiască învăţăturilor 

sfinte şi să fie un om curat, demn de a propovădui aceste învăţături. 

Ca student teolog, în vacanţe, îşi petrecea timpul liber mai mult în biserică, fie că era 
zi de sărbătoare, fie că era zi de lucru. Se ruga, citea cărţi duhovniceşti... 

In anul 1949, în vacanţa de Paşti, ca student în anul IV, a fost trimis în Transilvania 
împreună cu alţi colegi, ca misionar pentru întărirea Ortodoxiei. 

Pentru mulţi trecea drept un copil minune, excepţional, care lăsa prin comportarea şi 
prin pregătirea lui să se întrevadă orizontul unei ascensiuni, al unei bune poziţii sociale pe 
linie clericală. Cei din jur se şi gândeau asupra viitoarei sale vieţi de familie, plănuind 
căsătoria cu fiica unică a preotului din sat, considerată a întruni toate condiţiile pentru a-i 
deveni o soţie corespunzătoare. Tânărul teolog Stelian Manolache primea sfaturile fără să se 
arate entuziasmat şi fără să-şi dea consimţământul, totdeauna terminând cu cuvintele: „Lăsaţi 
problema asta şi aveţi răbdare, că eu singur îmi voi găsi mireasa". 

A absolvit facultatea în anul 1949, fiind declarat licenţiat în teologie cu calificativul 
„excepţional", înscris pe diploma de licenţă, al cărui subiect a fost „Mărturisirea ortodoxă a 
lui Petru Movilă. Studiu istoric - exegetic - dogmatic". 

Intrarea în monahism la Mănăstirea Prislop 

Este foarte probabil ca gândul de a intra în monahism să-i fi venit în acea vacanţă de 
Paşti a anului IV, când a fost în misiune, în Ardeal, împreună cu mai mulţi colegi. Se pare că a 
fost atunci la mănăstirea Brâncoveanu de la Sâmbăta de Sus şi la mănăstirea Prislop. Sigur 
este însă că această hotărâre neclintită a fost determinată mai ales de sensibilitatea sa pentru 
cele spirituale, de setea sa de a se avânta cu un entuziasm unic spre înălţimile luminoase ale 
desăvârşirii după care este însetat neîncetat sufletul omenesc. 

Pentru început n-a spus nimic părinţilor despre intenţia sa. Familia avea de gând să-1 
căsătorească cu Anişoara, fata preotului din sat. El a explicat mamei sale că nu se căsătoreşte 
cu nici o fată, că vrea să meargă la o viaţă modestă şi să-i slujească numai lui Dumnezeu. 
Tatăl 1-a întrebat atunci direct: 

— Ce vrei să te faci tu, Stelică? 

— Lasă, că doar ţi-a spus mama. Atunci 1-a mai întrebat o dată: 

— Ce vrei să te faci tu, Stelică? 

— Vreau să mă fac preot călugăr! 

— Dumnezeu să-ţi ajute! 

— Aceasta am vrut şi eu!, a exclamat Stelian. Plecarea sa la Mănăstirea Prislop din 
Transilvania a fost fermă, plină de entuziasm şi s-a petrecut în ziua de 6 iulie 1949, în aceeaşi 
zi şi lună în care, peste 26 de ani, avea să treacă la cele veşnice, ca o stranie coincidenţă. N-a 
vrut să ia nimic, spunând că acolo unde merge el are de toate. Timp de trei ani ai săi nu l-au 
mai văzut deloc. A lăsat o anumită durere în familie şi în inima întregului sat. Nimeni nu se 
aşteptase la această decizie. 

Semnificative în privinţa hotărârii sale de a se consacra exclusiv şi pentru totdeauna 
vieţii monahale sunt şi următoarele cuvinte spuse cu prilejul ultimei serbări organizate în satul 
său: 

— Eu voi merge în Ardeal, unde am primit chemarea la călugărie, şi acolo vreau să-mi 
rămână şi oasele! 

In Transilvania viaţa mănăstirească nu era într-o stare înfloritoare asemenea celei din 
Muntenia şi Moldova, realitate pe care Părintele Dometie o cunoştea atât din studiul Istoriei 
Bisericii Române, cât şi nemijlocit. El a dorit să-şi închine toată puterea sa de muncă, după 
îndemnul Patriarhului Justinian, pentru întărirea credinţei strămoşeşti şi a unităţii de neam. 
Or, Părintele Dometie a socotit că nu putea să slujească mai bine acestui ideal decât printr-o 
reînviorare a vieţii mănăstireşti în Transilvania. De aceea, după ce a fost hirotonit întru preot 
la 6 august la Mănăstirea Hodoş-Bodrog, s-a hotărât să intre în cinul monahal, ceea ce s-a şi 
petrecut la 14 septembrie 1949, la Mănăstirea Prislop. A fost călugărit împreună cu Antonie 
Plămădeală, viitorul mitropolit al Ardealului, fost coleg de facultate şi bun prieten, în acea zi a 

fost de faţă mult popor, fiind ziua Sfintei Cruci, hramul mănăstirii, şi vreme frumoasă. 
Călugărirea s-a făcut în mijlocul naturii. După tunderea în monahism, într-o scrisoare datată 
27 septembrie 1949, făcea familiei, printre altele, şi această mărturisire: „Regret că nu am 
putut să am pe nimeni la intrarea în monahism dintre ai noştri, dar mă bucur că a asistat tot 
cerul, cu îngerii lui pe care mi i-am prins de fraţi şi mulţi pământeni din părţile acestea, de pe 
aici, care au întrecut câteva mii..." 

Deşi tânăr, având doar 25 de ani, era pătruns adânc de responsabilitatea luată în faţa 
lui Dumnezeu prin cele trei voturi monahale, pe care a înţeles încă de la început să le aplice cu 
consecvenţă, fără şovăire, în duh de smerenie şi jertfă totală. 

După hirotonie a început să slujească la sfântul altar cu deosebită evlavie şi râvnă, 
fiind înzestrat de Dumnezeu şi cu darul deosebit al cântării, fapt pentru care a fost numit 
Cucuzel de către părintele Arsenie Boca. Pe măsură ce se adâncea în slujire la sfântul altar, 
ieşea în evidenţă capacitatea sa de dăruire pentru aproapele său, căci zile şi nopţi întregi le 
consacra credincioşilor veniţi la această mănăstire, în entuziasmul său pentru mângâierea 
sufletelor venite la mănăstire cu diverse răni sufleteşti, ieşea cu credincioşii în mijlocul 
naturii, pe dealuri şi prin poieni, şi-i desfăta prin cântări duhovniceşti, petrecându-i aşa până 
aproape de satul Silvaş. 

De acolo, de la Prislop, el comunica celor dragi că şi-a „găsit mireasa". Mireasa pe 
care şi-o alesese era Biserica. 

La schitul Afteia - Cioara 

In mai 1952, Părintele Dometie a fost mutat la schitul Afteia-Cioara, ctitoria Sfântului 
Sofronie. Deşi a stat puţin aici, în acest timp a reînviat acest aşezământ atât din punct de 
vedere gospodăresc, cât şi spiritual. A construit din temelii două chilii, o bucătărie cu cămară 
la subsol şi a făcut amenajări la biserică. De asemenea, a îmbunătăţit drumul de acces de la 
Purcăreţi-Strungari până la mănăstire. Atât de mult îl urma poporul, încât, la apelul său, au 
venit într-o singură zi credincioşii cu 30 de care cu boi şi, în frunte cu Părintele, au lucrat la 
acest drum. Cu fiecare om stătea de vorbă, îi asculta durerile şi necazurile, îi adresa cuvinte de 
mângâiere şi de îmbărbătare, şi apoi îi chema pe toţi la mănăstire pentru mărturisire şi pentru 
îndrumări morale, de unde plecau liniştiţi şi deplin împăcaţi. 

Gândul pentru zidirea unei mănăstiri 

După scurt timp a trebuit să plece de la acest schit. Era hotărât să întemeieze o 
mănăstire de călugăriţe în Transilvania, după cele mai autentice reguli monahale ortodoxe. In 
acest scop, încă de la Prislop şi de la Afteia-Cioara, se grupaseră în jurul său peste 20 de 
tinere de pe Valea Sebeşului, care deciseseră să intre în cinul monahal: Muntean Ana 
(monahia Antima), Ghibu Ioana (monahia Ierusalima, viitoarea stareţă a Mănăstirii Râmeţi), 
Vulcu Măria (monahia Macrina), Iacob Măria (monahia Heruvima), Ghibu Ana (monahia 
Anastasia), Martin Ioana (monahia Ioanichia), Rotaru Ana (monahia Amfilohia), Lucan 
Raveca (monahia Teodosia), Bogdan Elisabeta (monahia Eufîmia), Martin Marina (monahia 
Melania), Cristea Ana (monahia Agaftonica), Pătraşcu Măria (monahia Heruvima). 

Se gândea să ridice pentru ele o mănăstire la locul numit Dintre Văi, pe Valea 
Sebeşului, lângă comuna Strungari, având sprijinul atât al părinţilor fetelor mai sus 
menţionate, cât şi pe cel al credincioşilor din aceste locuri. Nefîind posibil acest lucru atunci, 
s-a gândit ca pentru început surorile ce-1 urmau să capete pregătire pentru viaţa monahală în 
alte mănăstiri, iar după trei ani să se întoarcă pentru zidirea mănăstirii plănuite. 

In Eparhia Buzăului 

Cu binecuvântarea episcopului Antim Angelescu, în vara anului 1952 cele 23 de fete 
au fost primite în eparhia Buzăului, fiind închinoviate jumătate la Mănăstirea Răteşti şi 
jumătate la Mănăstirea Barbu. Părintele Dometie, împreună cu ucenicul şi colaboratorul său 
apropiat, ieromonahul Varsanufie de la Râmeţi, au fost închinoviaţi la mănăstirea de călugări 

Ciolanu, din aceeaşi eparhie, la 22 august 1952. Episcopul Antim Angelescu, cunoscând şi 
apreciind pregătirea şi valoarea sa morală, deşi era tânăr, i-a dat Părintelui Dometie 
binecuvântarea de a fi duhovnic atât al acestor tinere, cât şi al altor vieţuitoare şi vieţuitori din 
mănăstirile menţionate. Concomitent a fost numit director şi profesor al şcolilor monahale ce 
funcţionau la cele trei mănăstiri: Răteşti, Barbu şi Ciolanu. Atât cât a condus aceste şcoli 
monahale, la mănăstirile Răteşti (care avea peste 300 de călugăriţe), Barbu (cu alte 150 de 
maici şi surori) s-au pus bazele unei serioase pregătiri pentru viaţa şi rânduiala monahală, 
după cel mai autentic tipic şi conform rânduielilor ortodoxe. Maicile şi-au însuşit temeinic, pe 
lângă celelalte cunoştinţe de bază, şi muzica psaltică. Tot acum, multe dintre ele s-au calificat 
în meseria de ţesut covoare, lucrând în atelierele respectivelor mănăstiri. 

In anul 1954, Părintele Dometie a adus-o în grupul de surori de la Răteşti pe sora sa 
Eugenia, viitoarea monahie Eudoxia Manolache. 

Pentru a se achita onorabil de răspunderile pe care le avea în aceste calităţi, de 
profesor şi duhovnic, trei zile pe săptămână era la Răteşti, unde slujea zilnic Sfânta Liturghie, 
iar după-amiaza preda la şcoala monahală materiile de bază, inclusiv muzica psaltică. Restul 
zilelor din săptămână depunea aceeaşi activitate la celelalte două mănăstiri, Barbu şi Ciolanu. 
Mănăstirile erau la distanţe relativ mari una de alta - 8 şi respectiv 9 km. Neexistând alte 
posibilităţi de deplasare, mergea pe jos prin pădure, pe un drum cu urcuşuri abrupte, pe orice 
vreme, oricât de aspră ar fi fost. De multe ori şi-a riscat viaţa făcând acest drum în toiul iernii 
sau trecând râul Buzăului cufundat până la brâu în apă, atunci când barcagiul nu era la mal, 
mai ales noaptea. 

In acest timp s-a înfiinţat la mănăstirea Răteşti Obştea Acoperământul Maicii 
Domnului, formată din maici, grup de îndrumarea căruia se ocupa efectiv şi permanent, ca un 
adevărat părinte. 

Activitatea sa duhovnicească intensă din aceşti ani nu s-a limitat numai la monahii şi 
monahiile din cele trei mănăstiri, ci s-a îndreptat şi spre credincioşii din aceste locuri, care în 
număr mare îl căutau şi îl solicitau pentru nevoile sufleteşti. 

Preasfinţitul Antim Angelescu, apreciind calităţile misionare ale Părintelui Dometie şi 
zelul său, 1-a trimis pentru o perioadă de timp în părţile Adjudului, în Moldova, pentru 
combaterea stilismului. 

Dorinţa de reîntoarcere în Ardeal 

Planul cu zidirea mănăstirii „Dintre văi", de pe Valea Sebeşului, la Strungari, nu s-a 
putut realiza. Părintele Dometie, timp de trei ani cât a stat în eparhia Buzăului, a făcut multe 
demersuri la forurile înalte bisericeşti şi de stat pentru edificarea unei mănăstiri de maici în 
Ardeal, dar nu i s-a dat nici un fel de aprobare, alegându-se doar cu promisiuni. 

Mitropolitul Nicolae Bălan al Ardealului, văzând dorul Părintelui, 1-a încurajat 
zicându-i: „Părinte Dometie, avem ziduri, avem ziduri destule, dar n-avem suflete să le 
încălzească". Cu acest sfat părintesc în suflet, Părintele Dometie a pornit să caute o mănăstire 
în Ardeal, în care să poată să se închinovieze grupul de surori de la mănăstirile Răteşti şi 
Barbu. A descoperit mănăstirea Râmeţi, care i-a plăcut foarte mult. Ultimul stareţ fusese 
părintele Evloghie Oţa, care hotărâse să treacă la stilul vechi cu toată obştea. Influenţa sa 
asupra localnicilor era destul de mare. La propunerea părintelui Gherman Baciu, delegatul 
trimis de Episcopia Clujului, de care aparţinea mănăstirea, Sfântul Sinod decisese, în anul 
1955, transformarea Râmeţilor din mănăstire de călugări în mănăstire de maici. 

In anul 1956, cele 23 de surori (jumătate din grupul de la Răteşti, căci cealaltă parte a 
rămas acolo, şi cu întreg grupul de la mănăstirea Barbu) au făcut cerere la episcopul Nicolae 
Colan al Sfintei Episcopii a Clujului să fie închinoviate în sfânta mănăstire Râmeţi. 

Lucrurile nu au decurs deloc uşor. Episcopul Antim Angelescu, voind să întărească pe 
de-o parte mănăstirile Răteşti şi Barbu, iar pe de altă parte cunoscând situaţia precară a 
mănăstirilor din Ardeal, nu a fost iniţial de acord cu plecarea celor 23 de surori. El ar fi dorit 
ca Părintele Dometie să renunţe la ideea reîntoarcerii în Ardeal. Văzând că nu poate să-1 

convingă, i-a chemat pe părinţii Părintelui, îndemnându-i să-1 oprească pe fiul lor de la acest 
gând, oferindu-i în eparhia Buzăului tot ceea ce ar fi putut să-1 mulţumească pentru o bună 
viaţă monahală. 

— De ce tot trage fiul dumneavoastră spre Ardeal? Nu-i născut aici? 

— Nici noi nu ştim, Prea Sfinţite, căci noi am fi dorit să se căsătorească şi să rămână 
lângă noi, dar se vede că alta-i chemarea lui Dumnezeu şi noi nu ne-am opus şi nici acum nu-i 
putem opri, au răspuns părinţii lui. 

în plus, nici episcopul Nicolae Colan nu prea era de acord să le primească, deoarece 
cunoştea sălbăticia şi sărăcia locurilor de la Mănăstirea Râmeţi şi-1 îngrijora existenţa deosebit 
de aspră care se întrevedea pentru grupul de surori. Părintele Dometie a mers la cei doi 
episcopi, rugându-i cu multă insistenţă să nu se opună realizării scopului propus şi luând 
asupra sa toate obligaţiile de ordin spiritual şi material, având în acest sens şi asentimentul 
părinţilor grupului de surori care-1 urmau. 

Pentru început surorile au plecat în Ardeal iară nici un fel de aprobare, mai mult ca 
fugite. Aici au fost primite în anul 1956, pe la Sfântul Pantelimon, de prima maică stareţă a 
mănăstirii, Pelaghia Prică, numită de episcopie după desfiinţarea obştii de călugări de aici. La 
rugămintea Părintelui Dometie, aceasta le-a primit fără nici o aprobare de sus, cu gândul că pe 
parcurs se vor limpezi lucrurile. Şi s-au şi limpezit, dar tot aşa, cu multe greutăţi. Până la 
urmă, după multe tergiversări, episcopul Nicolae Colan a îngăduit, în anul 1956, 
închino vierea grupului la mănăstirea Râmeţi. 

La venirea în Transilvania s-au mai adăugat la grupul iniţial, la date diferite, şi alte 
vieţuitoare, şi anume: Bularcă Elena (monahia Eufrasia), Cojocaru Dobriţa (moniahia 
Xenofonta), Filip Elena (monahia Nimfodora), Pârvan Victoria (monahia Vichentia), Rusen 
Filofteia (monahia Fevronia) şi Drăgoi Ana (monahia Teodora), care au ajuns călugăriţe de 
bază în obştea mănăstirii Râmeţi. 

La 2 iunie 1957 a avut loc călugărirea primelor maici, a monahiilor Lavrentia, Antima, 
Ierusalima, Macrina, Eudoxia şi Mihaela, sub salcia pletoasă de lângă străvechea biserică. 
Maica Lavrentia a fost călugărită de părintele Gherman Baciu, iar celelalte de Părintele 
Dometie Cu acest prilej, Părintele Dometie a spus printre altele, în predica ţinută: „Aici vreau 
să-mi rămână oasele mele, între aceşti munţi", afirmând pentru a doua oară hotărârea sa 
neclintită de a nu se abate de la calea pe care şi-a ales-o. 

La 7 iunie 1957 Părintele Dometie le scria maicilor de la Râmeţi, de acolo, de la 
Episcopia Buzăului, unde rămăsese şi unde pentru o perioadă scurtă a funcţionat în ascultarea 
de canonarh: „ Bunele mele intenţii trec dincolo de tot ceea ce este omenesc şi de tot ceea ce 
ţine de acest veac deşert. (...) Deşi am fost ascultat şi înţeles în gândurile mele de câteva 
suflete nobile, apoi nu eu am fost ascultat, ci însuşi Mântuitorul nostru Iisus Hristos, care a 
spus cu cuvinte dumnezeieşti: «Cine pe voi vă ascultă pe Mine mă ascultă, iar cine se va 
lepăda de cuvântul vostru de cuvântul Meu se va lepăda şi de Cel ce M-a trimis pe Mine, de 
Tatăl din cer». (...) Pentru aceste cuvinte ale Mântuitorului nostru Iisus Hristos, eu fericesc 
acele suflete care m-au ascultat, plecând din lume şi lăsând toate, părinţi şi fraţi şi veri şi 
case, căci ştiu bine că nu le-am arătat o cale greşită, ci dimpotrivă, le-am arătat cea mai 
sfântă cale de pe acest pământ, care duce direct la fericirea cea veşnică şi la liniştea cea 
desăvârşită. (...) Cât de mult am iubit eu această cale ştie Bunul Dumnezeu, că de-abia 
mi-am terminat examenele ultimului an de facultate şi mi-am dat licenţa în Teologie şi am 
apucat pe drumul mănăstirii, nemaiprecupeţind nimic şi nemaifăcându-mi nici un fel de 
judecată. (...) Acum mă simt reînviorat în ducerea şi mai departe a jugului sfânt ce l-am luat 
cu ajutorul lui Dumnezeu şi numai din dragoste pentru El şi doresc tuturor acelor suflete ce 
şi-au luat adio pentru totdeauna de la această lume şi s-au înrolat în falanga cea mare a 
nevoitorilor în Domnul, o inimă curată, plină de toată bucuria duhovnicească. ( . .) Cine are 
minte curată are cheia liniştii desăvârşite. Cine are mintea curată are cheia adevăratei 
fericiri, pe care deie Domnul să o dobândim cu toţii întru nesfârşiţii vecii vecilor, Amin". 

La Mănăstirea Piatra Fântânelelor 

Părintele Dometie a fost reţinut la Buzău până la 2 august 1957, când, văzând 
episcopul Antim că nu-i poate clinti de la gândul lui cu nici un argument, i-a dat 
binecuvântare să meargă în eparhia Clujului, unde a primit numire, la 25 august 1957, nu la 
Râmeţi, unde-şi dorea, ci la schitul Piatra Fântânelelor, din zona Bistriţa Năsăud. Părintele 
Dometie a înviorat atât viaţa duhovnicească din acest locaş, cât şi pe aceea din parohia 
Dornişoara, unde a funcţionat ca preot paroh, în acelaşi timp. 

De la acest schit adresează obştii de la Râmeţi, la 14 septembrie 1957, o scrisoare în 
care, printre altele, spunea: „ Cred că cerul se va milostivi de mine şi într-o bună zi îmi va 
face dreptate. (...) Am această credinţă atât de puternică la Dumnezeu că nimic nu se trece cu 
vederea din ce este drept şi sfânt. (...) Vreau ca această credinţă să o aveţi cu toatele, peste 
toate vorbele şi îndoielile ce vi se aruncă în suflet. (. . .) De nu m-aţi cunoaşte şi de n-aţi şti de 
ce jertfe sunt capabil, nu v-aş cere acest lucru. (...) Aici fac ascultare de la coteţul de găini, 
curăţat la grajd si tot ce ţine de cele mai de jos ascultări până la ascultarea cea mai mare ce 
mi-a dăruit-o Dumnezeu, slujirea la strană şi la sfântul altar. 

Cu părintele Stareţ merg atât de bine, ca fiul cu tatăl lui, iar cu ceilalţi părinţi şi fraţi, 
mai mulţumitor decât atât şi mai mult nici nu se poate aştepta; nimic în viaţa călugărului nu 
este mai de cinste şi mai odihnitor decât să ştie să facă orice ascultare, fără cea mai mică 
cârteală: la tăiat lemne, la cărat apă, la mersul cu vitele, la păşune, la curăţatul în grajd şi în 
coteţul găinilor, la coasă, la adunat fân, la maturatul prin curte şi curăţenia chiliilor, la 
curăţenia arhondaricului, la spălatul rufelor, la bătut toaca, la cântat la strană; iată atâtea 
ascultări şi îndeletniciri care formează farmecul vieţii călugăreşti. Din acest punct de vedere 
să mă credeţi că sunt fericit: deci, iată că monahul din mine nu doarme, ci este la datorie şi 
vă rog şi pe sfinţiile voastre să vă aduceţi aminte de toate nevoile sfinţilor noştri părinţi. (...) 
O!, dacă aş putea să-mi revăd tot scrisul meu! (...) Se înţelege, tot ce am scris până acum aş 
rezuma la o singură frază: Crede, nădăjduieşte, rabdă, smereşte-te, iubeşte ca Iisus! (...) în 
puterea acestor cuvinte stă toată taina mântuirii şi fericirii noastre. (...) Cine înţelege să 
înţeleagă şi cine poate să cuprindă şi să împlinească, ferice de el". 

O zi mai târziu trimitea o altă scrisoare: „Le-am spus că mă mulţumesc să stau şi pe 
un mărăcine, numai să mă ştiu în această eparhie... Dacă am un colţ de pâine i-l dau lui 
(stareţului de la Mănăstirea Piatra Fântânelelor - n.n.) ca să-l mănânce cu ceai, lui mămăliga 
nu-i face bine; eu mă mulţumesc şi cu mămăligă; se vede treaba că cerul a ştiut ce cruce am, 
de aceea mi-a dăruit o sănătate şi o rezistenţă destul de bună, ca să pot trece peste orice 
greutăţi. De altfel eu pe unde am mers n-am plecat din cauza oamenilor, ci din cauza unei 
idei sfinte ce-am avut-o la inimă şi o am până voi intra în pământ" . 

La Mănăstirea Dragomireşti 

In anul 1958, la 17 mai, arhiepiscopul Teofil Herineanu al Clujului 1-a mutat de la 
Mănăstirea Fântânele la Mănăstirea Dragomireşti din Maramureş, ca stareţ şi duhovnic. Şi 
aici s-a ocupat intens spre a o organiza atât din punct de vedere administrativ, cât şi duhovni- 
cesc. A acoperit biserica în întregime, a pus să fie zugrăvită, a construit o clopotniţă din lemn, 
pe care a înzestrat-o cu clopote, şi a construit şi câteva chilii. Totodată a ajutat duhovniceşte, 
în stilul său caracteristic, entuziast şi neobosit, pe mulţi credincioşi din această parte de ţară. 



La Mănăstirea Râmeţi 

La 5 martie 1959 Părintele Dometie a fost numit, în sfârşit, tot de către arhiepiscopul 
Teofil Herineanu al Clujului, preot duhovnic la Mănăstirea Râmeţi şi, concomitent, preot 
paroh al parohiei Râmeţi. 

De la venirea în Transilvania, la diferite date calendaristice, au fost călugărite de 

Părintele Dometie maicile: Melania, Magdalena, Paraschiva, Fevronia, Rafaila (sora 
Părintelui Stăniloae), Daniela, Andreia, Ambrozia, Stavrofîlia, Mitrodora, Eufrasia, Filotimia 
(mama Părintelui Dometie), Xenofonta, Anastasia, Ioanichia, Teodosia, Amfilohia. Alte 
maici, primite de Părintele Dometie în mănăstire, au fost tunse în monahism (au depus 
jurământul) după ce Părintele Dometie a trecut la cele veşnice: Teodora, Eftimia (sora părin- 
telui Pilotei Stoica), Veniamina, Mina şi Pavelida (surorile părintelui Serafim Bădilă), 
Eufrosina, Ambrozia, Melania, Apolinaria şi Ghelasia (surorile părintelui Nicolae Barb), 
Sofronia, Spiridona Şandor, Teofana, Ioresta, Meletia, Isidora (sora părintelui Ioachim Popa), 
Petronia, Marina, Veronica, Teoctista, Rafaela, Hristofora, Andreia de la Pian. Aşadar, în 
primii ani ai înjghebării mănăstirii de maici de la Râmeţi era o obşte de peste 40 de 
vieţuitoare. 

Mănăstirea se găsea în mari nevoi materiale şi spirituale, într-o situaţie extrem de 
critică, în stare aproape de ruină. Erau greutăţi mari în aprovizionarea cu cele necesare, din 
cauza distanţei până la Teiuş, localitatea cea mai apropiată, aflată la 20 km. Această distanţă 
era parcursă săptămânal de Părintele Dometie şi de vieţuitoarele obştii pe jos, cu poveri în 
spate. Nu erau alte mijloace de transport decât un căluţ şi un căruţ, cu totul insuficiente pentru 
a aduce la mănăstire materiale pentru atelier, alimente etc. Râul Geoagiu trebuia trecut de 
douăzeci şi două de ori pe punţi înguste. Uneori, când punţile erau luate, se trecea direct prin 
apă. Apoi obştea se confrunta cu o acută lipsă de spaţiu, chiliile fiind insuficiente pentru 
personalul ce se strânsese în acest locaş. Atelierul pentru covoare era necorespunzător. 
Existau mari dificultăţi în procurarea hranei, a îmbrăcămintei, a medicamentelor. 

Tot timpul Părintele Dometie se îngrijea de viaţa spirituală a vieţuitoarelor şi de hrana 
lor, să nu ducă lipsă de cele strict necesare, le încuraja mereu, le îmbărbăta în clipele grele de 
îndoială şi ispită, învăţându-le treptat şi cu deosebit simţ pedagogic să se hrănească cu hrana 
cea tare a călugăriei. Puterea de convingere faţă de vieţuitoare venea din exemplul său 
personal de răbdare în muncă, de rugăciune neîncetată, de smerenie adâncă şi de dăruire totală 
binelui obştesc, de milostenie, toate acestea fâcându-le dintr-o dragoste fierbinte de oameni. 

Dar aceste neajunsuri nu au fost destule căci s-a abătut asupra mănăstirii un cântec 
trist de pustiire, în urma Decretului 410 din anul 1959. Conform acestuia, tânăra obşte de 
maici şi de surori, toate aflate sub vârstă de 50 de ani, trebuia să se risipească, în luna mai din 
primăvara anului 1960, pe la casele părinţilor sau să intre în producţie, în fabrici şi uzine. 

Părintele Dometie, cu inima lui de părinte al acestei obşti greu încercate, credea însă 
ferm că Dumnezeu şi Maica Domnului le vor hărăzi ca într-o bună zi să se adune iarăşi cu 
toţii la această mănăstire şi bucuria lor să fie desăvârşită. Şi aşa a şi fost. Dar după 10 ani de 
zile de pribegie. Părintele Dometie îşi întărea mereu, direct sau prin scrisori, obştea de maici 
risipită în toată ţara. In acest timp cele mai multe maici au stat la Teiuş şi la Aiud, în mai 
multe grupuri care lucrau la ţesutul de covoare, şefa secţiei de covoare fiind maica Ierusalima 
Ghibu. Această secţie era dependentă de Cooperativa „Record" din oraşul Aiud. 

Părintele Dometie nu era liniştit să le ştie pe maici tot pe la gazde, pe la uşi străine, şi 
le-a cumpărat două case în Aiud, una pe str. Crişan nr. 10, iar cealaltă pe str. Ştefan cel Mare, 
ca să locuiască laolaltă. 

In perioada desfiinţării ei, clădirile Mănăstirii Râmeţi au fost luate la stat cu forţa şi 
transformate în cabană şi bufet. 

După multe intervenţii pe la cei mari ai timpului, s-a aprobat ca maicile să revină mai 
întâi ca civile cu secţia de covoare, cu angajamentul că le vor da şi fetelor localnicilor o sursă 
de existenţă la această secţie. In martie 1969 grupul de maici şi surori a revenit la Mănăstirea 
Râmeţi. Mănăstirea depindea acum direct de Mitropolia Ardealului, cu sediul la Sibiu, la a 
cărei conducere se afla mitropolitul Nicolae Mladin. 

Din acest moment, Părintele a început la mănăstire o intensă activitate, atât din punct 
de vedere duhovnicesc, cât şi gospodăresc. în zilele de 16 şi 17 martie 1969 Părintele 
împreună cu maicile au stricat zidurile despărţitoare din paraclisul mănăstirii, care fusese tran- 
sformat în camere de cazare, încăperea fiind reamenajată ca paraclis. 

Maicile revenite la mănăstire nu mai erau stăpâne, ci chiriaşe, locuind la un loc cu 
turiştii, încet-încet obştea crescuse şi maicile n-aveau nici loc unde să doarmă. La început 
dormeau de-a latul câte şapte în două paturi. 

Cabana şi bufetul aflate în perimetrul mănăstirii deranjau grav viaţa maicilor. 
Neputând să mai suporte acest fel de iad în incinta Mănăstirii Râmeţi, valoros monument 
istoric al trecutului românesc în Transilvania, Părintele Dometie a făcut numeroase demersuri, 
cu riscurile aferente, la toate forurile superioare bisericeşti şi de stat, până la preşedintele ţării, 
arătând situaţia gravă în care se afla mănăstirea. 

La 12 iulie 1969 s-a înfiinţat muzeul mănăstirii. Părintele a ajutat la dotarea şi 
înzestrarea acestuia cu icoane pe sticlă şi pe lemn, colecţionate de pe la localnici sau din alte 
părţi, cumpărate şi donate. Au mai fost achiziţionate tot felul de obiecte etnografice, monede, 
documente etc. 

Apoi s-a început construirea atelierului de covoare, pentru a avea maicile şi surorile 
unde să lucreze. Acesta a fost terminat în anul 1970. 

Tot în acel an s-a construit un local pentru un bufet în afara zidului mănăstirii, pentru a 
putea fi scos bufetul ce funcţiona în trapeza mănăstirii. 

In câteva luni a construit din temelie, lângă mănăstire, o şcoală pentru copiii satului. 

In vederea creării de condiţii optime vieţuitoarelor mănăstirii, s-au mai construit în 
continuare, în aceeaşi perioadă, o trapeză cu bucătărie, un arhondaric, o clădire pentru stăreţie 
şi pentru persoanele oficiale, precum şi o clădire cu 12 chilii. A mai ridicat două case 
parohiale. Din cauza opoziţiilor de tot felul, toate edificiile au fost construite fără acte sau 
aprobări oficiale. 

A sădit o livadă în mănăstire, în care a instalat o stupină, cumpărând peste 20 de stupi. 
A făcut un lac de peşte, a zidit case în vie. 

Apoi s-a introdus curentul electric în mănăstire, cu sprijinul Patriarhiei, cu aprobarea 
Departamentului Cultelor şi cu ajutorul material al Mitropoliei Sibiului şi al Protopopiatului 
Braşov. Dar baza materială principală a constat din donaţiile salariilor vieţuitoarelor şi a 
contribuţiei lor efective în muncă. 

In continuarea acestei activităţi gospodăreşti s-a realizat instalaţia pentru introducerea 
apei potabile şi au început pregătirile pentru încălzirea centrală în tot complexul de clădiri al 
mănăstirii. 

Totodată, Părintele s-a îngrijit permanent de restaurarea bisericii vechi, important 
monument istoric. 

Părintele Dometie nu a avut pace şi linişte atâta timp cât vieţuitoarele obştii nu au 
ajuns să aibă liniştea necesară pentru activităţile practice şi rugăciuni. Pentru a rezolva 
definitiv această problemă, în înţelegere cu organele superioare ale judeţului Alba şi cu 
aprobarea Departamentului Cultelor şi a Sfintei Mitropolii a Sibiului, a ridicat din temelie o 
cabană cu etaj, la o distanţă de 800 de metri mai sus de mănăstire, către cheile Râmeţilor, 
după un proiect dat de OJT Alba. Aprobarea s-a dat pentru o casă de pensionari a preoţilor, 
urmând ca la vremea cuvenită să fie mutate acolo cabana şi bufetul din incinta mănăstirii, sub 
forma unui „schimb de locuinţă", ceea ce s-a realizat, după multe osteneli ale Părintelui 
Dometie, căci ajutor bănesc sau material nu a avut de niciunde. Această lucrare a fost 
terminată după moartea Părintelui. 

Pentru toate aceste lucrări Părintele Dometie a depus eforturi deosebite, muncind 
efectiv alături de maicile şi surorile din obşte şi de lucrătorii angajaţi. La transportul bolţarilor 
pentru cabană, spre a-şi proteja mâinile însângerate, şi-a folosit şosetele din picioare ca 
mănuşi, în fiecare zi era cu mâinile pe roabă şi pe lopată, cărând materiale pentru construcţii 
alături de muncitori, constituind permanent un exemplu stimulator. 

Cu toate aceste preocupări, rânduiala celor şapte Laude nu a fost stingherită, căci 
noaptea făcea slujbă, în zorii zilei terminându-se slujba Acatistului, Ceasurile şi Sfânta 
Liturghie, iar seara, după ce înceta lucrul afară, suna clopotul pentru slujba de seară, care se 
oficia după tipicul mănăstiresc. Deşi era obosit, era foarte exigent la slujbe, pe care le oficia 

cu multă căldură şi adâncă trăire, insistând permanent asupra sobonalui să fie cu rnare luare 
aminte la ceea ce se citeşte şi se cântă în biserică. 

In pauzele dintre slujbele din biserică sacrifica odihna pe care ar fi meritat-o din plin şi 
efectua lucrări gospodăreşti ca: săpat în grădină, aducerea lemnelor din pădure ş. a. Adesea a 
fost văzut spărgând pinteni de piatră din munte, pentru a construi trapeza, bucătăria şi alte 
clădiri. Altă dată a fost văzut în apa Râmeţiului până la brâu, împreună cu alţi credincioşi, 
străduindu-se să rostogolească bucăţi de stâncă de câte 200-300 de kg dislocate din munte, 
pentru a consolida malul dinspre mănăstire şi a proteja drumul de acces al autobuzelor IRTA. 

Aici, la Râmeţi, timp de 16 ani, până la fulgerătorul său sfârşit, a luptat zi de zi printr- 
o muncă jertfelnică în vederea consolidării idealului său de o viaţă: întemeierea unei obşti de 
maici în Transilvania. A desfăşurat în toţi aceşti ani o neobosită activitate duhovnicească şi 
edilitară. 

Paroh al unor sate ale comunei Râmeţi 

Slujea singur la cinci biserici din comuna Râmeţi. Erau biserici neîncălzite. 

A înzestrat aceste biserici cu icoane, le-a zugrăvit şi le-a acoperit. 

Ca preot paroh la biserica satului Valea Mănăstirii a construit două case parohiale şi a 
finisat biserica parohială, în care a slujit timp de nouă ani. 

Din cauza distanţelor mari între bisericile de aici şi a terenului muntos, cu pante 
accentuate, eforturile depuse pentru a merge la ele erau considerabile. Pentru a ajunge la 
biserica Olteni, de pildă, mergea din greu două - trei ore, fiind necesar să schimbe şi două 
cămăşi până acolo. De multe ori, după ce ajungea transpirat la biserica respectivă, neavând cu 
ce să se schimbe, îşi îmbrăca puloverul de lână în loc de cămaşă, întorcea dulama udă pe dos, 
apoi se îmbrăca cu odăjdiile şi începea slujba, observându-se adesea cum ieşeau aburi din 
corpul său în timpul slujbei, mai ales iarna, când în biserică era frig. 

Duminicile, când urca la bisericile din parohie, era însoţit de mulţi credincioşi veniţi 
de departe numai că să participe la slujbele făcute de el. Aici îl aşteptau mocanii, enoriaşii 
locului. Unii îi cereau să-i spovedească. Apoi începea Utrenia. Urma Sfânta Liturghie. Predica 
întotdeauna. La sfârşit slujea parastasele, după care mergea pe la casele şi şurile ţăranilor 
pentru sfeştanii, după obiceiul locului. Distanţele fiind mari de la o casă la alta, Părintele 
termina târziu această activitate istovitoare. Se întorcea la mănăstire pe înnoptate, cu cămăşile 
ude în straiţă, extenuat, dar fericit că-şi făcuse datoria. Niciodată Părintele Dometie nu primea 
bani de la acei oameni săraci pentru slujbele făcute, deşi ei nu erau mulţumiţi ca Părintele să 
plece cu mâinile goale din casele lor. Pentru a nu-i mâhni, primea de la ei mici daruri, adică 
brânză, lapte şi ouă, altele asemenea, pe care le aducea în spate şi le împărţea vieţuitoarelor 
din obşte. Era iubit de toţi moţii, pentru că, aşa cum mărturisesc ei singuri, nu au avut 
niciodată astfel de părinte, care să-i ajute şi să-i înţeleagă în toate nevoile lor, fără să-i 
împovăreze cu ceva. 

Se străduia Părintele Dometie ca tot poporul să participe activ la slujbe, cu emoţie şi 
trăire. Iubitor de cântări şi excepţional cântăreţ, învăţa poporul şi-1 îndemna spre cântare 
omofonă. 

Niciodată nu şi-a luat concediu de odihnă şi nici nu a conceput să se ducă la o staţiune 
pentru îngrijirea sănătăţii. 

A participat activ la conferinţele administrative şi de orientare organizate de centrul 
eparhial, susţinând referate apreciate de cei în drept. A urmat cursurile de îndrumare 
misionară de la Curtea de Argeş. 

Pentru multipla şi rodnica sa activitate, pentru vredniciile sale în ogorul sfintei 
Biserici, i s-a decernat medalia jubiliară „A XXV-a aniversare de Patriarhat a Prea Fericitului 
Părinte Patriarh Justinian", emisă cu acel prilej. 

La 12 decembrie 1974, prin Decizia nr. 4200, Sfântul Sinod al Bisericii Ortodoxe 
Române i-a acordat rangul de Arhimandrit. 

Cursurile de doctorat în teologie 

Părintele Dometie nu s-a lăsat însă copleşit de activitatea administrativ gospodărească, 
ci a pus un mare preţ şi pe studiu. 

Astfel, în anul 1972 s-a înscris pentru doctorat în teologie la institutul teologic de grad 
universitar din Bucureşti, în ultimii trei ani ai vieţii, cu toate ocupaţiile pe care le avea, în 
primele trei zile ale săptămânii se afla la Bucureşti pentru cursurile de doctorat. Pleca 
duminica după Vecernie, iar joi dimineaţa era înapoi la mănăstire, unde era aşteptat cu 
dragoste de obşte şi de mulţi credincioşi. Imediat slujea Sfânta Liturghie. A încheiat cursurile 
de doctorat cu media 10, cu o lună înainte de fulgerătorul lui sfârşit. 

In cadrul acestor cursuri a publicat două lucrări: Dogmele şi valorificarea lor în viaţa 
credincioşilor ortodocşi, în revista Studii Teologice, nr. 3 -4/ 1975 şi Teme dogmatice în pictura 
bisericii vechii Episcopii a Geoagiului, tot în revista Studii Teologice, nr. 10/1975. 

Schiţă de portret 

Predicator. După fiecare Sfântă Liturghie predica cu înflăcărare şi cu o forţă de 
convingere deosebită, care îşi avea acoperirea în trăirea şi exemplul său personal. Duminica şi 
în zile de sărbători începea Sfântul Maslu la ora cinci, după care ţinea un cuvânt de învăţătură 
scurt referitor la puterea acestei Taine. Trecea apoi la spovedirea credincioşilor rămaşi 
nemărturisiţi din seara precedentă. Când timpul era frumos, din cauza mulţimii poporului 
săvârşea Sfânta Liturghie afară, la altarul de sub salcia pletoasă. Tot datorită mulţimii 
credincioşilor, împărtăşirea dura câte o oră, o oră şi jumătate. 

Primitor de străini. Mai ales la sărbători, când numărul credincioşilor era deosebit de 
mare, depăşind spaţiul de cazare existent, Părintele nu-şi găsea liniştea până ce nu vedea pe 
ultimul om aşezat undeva pentru odihnă. Chilia sa - dacă se poate numi „a sa", căci locuia 
împreună cu părinţii Varsanufie şi Filotei - era cea dintâi ocupată până la refuz de copii, 
bătrâni şi bolnavi. La fel se întâmpla şi cu chiliile maicilor, în aceste situaţii, trapeza, 
coridoarele, paraclisul chiar, erau puse la dispoziţia credincioşilor pentru odihnă, iar Părintele 
se mulţumea să aţipească puţin pe un scaun sau pe jos, în sfântul altar. 

Modest. Era simplu şi modest în îmbrăcăminte, comportare şi hrană. Avea un singur 
rând de haine, căci îmbrăcămintea pe care o primea în dar sau i se confecţiona de către obşte o 
dădea celor lipsiţi. Hrana era mai mult vegetală şi de multe ori se mulţumea cu pâine, 
mămăligă, ceapă sau cartofi fierţi. 

Milostiv şi generos. A fost un exemplu viu de lepădare de sine şi de dăruire pentru 
obştea păstorită, pentru toţi cei care l-au cunoscut. Din tot ce primea, ce era mai bun şi mai 
frumos dădea altora, iar pentru sine oprea ce era inferior sau de multe ori nimic. Nu era liniştit 
niciodată când avea un lucru în plus şi ştia că altuia îi lipseşte lucrul acela. Era atât de milostiv 
încât îşi dădea hainele de pe dânsul şi chiar şi încălţămintea din picioare atunci când întâlnea 
un om lipsit de acestea. Nu pleca nimeni din mănăstire, dintre cei necăjiţi şi împovăraţi de 
nevoi, nehrănit şi nemângâiat măcar cu un cuvânt. Nu făcea deosebire dacă erau români sau 
ţigani, în multe situaţii dădea bani din buzunar celor săraci, pentru drum sau alte nevoi 
urgente. 

îndreptător pe calea cea bună. In neobosita sa activitate misionară era natural, sincer 
şi deschis. Certa cu asprime abaterile, dar nu rănea inima, căci era drept şi cu simţul măsurii 
în toate. Duşman neînduplecat al patimilor de tot felul care îi robesc pe oameni, combătea 
aceste patimi cu cuvântul său autoritar, dar totuşi delicat, atât în predică, cât şi la mărturisire. 
Atât era de convingător în această privinţă, încât îi determina pe fumători să-şi lase ţigările şi 
uneltele de fumat în faţa lui sau să le arunce singuri în sobă, legându-se cu hotărâre să nu mai 
fumeze niciodată. 

Făcător de pace. Prin puterea sa de convingere, aducea împăcare între oamenii 
învrăjbiţi şi dezbinaţi, adesea pentru motive neînsemnate. Nu o dată aceste certuri le afla şi le 
vindeca în cadrul unor familii. 

Jertfitor. Se simţea deosebit de bine în mijlocul obştii. Unde era ceva mai greu de 

lucru şi mai dificil de suportat, la treburile inferioare, era prezent primul cu aceeaşi voie bună. 
Era oricând dispus să ia asupra sa orice treabă dificilă care producea altora repulsie sau 
oboseală deosebită. 

Rugător şi îndemnător la rugăciune. Recomanda cu stăruinţă obştii şi credincioşilor 
săi să se roage neîncetat şi cu toată puterea credinţei. Se pronunţa pentru rugăciunea scurtă, 
dar aprinsă de dragostea lui Dumnezeu. Spunea că viaţa întreagă trebuie să devină o 
rugăciune. 

Promotor al sincerităţii. Nu pierdea nici un prilej pentru a insista ca vieţuitoarele să 
fie de o sinceritate totală între ele. 

Ascultător. Considera ascultarea cu smerenie şi inimă veselă ca pe o mucenicie albă. 

Luptător împotriva sectelor. în predicile sale combătea cu argumente temeinice pe 
cei care s-au rupt de Biserica Ortodoxă plecând la sectanţi, cât şi superstiţiile din popor. A 
întors pe mulţi sectanţi din alte părţi de la rătăcirea lor. In tot acest ţinut al Apusenilor, unde a 
slujit el, nu există secte. 

Smerit. Pentru greşelile mici pe care le făcea ca om, având în grijă şi sub ascultare 
atâtea vieţuitoare, care îl mai supărau uneori, se mâhnea mult şi degrabă se întorcea cu 
mângâiere, cerând iertare, ca să nu rămână vreo rană ascunsă nevindecată. 

Punctual. La toate activităţile obştii era de o promptitudine şi punctualitate 
exemplară, cu deosebire la biserică şi la masă, în trapeză. 

Ucenici ai Părintelui Dometie 

Părintele Dometie a în drumat, a încunrajat şi chiar a ajutat material mulţi tineri, elevi 
şi studenţi teologi, spre preoţia adevărată, ideală, jertfelnică, care arde în iubirea de 
Dumnezeu. Printre aceştia se numără părintele Theodor Burcuş dle la Sibiu, părintele Filotei 
Stoica, un vrednic urmaş la parohia Râmeţi, şi alţii. 

Orientarea spre preoţie a părintelui Mihai Manolache, fratele său mai mic, s-a datorat 
tot Părintelui Dometie, care 1-a îndrumat încă de copil spre seminarul teologic. 

Un loc aparte în activitatea misionară a Părintelui Dometie 1-a avut părintele 
Varsanufie Stirban, care 1-a urmat încă de la început în toate încercărilee prin care a trecut, ca 
cel mai credincios ucenic şi coolaborator şi care a slujit şi el un timp la mănăstirea Râmeţi. 

In fine, un alt ucenic, indirect, este părinatele Ioachim Popa, de loc din satul Pleaşa al 
comunei Râmeţi, care se străduieşte cu chibzuinţă şi râvnă să poarte mai departe lumina 
aprinsă la mănăstirea Râmeţi, cu atâtea jertfe, de Părintele Dometie. 

Moartea 

Sănătatea Părintelui Dometie slăbise mult în urma necontenitelor eforturi făcute, fără 
nici o crruţare, în cei 26 de ani de muncă neîntreruptă, încordată, ca preot şi duhovnic de o 
deosebită vocaţie misionară. Drumurile peste munţi, postul, neodihna, slujbele şi cântarea cu 
pasiune, afară şi în biserici neîncălzite, vara şi iarna, privaţiunile în folosul altora de lucrurile 
cele mai necesare, toate acestea şi-au spus cuvântul. A trebuit să suporte o dificilă intervenţie 
chirurgicală la gât, prilej cu care i s-a agravat o mai veche suferinţă cardiacă. 

Deşi continua să-şi facă datoria fără reproş, Părintele era tot mai obosit şi tot mai 
rezervat, în contrast cu firea sa energică. 

în noaptea Anului Nou 1975, între altele, a spus în predică: „Ce va fi aceasta, fraţilor? 
Când am aţipit, am văzut un mormânt nou, gol, cu o cruce la un capăt, iar eu eram pe 
marginea lui. Al cui va fi acest mormânt?" Şi în anul acela a murit. 

In săptămâna de dinainte de sfârşitul său a predicat zilnic, la fiecare masă, uneori chiar 
şi la gustarea de dimineaţă. Prelungea ca niciodată sfaturile duhovniceşti. 

Inundaţiile de la începutul lui iulie 1975 au distrus drumul spre Teiuş în mai multe 
locuri, precum şi podurile peste râul Geoagiu, izolând mănăstirea. Eforturile depuse în acele 
zile au constituit o grea încercare pentru inima şi aşa destul de şubrezită a Părintelui. 

în zilele de 2 şi 3 iulie a început să vină valea mare de la Mogoş, aducând tot felul de 

copaci şi de pietre. Tocmai atunci a sosit de la Bucureşti un pictor cu soţia lui şi cu copilul. 
Părintele s-a dus să le ajute să treacă bagajul. L-a bătut apa pe punte până la brâu. Doar ce a 
reuşit Părintele să pună un picior pe pământ de partea cealaltă, că a şi fost luată puntea. Au 
rămas dincolo de vale. Ceilalţi s-au adăpostit pe la mocani. Dar Părintele, care era ud tot, 
căuta să treacă din nou pe partea mănăstirii. S-a dus la puntea ce mai înaltă de pe Valea 
Mănăstirii, la Turcu morarul. Şi acolo bătea apa în punte, dar totuşi s-a încumetat să treacă. 
Doar ce a trecut, şi iarăşi, pe loc, apa a luat puntea. De două ori, în aceeaşi zi, a fost salvat de 
Dumnezeu şi de Maica Domnului. S-a întors în mănăstire pe coastele abrupte, cum numai el a 
ştiut. Ploua. Era tot ud până la piele. De vreo trei ori a crezut că nu mai poate merge. Se 
sufoca, îl supăra operaţia de la gât, făcută în urmă cu 1 1 luni. Aşa, cu sufletul la gură, soborul 
s-a trezit cu el la mănăstire. S-a schimbat de hainele ude şi a mers la biserică foarte inimos, că 
aşa-i era firea, să pornească Vecernia şi apoi Utrenia. 

Sâmbătă, 5 iulie 1975, dimineaţa, în ajunul morţii sale, Părintele Dometie a ţinut cu tot 
dinadinsul să dea pentru toată obştea o lecţie de ascultare şi punctualitate la masă. A mustrat 
şi a pretins ca ceilalţi doi părinţi să fie şi ei prezenţi întotdeauna la masă când se dă în clopot. 
A spus: „Eu am să plec de la voi, ce exemplu o să daţi la obşte?" (Aceşti părinţi erau ucenicii 
sfinţiei sale: părintele Filotei, preot la parohia Râmeţi, şi părintele Varsanufie). Cum ei s-au 
îndârjit şi n-au vrut să mănânce, a zis: „Tot soborul nu va pleca din trapeză până nu vor mânca 
şi părinţii". Aceştia continuând încă, s-a sculat o maică şi le-a spus cu ton energic: „Haideţi, 
mâncaţi, că are dreptate Părintele; când dă în clopot de masă, unul vă duceţi într-o parte şi 
altul într-altă parte; noi n-avem timp să stăm după sfinţiile voastre". Văzând ei că n-au 
încotro, au mâncat şi şi-au cerut iertare de la Părinte în faţa obştii. 

Sâmbătă după masă, Părintele s-a necăjit de-a scos gardul de sârmă de la coteţ din 
nisip şi din nămol, căci nici nu se mai cunoştea de împotmolit ce era; l-a pus în picioare după 
inundaţia care fusese acolo. Apoi a stivuit lemnele de construcţie. 

Sâmbătă seara s-a făcut o vecernie şi o priveghere frumoasă, simţită, cu mult 
entuziasm. A fost foarte bucuros, dându-şi şi sfinţia sa concursul la slavoslovie. 

Seara i-a invitat pe seminariştii de la Bucureşti la masa sfinţiei sale; la trapeza obştii. 
(Aceştia fuseseră angajaţi cu plată pe timpul vacanţei de vară la lucrul construcţiilor din 
mănăstire.) Le-a ţinut o predică despre felul cum trebuie să fie un preot în societate şi înaintea 
lui Dumnezeu. Apoi i-a pus de-au cântat Axionul Maicii Domnului, o priceasnă, încheind cu 
„Pre Tine, Dumnezeule...". A fost foarte bucuros de felul cum s-au prezentat elevii. Parcă-şi 
amintea prin ei viaţa lui de seminarist. De altfel, le-a şi vorbit atunci despre Seminarul din 
Buzău. 

Duminică dimineaţa, 6 iulie 1975, pe la ora 5, se plimba prin curte şi prin grădină. Se 
uita pe tot locul aşa, dus pe gânduri, la toate construcţiile din mănăstire, la casa din vie, la 
ateliere şi la celelalte. Atâta le fixa, de parcă îşi lua rămas bun. Parcă fiecare pas îl măsura... 

S-a dat în clopote pentru Sfânta Liturghie şi obştea s-a adunat în paraclis. Slujba a 
decurs cu multă viaţă. S-au făcut, după rânduială, Acatistul, Ceasurile şi Sfânta Liturghie. 
Părintele Dometie a slujit însă mai monoton. Părintele Varsanufie, care a fost cu el în altar, 
mărturisea că în timpul Sfintei Liturghii Părintele n-a ridicat ochii din pământ. La sfârşitul 
slujbei, Părintele Dometie a ţinut predică explicând versetul din Scriptură: „Cine pune mâna 
pe coarnele plugului şi se uită înapoi nu este vrednic de Mine" (Luca 9, 62). 

La masă, după ce a dat unele sfaturi, s-a discutat despre urmările inundaţiilor atât pe 
Valea Mănăstirii, cât şi în ţară. Apoi, Părintele a povestit în faţa obştii că în noaptea aceea a 
avut o descoperire în vis. A visat că a venit o femeie în mănăstire şi a dezbrăcat-o pe mama sa 
(maica Filotemia) de hainele ei şi i-a dat o rochie neagră să o îmbrace, zicându-i: „De astăzi 
să porţi această rochie neagră". Şi Părintele a spus că a mai fost ceva, o descoperire, pe care o 
va povesti la masa de seară. 

La ora două şi jumătate, după masă, a plecat împreună cu un grup de maici şi surori, 
care s-au oferit să-1 însoţească, la Geoagiu, ca să aducă alimentele ce se aflau în maşina 
mănăstirii, rămasă acolo din cauza drumului distrus. Drumul prin pădure a fost cu voie bună şi 

cu cântări, ca de obicei. Ajunşi acolo, Părintele a dat fiecăruia, după putere, câte ceva din 
alimente, având grijă să nu fie prea mult. La înapoiere s-a simţit rău, făcând popasuri dese, dar 
continua să discute cu ele... La barăci, sora Varvara 1-a întrebat dacă îi este rău. Părintele i-a 
răspuns: „Dacă ai şti, nu m-ai mai întreba. Rămâi în urma mea legată de obşte", cuvinte care 
au fost privite după aceea ca o poruncă duhovnicească şi ca un testament pentru ea, căci era 
mereu vizată cu plecarea din mănăstire. 

A urcat încet dealul din faţa bisericii parohiale. Chiar în dreptul ei, în faţa sfântului 
altar unde a slujit atâţia ani, vorbind până în ultima clipă, s-a lăsat uşor în genunchi cu ochii 
ridicaţi spre cer, înclinându-se pe o parte. A înghiţit de două ori şi şi-a dat sufletul. A fost 
conştient până la ultima suflare, căci s-a lăsat pe partea dealului, şi nu spre dreapta, unde era 
malul râului, riscând să cadă în apă. A lăsat din mâini povara cu alimente pentru obşte, pe 
care a cărat-o de la Geoagiu, numai în momentul ultimei îngenuncheri. 

Aşa a fost sfârşitul călătoriei Arhimandritului Dometie Manolache pe Golgota acestei 
vieţi. 

In „Telegraful Român", în articolul O plecare timpurie, episcopul de Alba Iulia din 
acea vreme, Emilian Birdaş, scria, printre altele: „în plină şi rodnică activitate bisericească şi 
patriotică s-a stins ca o lumânare de ceară curată, la 6 iulie 1975, Părintele Arhimandrit 
Dometie Manolache, duhovnicul Sfintei Mănăstiri Râmeţi, judeţul Alba. A fost unul dintre 
osârduitorii devotaţi faţă de învăţăturile cele de suflet mântuitoare ale sfintei noastre Biserici 
şi care şi-a consumat întreaga sa viaţă, de altfel atât de scurtă (50 de ani - n.n.) pentru 
mântuirea altora prin mântuirea sa proprie şi care ne aduce aminte de marile figuri de sfinţi ai 
sfintei noastre Biserici. Pretutindeni pe unde a peregrinat şi-a lăsat amprenta sa de bun 
gospodar, de zelos propovăduitor al Cuvântului lui Dumnezeu, fiind regretat de toţi cei care 1- 
au cunoscut. Dar marea sa personalitate administrativ-gospodărească şi duhovnicească 
rămâne legată de vastele realizări şi înnoiri pe care le-a adus la străvechea mănăstire Râmeţi." 

înmormântarea 

Slujba înmormântării s-a oficiat în curtea mănăstirii joi 10 iulie 1975 de un sobor de 
preoţi şi diaconi având în frunte pe episcopul vicar Emilian Răşinăreanul, delegatul 
mitropolitului Nicolae Mladin al Ardealului. 

După terminarea slujbei au luat cuvântul, scoţând în evidenţă anumite aspecte din 
viaţa părintelui Dometie, mai mulţi preoţi: Cornel Erneanu de la parohia Ernea; arhimandritul 
Gamaliil Vaida, stareţul Mănăstirii Cozia; Liviu Silvăşan, protopopul Aradului; arhimandritul 
Serafim Popescu, duhovnic la Mănăstirea Brâncoveanu de la Sâmbăta de Sus; Filaret Costea, 
în numele preoţilor de mir din Arhiepiscopia Sibiului; profesorul dr. Ioan Rămureanu, în 
numele profesorilor Institutului Teologic din Bucureşti. 

Şirul cuvântărilor a fost încheiat de episcopul vicar Emilian Birdaş, care, într-un 
cuvânt cald, însufleţit şi sprijinit pe date concrete, a scos în evidenţă activitatea bisericească şi 
administrativ-gospodărească a celui abia plecat la Domnul, dând o înaltă apreciere activităţii 
sale, totodată exprimând şi regretul că Biserica Ortodoxă din Transilvania a pierdut pe un 
adevărat slujitor al lui Hristos, de aportul căruia avea încă multă nevoie. Către sfârşitul 
cuvântării, episcopul a dat citire unui cuvânt de regret, apreciere şi mângâiere al mitropolitului 
Nicolae. 

în dangăt de clopote şi cu regretul tuturor participanţilor la slujbă, sicriul a fost purtat 
de şase preoţi spre locul de veci. 

Episcopul Emilian Birdaş a pecetluit mormântul în nădejdea învierii. 

După moarte 

Pe crucea albă ce-i străjuieşte mormântul din curtea mănăstirii se află scrisă această 
rugăciune alcătuită de mitropolitul Antonie Plămădeală: „Părinte Atotputernic, Tu, care l-ai 
chemat la Tine, miluieşte-1 pe el şi pe noi, obştea lui, care i-am ridicat această cruce întru 
pomenire veşnică până când vom fi iarăşi împreună întru împărăţia Ta, turma şi Păstorul. 

Amin". 

La parastasul de un an, episcopul Emilian, evocând prima sa vizită în aceste locuri, 
când 1-a găsit slujind pe Părintele Dometie, a spus printre altele: „Părinte Dometie, cine-ţi va 
număra paşii făcuţi pe aceste coclauri şi sudorile vărsate alergând de la o biserică la alta?" 

La mormântul Părintelui Dometie vin mereu sute şi sute de credincioşi să pună o 
floare, să aprindă o lumânare, să verse o lacrimă, să înalţe o rugăciune fierbinte pentru el, să-i 
ceară ajutorul. 

Astăzi clopotele străvechiului lăcaş monahal ortodox, reînviat de sub ruine de 
vrednicul păstor de suflete şi de obştea sa, vestesc moţilor şi întregului Ardeal că idealul său 
de a întemeia o mănăstire ortodoxă în aceste locuri, spre întărirea credinţei strămoşeşti şi a 
unităţii naţionale, a fost îndeplinit. 

Teolog distins, Părinte duhovnicesc al multor credincioşi, patriot şi osârduitor pentru 
unitatea bisericească, spirit de înaltă jertfelnicie, altruist, gospodar de o rară capacitate, 
Părintele Dometie a fost şi va rămâne o floare de mare preţ în grădina Bisericii Ortodoxe 
Române. 

ÎNTÂMPLĂRI de pateric 
DIN VIATA PĂRINTELUI DOMETIE 



* Venind acasă într-o vacanţă, pe când era la Seminar, a primit de la părinţi bani pentru biletul 
de întoarcere la Buzău. In gara Ianca Sat, de unde urma să plece, a întâlnit un coleg care era 
tare amărât şi cu lacrimi în ochi, din cauză că părinţii lui nu avuseseră să-i dea bani pentru 
bilet. Se văicărea îngrozit, căci nu ştia cum să se descurce. Copleşit de situaţia colegului său, 
Stelică a renunţat la banii pe care-i avea, tot pentru biletul de tren, şi i-a dat colegului său pe 
toţi. Se afla acum el în situaţia aceluia, fără bani pentru bilet. Fără să stea prea mult pe 
gânduri, a pornit-o pe jos, circa 60 km, pe lângă calea ferată, spre Buzău, având în picioare 
numai nişte târlici. Pentru a nu-i rupe, i-a scos din picioare. Şi aşa, cu târlicii şi mai mult cu 
picioarele goale, a parcurs drumul până la Buzău, fiind mulţumit că a făcut o faptă bună. 

* O dată, de la joacă, sora lui Eugenia (maica Eudoxia de mai târziu) s-a dus în cameră la el, 
aşa cum mai obişnuia. El a întrebat-o: „Ştii Crezul?" Ea, care era atunci în clasa a doua 
primară, i-a răspuns: „Nu". „învaţă Crezul!", a îndemnat-o el. „Nu-i învăţ, că-i mare", a 
protestat ea. Stelian a insistat: „Invaţă-1, că am să-ţi dau doi poli!". Atunci ea s-a pus cu toată 
silinţa şi 1-a învăţat, după care a primit cei doi poli. 

* Pe când Părintele Dometie se găsea la Mănăstirea Prislop, în anul 1949, în timp ce se citea 
acatistul Sfântului Spiridon şi s-a ajuns la peasna a şasea, a simţit în gură o dulceaţă mai dulce 
ca mierea, ceva ce nu se poate exprima, mierea fiind doar o slabă comparaţie. Această 
dulceaţă deosebit de plăcută a persistat mai multă vreme, aproape o lună. A dispărut în 
momentul în care a destăinuit-o. A spus mai târziu maicilor această întâmplare, ca să ştie că 
atunci când simt ceva cu totul deosebit, venit prin darul lui Dumnezeu, să nu spună nimănui, 
ca să nu li se ia darul trimis de Duhul Sfânt. 

* O femeie tânără din Sebeş povestea cum atunci când era copilă avea epilepsie. Mama ei a 
dus-o la Mănăstirea Prislop, la părintele Arsenie Boca. Şi era şi Părintele Dometie acolo, pe 
atunci călugăr tinerel. Părintele Arsenie a ieşit la spovedit şi în timpul acesta copila a început 
să ameţească. Părintele Dometie a lovit-o cu palma peste cap. De atunci s-a vindecat de boală 
şi nu i-a mai fost rău niciodată. 

* O ţărancă din satul Deal (judeţul Alba), Silvia Bădilă, a mers cu fiica ei, Măria, care avea 
numai un an şi jumătate, la schitul Afteia-Cioara, unde se afla atunci Părintele Dometie. 
Copila era bolnavă şi maică-sa vroia să-i facă Părintele o slujbă, spre ajutor. Dar Părintele era 
foarte ocupat şi nu reuşea să ajungă la el. Atunci, mâhnită, ea s-a retras mai de-o parte, lângă 
pădure, să se odihnească, în timp ce îşi înfăşa fetiţa, deodată 1-a văzut pe Părintele trecând cu 
cineva şi i-a spus că fetiţa este bolnavă. Acesta s-a oprit şi de la distanţa aceea a zis: „Domnul 
să vă binecuvânteze", făcând semnul de binecuvântare al Sfintei Cruci. Din momentul acela 
fetiţa s-a vindecat deplin de suferinţa pe care o avea. Când a ajuns la 16 ani, copila a mers la 
Aiud, la atelierul de covoare al grupului de maici şi surori ale Părintelui, iar mai târziu a intrat 
la mănăstire, la Râmeţi. Este vorba despre maica Mina, stareţa Mănăstirii „Sfânta Cruce" de la 
Oradea. 

* O dată Părintele a mers cu mai multe maici la Mărculeşti, în satul natal, la un unchi, 
Gheorghe, fratele cel mai mic al mamei, ca să facă un parastas. Era cu el şi sora sa după trup, 

care se afla în primul an de mănăstire la Răteşti. La întoarcere au făcut un mic popas pe iarbă 
verde. Şi a zis atunci unchiul acela către Părintele Dometie: „Părinte, poţi să fii bucuros că şi 
nepoţica te urmează". Răspunsul nu a fost o laudă la adresa surorii lui, ci: „Ei, unchiule, urma 
alege". 

* In anul 1952, părintele Varsanufie, ucenicul Părintelui Dometie, se afla cu el la Mănăstirea 
Afteia, slujind amândoi în altar, la slujba de noapte. Biserica era supraîncărcată de popor, în 
biserică şi în altar nu era altă lumină decât cea de la lumânările de ceară care luminau slab, 
numai cât să se vadă la citit. La un moment dat a strălucit deodată o lumină ca lumina 
electrică şi a luminat tot altarul. Părintele Varsanufie oarecum s-a spăimântat. Atunci 
Părintele Dometie, fără cuvinte, i-a făcut un semn să tacă. Era obiceiul, acolo, ca înainte de 
încheierea slujbei să se înconjoare biserica cu praporii în faţă şi cu tot poporul. Şi aşa au făcut 
şi în noaptea aceea. O femeie din popor, cunoscută pentru credinţa şi viaţa ei aleasă, a văzut, 
în timp ce se înconjura biserica, că s-au aşezat câţiva porumbei pe prapori, deasupra. Femeia a 
povestit la urmă în taină părintelui Varsanufie despre această arătare din timpul slujbei, de 
care acela s-a minunat foarte. 

* In acelaşi an, 1952, fiind chemaţi la o cununie la Loman, părintele Varsanufie şi Părintele 
Dometie au plecat acolo prin pădure, cu popor mai mult mergând cu ei. Părintele Varsanufie, 
fiind obosit, căci nu dormise noaptea, a rămas mai în urmă, iar Părintele Dometie era mai 
înainte, cam la 150 de metri. La un moment dat Părintele s-a strecurat printre oameni, a venit 
la părintele Varsanufie şi 1-a întrebat dacă este obosit, iar acesta i-a răspuns că da. Atunci a 
zâmbit şi a pus mâna peste el şi a plecat mai departe. Din momentul acela părintelui 
Varsanufie i-a dispărut toată oboseala şi s-a simţit atât de uşor, încât a mers mai departe vreo 
15 km, iar apoi s-a şi întors înapoi, pe înnoptate, până la satul Răchita. Până a doua zi n-a mai 
simţit oboseală sau slăbiciune. I-a spus aceasta Părintelui, iar dânsul a zâmbit şi i-a făcut semn 
să tacă să nu spună nimănui nimic. 

* In anul 1952, un om de la Buzău, şef de gară sau impiegat de mişcare, a venit la Mănăstirea 
Ciolanu şi a întrebat de Părintele Dometie Manolache. Cum Părintele era plecat la Bucureşti, 
a fost întrebat ce doreşte. Şi atunci omul a spus că, puţin timp mai înainte, se aflase într-o 
situaţie disperată: din cauza unei reclamaţii fusese dat afară din serviciu, iar copiii săi exmatri- 
culaţi din facultate. Şi aşa de tare s-a deznădăjduit şi s-a tulburat în mintea lui, că îşi pusese în 
gând să termine cu viaţa şi chiar se pregătea să plece la gară pentru această faptă disperată. 
Dar tocmai atunci s-a pomenit în casă la el cu un om mic de statură, cu faţă călugărească, cu 
barbă, îmbrăcat cu haine preoţeşti, care 1-a întrebat: „De ce sunteţi aşa de disperat? De ce 
sunteţi atât de deznădăjduit? Bunul Dumnezeu ne încearcă credinţa şi răbdarea noastră. Nu vă 
lăsaţi tulburat". Şi s-a îmbrăcat cu veşminte preoţeşti şi i-a făcut o slujbă în casă. în timpul 
slujbei i s-a ridicat o negură de pe inima lui şi de pe cei ai casei. „Atât de mult m-am liniştit, 
încât nu mai aveam nici o grijă" zicea el. A treia zi a fost chemat la serviciu şi i s-a mărit şi 
salariul, iar peste câteva zile copiii au fost reprimiţi la facultate. Şi spunea omul că de la slujba 
aceea, făcută de Părintele, avea o nespusă bucurie şi o luminare, împreună cu familia. De 
aceea a venit la mănăstire, ca să aducă mulţumire lui Dumnezeu şi să-i mulţumească şi 
Părintelui pentru că au fost scăpaţi din acea grea primejdie. 

Ceva mai târziu, într-o anumită împrejurare, Părintele Dometie a spus foarte scurt cum 
s-au petrecut cele de mai sus. Trecând prin Buzău, când a fost aproape de casa familiei 
respective, parcă i-a vorbit o voce: „Intră în casa aceasta şi salvează-i pe oameni!" 

* Părintele se ocupa după întoarcerea maicilor în mănăstire, la Râmeţi, şi cu problemele de 
aprovizionare. Făcea adesea pe jos drumul până la Teiuş. Când trebuia să facă aceasta, se 
scula tiptil-tiptil, ca să nu deranjeze prea mult, pe la 3 dimineaţa, să facă Sfânta Liturghie. 
Dintre maici mergea numai care putea. Până la 5 termina Sfânta Liturghie şi pleca pe jos să 

facă rost de materiale. Aşa spunea: „Eu nu pot să nu fac Sfânta Liturghie în mănăstire, şi eu 
trebuie să am Sfânta Liturghie făcută atunci când mă duc să rezolv o problemă". 

* La început, când maicile încă erau date afară din mănăstire şi stăteau la parohie, o duceau 
greu şi cu alimentele. Cu toate acestea, Părintele ţinea foarte mult ca nici un credincios să nu 
plece nemâncat. O dată maicile l-au întrebat: „Părinte, ce să facem, că nu avem nimic cu ce să 
pregătim mâncare?" Şi a spus Părintele: „Da' chiar nimic nu aveţi?" - „Nu avem nimic." - 
„Chiar nimic nu aveţi?" - „Avem câţiva cartofi." A zis: „Fierbeţi toţi cartofii, şi mâncăm şi 
noi, mănâncă şi credincioşii". Maicile s-au supărat: „E singurul lucru pe care îl avem aici, 
cartofii ăştia, şi şi pe ăştia să-i fierbem toţi şi să-i dăm la credincioşi? ! Credincioşii poate mai 
au ceva..." Dar au făcut ascultare: au fiert toţi cartofii, câţi au avut, şi i-au dat credincioşilor. 
A doua zi dimineaţă, a venit o căruţă plină-plină cu bucate şi cu de toate. Şi atunci Părintele a 
zis: „Vedeţi darul lui Dumnezeu? Niciodată să nu vă zgârciţi şi niciodată să nu vă puneţi 
încrederea în voi, şi nici în ce aveţi, ci să vă puneţi toată nădejdea şi încrederea în 
Dumnezeu". 

* După întoarcerea maicilor în mănăstire a trebuit să se construiască o cabană turistică, pentru 
a fi eliberat spaţiul mănăstirii de prezenţa turiştilor. Şi a dat Părintele Dometie cuiva să facă 
un proiect. Acesta i-a cerut 12 mii de lei pentru această lucrare. Era foarte mult. Pe timpul 
acela, 12 mii de lei era ceva enorm! Şi Părintele a început să plângă şi i-a spus arhitectului: 
„Frate, dacă dumneata îmi ceri 12.000 de lei numai pentru acte, pentru proiecte, eu cu ce o să 
mai fac clădirea?" Arhitectul s-a dus să facă planurile mai departe şi, până seara, trebuia să i 
se dea toţi banii. Părintele s-a dus plângând în biserică, s-a rugat îndelung. Cu autobuzul de 
după-amiază a venit o femeie de la Cluj şi a adus 12 mii de lei, exact banii de care era nevoie. 
I-a spus: „Părinte, vi-i dau pentru mănăstire şi pentru ceea ce aveţi nevoie mai mult aici". 

La masă, seara, Părintele ne-a povestit, plângând, cum Dumnezeu ne poartă de grijă. 
„Atâta am cerut, atâta mi-a trimis Maica Domnului". 

* In ziua de 12 iulie 1974 s-a terminat acoperişul cabanei de la mănăstire, şi era nevoie 
neapărat de suma de 5.100 lei până la ora 12, pentru achitarea muncitorilor, aşa cum era 
înţelegerea cu ei. Când a plecat dimineaţă la Teiuş, Părintele i-a spus maicii stareţe Ierusalima 
să procure aceşti bani neapărat, de unde va şti. Când maica i-a spus că nu are de unde, 
Părintele a trimis-o în biserică la icoana Maicii Domnului ca să-i spună păsul, iar dânsul a 
plecat. La înapoiere, pe la orele 10, Părintele a aflat de la maica Ierusalima, pe care a găsit-o 
lucrând cu alte maici pe terenul de jos al mănăstirii, că nu a găsit suma de bani necesară. Şi 
mergând amândoi spre mănăstire, au văzut un autoturism oprit în drum, în dreptul mănăstirii. 
Părintele i-a zis maicii: „Vezi, maică Ierusalima, maşina aceea ne-a adus banii pentru plata 
lucrătorilor de la cabană". Şi, intrând amândoi în curtea mănăstirii, au văzut o femeie şi un 
bărbat care au întrebat de Părintele, căci pe dânsul îl aşteptau. După ce s-au prezentat, au 
intrat cu Părintele în biserică, iar Părintele a rugat-o pe femeie să-i spună şi maicii ce i-a spus 
dânsului. Femeia i-a spus că au trecut printr-un mare necaz, de care au scăpat, şi că a visat o 
femeie îmbrăcată în negru care i-a spus că suma de bani pe care voia să o dea la biserica din 
Târnăveni să o doneze la Mănăstirea Râmeţi, unde este nevoie mare. Femeia i-a dat Părintelui 
un plic albastru, lipit, în care i-a spus că sunt banii pentru mănăstire, neprecizând ce sumă, şi 
1-a rugat să deschidă plicul după plecarea lor. Părintele a pus plicul la icoana Maicii 
Domnului. După plecarea donatorilor, care erau evrei de la Târnăveni, maica Ierusalima a 
făcut trei mătănii la icoană, cum i-a spus Părintele, şi a luat plicul, în plic au găsit suma de 
5.000 lei. Iar 100 lei i-a adus altă credincioasă, care sosise atunci. La ora 12 au avut banii care 
trebuiau daţi lucrătorilor cu acoperişul. 

* într-o zi de iarnă s-a întors în mănăstire cu autobuzul de ora 5 după-masa. Şi, cum a venit, s- 
a îndreptat încetuţ-încetuţ, pe furiş, spre camera pe care o avea aproape de poartă. Maica 

Ioanichia 1-a văzut şi 1-a strigat: „Părinte, Părinte, veniţi în biserică să daţi binecuvântarea!" 
„Imediat", a răspuns el şi a fugit repede în cameră. Se vede că în încăpere nu a avut cu ce să 
se încalţe. Atunci a luat o pereche de botoşei de pâslă ai părintelui Varsanufie. Părinte era un 
om micuţ de statură, micuţ şi la picior. Luase papucii ăia, mult mai mari, pe piciorul gol. A 
observat maica şi i-a spus: „Da' ce faceţi Părinte cu papucii ăia?", că nu putea să-i tragă prin 
zăpadă. „Ei - zice -, lasă, nu trebuie să mai vezi", şi căuta să-şi pună rasa cât mai jos, să nu 
vadă maica nimic. Şi maica, după aia, ca să-şi dea seama că într-adevăr nu s-a înşelat, s-a dus 
pe urmele Părintelui, de la autobuz până la cameră şi a văzut urme de picioare desculţe, îşi 
dăduse încălţările proprii cuiva, vreunui sărac. Aşa făcea. Şi cămaşă, şi tot ce-avea îşi dădea; 
venea câteodată acasă numai în dulamă... 

* Pe mitropolitul Antonie Plămădeală îl lega o veche prietenie faţă de Părintele Dometie, încă 
din tinereţea lor de studiu şi din zilele când au intrat împreună în monahism, depunând 
voturile în aceeaşi zi la Mănăstirea Prislop. Pe vremea când Părintele Dometie mergea 
săptămânal la Bucureşti pentru cursurile de doctorat, părintele Antonie, atunci episcop vicar 
patriarhal, îl invita adesea să doarmă în apartamentul său. Ii aşternea un pat comod, cu 
lenjerie curată, într-o noapte, când a fost nevoit să treacă prin camera în care era adăpostit 
Părintele, episcopul s-a împiedicat de un obstacol neştiut de el. Când a aprins lumina, a văzut 
că era Părintele Dometie, care-şi aşternuse dulamă şi dormea pe jos, în timp ce patul era 
neatins. 

* îmbrăcămintea Părintelui Dometie era totdeauna veche şi ponosită. Episcopul Antonie îi 
spunea că altfel trebuie să se înfăţişeze când iese în lume, mai ales la facultate, la Bucureşti, 
că trebuie să fie îmbrăcat mai îngrijit. Nu o dată i-a dăruit câte o cămaşă sau chiar o rasă nouă. 
De fiecare dată, după o săptămână, Părintele Dometie se întorcea cu aceleaşi haine vechi şi 
ponosite, pe cele noi dăruindu-le între timp cine ştie cărui om sărman. O dată părintele 
Antonie i-a „confiscat" chiar vechile haine, crezând că în felul acesta îl va face să păstreze 
veşmintele primite, dar rezultatul a fost acelaşi. 

* Silvia Bădilă, o ţărancă din satul Deal (judeţul Alba), a venit o dată la mănăstire, căci venea 
des, având o durere grea la piciorul stâng, care se strâmbase. Când a intrat în grădină, pe la 
lac, 1-a găsit pe Părintele Dometie la crucea de piatră, stând de vorbă cu un bătrân. I-a sărutat 
mâna. El a întrebat-o care-i baiul, iar ea i-a spus că toate sunt bune, dar că are un necaz cu 
piciorul care o supăra rău. Atunci Părintele a umplut o cană cu apă de la izvorul de la cruce, 
ce vine de la sfânta biserică, şi a întrebat-o: „Crezi în Sfânta Treime?" Ea i-a răspuns că da. A 
pus-o să-şi mărturisească credinţa în Sfânta Treime - Tatăl, Fiul şi Sfântul Duh. Apoi i-a dat 
cana cu apă şi i-a zis s-o bea toată, din trei înghiţituri, în numele Sfintei Treimi. Ea a băut, cu 
bucurie, apa toată, aşa cum i-a spus. Şi de atunci nu a mai avut nici o suferinţă la picior. 

* In vara anului 1968 se găsea la mănăstire un inginer din Bucureşti (Ivănică îl chema), care 
lucra la proiectul drumului forestier Teiuş-Râmeţi. Cu acest prilej 1-a vizitat pe Părintele 
Dometie, care era singurul preot la mănăstire în timpul acela. Părintele 1-a condus în biserica 
veche, în care timp vizitatorul i-a spus că suferă de ulcer, de 12 ani. După ce au mai discutat 
îndelung, Părintele i-a dat inginerului să bea apă din izvorul de sub altar. După aceea inginerul 
mărturisea deschis oricui că în urma acestui fapt s-a vindecat complet de suferinţa lui. 

Odată, prin anul 1968, fiind apa Geoagiului mare, Părintele Dometie a condus maicile care 
mergeau la Aiud şi pe credincioşii ce se întorceau acasă. După ce au trecut puntea peste apa 
învolburată, a rămas în urmă o femeie, care atunci când a ajuns la mijlocul punţii a căzut în 
apă. Părintele Dometie de îndată s-a aruncat în apă şi a salvat femeia cu riscul vieţii sale. 
întrebat de ce a făcut-o, a răspuns că în clipele acelea nu s-a gândit la nimic, decât că femeia 
avea nouă copii şi trebuia salvată. 

* O dată trebuiau golite budele mănăstirii. Şi, cine s-o facă? Părintele Dometie s-a băgat 
primul la treaba asta. Umplea găleata şi o da mai departe maicilor, care o puneau în ciubere, 
pe care le cărau la locul stabilit. Părintele Dometie era galben ca lămâia, dar a rămas acolo 
până s-a terminat toată treaba. 

* Erau la mănăstire nişte femei care au venit să-1 vadă pe Părintele. Când l-au văzut, au gândit 
în sinea lor: „Chiştocul acesta este Părintele Dometie?" Părintele s-a dus la ele şi le-a spus: 
„Da, chiştocul acesta este Părintele Dometie." 

* Povestea Părintele o dată că a fost la Bucureşti şi, pentru că întâlnise în drum o femeie 
necăjită şi săracă care i-a cerut ajutorul, şi-a dat chiar ultimii bani, pe care-i avea pentru 
biletul de tren. Şi acum, trenul trebuia să plece şi el n-avea cu ce să cumpere bilet. S-a 
îndreptat totuşi spre casa de bilete, deşi ştia că nu are bani de bilet. Şi s-a rugat la Maica 
Domnului ca, dacă e nevoie să plece, să-i ajute într-un fel să poată să meargă; dacă nu, va 
rămâne până va rândui Dumnezeu cum să meargă. Şi stând acolo, la bilete, a venit cineva şi i- 
a dat un pomelnic, exact cu atâţia bani câţi îi trebuiau ca să plătească drumul. 

* O doamnă, Buţiu, directoare la Banca Comercială, avea o fetiţă. Făcea parte dintr-o familie 
de oameni credincioşi, care veneau mereu pe la mănăstire. Când a rămas din nou însărcinată, 
medicii i-au spus că este bine să nu mai aibă copii, pentru că sănătatea nu o ajută să mai ţină o 
sarcină. Ea, totuşi, nu a ascultat, pentru că îşi dorea mult ca fetiţa să mai aibă încă un frate sau 
o surioară cu care să se ajute şi să se descurce în viaţă. înainte de naştere, soţul ei s-a dus la 
Părintele Dometie, căruia i-a explicat că soţia sa se află în mare dificultate, că urmează să se 
interneze în spital şi este în pericol de a-şi pierde viaţa. Şi i-a spus Părintele, după ce a făcut 
rugăciuni: „Mergi liniştit. Doamna va naşte cu bine şi va avea o fetiţă sănătoasă". Şi, spre 
surpriza medicilor, nu i s-a întâmplat nimic şi a fost aşa după cum a spus Părintele. 

* O femeie avea un copil handicapat. Nu putea să se mişte, era hrănit la pat, toate serviciile 
trebuia să i le facă ea. Şi a venit la Părintele Dometie să-1 întrebe ce să facă, pentru că îi era 
foarte greu. Părintele i-a făcut mai multe rugăciuni şi a sfătuit-o să se lase în grija lui 
Dumnezeu, şi să mai aibă un copil. Şi ea a zis: „Dar nu pot, mi-e imposibil să mai am un 
copil, pentru că mi-e foarte greu să-1 îngrijesc şi pe cel pe care îl am". Părintele i-a spus: „Nu, 
Dumnezeu va avea de grijă, şi atunci când o să ai un alt copil, copilul pe care îl ai o să ţi-1 ia 
Dumnezeu, şi n-o să te lase cu o sarcină mai mare decât poţi duce". Şi, într-adevăr, aşa a fost. 
Ea a mai avut un copil, un copil foarte reuşit, sănătos. A venit să-i mulţumească Părintelui. 
Numai că Părintele era trecut la cele veşnice, spre surprinderea ei. Atunci s-a dus la 
mormântul Părintelui şi a plâns foarte mult. A povestit maicilor de ce plânge: plânge pentru că 
n-a învrednicit-o Dumnezeu să-1 găsească pe Părintele în viaţă şi să-i mulţumească, pentru că 
tot ceea ce a spus s-a adeverit şi Dumnezeu a avut grijă de ea. 

* Maica Nimfodora povestea cum se întâmplase o dată la cămară. Erau în mănăstire nişte 
muncitori şi veniseră şi câţiva credincioşi. Părintele a cerut de la maica să-i dea ceva brânză. 
Maica avea puţină şi se gândea ca pe acea s-o dea seara maicilor. Dar Părintele a spus: „Nu, 
dă-mi-o, că trebuie să dăm acum de mâncare muncitorilor şi credincioşilor. Trebuie să le 
dăm." 

- „Dacă le-o dau, nu mai rămâne nimic pentru maici." 

- „Lasă, maică Nimfodora, că până diseară o să-ţi vină un caş aşa, mare, mare şi frumos!" 
Maica a dat atunci brânza, dar nu fără îndoială în inima ei. Nu era mulţumită, că nu mai 
rămăsese nimic. Dar cum pe Părintele Dometie nu putea să-1 refuze, a dat cât a avut; tot i-a 
dat. Şi până seara, aşa a fost, aşa s-a întâmplat, cum i-a spus Părintele. I-a venit un caş mare. 
Cuvântul pe care 1-a spus Părintele s-a adeverit întocmai. 

* Dacă veneau oameni la mănăstire, le spunea maicilor să mănânce câte un cartof, iar 
oamenilor să li se dea ciorbă. Dacă nu se-ajungea ciorba, venea de lua o găleată cu apă, pe 
care o arunca în oală. înmulţea ciorba, ca să dea la toată lumea. 

* O maică a aruncat o dată nişte ciorbă de fasole, care era un pic stricată. Dar puţin, aşa... 
Părintele s-a necăjit. Le-a trimis în ziua aceea pe maici la fân, sus la deal, fără mâncare. Şi 
toată ziua au lucrat la fân. A dat pentru toată lumea lecţia, nu numai pentru maica aceea care a 
aruncat mâncarea. 

* înainte cu două zile de a muri Părintele Dometie, deoarece venise apa mare şi luase toate 
punţile, maica Eudoxia Manolache a considerat că nu vor mai veni vizitatori. De aceea s-a 
gândit că este timpul cel mai potrivit ca să facă inventarul în muzeu, precum şi o curăţenie 
generală. A dat toate icoanele jos ca să le şteargă de praf, a scos toate obiectele şi tot 
mobilierul afară din muzeu, aşa încât acesta arăta ca o casă goală. Când a trecut Părintele pe 
lângă muzeu a întrebat-o: „Ce faci?" - „M-am gândit să fac o curăţenie generală, şi aşa nu-mi 
vin vizitatori". Foarte aspru, i-a spus: „Nu trebuia". Ea a insistat: „Doar nu vin vizitatori." - 
„Şi ce dacă, nu trebuia." Maica a rămas mirată, deoarece niciodată nu-i reproşase ceva într-un 
fel atât aspru. Imediat i-a trimis o fată, special ca să-i ajute să facă curăţenie mai repede şi să 
le aşeze pe toate la locul lor. După ce a murit, maica şi-a spus că poate Părintele se gândea să 
nu-i surprindă sfârşitul vieţii lui în felul acela, că se cuvenea să fie toate în ordine. 

* O credincioasă din Sibiu, Ana Ioţi, care avea mare evlavie la Părintele Dometie, pe care îl 
cunoştea de mult timp, a plecat la Mănăstirea Râmeţi, în anul 1975, după Sfânta Măria, fără să 
ştie că Părintele murise în vara aceea. De-abia la Geoagiu a aflat că Părintele a murit şi că 
drumul este stricat de inundaţiile din anul acela. A mers totuşi spre mănăstire pe o cărare 
lăturalnică şi a ajuns peste drum de biserica parohială, unde atunci nu se afla crucea ce s-a 
ridicat ulterior pe locul unde a murit Părintele. Aici, o fetiţă de vreo cinci ani, desculţă, într-o 
rochiţă lungă, cu capul gol şi blond, a strigat după dânsa: „Uite, acolo a căzut Părintele 
Dometie mort". Femeia a întrebat-o de unde vine, căci înainte nu văzuse pe nimeni. Fetiţa i-a 
răspuns că e cu vacile pe partea cealaltă a râului. Femeia s-a uitat, dar n-a văzut nici o vacă. 
Atunci i-a dat fetiţei o bucată de pâine. Ea i-a spus că are atâta pâine... Şi când a spus aşa, 
exclamând prelung, şi-a pus amândouă mâinile împreunate deasupra capului. Şi a mai repetat 
o dată acel gest. Dar a luat pâinea şi a mulţumit, după care femeia a sărutat-o pe frunte. Apoi 
fetiţa a plecat. Femeia s-a uitat după ea, dar când a întors capul şi a doua oară, ea dispăruse. 

* Era o familie din Aiud, cu o poziţie socială bună, familie formată din părinţi şi doi copii. 
Mama acestor copii era foarte credincioasă, dar soţul ei era un om răzvrătit contra credinţei, 
un adevărat ateu. In perioada ultimilor zece ani, când se întâlnea întâmplător cu Părintele 
Dometie, fie în Teiuş, fie în Aiud, profita de prilej pentru a continua discuţiile pe tema 
credinţei, arătând multă îndărătnicie. Intre anii 1972-1973 o suferinţă surdă a pus stăpânire pe 
el. A fost pe la mai mulţi doctori, s-a tratat, dar vedea că boala se agravează din zi în zi, şi-şi 
dădea seama că se va pierde. Soţia 1-a îndemnat să-1 cheme pe Părintele Dometie. Omul a 
primit, şi chiar a cerut cu insistenţă ca Părintele să fie adus de urgenţă. Ba mai mult, a cerut 
soţiei lui ca, de va muri, Părintele să-i oficieze slujba de înmormântare. 

* O credincioasă de la Târgu Mureş avea o fetiţă, singura la părinţi. Prin clasa a VH-a, când 
acea fetiţă a ieşit din curte şi a trecut strada, a căzut. De atunci a început să facă crize 
epileptice. Femeia a purtat-o pe la mai mulţi medici, căutând să o vindece. A încercat peste 
tot, peste tot. Când a văzut că nu are ce să mai facă, a încercat cu slujbe. Timp de vreo trei ani 
a fost pe la mai multe mănăstiri, pe la diverşi preoţi, dar fetiţa încă nu se făcuse bine. Si a 
auzit şi de mănăstirea Râmeţi. A venit la Râmeţi. Părintele Dometie nu mai era, era numai 

părintele Varsanufie. El i-a făcut mai multe rugăciuni, după care a dus-o şi la mormântul 
Părintelui Dometie. De atunci fetiţa n-a mai avut nimic şi a rămas şi o bună creştină. 

* Mai mulţi credincioşi mărturiseau cum au văzut cu ochii lor cum, atunci când Părintele 
Dometie îşi dădea încălţămintea din picioare şi hainele, a doua zi, chiar, îi sosea un alt rând de 
veşminte în dar. 

* Tânărul Romul Joantă, actualul mitropolit Serafim al Germaniei şi Europei Centrale, când 
a terminat liceul nu era hotărât ce drum să apuce în viaţă. A mers să ceară sfat de la Părintele 
Dometie. Acesta i-a spus: „Du-te la Teologie, că o să ajungi episcop mare!" Şi aşa a fost. 

* Un tânăr absolvent de Teologie se gândea să intre în monahism, dar a mers să-1 
consulte pe Părintele Dometie. Acesta i-a spus că nu are stofă de călugăr şi ca atare să se facă 
preot de mir. Aşa a făcut, şi a ajuns un bun preot de mir. 



Cum au fost chemate la monahism diverse maici 

* In anul 1954 eram în învăţământ şi mă aflam la un cerc pedagogic de două săptămâni „la 
raion", la Călmăţui. într-o noapte a visat o poiană frumoasă, verde, iar înaintea mea venea 
Iisus Hristos. Avea un chip atât de frumos şi de blând, încât mă transfigurase. S-a oprit 
înaintea mea, cam la doi-trei metri, şi mi-a zis: „Vino după mine!" Eu am şi plecat după El, şi 
mergea Mântuitorul la o căsuţă mică ce se afla în poiană; aici lua masa cu Sfinţii Apostoli. 
Când am intrat în căsuţa aceea, lângă uşă era Maica Domnului în negru, şi aşa m-am mirat 
când am văzut-o, încât printr-o exclamare am zis: „Maica Domnului!" Iar ea a făcut o 
înclinare uşoară din cap, încredinţându-mă că ea este. Când am întors capul spre masă am 
văzut farfurii aşezate pe masă şi că pe fundul lor sclipea ceva. Când am ridicat ochii sus, 
Mântuitorul era deja înălţat deasupra mesei la un metru şi mi-a zis: „Mergi la mănăstirea 
Părintelui Dometie!" Şi m-am trezit. 

In ziua aceea numai la visul acesta m-am gândit şi la faptul că trebuie să mă hotărăsc 
să plec la mănăstire. Erau doi ani de când Părintele Dometie mă tot chema la mănăstire şi eu 
nu mă puteam hotărî, socotindu-mă nevrednică de a duce la capăt această viaţă. îmi rămă- 
seseră adânc încrustate în suflet cuvintele tatălui meu dintr-o povestire pe care o făcea 
vecinilor. Tata şi mama fuseseră la mănăstirea Răteşti, mănăstire de maici, să ducă lână toarsă 
şi să le ţeasă maicile dimie, stofă fină de lână pentru un costum de haine. Eu aveam atunci 
nouă ani. Părintele Dometie era la Seminar, la Buzău. Ascultam cu gura căscată cum le 
povestea tata vecinilor: „Aşa frumos este la mănăstirea de maici de la Răteşti! La miezul 
nopţii, când clopotul se trage prelung, maicile merg la biserică şi se roagă... Trăiesc ca îngerii 
din ceruri". Aceste cuvinte, „trăiesc ca îngerii din ceruri", pe mine m-au înfricoşat pentru 
totdeauna de înălţimea vieţii acesteia. Aşa că, la propunerea Părintelui Dometie de a veni la 
mănăstire, am acceptat, dar nu înainte de a primi şi de la Dumnezeu o încredinţare că aceasta 
este voia Lui cu mine. Şi prin acest vis am înţeles că Dumnezeu mi-a descoperit voia Lui. 

A doua zi, pe la ora 12, pe când mergeam la masă cu toţi învăţătorii, cineva m-a 
strigat: „Eugenia!" M-am uitat şi am dat cu ochii de fratele meu Ştefan, pe care nu-i mai 
văzusem de trei ani, căci fusese în armată. Bucuroasă de întâlnire am zis: „Bine ai venit!" - 
„Bine te-am găsit, dar să-ţi spun ceva mai interesant. A venit sora Anuţa (viitoarea maică 
Antima) după tine, să te ducă la mănăstire, la Răteşti. Este ultima dată când te mai cheamă 
Părintele." Am rămas tare uimită când am văzut cât de bine coincidea totul cu visul de peste 
noapte. N-am mai putut să mai spun nimic. Şi m-am dus. 

(maica Eudoxia Manolache) 

* Auzind eu de venirea Părintelui Dometie într-un sat vecin, m-am dus cu sora mea acolo. 

Când m-a văzut, Părintele mi-a zis: „Dumneata vii la mănăstire!" I-am spus că sunt căsătorită, 
că am bărbat şi copii şi că sunt păcătoasă... Părintele mi-a răspuns: „Ţi se iartă păcatele şi vii 
la mănăstire". Şi aşa a fost, căci timp de 17 ani am fost alături de Părintele, fiind călugărită. 

(maica Andreia Pienar) 

* La unele sărbători mari, Părintele era oaspete în casa părinţilor mei, aducând multă bucurie 
şi mângâiere. M-a chemat la mănăstire aşa, deodată, fără să ştie dacă sunt hotărâtă, trimiţând o 
maică să mă ia de-acasă. Tocmai frământam pâinea. Am lăsat-o şi am plecat. 

(maica Isidora Popa) 

* Când am venit la mănăstire, Părintele slujea în biserica veche. După slujbă, la mărturisire, i- 
am spus Părintelui că vreau să rămân la mănăstire, dar Părintele mi-a răspuns că sunt prea 
mică (aveam 14 ani), să mă duc să termin şcoala întâi şi apoi să vin. Văzându-mă că plâng, 
Părintele a stat, s-a gândit şi a zis: „Pe cel ce vine la Mine nu-i voi scoate afară". Şi apoi, 
bucuros, a continuat: „Te primesc, măi soro! Şi chiar dacă zice maica Ierusalima că eşti prea 
mică, să-i spui că nici ea nu a fost mai mare când a plecat la mănăstire". 

(maica Pavelida Bădilă) 

* Am fost chemată la mănăstire de Părintele încă de la prima mea întâlnire cu el. Am venit cu 
nişte rude, când aveam 9 ani, la mănăstire, la Râmeţi, să mă spovedesc. După ce m-am 
spovedit, Părintele mi-a spus că atunci când o să mă fac mare o să vin la mănăstire. Mi-a spus: 
„Te binecuvântez să te faci călugăriţă!". Apoi m-am dus acasă. 

Au trecut anii, şi când am trecut de 20 de ani, şi eram deja orfană, mi-am depus actele 
să mă căsătoresc. In vremea aceea trebuia să aştepţi 10 zile, după depunerea actelor. Duminica 
de înainte de căsătorie am venit la Râmeţi. Când m-a văzut Părintele mi-a spus: „Maică, nu ţi- 
am spus că eşti pentru mănăstire?" I-am spus că mi-am depus actele pentru căsătorie. Mi-a 
răspuns că actele aşa cum au fost depuse, aşa se pot şi scoate. M-am dus acasă, marţi mi-am 
făcut bagajele şi m-am întors definitiv la mănăstire. Părintele i-a cerut maicii stareţe să mă 
primească, pentru că eu voi fi la căpătâiul lui când va pleca din această viaţă. Şi aşa a fost. 

(maica Veniamina Oargă) 

* Era în 1971. Aveam 19 ani. Terminasem liceul economic şi, imediat după ce am terminat, 
am şi intrat în serviciu. Şi voiam să intru la facultate în toamnă. Pe timpul acela se dădeau 
examenele de intrare toamna. Vara aceea m-am dus şi eu la mănăstire, la Râmeţi, ca să 
mulţumesc pentru că am reuşit ca să îmi iau bacalaureatul cu bine, să intru în serviciu, şi 
pentru ca Dumnezeu să mă ajute şi să intru şi în facultate, în toamnă. Atunci l-am cunoscut pe 
Părintele Dometie. Mi-a plăcut acolo şi m-am dus din nou, de mai multe ori, fără să-mi fac 
nici un fel de gând că aş putea să rămân, într-o bună zi mi-a spus Părintele: „Ei, ce tot vii la 
mănăstire?" - „Vin aşa, ca mulţumire că..." -,,N-ai vrea să vii la mănăstire?" - „N-aş putea să 
spun asta, pentru că nu ştiu dacă părinţii mei ar fi de acord. Şi gândul meu este să merg la 
facultate." - „Bine, să întrebi părinţii dacă te lasă; să vii numai cu aprobarea lor!" - „încerc, şi 
dacă o fi voia lui Dumnezeu, voi face aşa", cu gândul că dacă este voia lui Dumnezeu să vin 
la mănăstire, aşa trebuie să fac. Dar era perioada comuniştilor, o perioadă mai critică, când, 
legal, nu era voie să mergi la mănăstire. Mai ales pentru cei angajaţi era şi mai dificil. Şi l-am 
întrebat pe Părintele: „Părinte, cum să fac, ce să spun eu la serviciu, ca să-mi fac lichidarea?" - 
„Ei, ai să spui că ai o mătuşă la Constanţa, că te duci la Constanţa." Şi eu chiar am o mătuşă 
acolo! 

M-am dus acasă şi, spre surprinderea mea, părinţii m-au lăsat imediat. De fapt, ei nu 
erau de acord să mă lase la mănăstire. Dar, pe moment, mama a înţeles altceva. A întrebat-o 
pe o mătuşă de-a mea, 1-a întrebat pe tăticu... Apoi a venit şi mi-a spus: „Uite, tutu a spus să te 
las, că acolo e mult mai liniştit. Mergi la mănăstire, lucrezi acolo...". Ei erau convinşi că mă 
duc ca să lucrez la mănăstire, nu ca să rămân acolo. Imediat după încuviinţare mamei, m-am 

dus şi mi-am luat lichidarea de la serviciu, după care am plecat la mănăstire. Asta s-a petrecut 
foarte repede... Duminică fusesem în vizită la mănăstire şi până vineri m-am dus de tot. Am 
considerat că a fost voia lui Dumnezeu să plec aşa, foarte repede, la sfatul Părintelui. Părintele 
întrevedea parcă lucrurile. 

Dar părinţii nu se aşteptau să rămân permanent la mănăstire şi s-au necăjit. Un an de 
zile n-au venit deloc să mă vadă. Mereu au vrut să mă duc înapoi, acasă. S-au mai supărat şi 
pentru că trebuia să dau la facultate şi n-am dat... Părinţii vedeau în felul lor. Dar nici n-au 
venit să mă întoarcă cu sila acasă. De fapt, la un moment dat, tata fusese pornit să vină după 
mine acolo, la mănăstire, cu gândul să mă ducă acasă. Mama se cam îmbolnăvise, dar mai 
mult bolnavă de supărare. Surorile mele se căsătoriseră, plecasem şi eu la mănăstire şi nu ne 
mai avea pe nici una. Rămăseseră acasă numai fraţii mei, care erau mititei. Dar pentru că erau, 
totuşi, oameni destul de credincioşi şi evlavioşi, tăticu s-a dus mai întâi la părintele din sat, să- 
i ceară sfatul cum să facă. Şi părintele 1-a luat puţin mai aspru şi i-a spus: „Nene Ioane, lucrul 
ăsta nu se poate. Dacă a plecat la mănăstire, nu 

ai dreptul, pentru Dumnezeu, s-o mai întorci." Şi atunci s-a întors acasă şi n-a mai venit. 

(maica Ioresta Cată) 

* O tânără a venit la mănăstire şi 1-a întrebat pe Părintele Dometie dacă o primeşte să se facă 
soră. Părintele i-a spus că o primeşte, dar că nu va rămâne mult timp, pentru că a văzut-o cum 
trecea puntea cu doi copii de mână. Prezicerea Părintelui s-a adeverit. După zece luni a plecat 
din mănăstire, s-a căsătorit şi a avut exact doi copii. 

(maica Veniamina Oargă) 

* Eram tânără. Lucram. Am venit cu verişoara mea la mănăstire să ne spovedim. Era vestit 
Părintele. După spovedanie, verişoara mea mi-a povestit cum Părintele i-a spus că ea se va 
căsători, dar verişoara ei, adică eu, nu mă voi căsători. Stăteam în curtea mănăstirii, întristată, 
gândindu-mă ce defecte ascunse oi fi având ca să nu mă pot căsători. Atunci Părintele Do- 
metie a venit la mine şi mi-a spus că mai dă Dumnezeu şi defecte ascunse oamenilor, ca să se 
împlinească planurile Lui. Au mai trecut câţiva ani, după care mi-am luat desagii şi am venit 
la mănăstire. 

(maica Eufrosina Virca) 

ÎNDRUMĂRI duhovniceşti 
ŞI CUVINTE DE FOLOS 



Despre viaţa călugărească 

• Iubea mult să fie obştea cât de mare. Ar fi primit pe oricare s-ar fi oferit să intre în 
mănăstire, spunând: „Nu închideţi poarta Maicii Domnului, că e mare păcat, şi nu vă speriaţi 
că nu vom avea ce mânca între aceste pietre, că Dumnezeu trimite o bucată de pâine pentru 
fiecare slujitor al său". 

• Culionul închipuie harul lui Dumnezeu care păzeşte şi acoperă mintea noastră. Căci 
acela care s-a tuns de cugetările lumii primeşte coiful mântuirii. 

• Monahismul, după cuvântul primului patriarh al sfintei noastre Biserici, este armata 
de geniu a Domnului. Or, în armata de geniu a ţării intră cei mai buni fii ai patriei, cei mai 
viguroşi şi cei mai bravi; şi dacă pentru armata de apărare a patriei acesteia pământeşti este 
necesară o avangardă aşa de bine aleasă şi de instruită, cu cât mai mult pentru armata de geniu 
a împăratului Cerului! 

• Monahul este ostaşul duhovnicesc, care, asemenea ostaşului obişnuit, trebuie să se 
întrarmeze cu armele cele mai bune pentru a-i birui pe vrăjmaşi. înveşmântaţi în haine negre 
şi cu inima cernită pentru totdeauna, ei vor avea de-acum înainte cu totul altă luptă decât cea a 
ostaşului sau a creştinului de rând. Luându-şi de bună voie crucea, lupta ostaşului lui Hristos 
este îndreptată contra ispitelor trupului, ale lumii şi ale diavolului. 

• Cine crede că vine la mănăstire ca să trăiască mai comod şi mai fără griji, acela 
greşeşte, neştiind scripturile vieţii călugăreşti, nici taina cea mare ce ancorează viaţa la cer. 

• Adesea îi spunea maicii stareţe Ierusalima: „Ochii din cap şi soborul!". 

• Nimbul de lumină în care se prezintă tot cadrul vieţii călugăreşti este dumnezeiesc şi 
fericiţi sunt cei ce rămân în acest cadru până la sfârşit, fără nici un compromis. Fericiţi sunt de 
trei ori, că s-au făcut vrednici de cununa cea neveştejită a slavei şi n-au trăit degeaba pe 
pământ. Ei sunt ca pomii răsădiţi la marginea apelor. Peste aceia se va odihni cu adevărat 
Duhul lui Dumnezeu şi întreaga Sfântă Treime îşi va face lăcaş în sufletele lor. 

• Se plângeau odată nişte călugăriţe că într-o oarecare mănăstire este greu, că nu 
rodeşte pământul, că mănăstirea este săracă şi mai bine ar fi fost în altă parte. Atunci el le-a 
spus: „Credeţi în Dumnezeu? Atunci să ştiţi că veţi avea de toate, căci Domnul a zis: «Priviţi 
la păsările cerului, că nu seamănă, nici nu seceră (...), şi la crinii câmpului (...), că nici 
Solomon, în toată slava lui, nu s-a îmbrăcat ca unul din ei?» (cf. Matei 6, 26-29)". 

• Numai unora ca acestora le este viaţa fericită, care din pruncia călugărească s-au 
întraripat cu dumnezeiescul dor al curăţiei totale, trupeşti şi sufleteşti. Zice Domnul că pentru 
cei curaţi toate sunt curate şi sfinte. Pentru ei nimic nu este greu şi nimic necurat, căci toate le 
pot în Iisus Hristos, care este veşnic cu ei. Domnul ne vrea să fim întregi ai Lui. Cu mintea 
întreagă şi cu întreg trupul. 

• A fi călugăr şi a nu şti să-ţi pui frâu de la poftele vătămătoare înseamnă a te scălda în 
cel mai întunecat noroi al patimilor şi a ajunge un dezmoştenit de la împărăţia lui Dumnezeu. 

• Pe Mântuitorul, pe Care ţi L-ai ales de mire, să-L ai mereu în sufletul frăţiei tale. E 
bine ca mintea să ţi-o ridici la cele înalte, spirituale, aşa precum vulturul urcă cele mai mari 
înălţimi. Numai aşa poţi să-ţi duci viaţa spre care tinde sufletul neîncetat. 

• Dragostea faţă de cei de acasă trebuie să fie ca ceea ce prisoseşte într-un pahar plin 
cu apă. Paharul plin este dragostea pentru Dumnezeu. 

• De repetate ori spunea aceste cuvinte ale Mântuitorului, care i-au fost temă şi pentru 
ultima predică: „Cine pune mâinile pe coarnele plugului şi se uită înapoi nu este vrednic de 
mine" (Luca 9, 62). 

• La cămara de alimente să fie descuiat şi fiecare să mănânce ce vrea şi cât poate. 

• Să citiţi tot ce vă cade în mâini şi să culegeţi ceea ce este bun şi de folos sufletesc ca 
albina mierea, din floare în floare. 

• Să se respecte punctualitatea programului; în special la masă este obligatorie 
prezenţa tuturora, fie pentru cuvântul de folos, fie pentru alte comunicări. 

• Pentru izbăvirea de patimi urâte să faceţi mătănii cât de multe. 

• Să fiţi unite şi să aveţi dragoste între voi, că Dumnezeu iubire este. „Ce folos de-i da 
trupul tău să ardă, iar dragoste nu ai? Nimic nu eşti" - zice Apostolul (cf I Corinteni 13,3). 

• Feriţi-vă să fiţi sminteală prin comportarea voastră sau prin vreun oarecare gest. Cât 
puteţi retrageţi-vă din faţa bărbaţilor. 

• Stăruia permanent ca maicile şi surorile să se ferească de bărbaţi, să nu aibă 
încredere în bărbaţi, chiar de-ar avea barbă până la brâu. 

• Viaţa pustnicilor fericită este a acelora care se întraripează cu dumnezeiescul dor. 

• Să nu creadă cineva că minte pe Dumnezeu prin cele trei voturi ce le pune la 
tunderea în monahism - de ascultare, sărăcie şi castitate, iar pe urmă îşi strânge agoniseală, 
ranguri şi onoruri de la oameni. 

• Porţile mănăstirii să nu se închidă şi orice suflet vrea să se afierosească Domnului să 
fie primit în grădina Maicii Domnului, căci nu se ştie, dintre cei ce-s primiţi, câţi vor rămâne. 
„Pe cel ce vine la mine, zice Domnul, nu-i voi da afară" (Ioan 6, 37). 

• Maicilor şi surorilor, frăţiile voastre vedeţi cum este un buchet de flori: dacă vrei să-1 
rupi nu poţi. Aşa şi frăţiile voastre: să fiţi unite între voi, să aveţi în primul rând dragoste una 
faţă de alta şi smerenie, să nu treceţi nepăsătoare dacă una dintre voi este la greu. Unde este 
dragoste şi unitate diavolul nu are ce face. 

• Dumnezeu este gelos pe sufletele noastre şi nu suferă să fie trişat. Se cuvine ca 
monahul, odată ce-au îmbrăcat haina monahală, ca unul ce s-a afierosit cu tot sufletul şi tot 
trupul lui Domnului, să nu mai primească de la nimeni cadouri care mai târziu i-ar putea 
pricinui căderea de la această înaltă şi frumoasă viaţă. E uşor a cădea, dar foarte greu a te 
ridica. 

• Viaţa de obşte este rădăcina adevăratei vieţi călugăreşti, al cărei model a fost însăşi 
obştea celor 12 Apostoli strânsă în jurul Domnului nostru Iisus Hristos. 

• Mulţi îşi închipuie că în mănăstire trebuie să meargă numai dezamăgiţii soartei sau 
cei care nu şi-au putut face vreun căpătâi în lume sau cei care au făcut vreo crimă oarecare. 
Această concepţie trebuie să dispară definitiv şi să se ştie că cine este bun pentru lume, acela 
este bun şi pentru mănăstire. 

• Crucea întreagă a Mântuitorului o poartă numai acei călugări pe care i-a făcut 
Dumnezeu călugări din sânul maicii lor. Nu este mare avă tot cel căruia i s-au luat câteva fire 
de păr din cap în semnul crucii. 

• Pentru a fi şi a rămâne mereu aproape de Mântuitorul ne care toţi ni L-am ales drept 
Mire, trebuie tot timpul să ne gândim la El, la învăţăturile Lui, la minunile pe care le 
săvârşea. 

• Mintea noastră să fie numai la înălţime: la Mântuitorul, la rugăciune, la viaţă curată, 
la tot lucrul care duce la mântuire. Mintea care hoinăreşte pe pământ se păgubeşte şi repede 
cade în prăpastie. 

• Dacă te căsătoreşti, se împarte dragostea... Este mai multă către soţ, şi rămâne mai 
puţină pentru cer. 

• Decât să meargă o soră tânără la băi, la cură, mai bine i-aş face o groapă adâncă şi aş 
băga-o în ea. 

Despre starea călugărului 

• Fiţi senine, vesele, cu inimă bună, că aţi îmbrăţişat cea mai frumoasă viaţă pentru 
Dumnezeu. Viaţa noastră trebuie să fie numai o rugăciune. 

• Călugărul înseamnă „chip frumos"; să nu fim posomorâţi şi crispaţi la faţă. 

• Să vorbiţi cuviincios cu oamenii, să răspundeţi frumos tuturor, să fiţi cu tragere de 
inimă, cu omenie faţă de ei. 

Despre călugăr şi lume 

• Să nu stea călugării în lume câtă vreme poarta mănăstirii este deschisă. 

• Să fugi de întâlnirea cu lumea. 

• Când mergeţi pentru vreo treabă în lume, să vă întoarceţi repede înapoi, să nu se 
răcească dragostea Mântuitorului în voi. 

• Călugărul trebuie să revină cât mai degrabă în mănăstire, ca nu cumva petrecând în 
lume să se întoarcă uşor la cele din lume; piatra (care este piatră!), dacă apa tot picură pe ea, 
se roade; dar omul, care este atât de slab? ! 

• Dacă aţi şti de câte necazuri v-a scăpat Dumnezeu plecând din lume, şi zi şi noapte 
de l-aţi mulţumi, tot n-ar fi de ajuns. 

• Călugărul trebuie să călătorească cu întrebarea: nimic fără întrebare. 

Despre ascultarea de părintele duhovnicesc 

• Să nu ziceţi că nu v-am spus ce trebuie să faceţi, ca la Dreapta Judecată să nu am 
păcat că nu v-am spus. 

• Nu te sprijini pe puterile frăţiei tale, ci cere ajutorul de la acela de care ţi-ai legat şi 
dăruit viaţa, de la Marele Hristos, care te-a luat ca mireasă. 

• V-aţi încredinţat o dată lui Dumnezeu, fiţi sigure că Domnul vă poartă de grijă, 
numai că trebuie să căutăm să-L urmăm. Or, ca să-L urmăm trebuie să ascultăm de 
povăţuitorii noştri duhovniceşti. 

• Nimeni nu dă ascultare celui bătrân, decât numai cel care, umplându-se de frica lui 
Dumnezeu, s-a desăvârşit în virtutea umilinţei. 

Despre ascultare 

• Nimic în viaţa călugărului nu este mai de cinste şi mai odihnitor decât să ştie să facă 
orice ascultare fără cea mai mică cârteală. 

• Viaţa călugărească este viaţă de mucenicească ordine, atât fizică, cât şi spirituală, şi 
de totale renunţări, având la temelia ei ascultarea necondiţionată, liber consimţită prin voturile 
depuse. 

• Cele înalte se dobândesc prin ascultările cele de jos. 

• Pentru ca să vă dispară mândria e bine să faceţi ascultări la coteţul cu porci, la păsări, 
la măturat, la cărat cu spatele şi alte ascultări. 

• Nimic în viaţa călugărului nu este mai de cinste şi mai odihnitor decât să ştie a face 
ascultare fără cea mai mică cârtire. Să mă credeţi că sunt fericit când fac ascultare! 

• Când dădea o ascultare la vreo treabă, venea şi ajuta, spunând: „Nu puneţi pe capul 
altora sarcini grele şi voi nici cu degetul nu le atingeţi" (cf. Luca 11, 46). 

• Munca este sfântă. Toţi Sfinţii Părinţi o laudă. Sfântul Vasile cel Mare, în pustiul 
Pontului, şi-a făcut o grădină şi muncea cu multă râvnă, împletind rugăciunea cu munca. Ora 
et labora! 

Despre viaţa creştinului în general 

• Viaţa o avem de la Dumnezeu: prin El trăim, ne mişcăm şi suntem. 

• Ne-a adus Dumnezeu din nefiinţă la fiinţă, dar să ne mântuiască nu poate fără noi. 

• Să nu credeţi că la lepădarea de lume şi luarea crucii de fiecare zi sunt chemaţi 
numai călugării. Toţi sunt chemaţi, pentru că toţi au un suflet de mântuit şi o moştenire de 
câştigat în împărăţia Cerurilor. Pe vremea când Domnul Iisus îndemna poporul la lepădarea 
de lume şi luarea crucii de fiecare zi nici nu existau călugări, şi cu toate acestea El spunea nu 
numai atât, ci: „Fiţi desăvârşiţi precum şi Tatăl vostru desăvârşit este" (Matei 5,48).' 

• Să luăm aminte la viaţa noastră, că nu suntem decât hoit şi mâncare viermilor. 

• Să nu aibă omul părere despre sine că este cineva în lumea asta. Că nu suntem nimic, 
numai mâncare viermilor. 

• Peste puţină vreme vom fi mâncaţi de viermi şi trupul va fi hoit şi împuţiciune. Vom 
fi întrebaţi pentru viaţa pe care am trăit-o. Şi mare adevăr este că într-o clipă a vremii ne 
aflăm în starea nepăcătuirii, dar îndată, în altă clipă a vremii, ne aflăm în prăpastia păcatului. 
Vremea vieţii noastre este scurtă. Eşti tânăr, viteaz, puternic... Dar orice tânăr, cândva, mai 
aşteptând puţin, va putea să spună: căzut-a floarea! 

• La ce folosesc podoabele, hainele luxoase, miresmele, tot felul de îndulciri şi 
desfătări, când trupul acesta pe care-1 avem nu este nimic alta decât iarbă? 

• Cine va fi cu ochiul vigilent şi treaz, stând la pândă în orice clipă şi fiind atent la 
orice mişcare ce o face, acela va învinge şi va scăpa nevătămat, cu ajutorul cel mare al lui 
Dumnezeu, cu ocrotirea Maicii Domnului şi pentru rugăciunile tuturor Sfinţilor. 

• La răutate să fiţi ca pruncii, care acum se ceartă, acum râd şi vorbesc unul cu altul, 
căci ei nu ştiu să ţină răul. 

• Vedeţi, fiţi atenţi mai mult la partea dinăuntru a blidului, curăţiţi-vă inima de orice 
gânduri necurate, vrăjmaşe păcii între voi şi dragostei celei adevărate, care face să te sacrifici 
tu pentru pacea şi binele aproapelui. 

• Când curăţim rănile bolnavilor primim mărgăritare de la Dumnezeu. 

• Luaţi seama şi ajutaţi pe bătrâni, daţi-le mâncare şi apă şi ce le foloseşte. Nu treceţi 
cu vederea nici pe cei ce sunt neputincioşi, ci ajutaţi-i şi daţi-le ce le lipseşte, după putere, ca 
să aveţi şi voi milă de la Iisus Hristos. (din ultima predică) 

• Să preţuim timpul cum se cuvine, că nu ne este dat să trăim de două ori în această 
viaţă şi nu avem două suflete, ci numai unul. 

• E bună şi mămăliga cu ceapă, numai să avem darul lui Dumnezeu cu noi. 

• A zis cineva: Calea cea mai lungă pe pământ este de la urechi la inimă, încât ani de 
zile nu ajung ca să-i dea de capăt. 

• Calul de dar nu se caută în gură. Primeşti ce ţi se dă fără să faci mofturi. Categoric! 
Şi mulţumeşti omului cu dragă inimă. Aşa-i, după Dumnezeu. 

• Fetele nu trebuie lăsate să umble noaptea. Când asfinţeşte soarele, să fie acasă. 

• Când plecaţi la drum, faceţi semnul crucii, ca să plecaţi cu Dumnezeu. 

• Umblaţi îmbrăcaţi cuviincios! 

• Nu făgădui ceea ce nu crezi că vei putea îndeplini uşor, iar făgăduinţele date să le 
îndeplineşti în chip statornic. Atunci vei fi crezut întotdeauna. 

• Nimeni în viaţa aceasta nu este fără necazuri şi fără neplăceri, împărat sau preşedinte 
de ţară de-ar fi. 

• Sunt multe flori în pom, dar câte dintre ele vor aduce roade? Tot astfel, lumea multe 
ne făgăduieşte, dar puţine ne dă. 

• Cum nu este deal fără vale, tot aşa nu este suferinţă fără să aibă şi o bucurie. 

• Domnul ne cheamă să ne dea nemurirea în rai şi noi nu vrem. O, cât de nebuni şi de 
nerecunoscători suntem! 

Despre sfinţirea omului 

• Ca să ajungi să trăieşti viaţă îngerească trebuie ca toată viaţa ta, zi de zi, ceas de ceas 
şi clipă de clipă să te lupţi ca, prin tot felul de nevoinţe şi de renunţări, să subţiezi acest trup şi 
să-ţi transfigurezi întreaga ta viaţă încât să simţi cu fiecare zi ce trece că un om nou ia fiinţă în 
tine, omul cel nou întru Hristos. De-abia atunci se va produce cununia ta cu cerul şi unirea 
mistică cu Mirele Hristos. 

• Este în puterea lui Dumnezeu să ne facă sfinţi. Numai să vrem! Şi să pornim la drum 
dând lupta cu tot ce ţine de veacul acesta înşelător şi de poftele lui. 

• A fi om drept, om sfânt şi în vorbă şi în faptă, înseamnă a te conduce în toată viaţa 
după dreptatea divină, care cere să-L iubim pe Dumnezeu mai mult decât orice pe lume. 

• Milostenia şi smerenia să le punem în practică. Fără ele degeaba trăim pe pământ. 

Cu ele ni se deschide raiul. 

Iubirea şi ascultarea de Dumnezeu 

• Să ardem de dragostea de Dumnezeu şi de aproapele, să nu fim reci, căci atunci 
Domnul ne aruncă afară. 

• Nimic în lumea aceasta nu merită atenţie, decât numai gândul la Dumnezeu, restul 
fiind deşertăciune -cum zice înţeleptul Solomon (cf. Eclesiastul 1, 14). 

• Dreptatea divină cere să-L iubim pe Dumnezeu mai mult decât orice pe lume. 

• Să ne lepădăm cu totul de lume, chiar şi de cei mai iubiţi ai noştri, fraţi, surori şi 
părinţi; nimic să nu întreacă mai mult ca iubirea de Dumnezeu. 

• Să facem voia lui Dumnezeu, să-L lăudăm şi să-I dăm mărirea care I se cuvine, 
pentru că El este plenitudinea tuturor măririlor. 

• Aşa trebuie să ardem pentru Dumnezeu cu viaţa şi fiinţa noastră, precum arde o 
lumânare în sfeşnic. 

• Să ardem în râvna noastră către slujirea lui Dumnezeu. 

• Domnul ne vrea să fim întregi ai Lui, întregi la minte şi întregi la trup. 

• Am uitat de Dumnezeu, ne facem de cap cu patimile, şi ne mai plângem că nu mai 
scăpăm de necazuri şi de nevoi. 

• Sufletele iubitoare de adevăr şi de Dumnezeu nu rabdă nici cea mai mică slăbire a 
dragostei către Domnul, ci, pironite întregi de crucea Lui, cunosc în ele simţirea sporirii 
duhovniceşti. 

• Numai Cuvântul lui Dumnezeu ne poate trezi la o viaţă nouă. Pe Domnul să-L 
urmăm! Cuvântul Lui să devină dreptarul vieţii fiecăruia dintre noi. 

• Conştiinţă = con-ştiinţă, a şti împreună la fel, adică Dumnezeu şi omul. Conştiinţa 
este ochiul cu care Dumnezeu îl vede pe om şi cu acelaşi ochi îl vede omul pe Dumnezeu. 
Cum îl văd, aşa mă vede. 

• Cel ce ia drept sfătuitor pe om, oricât de înţelept ar fi acesta, poate greşi, însă cel ce 
ia ajutor mila şi dragostea lui Dumnezeu nu va greşi niciodată. 

• In orice loc ai fi, în orice parte te vei duce, vei fi un om nenorocit dacă nu te vei 
întoarce către Domnul. 

• In Biserică ne putem uni cu Hristos pe două căi. Fie II coborâm pe Domnul în inimile 
noastre prin rugăciune, prin dragoste şi milostenie, fie ne ridicăm noi la Domnul prin adâncă 
smerenie. Să nu ne lenevim până nu ne vom uni cu el. Sus să avem inimile, sus, acolo unde 
sunt părinţii noştri, sfinţii noştri. Acolo unde este slava lui Dumnezeu, acolo să fie şi inima 
noastră. 

Despre faptele bune 

• Când vrei să faci o faptă bună, atunci s-o faci, n-o lăsa pe ziua de mâine. 

• Să ne îmbogăţim în fiecare zi şi în fiecare clipă tezaurul faptelor bune sus, în cer, şi 
să căutăm să facem din inima şi din sufletul nostru un templu sfânt, în care să sălăşuiască 
lumina divină, cea care luminează calea spre viaţa de veci. 

• Nu e lucru mare a face şcoală şi a spune multe cuvinte. Dumnezeu cere de la noi 
fapte bune şi inimă curată. 

• Procedează astfel încât fapta să ţie locul cuvântului şi vorbeşte astfel încât cuvântul 
să ţină locul faptei. 

• Să dăm cele ce se cuvin lui Dumnezeu şi să dăm şi cele ce se cuvin aproapelui, 
aceasta este desăvârşirea. 

• Cine ajunge să-L cunoască pe Dumnezeu, acela nu face nici o faptă care să nu fie 
demnă de Dumnezeu. 

• Să aprindem prin milostenie candela sufletului, cea stinsă de mulţimea păcatelor, şi 
să aşteptăm pe Mirele nostru priveghind şi ţinând în mâini făclia aprinsă prin fapte bune. 

• Când un sărac nu era chemat la masă de către maici, îl lua pe acel necăjit din curte şi- 

1 aducea la masa sa, iar dacă nu mai era loc îl punea chiar pe locul său, zicând: "Dumnezeu nu 
se lasă dator nouă". 

• Măi fraţilor şi surorilor, luaţi seama şi ajutaţi pe bătrâni, le daţi de mâncare şi apă şi 
ce le foloseşte şi nu treceţi cu vederea nici pe cei ce sunt neputincioşi; îi ajutaţi şi le daţi ce le 
lipseşte şi cu ce puteţi ca să aveţi şi voi milă de la lisus Hristos. (din ultima predică) 

• Mântuitorul nostru lisus Hristos n-a vorbit de nimic mai mult decât de datoria de a-i 
ajuta pe cei lipsiţi. Mare lucru este a scoate pe altul din nevoie. De multe ori binele poate fi 
aşa de mare, cum nici n-ai gândit la început. Cu un ajutor mic poţi scăpa pe unul din ispita de 
a se duce să fure, pe altul să nu ucidă, iar pe altul de alte păcate. Făcând bine altuia, ţie îţi faci 
bine. 

• Faptele bune aduc roade multe şi plată mare. 

Despre credinţă 

• Care-i cea mai bună apă de băut? Desigur, apa de izvor, dar mai este şi apa de 
fântână şi cea din lacuri. Să avem grijă să alergăm întotdeauna la apa de izvor, care este 
credinţa cea dreaptă, ortodoxă. Apa din fântână este credinţa catolică, iar cea din lacuri este a 
sectelor care au provenit din credinţa protestantă. 

• Nu se clatină în credinţă cel care se sprijină cu tărie pe cuvântul Domnului. 

• Păcatul şi credinţa nu pot trăi împreună. Credinţa se însoţeşte în mod necesar cu 
virtutea. Ce folos este să crezi creştineşte şi să trăieşti păgâneşte? 

Despre cunoaşterea de sine 

• Cine ajunge să se cunoască pe sine şi gândeşte necontenit la trecerea curândă din 
această viaţă, acela nu va cădea niciodată în prăpastia mândriei. 

• Cine ajunge să se cunoască pe sine şi se nevoieşte ca prin fapte bune să-L cunoască 
pe Dumnezeu, acela începe să se apropie de viaţa de veci. 

• Cine ajunge să se cunoască pe sine şi să-L cunoască pe Dumnezeu, acela ajunge un 
om drept, un om sfânt, şi cu vorba, şi cu fapta. 

Despre stăpânirea minţii 

• Mintea este ca şi o moară. Ce bagi, aceea macină. Gândurile rele să nu le lăsăm să 
intre în mintea noastră, să le dăm afara cu măturoiul cel mare, căci dacă le lăsăm clocesc şi 
fac pui. 

• Dacă vrei să duci o viaţă curată, tot timpul să fii cu mintea la Dumnezeu. 

• Vă sfătuiesc să aveţi grijă de minte, să nu o faceţi staţie de vagabonzi sau de ucigaşi 
ai sufletului. Dacă dai loc gândurilor păcătoase să se oprească cât mai mult în minte, atunci, la 
un moment dat, se adună toate la un loc şi se fac o funie groasă cu care vrăjmaşul va căuta să 
te arunce în prăpastia deşertăciunilor acestui veac. 

• Cine are mintea curată are cheia adevăratei fericiri. 

• Crud este să fii mâncat de viermele neadormit al ştiinţei tale, care în veac te va roade 
şi care de mii de ori pe ceas te va muşca! 

Despre pacea duhovnicească 

• Pacea duhovnicească interioară face să dispară din inimă orice animozităţi şi orice 
gânduri de vrăjmăşie şi de răutate omenească. 

• Daţi mulţumită pentru toate! Să fiţi permanent mulţumiţi. Să nu fim trişti, ci să fim 
mulţumiţi în starea în care ne găsim. Să dăm slavă lui Dumnezeu acolo unde suntem, că poate 
de Dumnezeu e îngăduit să fim puşi la ascultarea aceea, să facem lucrul acela... Şi, dând slavă 
lui Dumnezeu acolo unde suntem, o să ne găsim mulţumirea. Aşa ajungi să nu bagi ceva rău 
în memoria ta, care să fie stricător sufletului. 

• Ascultaţi de cuvântul Domnului şi vă supuneţi Lui întru toate, având toată încrederea 
că într-o bună zi o să vă scoată la păşunea cea aleasă a vieţii celei trăite întru toată fapta cea 

bună şi pacea duhovnicească. 

Despre răbdare 

• Nu-i greu să fii evlavios şi plin de credinţă când nu dai de nenorociri, dar ţine minte 
că cel care este răbdător în vremuri grele, acela merge cu paşi repezi spre desăvârşire. 

• Nu există alt termen de comparaţie pentru răbdare decât călugărul. Nimeni pe această 
lume nu a fost, nu este şi nu va fi pus la un canon de răbdare aşa cum este pus călugărul. 
Aceasta este valabil pentru călugărul adevărat, care din pântecele mamei, din leagăn şi până la 
moarte este şi rămâne călugăr. Căci mulţi sunt călugării cu viaţa înjumătăţită de ispitele şi de 
poftele acestui veac. 

• La spovedanie, când le vedea pe călugăriţe necăjite, le spunea încurajându-le: „Aveţi 
răbdare, trec toate". 

Despre dreapta judecată 

• Tot ce se face cu dreaptă socoteală este sfânt şi plăcut lui Dumnezeu; chiar 
nevoinţele sfinte prea aspre sunt condamnate de Sfinţii Părinţi; tot ce este abuz nu este bine. 

• Omul bun şi cu adevărat evlavios îşi rânduieşte în lăuntrul său mai dinainte tot ceea 
ce are de gând să facă. El nu merge după poftele trupului, ci toate le trece prin dreapta 
judecată. 

Despre judecata aproapelui 

• Să nu judecăm şi să nu osândim pe aproapele, căci şi noi vom putea cădea -mâine în 
acelaşi păcat. Zice Apostolul lacob: „Cine eşti tu care-1 judeci pe fratelui tău?" (4, 12). 
Judecata este a lui Dumnezeu. Să fim cu milostivire faţă de aproapele nostru. Atunci Duhul 
lui Dumnezeu va fi cu noi. 

Despre ispite, patimi şi diverse stări păcătoase 

• Diavolul face din om jucărie. Mai întâi pune stăpânire pe degetul cel mic, după aceea 
nu se lasă până nu pune stăpânire pe toată mâna. Adică ne trage mai întâi la un păcat mai mic, 
iar după aceea ne stăpâneşte cu totul. 

• Să luăm aminte la munca, ordinea şi curăţia cu care-şi întreţin albinele stupul. De 
intră trântorii sau alte insecte, sunt daţi afară. Aşa trebuie să facem şi noi cu casa sufletului 
nostru: să dăm afară toate vicleşugurile şi toată minciuna. 

• Ca să biruieşti nu este de ajuns să fugi de ispite, ci trebuie să te împotriveşti lor. 
Suferinţa şi smerenia adevărată ne oţelesc mai mult ca orice. 

• In ispite şi în nenorocire vei putea să vezi puterea sufletească a omului. 

• Fierul se încearcă în foc, iar omul în ispite. Nu ştim cât putem răbda! Ispitele ne arată 
cine suntem. 

• Păzeşte -te mai cu seamă la începutul ispitirii, căci cu mult mai uşor este să-1 potoleşti 
pe duşman când încă nu a pătruns în lăuntrul sufletului tău, dacă-1 alungi chiar în clipa în care 
a venit să te prade. 

• Pentru izbăvirea de patimi faceţi metanii cât de multe. 

• Este cu neputinţă să domnească cineva peste patimile altuia dacă nu şi le-a biruit pe 
ale sale proprii. Cine vrea să vindece rănile altora va trebui să fie el însuşi liberat de orice 
boală. 

• Pentru răutate şi făţărnicie zicea: „Să nu fiţi hiene, şacali, lupi şi vulpi!". 

• Dumnezeu iartă neştiinţa, dar viclenia ba. 

Despre adevăr şi minciună 

• în diferite situaţii, când se cerea limpezirea unui adevăr spunea: „Să vorbim ceea ce 
este cu dreptate". 

• Pentru înlăturarea minciunii zicea: „Satana dintru început a fost tatăl minciunii (cf 

Ioan 8, 44) şi urâţi sunt mincinoşii înaintea Domnului". 

Despre pocăinţă 

• Două căi sunt cele care duc la rai: nevinovăţia şi pocăinţa. 

• Spune Sfântul Marcu Ascetul: „Păcat spre moarte este tot păcatul nepocăit". Chiar de 
se va ruga un sfânt pentru un asemenea păcat al altuia, nu va fi auzit. 

• Priveşte spre cer şi cugetă: „Iată unde voi sta pe veci numai dacă mă voi pocăi cum 
se cuvine". 

• Nevoieşte-te în post şi înfrânare sau în alt chip, fă milostenie, ca să-ţi dea Dumnezeu 
pocăinţă adevărată şi să te căieşti de păcatele tale. 

• Cine este atât de neînţelegător, chiar de ar fi tânăr, încât să fie încredinţat că are să 
trăiască până seara? Seneca învăţa acelaşi lucru: „Aşa petrec, ca şi cum mi-ar sta toată viaţa în 
ziua de astăzi". Şi ce lucru bun ar fi dacă am socoti şi noi ca Seneca! Să arătăm duhovnicului 
gândurile prin sfânta spovedanie şi să ne împărtăşim cu Sfintele Taine, pentru ca sufletul să 
treacă cu lesnire calea cea prea lungă a celeilalte vieţi! Nu trebuie să zăbovim să recunoaştem 
cât de ticăloşi suntem şi cât de păcătoşi suntem; astăzi să ne îndreptăm, să ne pocăim pentru 
tot ceea ce am făcut, că astăzi este ziua noastră, iar mâine este ziua Domnului, pe care nu ştim 
dacă o mai apucăm. 

• Marele Grigorie spune: „Dumnezeu, care a făgăduit iertare celui ce se pocăieşte, nu a 
făgăduit-o pentru ziua de mâine, ci pentru ceea de astăzi". Tot ce se va face mâine nu este în 
stăpânirea ta. Dacă trăim cu grija aceasta, putem să dormim fără grijă, pe amândouă urechile 
noastre. Şi dacă ne va ajunge moartea fără de veste, ne vom odihni întru Domnul. Crucea şi 
Jertfa Lui de pe Golgota au făcut şi vor face lucrarea mântuirii noastre. Toată lupta şi truda 
noastră sunt în Taina pocăinţei, această Taina a naşterii din nou, fără de care nu putem vedea 
împărăţia lui Dumnezeu. Fără o schimbare în viaţa şi în fiinţa noastră nu vom putea sluji 
niciodată pe Domnul. 

Despre feciorie 

• Este cunoscută această aspră sentinţă a Sfântului Vasile, episcopul Cezareei: „Eu nu 
cunosc femeie, şi totuşi nu sunt virgin". Atât de bine şi-a dat seama că nestricăciunea trupului 
nu constă numai în îndepărtarea de femeie, ci mai ales în curăţia inimii, care păstrează cu 
adevărat fără stricăciune sfinţenia neîntreruptă a trupului, fie prin frica de Dumnezeu, fie prin 
dragoste de castitate. 

• Fetele trebuie să meargă mirese fiind fecioare curate, cum le-au născut mamele lor. 
Numai atunci pot îmbrăca haină albă şi purta cunună pe cap. Dacă fata nu este fecioară, să 
meargă ca mireasă îmbrobodită cu basma neagră pe cap, ca şi o nănaşă. 

Despre post 

• Cine nu ţine postul rânduit de Biserică va ţine regimul doctorului. 

• Nevoieşte-te în post şi înfrânare sau în alt chip, fă milostenie, ca să-ţi dea Dumnezeu 
pocăinţă adevărată şi să te căieşti de păcatele tale. 

Despre lăcomie 

• Dumnezeu ne-a făcut după chipul şi asemănarea Lui, ne-a dat să trăim în odihnă. Ni 
s-au dat toate bunurile vieţii, pământul cu toate ale lui, apele şi cu toate de sub soare, toate să 
le stăpânim. Să ne câştigăm pâinea cea de toate zilele în mod cinstit şi cu dreaptă socoteală. 
Să fim chibzuiţi în toate, şi în mâncări, şi în băutură, şi în muncă, şi în toate. 

• Să luăm aminte la o lege pusă de Dumnezeu în lumea aceasta. Dacă ploi îmbelşugate 
cad pe pământul uscat şi însetat, el foloseşte numai atâta cât îi trebuie ca să-şi ţie umezeala lui 
firească. Ceea ce îi prisoseşte lasă să curgă la vale. Dacă o viţă de vie şi-a strâns zeamă cât îi 
trebuie, nu mai trage din pământ, ci o lasă pentru altele mai subţiri şi mai slabe. Tot aşa, când 
norii sunt peste măsură încărcaţi, deodată se desfac. Asemenea, când văzduhul arde de o 

căldură mare, afară din cale, îndată ploaia sau furtuna o împrăştie. 

Iată deci ce ne învaţă natura: ca toate să le facem cu dreapta socoteală şi din tot ceea 
ce agonisim să păstrăm atâta cât ne trebuie, iar din prisosul muncii noastre să-i ajutăm şi pe 
cei nevoiaşi, pe cei bolnavi, pe cei flămânzi şi însetaţi, pe cei goi şi căzuţi în vreo nenorocire. 
Cum o plantă dacă are umezeala potrivită îi merge bine, iar dacă are peste măsură se usucă, 
apoi tot aşa se va întâmpla şi cu noi dacă ne vom molipsi de patima lăcomiei. 

• Să fugim de lăcomie, ţinând posturile pe care ni le recomandă Sfânta noastră 
Biserică. Sfântul Apostol Pavel, cunoscând ce mare piedică în calea mântuirii este lăcomia, 
scrie către Timotei: „Iar cei care vor să se îmbogăţească cad în ispită şi în cursă şi în multe 
pofte nesocotite şi vătămătoare, care îi cufundă pe oameni în ruină şi în pierzare" (I Timotei 6, 
9). Trei mari rele îl pasc, deci, pe cel lacom: ispita, cursa şi multa poftă. 

• Lăcomia îi împinge pe cei care vor să se îmbogăţească să spună minciuni, toate spre 
paguba aproapelui; lăcomia îi îndeamnă să jure strâmb, să nedreptăţească, să răpească şi, de 
multe ori, să ucidă. Să ne aducem aminte de săracul Nabot, din Vechiul Testament, pe care 
lacomul împărat Ahab a pus să fie lovit pe nedrept, ca să-i ia via (cf. III Regi 21, 1). 

• Lăcomia este cursa cea mai dibace prin care diavolul îi prinde pe oameni. O pasăre, o 
dată prinsă în cursă, nu mai scapă din mâna vânătorului; iar un suflet, o dată prins de lăcomie, 
cu greu poate să mai scape din stăpânirea diavolului. 

• Lăcomia duce la multe pofte: pofta desfrânării, a beţiei, a îmbuibării pântecelui şi 
altele care au urmări cu totul nenorocite pentru viaţa şi sănătatea omului. 

• Sfinţii Părinţi socotesc lăcomia ca pe o boală, o boală mai urâtă decât toate bolile. 
Poftele lacomului sunt lipsite de orice judecată, încât îl duc la pierderea vieţii şi a sufletului. 

• îmbuibările nesăţioase şi poftele păcătoase nu ne aduc nici un folos, ci doar boli şi 
osândă veşnică. 

Despre rugăciune şi cântarea în biserică 

• Mereu îl auzeai zicând, şi încet, şi mai tare: „Doamne, ajută-ne! Doamne, iartă-ne!". 

• Să zicem tot timpul zilei, oriunde ne aflăm: „Doamne, ajută-ne!", „Doamne, iartă- 
ne!" şi „Doamne, fii cu noi!". 

• Viaţa noastră trebuie să fie numai o rugăciune. 

• Maicilor şi surorilor, viaţa noastră trebuie să fie o rugăciune continuă. Nu sunt 
mulţumit de sfinţiile voastre, fiindcă nu slujiţi şi nu cântaţi lui Dumnezeu cu mai multă râvnă. 
Călugărul trebuie să ardă de dragoste pentru Stăpânul. Prefer rugăciunile scurte dar fierbinţi, 
decât rugăciuni lungi făcute cu mintea împrăştiată. La rugăciune, toată fiinţa noastră să fie 
unită cu Dumnezeu prin focul dragostei. 

• Rugăciunea este bogăţia monahilor, comoara pustnicilor, dovada milei dumnezeieşti, 
arătarea lucrurilor ce vor veni. 

• Rugăciunea nu trebuie să fie lungă, ci scurtă, ca un sul de foc către Dumnezeu. 

• Intre cele dintâi nevoinţe sunt: tăcerea şi rugăciunea inimii, adică trăirea ascunsă cu 
Domnul, de care Sfinţii noştri Părinţi nu uitau să pomenească pe nici o pagină din cărţile 
sfinte. 

• Ca rugăciunea să fie auzită de Dumnezeu trebuie să strigăm. Aşa cum spune şi 
cântarea de la Vecernie: „Doamne, strigat-am către Tine, auzi-mă!" Şi încă: „Auzi-mă, 
Doamne!" Să fim cu totul în trezvie la rugăciune! 

• Acela care vrea să rămână în trezvie să se roage mereu, concentrat în adâncimea 
inimii sale, cum spun Sfinţii Părinţi. 

• „Rugaţi-vă neîncetat" nu înseamnă stă stai tot timpul în genunchi, să fii un om posac, 
un om posomorât. „Rugaţi-vă neîncetat" înseamnă să ai tot timpul trezvie adevărată în tot 
ceea ce faci, să te gândeşti: Este sau nu spre slava lui Dumnezeu? Fac sau nu acum un bine? 
Este sau nu plăcut lui Dumnezeu? Şi atunci, verificându-ţi permanent conştiinţa, poţi să zici 
că, într-adevăr, te rogi neîncetat. Dar o rugăciune neîncetată să fie vie, lucrătoare, nu să fie 

numai o rugăciune statică. 

• Voi staţi şi vă rugaţi, vă faceţi pravila, dar după ce vă ridicaţi de la pravilă vă certaţi 
şi rugăciunea voastră se ridică numai până la tavan. 

• Dacă noi am sta numai să ne rugăm lui Dumnezeu cu toată căldura fiinţei 
noastre, n-ar mai trebui să ne zbatem atât, pentru că El ne trimite hrană. 

• Dacă se roagă cineva cu gura, iar mintea îi rătăceşte, ce a folosit? 

• Semnul Sfintei Cruci să-1 facem corect, cruce dreaptă. Să citim tare şi să pronunţăm 
cuvintele corect, să cucerim atenţia a tot poporul din Biserică. 

• Ori de munciţi, ori de citiţi, ori de cântaţi, ori de dormiţi, ori alt lucru de-1 faceţi, 
toate spre slava lui Dumnezeu să le faceţi. 

• In cântare puneţi tot sufletul, nu cântaţi numai din buze. Fiţi asemenea celor de la 
televizor, care atunci când se expun înaintea oamenilor se silesc cu atâta străduinţă ca să placă 
lor. Cu atât mai mult să ne străduim noi, pentru că îi cântăm lui Dumnezeu. 

• Cântaţi toate în cor, că nu pot suferi să aud numai pe câte una, anemic. Aşa trebuie să 
cântaţi, încât să străbateţi cu glasurile voastre cerurile. 

• La Biserică să cântaţi toate şi cu tot sufletul, că nu se face primăvară numai cu o 
floare. 

• Nu dormiţi în biserică, cântaţi cu toată inima, ca în timpul slujbei să fie toată lumea 
trează şi să nu le plece oamenilor mintea în altă parte. 

• Cântarea să fie simţită. Cântarea este a îngerilor, care neîncetat laudă pe Dumnezeu. 

• In Biserică, în timpul slujbelor, să staţi linişte locului, grămadă toate la strană, fără 
umblare prin Biserică. 

Despre preoţie 

• Preotul se cuvine să fie cinstit, modest şi respectuos. Să nu fie un preot de 
duzină, să nu fie ca un ciur găurit prin care trece apa. Duhul Sfânt să rămână veşnic în el. 

Despre spovedanie 

• Părintele nu dădea vieţuitoarelor obştii canoane. Le spunea: „Dacă din zori şi până în 
noapte sunteţi în ascultare, ce canon să vă mai dau?" 

• O maică i-a cerut Părintelui să-i dea un canon şi acesta i-a zis: „Acesta este tot 
canonul ce ţi-1 dau eu: să înveţi cele nouă fericiri pe de rost şi să le împlineşti". 

• Când o altă maică i-a cerut să-i dea canon, i-a spus să zică: „Doamne Iisuse..." şi 
„Miruieşte -mă, Dumnezeule...". 

Despre creşterea copiilor 

• Spune Sfânta Carte că preotul Eli a fost pedepsit de Domnul pentru că nu a ştiut să-şi 
mustre copiii atunci când se cuvenea, ci i-a lăsat să crească în voia sorţii, fără să le sădească în 
suflet frica de Dumnezeu, teama de păcat şi ruşinea de oameni. Aşa va fi şi cu părinţii care nu 
ştiu să-şi crească bine copiii şi să-i mustre la timp, să le aplice pe „Sfântul Nicolae" când 
trebuie. Atenţie, părinţi, la creşterea copiilor voştri! De mici trebuie să li se sădească în suflet 
pe Dumnezeu. In familie se învaţă semnul sfintei cruci. 

Despre pomenirea morţilor 

• Când faci parastase, să aduci cât mai mult la biserică. Căci toţi morţii care se 
pomenesc la parastas vin să guste. 

Despre grija zilei de mâine 

• Este păcat a dori să ştii ce va fi mâine, căci „dacă eu aş şti că mor mâine, aş muri de 
azi". 

• Când i se spunea uneori că nu mai sunt alimente pentru obşte pentru a doua zi, 
răspundea: „Până mâine putem muri. Ajunge fiecărei zile grija ei. Domnul de aceea a venit pe 

pământ, ca pe noi fără de grijă să ne facă de cele ale trupului". Şi cu adevărat, nu s-a răbdat 
niciodată la Râmeţi, căci Domnul s-a îngrijit de obşte. 

• Ce-i dăm noi lui Dumnezeu? Aceasta trebuie să ne fie preocuparea noastră de fiecare 
zi şi de fiecare clipă, degajându-ne de orice griji pământeşti, ca nişte adevăraţi copii ai lui 
Dumnezeu şi adevăraţi trăitori ai hainei monahale ce o purtăm. 

• Să slujim lui Dumnezeu astăzi cu tot sufletul, că ziua de mâine nu se ştie dacă o mai 
apucăm. 

Despre sfârşitul lumii 

• Antihrist, evreu de neam, va veni în numele său, nu al lui Dumnezeu. El va pune 
cu tiranie sub ascultarea sa tot pământul. 

• Când fărădelegile vor încleşta mintea şi inima oamenilor, când îi vor sălbătici aşa de 
tare încât vor zice că nu le mai trebuie Dumnezeu şi Biserică şi preoţi, când va fi sălbăticirea 
şi nebunia urii peste tot pământul, atunci vine sfârşitul. 

• Sfânta Liturghie mai ţine lumea. Când nu va mai fi Sfânta Liturghie, atunci va veni 
sfârşitul lumii. 

Despre sine 

• De şapte ori de m-aş naşte, tot călugăr m-aş face. 

• Tot ce am scris aş rezuma la o singură frază: Crede, nădăjduieşte, rabdă, smereşte-te, 
iubeşte ca Iisus! In puterea acestor cuvinte stă toată taina mântuirii şi fericirii noastre. Cine 
înţelege să înţeleagă şi cine poate să cuprindă şi să împlinească, ferice de el. 

• O dată, la Mănăstirea Răteşti, unde era profesor de dogmatică la şcoala monahală, 
ajunsese la lecţia despre Sfânta Treime. A amânat predarea pentru a doua zi, deoarece în ziua 
aceea nu slujise Sfânta Liturghie. Considera că nu poţi să vorbeşti despre Sfânta Treime, 
despre Dumnezeu, fără să fii îndumnezeit prin sfânta împărtăşanie. 

• „Niciodată n-am ocărât omul în sine, ci pe diavolul şi patima care este înrădăcinată 
în om." 

• Părintele îi primea pe toţi, ori de ce neam erau. Când veneau ţiganii zicea „îmi vin 
fraţii", şi le da de mâncare, şi vorbea cu ei frumos. Le-a intrat la inimă ţiganilor. După ce a 
murit, tare l-au mai plâns; veneau cete, cete. 

• Când era întrebat de vreo maică de ce este aşa de aspru cu ele, spunea: „Vă veţi da 
seama mai târziu de această asprime a mea. Vreau să vă fac oameni, să mergeţi pe picioarele 
voastre". 

Atenţie supremă! 

• Să nu ne preţuiască lumea mai mult decât suntem, că e vai de noi. 

• Cine vrea să fie mare, să fie slugă tuturora. 

SCRISORI ALE PĂRINTELUI DOMETIE 



Prislop, 27. IX. 1949 

Dragii noştri, 

Am aşteptat cu multă bucurie şi satisfacţie sufletească aceste momente când să pot să 
mă adun cu viaţa mea şi să pot să vă împărtăşesc din ea şi frăţiilor voastre doar câteva din 
darurile cele pline de har ce mi le-a trimis Dumnezeu, vistierul tuturor bunătăţilor şi 
pământeşti, şi cereşti. 

Am primit rândurile trimise de toţi şi le-am citit de mai multe ori cu viu şi un deosebit 
interes, producăn-du-mi multe lacrimi de bucurie. Toţi îmi uraţi noroc şi îndelungate zile în 
noua viaţă ce mi-am ales. Eu cu ce-aş putea să vă răsplătesc pentru toată dragostea ce mi-o 
purtaţi decât cu aceea că mă voi ruga lui Dumnezeu, Tatăl meu şi Tatăl nostru şi Măicuţei 
Domnului, Mama mea şi Mama noastră, să vă facă parte de multă fericire în viaţa aceasta 
atât de iute trecătoare şi de grea şi la sfârşitul ei să câştigaţi cununa neveştejită a măririi lui 
Dumnezeu, adică cununa mântuirii şi a vieţii celei pururi netrecătoare, a acelor bunuri 
nepieritoare, care sunt rezervate ca nişte mari surprize şi nepreţuite daruri, tuturor ce vor 
trăi în această viaţă în pace şi bună învoire cu toată lumea. 

îmi scrieţi că sunteţi sănătoşi. Mă bucur foarte mult, dar m-aş bucura şi mai mult de 
mi-aţi scrie că sunteţi şi în pace cu toată lumea şi inima vă este plină de dragoste şi de 
linişte; că toate câte se întâmplă în lume, se întâmplă cu ştirea lui Dumnezeu şi nimic nu 
suferim decât pentru păcatele noastre care tare aş dori să se împuţineze, că prea greu apasă 
asupra conştiinţelor noastre şi plâng îngerii în ceruri şi cu ei tot cerul că ne-am îndepărtat de 
la credinţă si am uitat de Dumnezeu... 

Am uitat de Dumnezeu şi ne facem de cap şi ne mai plângem că numai scăpăm de 
necazuri şi de nevoi. Nu suntem vrednici să mai călcăm pe acest pământ, că mai bine ar fi să 
se deschidă şi să ne înghită de vii. Urăm, clevetim, înjurăm, blestemăm, nu ne mai rugăm, 
toate câte voieşte satan să le facem după placul lui, iar de Dumnezeu am uitat! O! Cum nu se 
aprinde odată acest pământ să se sfârşească cu atâtea ticăloşii şi nelegiuiri câte se petrec pe 
el. Ne trudim ziua şi noaptea pentru gură şi numai pentru această pustie de gură, iar de suflet 
am uitat de mult, am uitat că-l mai avem. O! şi de aţi vedea cum arde iadul sub picioarele 
noastre! Cum mirosul de răşină ajunge până la noi, dar nu vedem pentru că suntem orbi, 
stricându-ne vederea numai cu plăcerile acestei vieţi. Să ne rugăm lui Dumnezeu să ne 
deschidă ochii inimii noastre mai devreme, până nu pierim, cât mai avem timp să ne pocăim. 
Să ne întoarcem cu lacrimi în ochi, ca şi păcătoasa şi să strigăm dintru adâncul inimii 
noastre: „Doamne, miluieşte-ne pe noi că pierim de mulţimea fărădelegilor! " O! Cât suntem 
de îndepărtaţi de Domnul Hristos şi ne mai plângem că nu ne mai ascultă rugăciunile! Dar, 
cum ne va asculta, dacă inimile noastre în loc să le predăm lui Dumnezeu, le-am făcut sălaş 
tuturor gâlcevilor şi încurcăturilor, vrednice de râsul prostesc al lui satan. Să ne curăţim 
minţile şi inimile şi să ne îndreptăm, fraţilor, feţele noastre iarăşi către Dumnezeu, că destul 
am petrecut în ţara roşcovelor şi a plăcerilor fiului celui pierdut de Sfânta Evanghelie. Şi 
Tatăl ceresc ne aşteaptă cu braţele deschise şi largi să ne primească iarăşi la sine, numai să 
ne întoarcem cu pocăinţă uitând de viaţa noastră cea din trecut şi îmbrăcându-ne în omul cel 
nou care să nu mai dorească cele ale acestei vieţi decât atât cât îi trebuie pentru susţinerea 
existenţei şi strictul necesar. 

O scrisoare adresată părinţilor după trup şi rudeniilor 

Dragii noştri, 

Atenţie cât mai mare la suflet. Nu uitaţi că în această lume toţi suntem nişte simpli 
trecători şi ca mâine o să le lăsăm toate, neluând nimic cu noi, decât faptele ce le-am făcut, 
bune sau rele, după care vom lua pedeapsa sau răsplata. 

Să nu mai căutăm să purtăm numele de creştin degeaba, de ochii lumii, că nu ne a 
folosi la nimic. Dimpotrivă, mai mult ne vom osândi. 

Să căutăm să cunoaştem voia lui Dumnezeu cu toţii şi să râvnim a o împlini până mai 
este vreme. De avem un duh de pace în noi, să ştiţi că Duhul lui Dumnezeu sălăşluieşte în 
inimile şi sufletele noastre. 

Unde vedeţi duhul urii, al vrajbei şi al certurilor de tot felul să ştiţi că acolo, în acel 
om, numai sălăşluieşte Duhul lui Dumnezeu, ci alt duh care este potrivnic Duhului lui 
Dumnezeu. De asemenea cel ce dă sau se dă răului (dracului) al lui este, cu casa lui şi cu tot 
avutul şi trebuie să se ducă la preot şi să-l roage să-l dezlege cât mai este vreme, până nu 
vine moartea să-l ia şi să-l ducă direct în iad. 

Ştiţi că pasărea după limba ei piere şi şarpele care scoate capul la drum ştiţi ce i se 
întâmplă. Nu vă mai spurcaţi sufletele cu vorbe deşarte şi cu fapte netrebnice demne numai 
de nişte necredincioşi şi păgâni. 

Părăsiţi pe cât se poate balurile şi hora, ca la crâşmă şi-a deschis Satan prăvălia 
fărădelegilor lui cu întreg arsenalul de curse şi ispite. Luaţi calea bisericii. 
De la biserică nu s-a auzit vreodată ca cineva să şefi întors cu capul spart, afară de motive 
de prigoană, pe când de la crâşmă mulţi nu s-au mai întors pe picioarele lor sau chiar deloc. 

Ascultaţi de sfaturile mele şi nu veţi regreta niciodată. Dimpotrivă, tot binele şi toată 
pacea lui Dumnezeu se va sălăşlui în inimile şi sufletele voastre. „ Bătrâneţile sunt bune - zice 
Scriptura - nu cele de ani mulţi, ci cele duse în viaţă curată şi neprihănită!" 

Sunt şi fiii lui Dumnezeu, dar sunt şi fiii... nu, mai bine zis ucenicii lui satan! Poate că 
v-ar interesa care sunt unii şi care sunt ceilalţi? Ascultaţi, încep cu cei de pe urmă: 

Sunt ucenicii lui satan: toţi cei care nu merg la biserică; toţi cei ce zic că nu sunt 
păcătoşi; toţi cei ce zic că sunt tineri şi trebuie să-şi petreacă, amânând pocăinţa la vremea 
bătrâneţii. 

Aceştia din urmă se aseamănă omului care vrea să treacă un rău, dar stă la marginea 
lui, aşteptând până trece toată apa. 

Şi se pune întrebarea: dacă o grămadă de doage şi de cioburi (vorbesc de bătrâni) se 
vor mai putea sau vor mai avea timp destul de a se pocăi? Poate că vreţi să ştiţi cine sunt cei 
care nu vor moşteni împărăţia lui Dumnezeu? 

Ascultaţi ce zice Scriptura: „Nu vă înşelaţi: nici desfrânaţii, nici slujitorii de idoli, 
nici preadesfrânaţii, nici malahienii, nici sodomenii, nici furii, nici lacomii, nici beţivii, nici 
bârfitorii, nici răpitorii nu vor moşteni împărăţia lui Dumnezeu". De asemenea: „Fericiţi fă- 
cătorii de pace, că aceia fiii lui Dumnezeu se vor chema ". 

24. V.1950, Prislop Ieromonahul Dometie 



*** 



Dragii noştri, 

Cu sănătatea sufletului însă, după câte ştiu, staţi foarte prost, în această privinţă mă 
simt foarte mâhnit şi îngrijorat, pentru că vă ştiu pe toţi bolnavi, ofticaţi de grija lumească. 

Această bubă rea ce se încinge ca pecinginea şi care nu-şi mai găseşte capăt decât pe 
marginea mormântului, vă roade sufletele, precum cancerul sau buba neagră cum i se mai 

spune în popor, roade, mănâncă şi distruge tot trupul cu neputinţa de a fi localizată şi 
vindecată. 

Din această privinţă, toţi suntem nişte sifilitici, nişte ofticaţi şi buburoşi, că încă 
nimeni nu ne-am eliberat sufletul pe cât ar trebui de grijile vieţii acesteia pământeşti. Parcă 
este cineva care ne împinge mereu de la spate, mereu spre această prăpastie, spre această 
vale a plângerii, din care toţi vom trebui să ieşim, căci pe toţi ne aşteaptă moartea. 

Ah! Moartea! Ce frumos nume pentru cel ce se pregăteşte pentru viaţa de dincolo. 

25. V. 1950, Prislop 
Ieromonah Dometie 

*** 

LXII. 1950, Prislop 

Dragii noştri, 

De 1 decembrie, luna cea mai bogată în daruri şi în cele mai plăcute amintiri, vă 
trimit drept mângâiere şi în cinstea marilor sărbători ce se apropie aceste câteva rânduri. 

încă de la începerea postului am vrut să vă scriu, timpul însă nu mi-a îngăduit să o 
fac până acum. V-am mai scris şi altă dată, că eu din mila lui Dumnezeu vă port o grijă 
necontenită. Ea nu se referă la lumea aceasta sau la ceva din ea şi vizează ceva mai mult şi 
anume sufletul nostru, al fiecăruia, ce nu ţine de lumea aceasta, ci de o altă lume care ni se 
va descoperi nouă, o dată cu trecerea noastră din aceste vremelnic şi stricăcioase la Domnul! 

Vedeţi, cu noi, cu fiecare, se petrece un lucru tare minunat pe care însă nu-l observă 
oricine şi oricând. Şi pentru ca să mă înţelegeţi mai bine, iată vă mărturisesc că nici eu nu 
mi-am dat seama de el cât am fost în lume. Atunci deşi ştiam că am să mor odată, la ce va fi 
după moarte nu mă gândeam. Auzisem de la părintele că viaţa noastră nu se sfârşeşte o dată 
cu mormântul. Mai pe urmă am citit şi în cărţi că mai este o viaţă viitoare şi cu toate acestea 
eu acelaşi rămâneam. Trebuie să-mi spună cineva mereu la ureche ceas de ceas şi zi de zi, ai 
să mori!... nu este aici totul!... mai este o viaţă!... gândeşte-te că plăcerile acestei vieţi sunt 
trecătoare, nu te împotmoli în ele!... trupul este trecător!... poartă grijă de suflet!... Ei bine, pe 
acest cineva nu l-am găsit în lume şi pentru aceea am şi părăsit-o. In mănăstire am găsit 
tot ceea ce căutam şi n-am a mă plânge de nimic. Aici am moartea în faţă mereu şi gândul 
mi-l port necontenit spre Dumnezeu şi spre acele bucurii de care se vor împărtăşi toţi cei ce i- 
au urmat Domnului prin lepădarea de lume şi luarea crucii de fiecare zi! Dar să nu credeţi 
că la lepădarea de lume şi luarea crucii de fiecare zi sunt chemaţi numai călugării. La 
aceasta suntem chemaţi toţi, pentru că toţi avem un suflet de mântuit şi o moştenire de 
câştigat în împărăţia cerurilor. Pe vremea când Domnul Iisus îndemna poporul la lepădarea 
de lume şi luarea crucii de fiecare zi nici nu existau călugări şi cu toate acestea el spunea nu 
numai atât, ci fiţi desăvârşiţi precum şi Tatăl vostru din ceruri desăvârşit este! Cărora li se 
adresau aceste cuvinte erau mireni, ca şi voi, oameni săraci şi necăjiţi de tot felul. Şi creştinii 
din primele veacuri de după Domnul Hristos au înţeles această chemare dumnezeiască şi 
lepădând toate câte aveau şi împărţindu-le la săraci, căutau să se ţină cât mai aproape de 
ucenicii Domnului ca să se poată să se desăvârşească, adică să se mântuiască. Ei ajunseseră 
la un mod de trăire aşa de înalt că se numeau sfinţi. Azi însă este de regretat şi chiar de plâns 
că este plin pământul de creştini cu numele şi bisericile sunt goale! 

Oamenii fug de casa Domnului şi furtuna se apropie! Potopul ceasului de apoi, 
potopul cu foc şi pucioasă este gata să se stârnească! Şi atunci ce se vor face cei care azi fug 
de Casa Domnului? Unde vor căuta scăpare? Nu le va mai rămâne nimic de făcut decât să 
strige şi să ţipe să iasă morţii din morminte ca să intre ei de vii! Şi pentru ce aceasta? Pentru 
că au urât pe Domnul! Şi Domnul spune că toţi aceştia nu vor avea răspuns la judecată să 
dea, pentru că l-au urât fără temei, fără motiv! De nu aş fi venit şi nu le-aş fi spus, păcat n-ar 
avea, zice El, iar acum pentru că am venit şi le-am şi spus, păcatul rămâne la ei şi răspuns nu 

vor avea! Şi în alt loc ne mai face atenţi şi aşa: ,, Vai de cei ce zic binelui rău şi răului bine!" 
Că s-au găsit unii să zică aşa, aceasta o ştim din Sfânta Scriptură când Domnului i s- 
a zis că are demon şi cu domnul demonilor scoate pe demoni! Auziţi ce acuză i s-a adus 
aceluia ce este bunătatea absolută şi curăţenia şi dragostea desăvârşită. Dar oare dacă nu-i 
urmăm Lui, lepădăndu-ne de omul cel vechi şi de faptele din trecut, nu-L răstignim şi nu-L 
pironim mai tare decât jidovii? Să nu uităm că aceia l-au răstignit o dată, iar noi în fiecare zi 
îl supărăm şi-L răstignim pe Domnul prin neînţelegerile dintre noi şi lipsa de dragoste. Am 
vrea să avem pace, dar pacea nu se câştigă decât dragoste adevărată, unii faţă de alţii şi toţi 
faţă de Dumnezeu. Sâmburele păcii se găseşte, după cum şi împărăţia lui Dumnezeu, în 
inimile noastre pe care trebuie să le predăm Domnului. Să le predăm însă nu pline de invidie, 
de ură, de lăcomie, de mândrie, de necredinţă, ci pline de o sinceră dragoste şi umilinţă. 
Numai inima înfrântă şi duhul umilit îl primeşte Domnul la rugăciune, între cei mândri, zice 
Sfânta Scriptură, sunt certuri neîntrerupte. Aici fiţi atenţi, că este un mare cuvânt care vă 
interesează îndeaproape pe fiecare, înţeleptul zice că mândria n-afost creată pentru oameni. 
Ea are de tată pe satan şi cine este mândru de faptele lui sau are părere de sine, acela nu mai 
are de tată pe Dumnezeu, ci pe satana. Domnul Hristos, El însuşi, ne spune: „ Uitaţi-vă la 
Mine că sunt blând şi smerit cu inima!" Când nu vă înţelegeţi unii cu alţii să ştiţi că s-a 
apropiat satana şi este chiar în mintea şi în inima aceluia care provoacă şi începe cearta, în 
acest caz, ceilalţi ce trebuie să facă? Să tacă şi să se roage! Să se roage ca să-i scape Tatăl 
ceresc, să nu-i fure şi pe ei ispita şi să se roage şi pentru cel care este în ispită, ca Domnul 
să-l izbăvească şi pe el, că are putere şi este plăcut Domnului ca să ne punem unii pentru alţii 
sufletul. Undeva citeam acest cuvânt: că mai mult valorează un păcătos care smereşte, decât 
unul care fiind drept, se mândreşte! Smerenia este virtute dumnezeiască. Originea ei este în 
cer. Domnul a fost smerenia întruchipată, de la naştere şi până la mormânt! Un fericit 
scriitor, găsindu-se în faţa Pruncului sfânt, cuprins de un fior adânc, se zice că l-a întrebat: 
Ce să-Ţi dau eu Ţie, Doamne, ce să-Ţi dau eu Ţie?" Şi Pruncul îi răspunse tainic: „Dă-Mi 
ceea ce-i al tău: păcatele tale! Atâta ai tu! Insă nu Mi le da singure, mai dă-Mi ceea ce este al 
Meu: dă-Mi inima ta, smerită cum este a Mea!" 

Iată ce ne învaţă Domnul încă de la naşterea Lui, de când era în faşă şi în iesle culcat 
pe fân! Smerenia este cea mai frumoasă podoabă a inimii omului. Ea este haina cu care 
îmbracă Dumnezeu pe cei dăruiţi Lui! Şi ce este mai frumos decât toată viaţa noastră 
Domnului să I-o dăm şi Lui, să I-o închinăm, ca de nimeni să nu mai atârnăm în lumea 
aceasta, decât de El. închei cu această urare această primă parte din scrisoarea mea: fie ca 
aceste cuvinte, inspirate din dragostea mea către Domnul şi către voi, să vă meargă la 
inimă! 



7 decembrie 1950 

Dragii noştri, 

Cu data zilei de mai sus am avut o mare bucurie pe care nu mă rabdă inima să nu vi-o 
împărtăşesc şi vouă. 

In această zi am prăznuit pe Sfânta Muceniţă Filofteia, Sfântuliţa noastră de la Argeş. 
Cu această ocazie fericită mi-am adus aminte şi de voi, însă îndeosebi de mama care s-a 
învrednicit de la Cel de Sus să-i poarte numele ei preascump şipreafrumos... 

Această scrisoare vi-o trimit aşadar la toţi, dar mai mult drept mângâiere şi întărire 
mamii, pe care Domnul Dumnezeu să o învrednicească să-şi continue firul vieţii şi de acum 
înainte cu aceeaşi cinste şi sănătate ca şi până aici! 

Cât despre mine, neştearsă va rămâne de acum şi până la sfârşitul vieţii mele, 
amintirea şi pomenirea Sfintei muceniţe Filofteia Fecioara, Sfântuliţa noastră de la Argeş, a 

cărei putere i-am simţit-o din plin în ziua ei de sărbătorire! 

Alături de ea îmi voi aduce aminte întotdeauna cu multă dragoste şi de chipul mamei 
mele, ce stă zugrăvit în inima mea din fragedă-mi pruncie şi care, ca o muceniţă în căsătorie, 
a ştiut să ne aducă pe lume, să ne crească şi să ne lumineze paşii vieţii, de a duce o copilărie 
nevinovată. 

Pe tata îl iubesc că a ştiut să ne bată. In această privinţă nu pot să zic mai mult decât 
că i-a fost binecuvântată mâna. Sfânta Scriptură însăşi zice: „ Cel ce cruţă nuiaua de la 
copiii lui, nu-i iubeşte!" Atunci însă nu-i înţelegeam şi poate de multe ori eram tare supărat 
pe el ca atunci de pildă când am pus la cale să-i vârâm cureaua pe foc. Ce-i drept că ustura 
prea tare, dar acele usturaturi ne-au făcut cuminţi şi am putut păşi în lume cu multă cinste şi 
supunere faţă de toţi: şi de neuitaţii noştri primi educatori şi luminători, începând cu 
părintele din satul nostru, cu domnul învăţător şi doamna învăţătoare şi de iubiţi noştri 
profesori de la seminar şi mai târziu de la facultate. 

Dar să mai ştiţi bine că pe cât este de mare binecuvântarea cerului, a bisericii şi a 
neamului pentru nişte părinţi ce au ştiut să-şi îndeplinească din plin datoria lor creştinească 
de părinţi, pe atât de mare, de amară si de groaznică va fi pedeapsa acelora care au făcut din 
căsătoriile lor propriul lor iad! 

De aceea vă atrag atenţia că nu este uşor să ai copii! Este mare arta educaţiei 
copiilor! Este cea mai grea artă din câte s-au cunoscut vreodată pe lumea aceasta! Dar ce-i 
ce o fac cu grijă şi cu suflet îşi pregătesc îndoită bucuria şi fericirea: şi lor, şi copiilor lor! 

Părinţii au în mâna lor viitorul copiilor lor. Şi ce este mai de preţ şi decât aceasta este 
că însăşi mântuirea sufletului lor atârnă de mântuirea sufletului copiilor lor! Aceştia sunt 
talanţii din Sfânta Evanghelie! Pentru părinţi eu nu cunosc deocamdată alţi talanţi decât 
copiii! 

Şi cât de mult m-aş bucura dacă toţi fraţii mei mi-ar urma, dar fiecare îşi are darul 
lui... Din ghearele păcatelor însă aş vrea să-i ştiu pe toţi smulşi! Şi se va putea. 
Să ştiţi că de Crăciun îl aştept neapărat pe Ştefan. Să vină! La noi vin atâţia din toarte părţile 
şi învaţă calea Domnului şi n-aş vrea ca cei în mijlocul cărora am trăit şi de unde m-am 
ridicat să trăiască în întuneric şi pe lumea cealaltă să aibă parte de focul iadului! 

Pe cine vă chem eu şi când vă chem, veniţi! Acum deocamdată este nevoie de cei mai 
tineri, că cei bătrâni şi aşa sunt dogiţi de păcate şi prea mult nu mai avem ce repara la ei. De 
vom reuşi să ne mai întâlnim vreodată cu toţii pe lumea aceasta, bine va fi, iar de nu, ne vom 
întâlni cu siguranţă dincolo. Să ne grăbim să ne întâlnim la bine. Credinţa şi faptele bune ne 
vor aduna acasă. Prin acestea avem mântuire! Prin acestea ni se vor deschide porţile raiului! 
Prin acestea ne vom aduna iarăşi cu toţii la o masă! Masa veşnicilor bunătăţi de care să ne 
facă Domnul parte la toţi! 

Cu acestea, închei rândurile mele, dorindu-vă spor în cele duhovniceşti şi bună 
sănătate şi noroc în toate! 

Ieromonahul Dometie 

Sfânta Mănăstire a Prislopului 

Haţeg, Hunedoara 



Iubiţii noştri părinţi şi fraţi, 

Scrisoarea ce mi-aţi trimis am primit-o de vreo câteva zile. Sunt tocmai zilele care 
trăiesc cel mai viu în amintirea mea, pentru că, prin ele, s-a încheiat cununa anului. De când 
cu doruri neştiute şi aproape de neînţeles chiar de nimeni, m-am desprins din mijlocul vostru 
şi am plecat să-mi caut liniştea necesară spre a-mi continua mai departe viaţa, potrivit şi cu 
firea mea, dar mai ales înalta chemare de sus, ce mi-a fost hărăzită pe acest pământ. 

Un viitor trebuia să-mi croiesc şi eu. Mi l-am ales pe acesta de a sluji numai şi numai 
lui Dumnezeu. Darurile mele nu se potrivesc darurilor voastre. 

De multe ori am impresia că vă vorbesc dintr-o altă planetă şi totuşi îmi dau seama 
tot de atâtea ori că trăiesc şi eu cu picioarele pe acest pământ pe care îl călcaţi şi voi. 

Pe scara pe care urc eu acum au mai urcat mulţi înaintaşi de-ai noştri ce s-au pierdut 
în negura vremurilor, precum şi noi în curând ne vom trece şi vom fi pământ şi cenuşă, aşa 
după cum ne spune atât de frumos cântarea, ce adeseori o auzim. De aceea se cade ca să ne 
pregătim duhovniceşte casa sufletului spre a ne putea câştiga mântuirea şi viaţa veşnică. 

Să cugetăm mai mult la ziua morţii când vom trebui să părăsim cu toţii acest cort 
stricăcios şi pieritor - trupul - şi să ne înălţăm mintea şi inima la cele ce vor să fie după 
moarte. 

Să căutăm a nu mai urma trupului, ci duhului, că cel ce urmează trupului, celor 
trupeşti, gândeşti, iar cel ce urmează duhului se gândeşte la cele duhovniceşti. Şi spune 
Sfântul Apostol Pavel că toate cugetările trupeşti sunt moartea, iar cugetările duhovniceşti 
sunt viaţa şi pace; cei ce urmează trupului nu pot să placă lui Dumnezeu. 

Or, pentru ca să fim invitaţi şi primiţi la masa veşnicelor bunătăţi trebuie ca neapărat 
să ne silim să plăcem cât mai mult lui Dumnezeu şi încă fiind aici, pe pământ, să ne agonisim 
cât mai multe merite, în fapte bune şi credinţă, împodobindu-ne haina de nuntă a sufletului 
cu cât mai multă grijă şi atenţie. Haideţi deci cu toţi să urmăm Domnului Hristos, lepădându- 
ne de omul cel vechi şi îmbrăcăndu-ne în cel nou, care nu mai cugetă şi nu mai face decât ce 
este plăcut lui Dumnezeu şi de folos şi nouă şi aproapelui! 

Haideţi să uităm trecutul plin de păcate şi să începem o viaţă nouă, de trăire numai în 
Domnul, numai cu Domnul şi numai pentru Domnul! Să rupem lanţurile poftelor de tot felul 
şi să ne îndreptăm rugile noastre curate către Domnul, ca să ne izbăvească din robia 
păcatelor şi a morţii! 

Ne este deschisă uşa tuturor ca să intrăm în împărăţia lui Dumnezeu. Domnul ne 
aşteaptă de mult! Veniţi către Iisus, cât mai este vreme! Veniţi azi, că mâine va fi prea târziu. 
Când va fi uşa închisă şi zăvorâtă, atunci zadarnic vom mai bate! Atunci nici lacrimile şi nici 
toate rugăciunile tuturor sfinţilor nu ne vor mai putea salva. 

Să ne ferim de a atrage urgia mâniei lui Dumnezeu. Să ne ferim de a-L mai supăra, că 
va fi groaznică pedeapsa. Să încercăm să trăim după voia lui Dumnezeu. Şi voia lui 
Dumnezeu este ca să căutăm mai întâi împărăţia cerurilor şi dreptatea Lui şi toate celelalte 
vi se vor adăuga vouă. 

Atenţie însă la creştere, căci de cei şapte ani de acasă depinde în cea mai mare parte 
viitorul unui copil. Copilul trebuie să fie crescut din mică pruncie în frică de Dumnezeu şi 
ascultare de părinţi şi superiori. Altfel va ajunge un ştrengar şi un dezmăţat de nu-i va mai 
încăpea lumea întreagă. Fetele trebuie să aibă o creştere şi o educaţie cu totul specială. O 
bună mamă creştină preţuieşte mai mult decât toate comorile din lume. Pentru Domnul, un 
suflet preţuieşte mai mult decât toată lumea aceasta cu tot ce este în ea. Şi atunci, cum nu-şi 
vor pune mamele tot sufletul în educaţia copiilor lor? Există o pedeapsă a copiilor care nu 
ascultă de părinţi, dar şi părinţii îşi au pedeapsa lor dacă n-au învăţat la vreme să ştie cum 
trebuie să-şi crească copiii. 

M-am bucurat nespus de mult de rândurile ce mi le-a scris Genuţa. De asemenea şi 
Mihăiţă, şi Ionică. Ei m-au înţeles mai mult decât toţi ceilalţi. Mi-a plăcut îndeosebi cum mi 
s-au adresat. Vedeţi, şi ei pricep că nu le mai sunt un simplu frate, ci mai cu seamă un părinte 
duhovnicesc, de care trebuie să asculte mai mult ca de oricine. In această privinţă părinţii 
duhovniceşti sunt mai mari decât părinţii trupeşti, pentru că ei ne nasc şi ne călăuzesc paşii 
pe drumul mântuirii, spre împărăţie. 



Dragii noştri 

De mai mult timp tot dau rând zilelor de a vă scrie. Azi încă, având mai multă vreme, 
iată încerc să vă răspund la plicul ce mi l-aţi trimis cu dovada de mutare de domiciliu. Tare 
surprins am rămas când am văzut că nu mai aveţi primărie în sat. Dar mai mult m-am mirat 
când am văzut ce nume frumos de raion aveţi. Cu această ocazie, mi-am adus aminte de 
timpul când păşteam vitele în luncă, pe lângă Călmăţuiu. Pe atunci visam tot comori de 
bani!... Mă gândeam că dacă aş găsi eu o comoară de bani, aş zidi o biserică frumoasă cum 
să nu mai fie alta în lume!... Şi voiam să o zidesc în satul nostru!... Mă gândeam să mai 
cumpăr şi două clopote mai mari decât acela ce îl aveam. Unul, socoteam eu, că este prea 
puţin ca să strângi lumea la biserică, îmi închipuiam eu că trebuie să ai o biserică mare, cu 
mai multe turle, cu pereţi frumos zugrăviţi, înăuntru şi pe dinafară, cu cărţi îmbrăcate în 
argint şi aur, cu veşminte sfinte strălucitoare, cu o clopotniţă înaltă, cu mai multe clopote şi 
cu toată de fier... o grădină cu cele mai ales flori, cu pajişti de iarbă de luncă, cu trandafiri 
de toate culorile, cu stupi de albină aşezaţi în cruce... cu pomi de tot felul, cu tei în floare 
mereu! Un colţ de rai! Iată ce visam eu pe atunci. Şi nu ştiu dacă eram mai mare de zece sau 
11 ani, că la seminar nu eram.. Aşa ceva nici nu-mi trecea prin minte măcar; că de ce să n-o 
spun sincer, şcoala chiar atât de mult, cum şi-ar putea închipui cineva, nu-mi plăcea. Mai 
târziu, mi s-a deschis gustul la citit, după ce am intrat în seminar. Şi aceasta, numai datorită 
Maicii Domnului a cărei ocrotire am simţit-o din fragedă copilărie. Ei îi datorez totul. De 
aceea mi-am şi ales acest fel de viaţă ca să pot să-ifiu copil pe cât se poate şi să rămân copil 
până la moarte. Acest nume scump, moartea, ştiu că mă va uni pe veci cu Domnul şi cu tot 
cerul! Este adevărat că sunt tânăr şi n-ar trebui să vorbesc aşa, după părerea desigur a 
multora dintre voi, dar când ştiu ce ne aşteaptă dincolo, de ce nu aş dori-o şi aş aştepta-o ca 
pe cel mai bun prieten. Cine se înfricoşează de moarte, acela nu este creştin. Nu însă orice 
moarte este bună. Cine trăieşte creştineşte, acela va avea sfârşit, moarte creştinească, fără 
durere şi neînfricoşată. O moarte creştinească este o moarte senină şi cu zâmbetul serafic pe 
buze! Or, la aceasta nu se poate ajunge decât printr-o împăcare desăvârşită cu cerul, cu tine 
şi cu lumea! Aceasta este partea cea adevărată care atrage după sine moartea cea adevărată. 
Dacă o avem, nu mai trebuie să ne temem de nimic din lume. Iar de n-o avem, trebuie să ne 
silim s-o câştigăm, că fără de ea nu este cu putinţă să vieţuim în Domnul şi Domnul să 
vieţuiască în noi. Pentru că unde este duhul păcii, acolo este şi Duhul lui Dumnezeu şi unde 
este Duhul lui Dumnezeu, acolo este şi Duhul păcii adevărate, zice Sfânta Scriptură. Deci, să 
fim cu dragoste adevărată unii faţă de alţii. Să iubim pe tot omul de sub soare, fie prieten ori 
duşman, că aşa este creştineşte. Să iubeşti pe cel ce te iubeşte, de aceasta este capabil nu 
numai necredinciosul, dar şi păgânul. Să faci bine celui ce-ţi face bine, asemenea este 
capabil şi necredinciosul şi păgânul. Să binecuvântezi şi să ierţi pe cel ce te iartă, mare lucru 
nu este. Dar să mă întorc de unde am plecat; la vremea aceea, când n-aveam de unde gândi 
aşa, la vremea copilăriei mele, căci şi azi simt că sunt copil în multe feluri, privinţe, şi trebuie 
să ne trudim a ajunge chiar copii din toate punctele de vedere, aşa după cum Domnul ne 
învaţă, pentru că numai aşa, în stare de copil, vom putea să intrăm în împărăţia cerurilor. 
Copilul este copil şi el nu poate să dorească nimănui nici un rău. Fiinţa lui întreagă este 
pătrunsă de bunătatea şi dragostea lui Dumnezeu, care nu caută la faţa oamenilor, care face 
ca să pice ploaie şi peste cei buni şi peste cei răi şi face să răsară soarele peste toţi 
deopotrivă. După mine, a judeca lucrurile din poziţia de copil este cea mai mare fericire căci 
cum ne luăm aerul de oameni mari, cum ne pierdem orice linişte. De aceea, dacă potrivit 
legilor firii, cu trupul îmbătrânim pe fiece zi ce trece, este bine ca măcar cu sufletul să 
rămânem mereu copii, cel puţin aceasta este cea mai sfântă dorinţă a sufletului meu. Cine 
vrea să-mi urmeze, să-mi urmeze cu toată nădejdea că ştiu bine că rău nu-i va fi! Dimpotrivă, 
tot cerul îl va binecuvânta şi-l va ocroti! 

Dometie Ieromonahul 
6.11.1951, Prislop 

*** 

15 decembrie 1952 
Sfânta Mănăstire Ciolanu 

Scumpa noastră surioară, 

Eu ţi-am pus un gând mai frumos, dar dacă nu mă asculţi şi o să-ţi stea capul la cele 
ale lumii acesteia, eu nu zic nimic, dar pierzi cea mai frumoasă ocazie a celei mai bune vieţi 
de pe pământ. Şi până la urmă să nu crezi că te alegi cu ceva, chiar intrând în viaţă, că toate, 
zice înţeleptul Solomon, toate cele din lumea aceasta sunt deşertăciuni şi vânare de vânt! 

Eu ţi-aş dori să fii mireasă a Domnului Hristos, şi nu a unui biet păcătos! Că a atâtea 
suflete care îmi urmează şi aş dori din tot sufletul meu şi din toată inima mea să am şi pe sora 
mea cea bună alături de ele. Pentru aceasta însă va trebui să fii cuminte şi curată întru toate 
că numai asemenea suflete se fac vrednice de acest fel de viaţă. Cât poţi nu te duce la baluri, 
serate şi orice soi de distracţii pământeşti, ci mulţumeşte-te cu cititul unei cărţi morale şi cu 
odihna, că mai mult foloseşte de vei dormi decât de-ţi vei pierde nopţile pe unde nu trebuie. 
Cei bătrâni pot să spună mai bine ce au câştigat ei din acele distracţii şi cât de bine este de 
omul care stă liniştit la casa lui şi-şi vede de treaba lui. 

Din lipsă de loc închei aici. Fii bună şi înţeleaptă. Te binecuvântez din toată inima. 

P.D. 



O scrisoare adresată maicii Eudoxia, înainte de a intra în mănăstire 

29 mai 1953 

Sfânta Mănăstire Ciolanu 

Ne-ai scris ca să-ţi descoperim tainele acestei vieţi singuratice ce o ducem noi. 

O, copilă, în această privinţă de la început trebuie să-ţi mărturisesc un mare adevăr, 
şi anume că toţi care urmează Domnului „ cu toată sinceritatea inimii lor şi cu toată puterea 
credinţei şi a dragostei lor, nu se mai simt că trăiesc într-o viaţă singuratică, ci încopciaţi şi 
uniţi cu flecare suflet ce păşeşte alături de ei. 

Şi pentru ca să e înţelegi şi mai bine iată, îţi scriu că noi trăim ca într-o familie sfântă 
în care nimeni nu se simte strein şi nu se petrece decât numai ce este frumos şi plăcut înaintea 
lui Dumnezeu. 

In cântări, în laude, rugăciune şi muncă în voie bună ne petrecem cu toţii tot timpul 
gândind la Dumnezeu, la Maica Domnului şi silindu-ne fiecare, ca nu nouă să plăcem, ci 
„Celui care ne-a chemat la acest fel de viaţă duhovnicească" - adică Domnului Iisus — 
„Mirele nostru Prea frumos!" 

Astfel trăind noi, uităm să mai gândim ceva sau necuviincios. 

Viaţa, aşa înţeleasă, merită să fie trăită, iar altfel - mai bine morţii decât vii - şi pe 
căile întunericului acestui veac. 

De aceea te sfătuiesc să ai grijă de minte şi să nu o faci staţie de vagabonzi ucigaşi ai 
sufletului tău! Că dacă dai loc gândurilor să se oprească cât mai mult în minte, atunci la un 
moment dat se adună toate la un loc şi se fac o funie groasă cu care vrăjmaşul de demult al 
întregului neam omenesc - când îi va veni bine — va căuta să te arunce în prăpastia 
deşertăciunilor acestui veac, de unde nu se ştie - cine ajunge acolo cum va mai ieşi. 

Mintea, zic Sfinţii Părinţi, este întocmai ca o moară: câtă vreme are grâu de măcinat 
ne dă făina cea bună şi albă din care facem pâinea noastră cea de toate zilele, iar dacă nu 
mai are boabe începe să hodorogească şi să ne strice toată liniştea. 

In afară de aceasta, ştiut prea bine este de toţi, că ce turnăm în coşul morii, aceea 
cade la site; turnăm grâu, cade făină de grâu; turnăm neghine, adică vezi gânduri urâte, cade 
făină de neghine, furtună şi nelinişte. 

Noi avem o rugăciune cu care îndepărtăm toate gândurile urâte şi pe care ţi-o scriem 
şi ţie: 

"Doamne Iisuse Hristoase, Fiul lui Dumnezeu, miluieşte-mă pre mine păcătosul 
(păcătoasa)!" 

Pe aceasta o zicem mai mereu atunci când mintea nu ne este ocupată cu altceva de 
folos, de pildă nu cetim sau nu lucrăm, ci medităm stând la rugăciune şi la cântare. Ar mai fi 
şi alte mijloace de îndepărtare a gândurilor urâte, dar acum mă opresc aici nădăjduind că 
voi mai putea continua şi în altă scrisoare. Chemarea numelui Domnului Iisus cât mai dulce 
şi cât mai deasă în minte şi în inimă face ca să ne părăsim de orice gânduri spurcate şi urâte. 
Aceasta se va petrece încetul cu încetul, că nimic nu se poate petrece la comandă. 

Şi acum în încheiere, iată ce îţi mai pot scrie: să nu deznădăjduieşti nicidecât de orice 
gânduri vei fi frământată în minte, că vei scăpa de ele cu siguranţă de te vei ruga aşa precum 
te-am povăţuit mai înainte. Spune la cei de acasă multă sănătate şi pace şi să fiţi liniştiţi. 

Părintele tău duhovnicesc, 
Dometie Ieromonahul 



Dintr-o scrisoare trimisă la 1 aprilie 1956, de la mănăstirea Ciolanu 

(...) Cruce grea mi-a dat Dumnezeu, dar - şi zicând acest „dar" un oftat greu mi-a 
ieşit din inimă fără să vreau - nădăjduiesc la mila lui Dumnezeu şi la ajutorul Maicii 
Domnului că într-o bună zi se vor sfârşi toate. (. . .) 

Vedeţi să fiţi atente mai mult la partea dinlăuntru a blidului şi curăţiţi-vă inimile de 
orice gânduri necurate şi vrăjmaşe păcii între voi şi dragostei celei adevărate care face să te 
sacrifici tu pentru pacea şi binele aproapelui... ". (...) 



O scrisoare pentru sora sa Eugenia 

18 nov. 1956, Sfânta Episcopie Buzău 

Eugenia, 

Viaţa călugărească nu este jucărie. Cine îşi ia sufletul său în deşert, acela poate să se 
culce pe o ureche în mănăstire şi să doarmă somnul de veci, nefiind tulburat de nimic şi de 
nimeni. 

Mai precis, cine se complace în ispitele şi în înşelăciunile veacului acestuia, acela 
poate să hiberneze, ca ursul în bârlog iarna, nesimţindu-se stingherit de nimeni şi să-şi sugă 
de sub unghii toată grăsimea acumulată în timpul verii. Dar aceasta înseamnă o nebunie şi 
eu nu voiesc ca nici una dintre voi să cadă în cursele unei astfel de somnolenţe bolnăvicioase 
şi nevindecabile până la moarte. 

„ Cei ce şed - a zis Domnul - să aibă grijă să nu cadă!" „ Cine va iubi pericolul, va 
pieri de el!" Şi pericolul ne paşte din multe părţi, că multe sunt săgeţile celui viclean prin 
care caută să ne ucidă. Cine va fi însă cu ochiul vigilent şi treaz, stând la pândă în orice clipă 
şi fiind atent la orice mişcare ce o face, acela va învinge şi va scăpa nevătămat, cu ajutorul 
cel mai al lui Dumnezeu, ocrotirea Maicii Domnului şi rugăciunile tuturor Sfinţilor. 

Orice ai în inimă şi în minte care te nelinişteşte, te rog să-mi scrii. De orice ai nevoie, 
iar să-mi scrii. Vreau să vă ajut pe fiecare după puterea voastră de înţelegere şi de râvnă ce 
o aveţi către cer. 

încheind, te binecuvântez cu tot darul ce este asupra mea şi rog pe Bunul Dumnezeu şi 
Maica Domnului să te aibă în sfânta paza lor! Amin. 

Părintele Dometie 

55 



Părintele Dometie 



Scrisori către maici şi surori 

„ Cuvântul înfrânare înseamnă abţinere de la ceva, fie material, fie spiritual, de pildă 
te abţii să nu mănânci o fructă sau o mâncare oarecare sau te înfrânezi să cunoşti ceva sau 
să vezi ceva, să auzi ceva. Infrănarea este o mare virtute, presupune o mare putere de voinţă. 

A fi călugăr şi a nu şti să-ţi pui frâu de la poftele vătămătoare înseamnă a fi un 
dezmoştenit de la „împărăţia lui Dumnezeu", de la împărăţia păcii şi a luminii şi scăldarea în 
cel mai întunecat noroi al patimilor, să nu fie pentru nimeni dintre noi, cei care ne-am adunat 
la acest locaş dumnezeiesc să-i slujim Domnului cu frică şi cu cutremur. Fiii lui Dumnezeu 
sunt fiii înfrănării şi ai răbdării! 



Vineri, 7 iunie 1957, Sfi Episcopie Buzău 

Prea Cuvioasă Maică Stareţă, Prea Cuvioşi Părinţi, Cuvioase Maici şi alese surioare, 

Sosind la Sfânta Episcopie după un drum atât de obositor, dar atât de minunat şi de 
bogat, întru faptele ce se leagă de el, prima mea grijă este ca să vă scriu de buna mea 
ajungere la locul unde azi o săptămână de zile am plecat, trecând Carpaţii, munţii noştri cei 
frumoşi, pentru a desăvârşi un lucru început cu câţiva ani în urmă. 

Cât s-a împlinit până în prezent din idealul sfânt ce l-am avut ştie numai Dumnezeu; 
eu însă una ştiu, că în realizarea acestui ideal cu totul divin n-am voit să cauzez nimănui nici 
o nelinişte şi nici o amărăciune. 

Bunele mele intenţii trec dincolo de tot ceea ce este omenesc şi de tot ceea ce ţine de 
acest veac deşert. 

Dacă am fost ascultat şi înţeles în gândurile mele de câteva suflete nobile, apoi nu eu 
am fost ascultat, ci însuşi Mântuitorul nostru Iisus Hristos, care a spus cu cuvinte 
dumnezeieşti:,, Cine pe voi vă ascultă, pe Mine Mă ascultă, iară cine se va lepăda de 
cuvântul vostru, de cuvântul Meu se va lepăda şi de Cel ce M-a trimis pe Mine, de Tatăl din 
cer!" 

Pentru aceste cuvinte ale Mântuitorului nostru Iisus Hristos eu fericesc acele suflete 
care m-au ascultat, plecând din lume şi lăsând toate, şi părinţi, şi fraţi, şi averi, şi case. Să 
ştie bine că nu le-am arătat o cale greşită, ci dimpotrivă, le-am arătat cea mai sfântă cale de 
pe acest pământ care duce direct la fericirea cea veşnică şi la liniştea cea desăvârşită. 

Cât de mult am iubit eu această cale ştie Bunul Dumnezeu, că de abia mi-am terminat 
examenele ultimului an de facultate şi mi-am dat licenţa în Teologie şi am apucat pe drumul 
mănăstirii, nemaiprecupeţind nimic şi nemaifăcăndu-mi nici un fel de judecată. 

Acum mă simt reînviorat în ducerea şi mai departe a jugului sfânt ce l-am luat cu 
ajutorul lui Dumnezeu şi numai din dragoste pentru El şi doresc tuturor acelor suflete ce şi- 
au luat adio pentru totdeauna de la această lume şi s-au înrolat în falanga cea mare a 
nevoitorilor în Domnul o inimă curată, plină de toată bucuria duhovnicească. 

•k-k-k 



56 



de la Râmet 



Prea Cuvioasă Maică Stareţă, 

Prea Cuvioşi Părinţi, Cuvioase Maici şi alese surioare, 

In Sfânta Scriptură stau scrise aceste cuvinte care este să le punem la inimă cu toţii: 

„Mai bine este o zi trăită în Casa Ta, Doamne, decât o mie în lăcaşurile păcătoşilor!" 

Dumnezeu ne-a adunat să-L slujim în Casa Lui cea sfântă, să-L slujim deci cu frică şi 
cu cutremur, cum zice psalmistul, şi în toată cinstea şi curăţenia, să-L slujim cu toată inima şi 
cu acea transfigurare divină ce îndepărtează de pe minte toată grija cea lumească şi face să 
simţim cu adevărat marile taine ale credinţei noastre străbune. 

Cine are minte curată are cheia liniştii desăvârşite. Cine are minte curată are cheia 
adevăratei fericiri, pe care dea Domnul să o dobândim cu toţii întru nesfârşiţii vecii vecilor, 
Amin. 

încheind rândurile mele, vă mulţumesc tuturor de toată bunăvoinţa cu care ne-aţi 
primit şi rog pe Bunul Dumnezeu să-Şi reverse peste toată inima fiecăruia tot Duhul cel Sfânt 
aducător de pace şi de toată bucuria! Amin. 

Cu smerite metanii şi închinăciune mă plec întregului sobor ca un simplu nevoitor în 
Domnul! Amin. 

Părintele Dometie 



Scrisori adresate maicilor Eudoxia şi Ierusalima 

14 septembrie 1957 

Cel puţin, dacă v-aş şti neumblând pe atâtea drumuri şi neîmpresurate de atâtea ispite 
şi scârbe, m-aş mângâia altfel; dar când ştiu câţi vrăjmaşi văzuţi şi nevăzuţi caută să vă 
deruteze de la calea pe care eu v-am învăţat a merge, mă înţelegeţi câtă scârbă trebuie să fie 
în sufletul şi inima mea. Barem nu-mi mai turnaţi şi aceasta de pe urmă de a întârzia cu 
răspunsul la scrisorile ce vi le trimit. 

Cred că cerul se va milostivi de mine şi într-o bună zi îmi va face dreptate. Am 
această credinţă atât de puternică pentru că la Dumnezeu nimic nu se trece cu vederea din ce 
este drept şi sfânt. Vreau ca această credinţă să o aveţi cu toatele, peste toate vorbele şi 
îndoielile ce vi se aruncă în suflet. De nu m-aţi cunoaşte şi de n-aţi şti de ce jertfe sunt 
capabil, nu v-aş cere acest lucru. 

Aici fac ascultare de la coteţul de găini, curăţat la grajd şi tot ce ţine de cele mai de 
jos ascultări până la ascultarea cea mai mare ce mi-a dăruit-o Dumnezeu, slujirea la strană 
şi la Sfântul Altar. 

Cu părintele stareţ merg atât de bine ca fiul cu tatăl lui, iară cu ceilalţi părinţi şi fraţi 
mai mulţumitor decât nu se mai poate şi mai mult nici nu se poate aştepta; nimic în viaţa 
călugărului nu este mai de cinste şi mai odihnitor decât să ştie să facă orice ascultare fără de 
cea mai mică cărteală; la tăiat lemne, la cărat apă, la mersul cu vitele la păşune, la curăţatul 
în grajd şi în coteţul găinilor, la coasă, la adunat de fân, la maturatul prin curte şi curăţenia 
chiliilor, la curăţenia arhondaricului, la spălatul rufelor, la bătut toaca, la cântat la strană, 
iată atâtea ascultări şi îndeletniciri care formează farmecul vieţii călugăreşti. 

Din acest punct de vedere să mă credeţi că sunt fericit; deci iată că monahul din mine 
nu doarme, ci este la datorie, şi vă rog şi pe sfinţiile voastre, aducăn-du-vă aminte de toate 
nevoinţele sfinţilor noştri părinţi. 

O! Dacă aş putea să-mi revăd tot scrisul meu - se înţelege, tot ceea ce am scris până 
acum -, l-aş rezuma la o singură frază: Crede, nădăjduieşte, rabdă, sme-reşte-te, iubeşte ca 
Iisus! în puterea acestor cuvinte stă toată taina mântuirii şi fericirii noastre. 

Cine înţelege să înţeleagă şi cine poate să cuprindă şi să împlinească, ferice de el! 

15 septembrie 1957 

Le-am spus că mă mulţumesc şi pe un mărăcine să stau, numai să ştiu că sunt în 
această eparhie. . . Dacă am un colţ de pâine i-l dau lui (este vorba de stareţul de la Mănăstirea 
Piatra Fântânelelor - n.n.) ca să-l mănânce cu ceai, lui mămăliga nu-i face bine; eu mă 
mulţumesc şi cu mămăligă; se vede treaba că cerul a ştiut ce cruce am, de aceea cerul mi-a 
dăruit o sănătate şi o rezistenţă destul de bună, ca să pot trece peste orice greutăţi... De altfel 
eu, pe unde am mers, n-am plecat din cauza oamenilor, ci din cauza unei idei sfinte ce-am 
avut-o la inimă şi o am până voi intra în pământ. 

Să fiţi liniştite pentru toate, că trebuie să avem răbdare, că ce nu se poate rezolva prin 
oameni se va rezolva prin scurgerea timpului şi prin bunătatea lui Dumnezeu; când 
Dumnezeu va îngădui, se va împlini şi cealaltă parte din idealul sfânt ce l-am avut cu toţii şi 
pentru care am plecat cu toţii pe unul şi acelaşi drum... Vă scriu aceste rânduri ca să credeţi 
că sunt conştient perfect de ascultarea ce mi s-a dat când am fost trimis la acest schit şi nu 
voi uita niciodată legămintele din trecut. " 

LECŢII PREDATE LA ŞCOLILE 

MONAHALE DIN MĂNĂSTIRILE 

CIOLANU, RĂTEŞTI ŞI BARBU 

ÎN ANII 1953-1956 



I 
Despre rugăciune şi post 

Ce putem spune despre singurătate ca loc de rugăciune? 

într-adevăr, singurătatea este un loc foarte prielnic pentru rugăciune. Mântuitorul a 
iubit locurile retrase de vălmăşeala şi zgomotul lumii şi le-a ales ca cele mai bune pentru 
predica Sa. Astfel avem Predica de pe munte - înmulţirea pâinilor: iar pentru sfânta rugă- 
ciune urca puţin mai sus, la un loc şi mai retras, şi acolo se ruga, câteodată toată noaptea. 
Sfinţii Apostoli, urmând Domnului îndeaproape, L-au rugat să-i înveţe să se roage: „Doamne, 
învaţă-ne să ne rugăm!" (Luca 11, 1). Atunci Mântuitorul i-a învăţat rugăciunea Tatăl nostru 
(Matei 6, 9-17), care este modelul desăvârşit de felul cum trebuie să ne rugăm, îi zice şi 
Rugăciunea Domnească, pentru că, rostind Tatăl nostru, ne rugăm cu adevărat cu cuvintele 
Domnului nostru Iisus Hristos şi cu adevărat în numele Lui. Această rugăciune are cea mai 
mare putere dintre toate rugăciunile, pentru că numai Dumnezeu singur putea să ne înveţe 
cum vrea El să fie rugat. Este cea mai uşor de înţeles şi cea mai completă dintre toate 
rugăciunile, în ea cuprinzându-se cereri pentru toate trebuinţele noastre sufleteşti şi trupeşti. 
Ea este alcătuită din trei părţi: chemare, cereri şi încheiere. 

Chemarea o formează cuvintele: „ Tatăl nostru care eşti în ceruri". După chemare 
urmează şapte cereri, după care se încheie cu o doxologie: „Că a Ta este împărăţia şi puterea 
şi mărirea în vecii vecilor. Amin ". Când vom face explicarea Tatălui nostru la orele de Tipic 
şi Liturgică, atunci vom spune mai multe despre această rugăciune. 

Şi acum, pentru ca să încheiem şi această a doua parte a acestei lecţiuni, vom mai 
spune ceva despre rugăciunea obştească sau rugăciunea Bisericii. Pe lângă rugăciunea 
particulară, pe care fiecare o poate face înaintea lui Dumnezeu, Biserica are rugăciunea 
comună sau obştească, adică la care iau parte toţi credincioşii. La acest fel de rugăciune s-a 
ajuns din cele mai vechi timpuri. Chiar după înălţarea Domnului la cer, Sfinţii Apostoli şi 
Maica Domnului se adunau cu toţii la rugăciune, într-un anumit loc. Faptele Apostolilor vor- 
besc de mai multe ori despre cele dintâi adunări ale creştinilor din Ierusalim. Mai târziu, în 
acest scop, s-au făcut biserici pe mormintele sfinţilor mucenici. Rugăciunea obştească sau 
cultul divin public cuprinde: Sfânta Liturghie, cele şapte Laude, Sfintele Taine şi Sfintele 
Ierurgii. Ce este Sfânta Liturghie, ce sunt cele şapte Laude şi celelalte sfinte slujbe o să vă 
spunem la orele de Tipic şi Liturgică. Desigur că, în parte, ştiţi de pe acum. 

Cu aceasta încheiem şi această parte a uneia din cele mai frumoase lecţiuni de viaţă 
monahicească, dar şi cea mai grea. 

A vorbi despre sfânta rugăciune şi despre post înseamnă a vorbi despre cele două mari 
pârghii de susţinere a întregii noastre vieţi duhovniceşti. De aceea fericesc sufletul şi inima 
care au ascultat cu toată atenţia tot ce s-a dezvăluit cu privire la aceste arme de mâna întâia - 
nu numai ale monahului şi ale monahiei, dar şi ale credinciosului din lume. 

Marii sfinţi şi nevoitori ai lui Dumnezeu au fost, mai înainte de toate, mari postitori şi 
rugători către Domnul, începând cu Preotul Moise, care a postit de două ori câte 40 de zile şi 

de nopţi, fără să mănânce nimic, continuând cu Sfântul Ilie, care a postit 40 de zile şi 40 de 
nopţi, cu Daniil, cel aruncat în groapa leilor, şi cu alţii, ajungem la Sfântul Ioan Botezătorul, 
care din cea mai fragedă pruncie şi până la moarte a dus cea mai aspră viaţă, trăind, cum 
spune la Sfânta Carte, numai cu rădăcini de copaci, miere sălbatică şi alte fructe ce i le oferea 
natura, în mijlocul căreia şi-a dus toată viaţa. 

Mântuitorul însuşi a cinstit postul, şi mai înainte de a-Şi începe activitatea Sa 
mesianică posteşte 40 de zile şi 40 de nopţi în pustiul Carantaniei, după care, întărit 
duhovniceşte prin rugăciunile pe care le făcuse în tot timpul postului din pustie, primeşte 
ispitirea din partea satanei - de trei ori. Şi tot de trei ori El o respinge, după care cetele de 
îngeri au venit şi-I slujeau, după cum spune Sfânta Carte, iar satana s-a îndepărtat de la El 
până la o vreme. De vom face şi noi la fel, şi de ne vom nevoi cu post şi sfinte rugăciuni, 
satana se va îndepărta de la noi şi noi vom putea trăi în bună pace unii cu alţii şi în adevărată 
vieţuire monahicească, aşa cum se cade să o trăim. Amin. 



II 

„Roagă-te şi munceşte" 

(Ora et labora) 

Aşa se intitulează prima noastră conferinţă inaugurală a unui întreg ciclu de conferinţe 
pe care ne-am propus să-1 desfăşurăm la sfânta noastră mănăstire cu scop educativ-instructiv 
pentru tot sufletul ce face parte integrantă din sânul obştii. 

Când Mântuitorul nostru Iisus Hristos, după sfântă învierea Sa din morţi, S-a arătat 
celor unsprezece ucenici, în Galileea, în muntele unde le poruncise prin sfintele femei 
mironosiţe să meargă, pentru a-L vedea, le-a grăit zicându-le: „Datu-Mi-s-a toată puterea în 
cer şi pe pământ. Mergeţi dară şi învăţaţi toate neamurile, botezându-le în numele Tatălui şi 
al Fiului şi al Sfântului Duh, povăţuindu-le să păzească toate câte v-am poruncit. Şi iată, Eu 
sunt cu voi în toate zilele până la sfârşitul veacului. Amin". 

Ei bine, mult iubiţii noştri părinţi şi fraţi în Hristos, Sfântul Apostol Pavel, 
întemeietorul şi îndrumătorul celor mai multe dintre comunităţile creştine în lumea păgână, 
era cel dintâi chemat să dea răspuns la această întrebare. Pentru acest răspuns el apelează, ca 
şi Mântuitorul, la învăţătura Vechiului Testament. 

Aşa cum reiese din diferitele spicuiri de texte sfinte din cuprinsul sfintelor sale 
epistole adresate diferitelor comunităţi creştine, munca este nu numai o datorie şi o necesitate 
de neînlăturat a vieţii bine disciplinate, dar şi o condiţie absolută a mântuirii noastre. El pune 
la temelia muncii, pe lângă concepţia Vechiului Testament, şi iubirea aproapelui; „Cine a 
furat să nu mai fure" - zice el - şi mai vârtos să se ostenească lucrând cu mâinile lui lucru 
cinstit, ca să aibă să dea celui ce nu are putinţa să muncească, (adăugat de mine). Iubirea de 
fraţi cere muncă. Fuga de muncă este un păcat împotriva iubirii. Căci dacă nu sunt acestea 
aşa, cum se pot împăca între ele cele spuse de Apostol: „Neîncetat vă rugaţi" (I Tes. 5, 17) şi 
„lucrând ziua şi noaptea" (II Tes. 3, 8)"? 

Dovadă însă că aceste două mari învăţături s-au înfăptuit de către şirul nesfârşit al 
ostenitorilor în viaţă ne sunt pildele şi micile povestiri ce ne-au rămas adunate în cărţile 
Vieţile Sfinţilor Părinţi şi îndeosebi în Pateric, unde aproape în fiecare pagină sunt puse în 
cea mai strălucită lumină, prin cele mai alese cuvinte duhovniceşti aceste îndemnuri întru 
totul sfinte şi dumnezeieşti. Iar pentru adeverirea şi întărirea celor zise mai sus, iată, dăm 
citire numai la două pilde de acest fel: 

1. Un bătrân şedea în rai şi avea acest fel de lucrare: şezând pururea în chilia sa, era 
îngrijit cu mintea, plecat la pământ şi clătinându-şi capul zicea cu suspin: „Oare ce va fi?" Şi 
tăcea puţin. Şi iarăşi zicea acelaşi cuvânt, făcând la fel şi lucrând funia de coşniţă. Astfel şi-a 
petrecut zilele sale, îngrijindu-se pentru ieşirea din trup. 

2. Zis-a un bătrân: „Dacă monahul, când stă la rugăciune, numai atunci se roagă, 

unul ca acesta nicidecum nu se roagă". 

Şi voi mai spune încă una: 

Un bătrân a venit la o apă şi, aflând acolo papură, a şezut. Şi smulgând frunze de pe 
mal, împletea coşniţe şi le da pe apă. In acest chip se nevoia, până când au venit oamenii şi 1- 
au văzut; şi s-a sculat şi a plecat, căci nu pentru trebuinţă lucra, ci pentru osteneala şi liniştea 
sa. 

Iar fiindcă unii refuză lucrul cu pretextul rugăciunii, Sfântul Vasile arată cum se pot 
împăca cele două porunci ale Apostolului de a ne ruga neîncetat şi de a munci neîncetat. 

Mulţumind lui Dumnezeu, Cel ce a dat şi puterea mâinilor spre muncă şi înţelepciune 
minţii spre primirea ştiinţei şi a dăruit şi materia, atât cea a uneltelor, cât şi cea supusă 
meşteşugurilor, să lucrăm unde ne aflăm, dar să ne şi rugăm, ca lucrul mâinilor noastre să 
servească scopului şi spre a bine plăcea lui Dumnezeu. In felul acesta realizăm şi 
neîmprăştierea minţii, întrucât în orice lucrare cerem de la Dumnezeu rezultat bun pentru 
munca noastră, dar împlinim şi datoria de a mulţumi Celui ce ne-a dat puterea de a lucra şi 
observăm şi scopul de a-I bineplăcea Lui. 

In Regulile monahale date de Sfântul Vasile cel Mare, munca este: 

1 . o poruncă divină ce trebuie îndeplinită; 

2. un mijloc de disciplină şi ordine; 

3. un mijloc de întreţinere a vieţii. 

4. un mijloc de punere în practică a iubirii de aproapele. 

Lenea este, după Sfântul Vasile cel Mare, producătoare de viclenie. 

Mântuitorul are cuvinte tari pentru cei ce sunt lâncezi la treabă, apunând celui ce nu şi- 
a sporit talentul prin muncă: „Slugă vicleană şi leneşă ai ştiut că se cere de unde n-am semănat 
şi adun de unde n-am împrăştiat? Dar pentru aceasta trebuia să nu îngropi talantul meu ci să-1 
fi dat la altul ca să-1 înmulţească şi venind mi-aş fi luat partea de câştigat după talentul meu. 
Şi zice Sfântul Vasile cel Mare, să ne temem de aceste cuvinte ale Domnului nostru Iisus 
Hristos. 

De asemenea, se cade ca noi - ucenici ai Mântuitorului fiind, Care a zis când era pe 
pământ: „Păsările cerului îşi au culcuşuri şi fiarele sălbatice vizuini - iară Fiul Omului n-are 
unde să-şi plece capul" -, să nu ne lăsăm să fim stăpâniţi de ceva din lumea aceasta, oricât de 
mic, mai ales că la temelia vieţii noastre, pe lângă alte două voturi şi făgăduinţe, stă şi sărăcia 
de bună voie - ceea ce înseamnă nimic pentru noi, totul pentru Domnul şi pentru aproapele. 

înţelepţii păgâni defăimau averea şi posteau şi umblau goi, nebând apă când le era 
sete, pricinuindu-şi tot felul de suferinţe şi de necazuri tocmai pentru aceasta, pentru că voiau 
să nu se lase stăpâniţi de ceva. 

De aceea Apostolul Domnului zice: „Toate îmi sunt slobode, dar nu toate îmi sunt de 
folos" - Toate îmi sunt slobode, dar eu nu vreau să fiu stăpânit de ceva. 

Iubitorul de argint nu vede adevărul, nu doreşte cinstea, nu ştie ce este dragostea; el 
iubeşte aurul şi argintul şi tot ce ne leagă de ele şi de casa lor mai mult decât pe Dumnezeu. 
El, ori de este treaz ori de doarme, numai la avere se gândeşte şi numai avere visează. El este 
necontenit un neliniştit. Cât este de rea această patimă, prea bine toţi îşi pot da seama, că toate 
trădările şi faptele de necinste din lume din cauza ei s-au făcut şi se fac. 

Mântuitorul însuşi a fost vândut de Iuda pentru iubirea de argint. Iubitor de argint însă 
înseamnă nu numai cel ce este stăpânit de luciul banilor, ci şi cel care este stăpânit de ceva din 
lumea aceasta, oricât de mic ar fi acest lucru - chiar un capăt de aţă sau un cui. 

Testamentul muncii ne este redat prin exemplul viu al proorocilor, care mai toţi au fost 
recrutaţi dintre oamenii muncitori. Toţi, „de la vlădică până la opincă", cum este o vorbă în 
poporul nostru, munceau. Chiar regele nu se sfia de muncă, iar la zidirea Templului au lucrat 
1.000 de preoţi ca cioplitori în piatră. 

In istoria de mai târziu a poporului Israel - remarca un distins profesor universitar - 
fiecare rabin (învăţător de lege, cum ar fi la noi preotul) trebuia să înveţe o meserie. Azi s-a 

ajuns să se decreteze şi la noi în Sfântul Sinod, ca lege, ca nimeni să nu mai fie tuns întru 
monah, până nu ştie, pe lângă cele şapte clase elementare, şi o meserie. Rabinii evrei mergeau 
însă şi mai departe privind datoria muncii, zicând că cine nu învaţă pe fiul său o meserie îl 
învaţă meseria de hoţ, ceea ce ar însemna, cu alte cuvinte, că cine trăieşte din munca altuia 
este un hoţ. 

Trecând la Noul Testament, ştim cu toţii că Mântuitorul Se naşte în casa dulgherului 
Iosif, iar din micile icoane, din cărţile de religie pe care am învăţat cu toţii la şcoală, am 
păstrat cu toţii în mintea noastră imaginea unui tablou frumos al Familiei Sfinte unde se vede 
Sfânta Fecioară Măria torcând. 

Munca n-a fost despărţită niciodată de rugăciune, în mănăstiri, munca a fost, într-un 
fel sau altul, o îndeletnicire permanentă a călugărilor. Aşa cum rugăciunea fără de muncă nu 
dă roade, tot astfel nici munca fără de rugăciune nu poate da roade bune. 
Pentru aceasta, în toate mănăstirile de pe tot întinsul ţării noastre, prin rânduiala Sfântului 
Sinod şi spiritul de înaltă înţelegere şi de orientare al IPS Patriarh s-au dat dispoziţii să se 
organizeze ateliere de lucru, în care orice călugăr sau frate, tânăr sau bătrân, să fie pus la 
muncă, fiecare după puterile lui, pentru a se asigura traiul de toate zilele. Unii în biserică la 
rugăciune, alţii în atelier la lucru, alţii la şcoală predând sau ascultând şi învăţând, cu toţii 
trebuie să aducem cele de folos unei obşti mănăstireşti. 

In felul acesta, Sfântul Sinod al sfintei noastre Biserici Ortodoxe Române, în frunte cu 
IPS Patriarh Justinian, nădăjduieşte şi ţinteşte să dea monahismului nostru un zel nou, un nou 
îndemn, un nou rost. „In felul acesta - a spus IPS Patriarh -, nădăjduim să-i pregătim pe 
adevăraţii monahi ai noii vieţi şi ai noii rânduieli mănăstireşti, ca astfel monahismul nostru să 
fie înălţat şi îndrumat spre rosturile lui fireşti, pentru o cât mai rodnică adâncire şi împlinire a 
Regulamentului de organizare şi înviorare a monahismului atât în literă cât şi în duh, ca astfel 
mănăstirile să aibă menirea lor de făclii aprinse pe 



vârfuri de dealuri care să lumineze tuturor, spre slava lui Dumnezeu şi fericirea tuturor. 
Amin. 

28 iunie 1953 
Sfânta Mănăstire Ciolanu 



III 

Meşteşugurile mănăstireşti şi istoricul lor 

De la început - de la primele etape ale vieţii călugăreşti - meşteşugurile au avut rolul 
lor de mare însemnătate. 

Pe emblema de trăire a vieţii călugăreşti scrie: Ora et labora - „Roagă-te şi munceşte". 

Rugăciunea împletită cu munca formează întregul farmec al vieţii călugăreşti. 

Am văzut însă că munca nu a avut acelaşi sens în tot decursul de organizare a vieţii 
monahiceşti. Astfel, la Sfântul Antonie cel Mare şi ucenicii lui munca avea mai mult un sens 
de canon prin care să poţi mai uşor a te lupta cu diavolul şi cu ispitele călugăreşti. La Sfântul 
Pahomie cel Mare însă, munca dobândeşte sensul ei cel adevărat de binecuvântare a cerului 
prin care noi ne putem câştiga mijloacele de trai şi de ajutorare a aproapelui nostru - desigur, 
şi de biruire a tot felul de ispite ce se leagă de viaţa noastră. 

In mănăstirile pahomiene lucrul era obligatoriu. Ocupaţia cea mai obişnuită era 
împletirea papurei şi a trestiei, care se găsea din destul în apele Nilului, precum şi lucrarea 
foilor de palmier. Lucrul monahilor era destul de căutat pentru fineţea şi ieftinătatea lui. Infir- 
mieri, portari, brutari, grădinari, trapezari - toţi se îndeletniceau cu ascultarea în care erau 
orânduiţi, cu toată conştiinciozitatea şi buna dispoziţie toate ascultările şi meşteşugurile 

îndeplinindu-le ca pentru Domnul. 

Când numărul monahilor a crescut, agricultura a luat o mare dezvoltare în mănăstirile 
pahomiene. Pe lângă aceste ascultări speciale erau şi ascultări generale, la care lua parte 
întreaga obşte mănăstirească, de exemplu: recoltarea papurei, adunarea lemnelor, culegerea 
fructelor sau a anumitor plante care nu sufereau întârziere. Lucrul trebuia să se facă în tăcere 
sau în cântare de psalmi. 

Prin munca lor, monahii nu numai că îşi câştigau cele de trebuinţă din destul, dar 
mănăstirile au ajuns cu timpul la o stare de bogăţie care le-a îngăduit să facă o mulţime de 
binefaceri, între care cele mai de seamă au fost milostenia şi îngrijirea bolnavilor. 

La Sfântul Vasile cel Mare, munca şi toate ascultările monahilor nu aveau alt scop 
decât ajutorarea celor bolnavi, în suferinţă şi în nevoi. Sfântul Vasile cel Mare recomandă 
munca aşa de mult ca pe o rugăciune. El este cel care dă muncii călugăreşti cel mai înalt sens 
şi cel mai pilduitor îndemn. 

Printr-o muncă organizată în mănăstiri putem ajunge la mari înfăptuiri, atât lăuntrice, 
mănăstireşti, cât şi exterioare, sociale. Călugărul trebuie să fie un exemplu de muncă 
disciplinată şi de înaltă trăire duhovnicească. 

Azi, datorită grijii deosebite pe care o poartă Sfântul Sinod al sfintei noastre Biserici 
Ortodoxe Române, în frunte cu IPS Patriarh Justinian, avem organizate în mai toate 
mănăstirile noastre ateliere de lucru - în care monahii se pot îndeletnici cu frumoase ocupaţii 
meşteşugăreşti - de la facerea de linguri, străchini şi oale până la mult minunatele ateliere de 
covoare şi de alese ţesături. 

Meşteşugurile mănăstireşti sunt azi organizate, supravegheate şi încurajate în chip 
deosebit de organele de control ale sfintelor noastre mănăstiri, iar în Regulamentul de 
organizare şi funcţionare a monahismului se prevede, între alte condiţii de seamă pentru 
tunderea în monahism, şi cunoaşterea a unuia sau a două meşteşuguri mănăstireşti. 

De aceea se cade să dăm toată atenţia şi acestui sector de viaţă al nostru care ţine de 
muncă, precum şi celuilalt sector de prim ordin, rugăciunea, şi toate câte le facem spre slava 
lui Dumnezeu să le facem. 

Amin. 

25 mai 1954 
Sf. Mănăstire Ciolanu 



IV 

Reculegerea este sufletul vieţii călugăreşti 

Zelul nu poate să se aclimatizeze decât într-o atmosferă de linişte. Tot ceea ce aruncă 
sufletul în afară îl îndepărtează de el însuşi şi de Dumnezeu, împrăştie facultăţile sale, îl 
expune la duşmani exteriori. 

Pentru a face o bună lucrare spirituală şi pentru a progresa, sufletul trebuie să se 
concentreze domol (fără zgomot), facultăţile sale şi să le aplice la lucrul interior, prin lupta 
împotriva păcatului dominant şi câştigarea virtuţilor. O călugăriţă împrăştiată se lasă pătrunsă 
de spiritul lumii, trăieşte în lâncezeală, în dezgust sfânta sa vocaţie şi compromite bunul spirit 
al comunităţii. 

Observarea Regulii are în chip practic o extremă importanţă. Este regula care asigură 
buna ordine în comunitate, care adăposteşte voturile şi garantează zelul. Acolo unde regula nu 
este observată, călugăriţele se dedau la capriciile lor, la înclinaţiile lor personale şi cad în 
încremenire, pierderi de timp, împrăştiere: un rău general apasă pe casă, zelul dispărând, 
vocaţiile se clatină (şovăie) şi defecţiunile se produc. 

A doua întrebare: Care sunt duşmanii reculegerii cu care trebuie să lupte duhovnicul 
călugăriţelor? 

In afară de neobservarea regulii, de care noi vom vorbi, trebuie să se semnaleze: 

1 . Relaţiile prea frecvente şi prea intime cu persoanele lumii. Nu trebuie (să se admită) a 
primi decât pe acelea care sunt recunoscute necesare, sau care, prezentând mai multe avantaje 
serioase decât inconveniente, oferă o reală utilitate. Este important să fie aflate şi 
întrebuinţate mijloacele pentru a le îndepărta. Să se neutralizeze funesta lor influenţă, să 
se taie scurt convorbirile impertinente, să se evite orice curiozitate, să se ţină în mod obişnuit 
sub privirea lui Dumnezeu: 

2. Aplecarea pasionată (înfrigurată) la ocupaţiile exterioare. Greşeală este să fii în acest 
temperament, este un defect, astfel ca vanitatea sau ambiţia trebuie să fie combătute. 

3. Afecţiunile particulare, absorbind inima şi preocupând spiritul, tulbură liniştea sufletului şi 
ruinează viaţa interioară. Adăugăm că ele sunt ciuma comunităţilor. 

4. Geloziile. Ele sunt instinctive la femeie. Din moment ce li se lasă liberă acţiunea, ele fac 
prizonier sufletul şi ucid viaţa religioasă. Sub imperiul acestui viu sentiment, cineva merge 
până la a controla cu acreală distribuţia ocupaţiilor, numărul sfintelor împărtăşanii şi timpul 
petrecut la mărturisire. Tot acesta devine alimentul conversaţiilor perfide şi al gândurilor 
obsedante. Atât timp cât duhovnicul nu va obţine o luptă fără milă împotriva acestei dispoziţii 
diabolice, eforturile sale de duhovnicie vor rămâne sterile. 

A treia întrebare. Care este rolul duhovnicului prin raport cu observarea Regulii? 

Să o trateze cu mult respect şi să vegheze în observarea ei ordonată. Fără îndoială, 
Regula trebuie să fie interpretată cu o oarecare lărgime de vederi şi nu trebuie să fie impusă cu 
o vigoare mai strictă de cât preceptele propriu-zise. 

Sfinţilor mucenici, proveniţi din rândul călugărilor adevăraţi, le-a trebuit credinţă 
neclintită şi un foc sacru interior care să-i vădească a fi nişte torţe vii care veşnic ard de 
dragostea lui Dumnezeu şi de aproapele. Aceasta pentru că lupta acestor ostaşi ai Domnului 
Hristos prezintă atâta varietate de ispite şi de încercări încât toată viaţa lor este ca un arsenal 
plin de tot felul de maşinării de rezistenţă şi apărare şi chiar şi de atacuri. 

Călugărul este un ostaş duhovnicesc care, după cum se spune la Apostolul de la 
tunderea întru monah, se luptă nu împotriva sângelui şi a trupului, ci împotriva domniilor, a 
stăpânilor şi a căpeteniilor acestui veac, împotriva duhurilor răutăţii celor din văzduhuri. 
Pentru care lucru şi îndeamnă Apostolul Domnului ca un astfel de ostaş să se întărească întru 
Domnul şi întru puterea tăriei Lui, îmbrăcându-se cu toate armele lui Dumnezeu, ca să poată 
să stea drept în picioare în ziua cea rea împotriva tuturor uneltirilor diavolului, având mijlocul 
încins cu adevărul şi îmbrăcându-se cu zaua dreptăţii, încălţate fiindu-le picioarele cu râvna 
Evangheliei păcii, având ca steag pavăza credinţei, cu care să stingă toate săgeţile arzătoare 
ale vicleanului diavol. La acest steag se mai adaugă ţelul sfânt al luptei, coiful mântuirii şi 
posibilitatea mântuirii - sabia duhului, care este Cuvântul lui Dumnezeu. 

In această privinţă s-a spus aici de atâtea ori şi s-a citit la cuvântul din timpul mesei de 
atâtea ori când s-a ivit ocazia că lupta noastră este îndreptată în trei direcţii: trupul, lumea şi 
diavolul. 

împotriva diavolului Mântuitorul însuşi ne porunceşte să luăm crucea, trupului să ne 
împotrivim prin lepădarea de tot ce ţine de poftele, bogăţiile şi frumuseţile ei stricăcioase, 
veselia vremelnică, să primim sărăcia de bună voie să fugim de întunericul păcatului în ţara 
făgăduinţei, la curăţia şi nevinovăţia unei vieţi plăcute lui Dumnezeu. 

împotriva lumii - ce folos vei avea dacă vei dobândi lumea toată şi-ţi vei pierde 
sufletul tău? 

Prin Sfânta Cruce vom birui pe vrăjmaşii noştri. Prin răbdare trebuie să te răstigneşti 
pe Cruce şi să mori lumii şi vieţii păcătoase. Şi atunci îngerii lui Dumnezeu îţi vor veni întru 
întâmpinare, bucurându-se, şi împăratul slavei, Domnul Hristos, va primi pe purtătorul de 
biruinţă al său şi-1 va prea mări în faţa adunării îngerilor celor prealuminaţi ai Săi, a 
patriarhilor şi a apostolilor şi-1 va număra în ceata drepţilor şi-i va da loc în împărăţia Sa cea 
cerească, zicându-i: „Vino, slugă bună şi credincioasă, şi intră întru bucuria Părintelui Meu şi 
împărăteşte dimpreună cu Mine în veci! Amin. 

Noiembrie 1954 

64 



de la Râmet 



V 
Rânduielile Sfântului Vasile cel Mare 

Sfântul Vasile cel Mare este cel mai mare organizator al monahismului ortodox. Pe 
lângă alte lucrări cu cuprins teologic, dogmatic şi pastoral, el ne-a lăsat pentru viaţa 
monahicească aşa-zisele lui „Rânduieli", ce cuprind legi privind viaţa nevoitorilor din 
mănăstiri. Aceste rânduieli se împart în două: 

1) Rânduieli mari; 

2) Rânduieli mici. 

Atât Rânduielile mari cât şi Rânduielile mici s-au scris de Sfântul Vasile cel Mare 
având ca izvor de inspiraţie Sfintele Scripturi. 

Desigur că Sfântul Vasile cel Mare, când s-a apucat să scrie aceste rânduieli, a avut în 
faţă şi rânduielile scrise de alţi Sfinţi Părinţi, iniţiatori ai vieţii de obşte şi anahoreţi. 

Faţă de Rânduielile scrise de Sfântul Pahomie cel Mare şi scrierile Sfântului Antonie 
cel Mare, Sfântul Vasile se deosebeşte de aceştia prin aceea că Sfântul Vasile cel Mare 
priveşte în redactarea rânduielilor sale mai mult partea lăuntrică a nevoitorului din mănăstire, 
lăsând pe planul al doilea partea din afară. 

Sfântul Vasile cel Mare pune în centrul întregii activităţi călugăreşti lucrarea minţii. 
Dacă judecata minţii este sănătoasă şi bine coordonată, în tot ceea ce priveşte exteriorul se va 
chibzui de la sine cel mai înţelept program de lucru. 

In continuare vom spicui din Rânduielile Sfântului Vasile cel Mare tot ceea ce 
interesează viaţa noastră monastică. 

Sfântul Vasile cel Mare, ca cel ce cutreierase Egiptul, Palestina cu toate locurile 
monastice şi marii nevoitori din timpul său, ajunge la concluzia că din felurile vieţii lepădate 
de lume, cea mai apropiată de ţinta cu care noi am părăsit lumea, mântuirea şi desăvârşirea, 
este viaţa de obşte. Sfântul Vasile cel Mare alege viaţa de obşte ca fiind cea mai bună, pentru 
că celelalte feluri de viaţă - anahoretică, idioritmică şi semicenobitică - au prea multe legături 
cu lumea şi mirenii. 

Iată cum vorbeşte Sfântul Vasile cel Mare despre viaţa de obşte: „Nevoitorii, trăind în 
obşte, aţâţă unul în altul gândul de a se desăvârşi în virtuţi şi se îndeamnă unul pe altul în 
lucrarea binelui". 

Această împreună petrecere în care avutul nu este al nimănui aparte, din care este 
alungată împotrivirea de păreri, în care sunt nimicite de la rădăcină zbuciu-mările, sfezile şi 
certurile şi toate sunt de obşte, şi suflete, şi hotărâri, şi puteri trupeşti şi câte sunt de trebuinţă 
pentru a hrăni trupul şi pentru hrana sufletului, ostenelile de obşte şi cununile de obşte, în care 
mulţi alcătuiesc una şi unul nu este singur, ci în mulţi, iată cea mai ideală viaţă monastică. 

Toate acestea mai sus arătate se rezolvă la Sfântul Vasile cel Mare prin iubire. 

La Sfântul Vasile cel Mare, stareţul trebuie să fie un părinte adevărat, care fără de 
greşeală să-i îndrume către Dumnezeu pe cei de sub cârma sa. 

Ajutătorii stareţului, de pildă blagocinul, adică cel ce vine în imediata apropiere a 
stareţului, la cârma turmei duhovniceşti şi, când lipseşte stareţul, poate să-1 înlocuiască, 
trebuie să fie de asemenea un călugăr împodobit cu tot felul de virtuţi, vrednic de a se face 
pildă tuturor. De asemenea, şi ceilalţi ajutători ai stareţului, trebuie să fie suflete alese şi mult 
încercate în viaţa duhovnicească. 

Privitor la primirea în mănăstire, Sfântul Vasile cel Mare hotărăşte ca să fie făcută cu 
cea mai mare atenţie; abia după multe încercări şi ispitiri se îngăduia intrarea novicelui în 
rândul frăţimii mănăstirii. Nu se îngăduia novicelui nimic după voia lui, ci totul după 
povăţuirea părintelui duhovnicesc. 

îmbrăcămintea monahicească trebuie să fie deosebită de a mirenilor. 

Săvârşirea rugăciunilor trebui să se facă atât ca pravilă exterioară, cântări de psalmi, în 

biserică sau acasă, cât şi ca pravilă interioară - ridicarea minţii şi a inimii către Dumnezeu. 

Despre Sfânta împărtăşire, Sfântul Vasile cel Mare învaţă ca Sfintele Taine să fie luate 
cu frică şi cu toată pregătirea cuvenită. 

Trebuie de asemenea să se citească Sfintele Scripturi şi alte scrieri de-ale Sfinţilor 
Părinţi. Să se urmărească îndeaproape cumpătarea şi dreapta socoteală întru toate. Ascultările 
să fie împărţite cu bună chibzuială, în frăţime să fie iubire sinceră şi desăvârşită. Să se 
ferească de orice neînţelegere, să nu se facă înfruntări şi nici jigniri. Să se vorbească puţin şi 
numai cu folos duhovnicesc. Nu se îngăduie glumele, râsul, orice lucru ce ar duce la 
împrăştierea minţii. 

Ca legi duhovniceşti lăuntrice, se urmăreau pocăinţa continuă şi râvna pentru a bine 
plăcea lui Dumnezeu. Celor ce se făceau vinovaţi de abateri de la legile disciplinare li se 
aplicau epitimii după gravitatea abaterilor. 

In mănăstirile Sfântului Vasile cel Mare se primeau şi copii, numai că făgăduinţele se 
amânau până la vârsta deplină. 



Despre mănăstirile de surori 

Aceleaşi rânduieli se aplică şi la mănăstirile de surori, mai adăugându-se câteva puncte 
care priveau numai la călugăriţe. 

Sfântul Vasile cel Mare, vorbind de mănăstirile cu obşti de călugăriţe, zice: „Deoarece 
însă sunt obşti şi de călugăriţe, toate cele ce s-au spus până acum să fie regulă de obşte, dar să 
se ştie un lucru: că mai multă chibzuială se cere în viaţa călugăriţelor pentru că să sporească 
ele în tăcere, în lepădare de câştig, în ascultare, în asprime. Când ar voi vreuna să iasă din 
mănăstire, trebuie să o facă în ferire de întâlniri şi de orice ocazie de sminteală." In toate 
acestea trebuie să sporească viaţa călugăriţelor. 

Sfântul Vasile cel Mare nu îngăduie nici o convorbire a surorilor şi călugăriţelor cu 
persoane străine de mănăstire, decât numai în faţa unei a doua sau a treia persoane. Aceasta 
pentru ca să se îndepărteze orice ocazie de sminteală şi de bănuială. Sfântul Vasile cel Mare 
prevede în această privinţă canoane foarte aspre. Enumerăm vreo câteva: 

1) Cea care se leagă cu un jurământ se dă afară din obşte pe timp de două săptămâni. 

2) Cea care îşi îndeplineşte ascultarea cu nepăsare sau nerăbdare se îndepărtează din 
obşte o săptămână. 

3) Cea care va nesocoti canonul ori se va împotrivi sau va cârti împotriva observaţiilor 
făcute de cei în drept să fie îndepărtată pe două săptămâni din obşte. 

4) Cea care va vorbi cu cineva venit din altă parte fără voia celei mai mari care este 
rânduită spre acest lucru să fie îndepărtată pentru o săptămână. 

In sfârşit, sfatul cel din urmă pe care îl dă Sfântul Vasile cel Mare în rânduielile sale 
monastice este ca să râvnim pentru o viaţă călugărească cât mai aspră. El conchide că 
Dumnezeu este bun, dar este şi drept şi va răsplăti fiecăruia după faptele şi după râvna lui. 

Amin. Amin. Doamne, Slavă Tie. 



VI 

Viaţa Sfântului Pavel Tebeul 

Sfântul Pavel Tebeul s-a născut în Tebaida, din părinţi credincioşi. Aceştia, după cum 
el însuşi a mărturisit Sfântului Antonie cel Mare, învăţându-1 pravoslavnica credinţă, l-au dat 
să înveţe şi cartea elinească şi latinească. Spre sfârşitul vieţii lor, au împărţit averea celor doi 
copii ai lor, Sfântul Pavel mai având şi o soră mai mare decât el, pe care părinţii încă fiind în 
viaţă au căsătorit-o cu un bărbat care, fiind lacom, nu îl vedea bine deloc pe Sfântul Pavel. 
După moartea părinţilor săi, acesta îi puse gând rău Sfântului Pavel, să-1 dea ca pe un creştin 

66 



de la Râmeţ 

la muncire voievodului păgân al Tebaidei şi prin acesta să scape de el şi să-i ia moştenirea. 
Era pe vremea persecuţiilor împăraţilor Decius şi Valerian. 

Sfântul Pavel Tebeul ne spunea că pe vremea aceea erau prigoane mari pentru creştini. 
Ne povestea între altele cum un tânăr, nevoind să se lepede de învăţătura 
creştină şi de a-I mai sluji Domnului Iisus Hristos, după multe munci a fost uns cu miere peste 
tot trupul, aşa fiind dat în arşiţa soarelui, cu mâinile legate la spate, l-au lăsat să-1 înţepe 
albinele şi viespile, ca astfel să-1 facă să jertfească idolilor. Chinurile au fost aşa de mari, că 
până la urmă acest tânăr nu mai avea nici chip de om, o rană fiindu-i făcută tot timpul; cu 
toate acestea, nu s-a lepădat de Domnul Hristos şi nici idolilor n-a voit să jertfească. Acest 
fapt însă 1-a îngrijorat aşa de mult pe Sfântul Pavel, că a fugit în pustie, unde, găsind o 
peşteră, s-a sălăşluit în ea, hrănindu-se cu finice şi purtând haine de frunze. 

In această peşteră a stat Sfântul Pavel 60 de ani, nevăzând nici o făptură omenească 
până la venirea Sfântului Antonie cel Mare la el, prin iconomia dumnezeiască. 

întâlnirea dintre cei doi mari pustnici şi Sfinţi Prea Cuvioşi Părinţi ai noştri s-a făcut în 
mod minunat. 

După un drum lung şi anevoios, Sfântul Antonie cel Mare a bătut la uşa peşterii şi de 
prima dată Sfântul n-a voit să-i dea drumul, ci 1-a lăsat până la al şaselea ceas, când, cu 
lacrimi strigând Sfântul Antonie să i se deschidă, zicea: „Deschide mie, robule al lui Hristos, 
deschide, că ştii cine sunt şi de unde viu şi pentru ce am venit, pe toate le ştii, Dumnezeu 
descoperindu-ţi-le ţie; încă ştiu şi eu că nu sunt vrednic să văd sfânta faţă a ta, însă de nu te 
voi vedea nu voi pleca de aici. Nu te ascunde pe Tine, pe care Dumnezeu te-a arătat mie; pe 
fiare le primeşti, iară pe om pentru ce îl lepezi? Te-am căutat şi te-am aflat, bat ca să mi se 
deschidă mie, iară de nu-mi vei deschide, apoi voi muri pe pragul Tău şi vei îngropa aici 
trupul meu..." şi altele ca acestea zicându-le Sfântul Antonie. Şi ca pe un nemilostiv ocărându- 
se, în cele din urmă a răspuns plăcutul lui Dumnezeu dinăuntrul peşterii zicându-i: „Cine cere 
cu ameninţare şi cine cu lacrămi ocărăşte? Te minunezi că nu-ţi deschid ţie; de vreme ce ai 
muri aicea, lăudându-te ai venit!" Şi aşa sfântul zicându-i, i-a deschis uşa şi s-au îmbrăţişat cu 
lacrimi, chemându-se pe nume unul pe altul, pentru că Dumnezeu fiştecăruia dintr-înşii îi 
descoperise numele celuilalt. Şi şezând ei, a zis Ava Antonie: „Bucură-te, Pavele, vasul 
alegerii şi stâlpul cel de foc, locuitorule al pustiei acesteia!" 

Şi a răspuns Ava Pavel: „Bine ai venit, soarele acela ce luminezi pe toată lumea, 
povăţuitorule al celor ce se mântuiesc, Gura lui Dumnezeu, cela ce pustia cetăţii o ai făcut şi 
pe diavolul dintr-însa l-ai alungat! Ce atâta te-ai ostenit către un om păcătos şi de nimica 
vrednic? Iată, vezi un bătrân învechit de zile şi cu cărunteţe neîmpodobită acoperit. Vezi un 
om care îndată praf şi cenuşă va fi!... Ci de vreme ce dragostea pe toate poate să le facă, 
spune -mi mie, rogu-te, cum se mai află neamul omenesc şi de mai sunt prigoniri." 

Şi i-a răspuns Sfântul Antonie că lumea este în pace şi prigonirile au încetat, dar să-i 
spună lui cum de a ajuns în acel loc, să nu-i ascundă nimic. 

Şi Sfântul Pavel Tebeul începe apoi să-şi povestească viaţa, după care îl trimite pe 
Sfântul Antonie ca să-i aducă mantia pe care Sfântul Atanasie cel Mare i-a 
dăruit-o lui şi în aceia învăluindu-i trupul să-1 îngroape, spunându-i că i-a venit sfârşitul. 

Această veste Sfântul Antonie a primit-o cu multe lacrimi şi, plecând la mănăstirea lui 
să aducă mantia, la întoarcere nu 1-a mai găsit pe sfânt în viaţă. 

Aceasta ne arată în viaţa Sfântului Pavel, că aşa a vrut-o el, ca să moară liniştit, 
netulburat de nimeni, că nu de mantie avea nevoie el, care se acoperise toată viaţa cu haină de 
frunze de finic. 

Şi acum, făcând o privire de ansamblu peste toate cele expuse, pe scurt, asupra vieţii 
Sfântului Pavel Tebeul, să vedem în câteva cuvinte care ar fi folosul nostru duhovnicesc 
citindu-i viaţa. 

Mai întâi, citind viaţa Sfântului Pavel Tebeul, vom învăţa: puterea de lepădare de lume 
şi de toate deşertăciunile ei, apoi puterea de lepădare de sine şi statornicia neclintită în 
hotărârea luată. Vom mai învăţa puterea de iubire de Dumnezeu a Sfântului Pavel şi de iubire 

67 



Părintele Dometie 

a liniştii, pe care ne-o oferă în toată întregimea ei numai natura cu făpturile cele mai 
nevinovate, păsările şi animalele. In sfârşit, vom învăţa smerenia cea mai desăvârşită şi trăirea 
noastră cât mai ascunsă cu Domnul nostru Iisus Hristos, trăire dătătoare de pace desăvârşită şi 
de mântuire singură. 
Amin. 

Sfântul Pavel Tebeul, 15 ianuarie 



O PREDICA A PĂRINTELUI DOMETIE 



Pe margine de mormânt 

Prea cucernici părinţi şi cinstită adunare! 

Ziua de azi ne-a adunat la sfânta slujbă să comemorăm unul din evenimentele cele mai 
importante din viaţa Mântuitorului nostru Iisus Hristos pe pământ, Sfânta înviere a Sa din 
morţi! 

într-adevăr, cine nu ştie dintre noi că Sfânta noastră Biserică, pe lângă sărbătoarea 
Sfintelor Paşti mai prăznuieşte în timpul anului în fiecare Duminică amintirea cea mai de 
seamă care a făcut tăria propovăduirii Sfinţilor Apostoli în lume şi anume că Hristos Domnul 
a înviat din morţi. 

Pe acest mare adevăr, marele apostol al neamurilor, Sfântul Pavel, îşi fundamenta 
toată tăria credinţei lui: „Iar dacă Hristos n-a înviat, atunci zadarnică este 
toată credinţa noastră, zadarnică şi toată propovăduirea noastră!" 

în lumina învierii Domnului Iisus, toate tainele vieţii noastre se dezleagă pentru că 
învierea Lui este chezăşia sigură a unei alte vieţi şi a unei alte lumi veşnice şi nestricăcioase. 

De aceea numai cei ce nu au credinţă poate să se cutremure în faţa morţii, iar noi să nu 
fim ca cei necredincioşi, zice Sfântul Apostol Pavel, care nu au credinţă! 

Credinţa şterge lacrimile şi vindecă orice durere a inimii. Credinţa că nu se sfârşeşte 
totul cu mormântul rece şi cu aceste rămăşiţe. Dacă n-am avea această siguranţă, atunci la ce 
am mai sta noi prin mănăstiri?! La ce am mai face atâtea jertfe pentru cei adormiţi, ai noştri 
părinţi, fraţi, surori, rude şi prieteni? ! 

O, iubiţii noştri, dacă n-ar fi această credinţă, atunci n-ar mai avea de ce să 
strălucească în soare atâtea milioane şi poate miliarde de cruci de pe turle de biserici şi de la 
răspântii de drumuri şi de pe acoperişuri de case! Dacă n-ar fi această credinţă într-o altă viaţă 
mai bună, mai dreaptă, mai cinstită, atunci cu adevărat că chipul nostru omenesc şi întreaga 
fiinţă a noastră n-ar fi decât o gânganie oarecare sau un animal ca toate animalele în lumea 
aceasta mare. 

Dar omul este singura făptură a lui Dumnezeu care a fost alcătuită de însuşi Mâinile 
Lui şi a primit Duh de viaţă din Duhul Lui! Că zice la Sfânta carte că, pentru toate celelalte 
făpturi de pe pământ, din apă, de sub pământ şi din aer, Dumnezeu a zis numai cu cuvântul şi 
toate s-au făcut, iar când a fost vorba de creaţia omului, atunci a pus Dumnezeu mâinile şi 1-a 
făcut din pământ şi apoi a suflat asupra lui şi i-a dat Duh de viaţă! 

Iată provenienţa omului! Provenienţă demnă de el şi de toţi urmaşii lui din veac şi 
până în veac. Este în fiinţa omului spre deosebire de alte fiinţe o părticică din Dumnezeu, din 
Duhul Lui. Este acel instinct divin, care ne face după cât atât de frumos a exclamat un mare 
scriitor bisericesc din veacul al IV-lea al Bisericii primare: „Ne-am făcut după Tine, 
Dumnezeule, şi neliniştit este sufletul nostru până se vor odihni în tine!" 

Acest dor după Dumnezeu ne-a făcut pe noi călugării să plecăm din lume mai înainte 
de vreme! Acest dor după Dumnezeu ne-a făcut pe noi şi pe înaintaşii noştri de aproape 2000 
de ani să părăsim tată, mamă, fraţi, surori şi tot ce ne-a fost mai drag în această lume. 

Aceasta este o părăsire liber consimţită, în afară de ea însă mai este una de care nu 
scapă nimeni: moartea! Acest tribut unii îl dau din vârstă tânără, chiar din copilărie sau din 
faşă, alţii fiind în puterea vârstei sau în amurgul celor mai adânci bătrâneţi! 

Nimeni nu este scutit să moară! 

Tot omul este muritor, întocmai ca iarba şi ca floarea câmpului. In Dumnezeu, Duhul 
Său, totul se preface în praf şi ţărână! Trimite Duhul Lui, totul se zideşte şi se măreşte faţa 
pământului. 

Cinstită adunare, 

In faţa noastră stau aşezate frumos câteva mănunchiuri de oase care ne vorbesc de 
două fiinţe care au fost printre noi cu trupul lor, dar acum nu mai sunt. Unele ne vorbesc de 
Moş Simion Mirică din Chilii, altele de Virginia Manolache din Mărculeşti. 

Pe unele le-a adus moartea în mormânt mai devreme, din tânără vârstă, pe altele mai 
târziu! Şi unele, şi altele însă ne sunt tot atât de dragi, pentru că au aceeaşi origine la 
Dumnezeu. 

Iubindu-le pe ele, iubim pe Dumnezeu. Cinstindu-le pe ele, cinstim pe Dumnezeu al 
cărui Duh nu de mult le-a însufleţit şi le-a făcut să se mişte pe acest pământ. 

Ce au fost ele, suntem noi acum: oase cu carne şi cu Duh de viaţă în noi; ce sunt ele 
acum, vom fi şi noi mâine şi bun este Domnul de vom fî adunaţi în mănunchiul sub o sfântă 
cruce! 

Iată ce este omul! Şi atunci de ce atâta goană după această lume plină de deşertăciune. 
De ce atâtea griji şi atâta neliniştire când nu ne succed unele lucruri, aşa după cum am vrea. 

Deşertăciunea deşertăciunilor! „Toate sunt deşertăciuni", zice înţeleptul Solomon, iar 
o carte, pe numele ei Urmarea lui Hristos, adaugă: „afară de a sluji lui Dumnezeu". 

Acesta a fost testamentul ce 1-a lăsat pe patul de moarte bietul tata-mare mai înainte de 
a-şi da obştescul sfârşit! Că fiind adunaţi în jurul lui toţi cei dragi ai lui şi văzând iadul cu 
duhurile necurate, a zis: „Iată satana cu ale lui", şi văzând raiul a zis: „Iată şi Domnul cu ale 
lui. Fiule, cât trăieşti să slujeşti Domnului!" 

Vrednic testament de un nume de creştin care a avut parte la sfârşitul vieţii lui de la 
Dumnezeu de toată asistenţa bisericească. Cui i s-au adresat aceste cu cuvinte şi cine a fost de 
faţă, atunci ştie că ceea ce grăiesc eu acum totul este adevărat şi vreau să las consemnat acest 
testament spre citirea lui a mai multora. 

A murit bătrânul tată mare cu nădejdea şi credinţa în Dumnezeu. 

A murit surioara noastră, Virginia, pe cărările Domnului, ducând buchete de flori şi 
lumânare la toţi cei care treceau din această viaţa în viaţa de dincolo. 

Moartea năprasnică şi plină de chin supraomenesc nu i-a dat răgaz să-şi pregătească 
sufletul a merge în faţa lui Dumnezeu care i la dat curăţat şi spălat de orice păcat, dar 
suferinţele ei, o zi şi o noapte, cred că au mântuit-o de orice vină omenească, că n-a fost un 
suflet rău. 

Cele ce la oameni sunt cu neputinţă, la Dumnezeu toate sunt cu putinţă! De aceea să ne 
rugăm fraţilor şi surorilor pentru sufletele acestor nume, Simion şi Virginia, şi să zicem din 
toată inima: Dumnezeu să le ierte. Amin! 

25 septembrie 1955, Mărculeşti 
Ieromonahul Dometie 



Notă. Acest cuvânt a fost ţinut la scoaterea osemintelor surorii sale Virginia Manolache şi ale 
bunicului Simion Mirică, la şapte ani de la moartea celei dintâi. 

EVOCĂRI ALE PĂRINTELUI DOMETIE 



I 
Lucrarea duhovnicească a Părintelui Dometie 

A muncit cu osârdie şi a murit la datorie pe altarul credinţei, înainte de a fi terminat 
misiunea duhovnicească pentru care s-a pregătit cu dragoste şi cu atâta zel, fiind după părerea 
mea umilă un adevărat mucenic, căci muncea dezinteresat de partea materială, privind în faţă 
viaţa spirituală şi mulţumirea că-L slujeşte pe Domnul nostru Iisus Hristos, pe care îl iubea 
atât de mult, dragoste ce se vedea din slujbele şi predicile pe care le ţinea. Mi-a fost dat să 
particip câţiva ani de-a rândul la slujbele din Săptămâna Mare a Sfintelor Paşti, să primesc 
învierea, cu care ocazie, la predici, când vorbea de viaţa şi patimile Domnului nostru Iisus 
Hristos, trăia momentele acelea şi lacrimile îi curgeau şiroaie. Vorbele i se îngemănau cu 
lacrimile atunci când vorbea de suferinţele Domnului pentru omenire. Şi-a consacrat viaţa 
trupească şi sufletească acestor chemări, acestor idealuri de a sluji Domnului, respectând 
principiul: „Nimic pentru mine, totul pentru alţii, totul pentru semenii mei". 

Din tot ce avea ajuta pe cei năpăstuiţi cu îmbrăcăminte, cu hrană şi mai ales cu hrană 
duhovnicească. Au fost situaţii când a dezbrăcat cămaşa sau flanela de pe corp şi a dat-o celui 
lipsit. Mânca foarte puţin, mai mult mâncare de post, muncea foarte mult şi dormea patru ore 
în 24 de ore. In schimb, în biserică putea fi găsit permanent, începând de dimineaţa, de la ora 
5:00, până seara, la ora 21:00, în care timp oficia slujbele de Utrenie şi Vecernie, slujbele 
pentru sfintele masluri şi alte slujbe cerute de credincioşii care îl solicitau. Când se ivea câte o 
pauză între slujbe, de una-două ore, în loc să se odihnească, trecea la lucrări de ordin gospo- 
dăresc, la aducerea lemnelor din pădure, la săpat în grădină, la spargerea unor pinteni din 
piatră din muntele de piatră ce cobora până lângă clădirea bucătăriei şi care erau prăvăliţi cu 
puterea barosului. Altă dată l-am văzut în apa Râmeţiului, înmuiat până la brâu, luptându-se, 
ajutat de doi credincioşi, să rostogolească nişte bucăţi de stâncă de 200-300 kg din drumul pe 
unde trebuia să treacă autobuzul IRTA şi multe alte lucrări care cereau eforturi fizice enorme. 
Era mic la trup, dar avea o voinţă şi o energie pulsată de o inimă mare, cu care ar fi vrut să 
facă totul, după planul pe care şi-1 făcuse. Se hrănea insuficient, muncea mult, dar a reuşit să 
schimbe înfăţişarea anexelor ce constituie construcţiile utile desfăşurării vieţii întregii obşti. 
Au fost obţinute realizări mari de un om mic la trup, dar cu suflet mare. A construit o clădire 
pentru stăreţie, o şcoală, anexe la construcţiile existente, o cabană, o clădire pentru bucătărie 
cu o sală de mese corespunzătoare, ateliere de covoare, grajduri, casă pentru pelerini, chilii 
pentru măicuţe, două case parohiale, a introdus lumina electrică etc. A introdus apă curentă 
captată de la două izvoare din munte de la o distanţă de 300 de metri, la care ne-am adus şi 
noi, învăţătorii Spânu Gheorghe şi Măria, o parte de contribuţie bănească pentru realizarea ei. 
In general, a schimbat înfăţişarea acestei sfinte mănăstiri radical. Dar nu numai sub aspect 
administrativ, ci sub aspectul credinţei, reuşind să mobilizeze sufletele credincioşilor în jurul 
bisericii şi slujitorilor ei, să se creeze, aş putea spune, un mit în jurul său, căci din toate 
colţurile ţării veneau credincioşi să-1 vadă pe Părintele Dometie, să-1 audă slujind şi să se 
roage împreună pentru mântuirea sufletelor lor, căci multe minuni şi multe tămăduiri ale unor 
boli trupeşti şi sufleteşti s-au văzut prin puterea credinţei, prin puterea rugăciunilor făcute în 
acest sfânt locaş. Puntea de legătură între om, între credincioşi se făcea pe calea rugăciunilor 
prin Părintele Dometie, un duhovnic desăvârşit, dezbrăcat de haina unei vieţi pline de deşertă- 
ciuni şi huzur şi retras în acest colţ de natură hărăzit de Dumnezeu, care îşi îndrepta 
rugăciunile către Domnul cu multă evlavie, cu multă smerenie. Prin rugăciunile Părintelui 
Dometie, mila Domnului se cobora asupra celui în suferinţă şi căpăta o alinare cel în cauză, 
căci rugăciunile erau făcute de un slujitor curat, credincios, bun, drept şi pregătit pentru viaţa 

de duhovnic, căci aşa cum era iubit de credincioşi, se pare că şi Domnul îi asculta rugăciunile, 
pentru că era un duhovnic desăvârşit, perfect din toate punctele de vedere. 

In afara cântărilor din biserică, Părintele Dometie împreună cu obştea de maici, după 
fiecare masă servită, timp de 15-20 de minute, preamărea prin multe şi frumoase cântări 
puterea şi minunile Domnului, dragostea şi bunătatea Lui arătată cu prilejul rugăciunilor faţă 
de cei în suferinţă. Asemenea cântări se puteau auzi chiar şi în atelierul de covoare, unde se 
lucra şi se auzeau tot timpul cântări de prea mărire a Domnului. Pe lângă calităţile mai sus 
arătate, Părintele Dometie era şi un educator, în sensul că atunci când observa o stângăcie din 
partea unei măicuţe în înţelegerea unor norme de respectat cerute de legile fireşti ale unei 
credinţe curate, făcea obiectul unei lecţii de educaţie cu toată obştea, venind cu citate din cărţi 
şi arătând cum să se poarte în viaţa aceasta monahală, căci odată intrate pe acest drum de 
slujitori pentru credinţă trebuie să se lepede de grijile din afara lumii, de grija exagerată faţă 
de rude, de părinţi, faţă de societatea care trăieşte din ispite. Nu-i scăpa din vedere nimic din 
ceea ce ar fi putut să altereze credinţa curată a Bisericii. Printr-o astfel de educaţie a reuşit sa- 
şi formeze o obşte de maici bine închegată sub aspectul trăirii în comun şi al credinţei şi le-a 
cultivat toate calităţile morale, capabile să corespundă întru totul dogmelor bisericeşti. La fel 
proceda şi cu anumite persoane care ignorau credinţa, care purtau discuţii contradictorii cu 
Părintele pe teme de credinţă. Faţă de aceşti necredincioşi, Părintele Dometie n-a cedat cu 
uşurinţă şi prilejuia întâlniri ocazionale cu aceste persoane pentru a le arăta drumul greşit şi 
concepţia lor greşită cu privire la credinţa noastră creştin-ortodoxă. 

Mireasa pe care şi-a ales-o Părintele Dometie a fost Biserica, a fost călugăria, pentru 
care avea chemare încă din copilărie. A renunţat la viaţa deşertăciunilor omeneşti şi dragostea 
şi-a îndreptat-o către Domnul, pe care-L iubea până la sacrificiu. Cu o pregătire serioasă şi cu 
o curăţenie sufletească aleasă şi lepădat de toate ispitele omeneşti, s-a format un om nou, aşa 
cum îl cer regulile Bisericii noastre, şi cu crucea în mână a mers pe drumul pe care au mers şi 
Apostolii Domnului, fiind înconjurat de preoţime şi de credincioşii săi cu dragoste, cu respect 
şi cu nădejdea în puterile rugăciunii sale. Cunosc multe întâmplări pe care îndrăznesc să le 
consider minuni. 

In anii cât a slujit în Sfânta Mănăstire Râmeţi, ca unul care ani de-a rândul a mers de 
două ori pe an, iar în fiecare an Săptămâna Patimilor şi învierea le-am primit la acest sfânt 
lăcaş, am văzut pelerinajul credincioşilor veniţi de pe pământul întregii noastre patrii. 

Părintele nu mai este! Dar el trăieşte în amintirea şi în sufletele noastre. Se găseşte 
imortalizat printr-un impunător monument de marmură albă, având pe braţe Sfânta 
Evanghelie deschisă, confecţionată tot din marmură albă, prinos de recunoştinţă adus de 
credincioşii şi întreaga obşte a sfintei mănăstiri. Cei ce l-au iubit şi l-au urmat şi acum se 
închină acestui mare slujitor mucenic, ca de acolo de unde se găseşte să se roage pentru 
păcatele noastre şi să trimită harul şi mila Domnului asupra sufletelor însetate pentru 
mântuirea lor. 

Biserica creştină ortodoxă a pierdut prin moartea Părintelui Arhimandrit Dometie un 
misionar desăvârşit, un duhovnic blând şi milostiv, un apostol al credinţei noastre, un 
duhovnic care întrunea toate calităţile moral-creştine. 

Dumnezeu să-1 odihnească în ceata drepţilor şi în locul pe care şi 1-a pregătit acolo sus 
prin osârdia şi prin dragostea cu care se ruga pentru cei ce aveau nevoie de milostivenia lui. 

15.11.1979 

(Gheorghe şi Măria Spânu, 

învăţători pensionari, Brăila) 

II 
Scrisoarea părintelui Gheorghe de la Buzău 

Frăţiile Voastre, 

M-a bucurat până la emotivitate scrisoarea plină de afecţiune pe care mi-aţi trimis-o 
de la Râmeţi. 

Am savurat rândurile şi mi-a plăcut cum mi-aţi descris Sfânta Mănăstire, interesantă 
din punct de vedere istoric. Parcă-i o cetate medievală. De altfel şi situaţia topografică şi 
clădirea impun evlavie. Seamănă cu stâncile unde se retrăgeau Sfinţii Părinţi care au ilustrat 
trecutul Bisericii Ortodoxe. Aşa cum zice cântarea „La munţi, Mântuitorule!" sau cum zice 
Mântuitorul: „ Turmă mică, ieşi din mijlocul lor şi te deosebeşte!" 

Constat că vă place, v-aţi ataşat de ei şi v-aţi pus în gând să faceţi o adevărată viaţă 
pustnică-monahală. 

De altfel, faceţi şi un act naţional când vă trudiţi să redresaţi o lucrare sfinţită, ca, 
mai târziu, să fie o mândrie pentru RPR şi pentru Biserică. 

Eu, care socotesc că v-am fost nu numai dascăl, ci şi părinte, am toată încrederea că 
veţi depune tot zelul şi devotamentul să fiţi aşa cum ne-am încercat a vă forma, a vă creşte. 

N-am fost la Mănăstirea Răteşti de la examen. Am fost încunoştinţaţi de referinţele ce 
vi s-au dat şi m-a mâhnit foarte mult ingratitudinea. Cred că vă reamintiţi că în vremea 
lecţiilor noastre, adesea făceam reflecţii asupra unor caractere laşe, influenţabile, care 
vânează măriri deşarte şi zâmbete de la cei sus-puşi. Părintele Dometie şi-a trudit slăbitu-i 
trup ca să-ş ipună tot sufletul pentru culturalizarea monahiilor. Care-i răsplata? Dar nu mă 
mir; şi la alţii se va repeta. 

„Amin, Amin, grăiesc vouă, mai mari lucruri veţi vedea. " 

Cât priveşte pe frăţiile voastre, vă sfătuiesc să nu răsplătiţi cuiva rău pentru rău! Să 
iertaţi că nu ştiu ce au făcut. Iertarea este răzbunarea creştinului. Cred că vă este dor de 
locul unde v-aţi lăsat o bună parte a tinereţii, unde aţi îngenuncheat cu toată evlavia la 
Sfântul Altar, declarând solemn că părăsiţi cele ale lumii, alegându-vă pe mirele Hristos. . . 
«In lume necazuri veţi avea, dar îndrăzniţi. Eu am biruit lumea!» zice Iisus... " 



III 

Petrecerea în viaţă a Părintelui Dometie 

A avut o viaţă foarte aspră - se purta într-o simplitate absolută, nu-şi ţinea niciodată 
mai multe rânduri de haine. Tot ce primea dădea de pomană. Se mulţumea cu un singur rând 
de haine. Tot ce era bun dădea şi ce era mai slab oprea. Când mergea pe drum şi întâlnea 
oameni dezbrăcaţi, necăjiţi, îşi dădea ciorapii din picioare, cămăşile, batistele, puloverele, 
cojocul şi de multe ori chiar încălţămintea din picioare. Era în stare să dea tot, numai să-i vadă 
pe toţi mulţumiţi şi să nu sufere nimeni. Cu cât dădea mai mult, cu atât darurile îi curgeau. 

Nevoinţa. Dormea pe jos, spovedea zile şi nopţi întregi fără să iasă din biserică, 
mulţumindu-se să aţipească câteva minute sau cel mult o oră pe scaun în Sfântul Altar sau 
întins jos în Sfântul Altar, în chilie mai stătea cu doi călugări (preoţi). 

La praznice chiar şi chilia o dădea pentru adăpost la popor şi copiii care nu mai aveau 
unde să doarmă, în aceste situaţii dormea de multe ori prin podul grajdului şi în podul 
coteţului de porci şi pe frig, când era timp mai rece. Era mulţumit să-şi pună capul să se 
odihnească pe pietre, numai să fie lumea mulţumită. Când slujea la biserici, pe dealuri, la mari 
distanţe, urcuş de câte două-trei ore, schimba câte trei-patru cămăşi până ajungea sus la 
biserică cu poporul după sfinţia sa, iar când ajungea la biserică slujea fără cămaşă, doar cu 
dulama pe piele, şi parcă acum vedem cum ieşea aburul prin dulama şi sfintele odăjdii din 

trupul sfinţiei sale. 

Timp de 14 ani a slujit la şase biserici aşezate pe o suprafaţă de 40 km 2 , fără foc în ele 
în timp de iarnă. 

Când mergea cu poporul, tot timpul le cânta şi le vorbea. După Sfânta Liturghie era 
chemat să facă sfeştanie pe la casele şi şurile moţilor, cum se obişnuieşte în Munţii Apuseni, 
iar până seara făcea câte 20-30 de sfeştanii, urcând din vale în deal şi înapoi, iar pe 11-12 
noaptea reuşea să ajungă acasă prin pădure şi coclauri, mai mult frânt. Ca hrană, era mai mult 
vegetarian. Dacă era după sfinţia sa, ar fi exclus carnea de la masă; de multe ori ne-a propus 
lucrul acesta, în decurs de 24 de ani cât am fost sub duhovnicie nu 1-a văzut nimeni cruţându- 
se, păstrându-şi ceva pentru el sau odihnindu-se. Ori slujea la biserică, ori spovedea, ori făcea 
Sf Maslu, ori lucra cu mâna pe roabă în mijlocul oamenilor, ori citea, ori dădea răspuns la 
miile de scrisori pe care le primea. N-a existat nici un suflet care să intre pe poarta mănăstirii 
şi să plece flămând şi nemângâiat de sfinţia sa, indiferent de ce stare socială era. Chiar ţiganii, 
când veneau la mănăstire, erau puşi la masă cu Sfinţia Sa, le dădea din hainele cele mai bune 
şi din icoanele cele mai frumoase. 

Ultimii trei ani a făcut naveta săptămânal, primele trei zile din săptămână, la 
Bucureşti, la cursurile de doctorat. Pleca duminica, după Vecernie, ajungea luni dimineaţă la 
Bucureşti. Miercuri noaptea pleca din Bucureşti şi joi dimineaţa, la ora 6-7, era la mănăstire 
şi săvârşea Sfânta Liturghie, unde era aşteptat de mulţimea de credincioşi. 

După săvârşirea Sfintei Liturghii le făcea credincioşilor Sf. Maslu de câte ori cereau. 

Rugăciunea, în rugăciune era veşnic aprins, în toate predicile insista pe lângă 
credincioşi să se roage cu toată puterea credinţei lor şi le spunea că trebuie să ardă în 
dragostea lor pentru Dumnezeu. Şi nouă, soborului, ne spunea mereu că este nemulţumit că 
nu-i slujim şi nu-i cântăm lui Dumnezeu mai cu foc şi că trebuie să ardem pentru dragostea 
Lui cum arde lumânarea în sfeşnic. Ne cerea ca toate lucrurile să le vedem prin ochiul lui 
Dumnezeu. Nu era pentru pravilă lungă şi cu mintea împrăştiată, adică de formă, era pentru 
rostirea de rugăciuni scurte, dar în acele momente fiinţa noastră, inima, mintea şi simţirea să 
fie contopite cu Dumnezeu. 

Insista mult ca maicile şi surorile să aibă dragoste nefâţarnică, sinceritate absolută şi 
ascultarea, care este mucenicia fără sânge. Ne spunea că viaţa noastră trebuie să fie o 
rugăciune. La mai fiecare masă ne sfătuia să citim şi să cântăm cu viaţă. 

Postul. Era un mare postitor şi niciodată nu l-am văzut să aibă vreo pretenţie sau să 
poftească ceva deosebit. Tot ce era mai bun dădea soborului să mănânce, iar când avea 
musafiri care veneau zilnic, indiferent de ce stare erau, obliga maicile ca tot ce există mai bun 
la cămară să fie pus pe masă. Cu felul său de a fi a câştigat o lume întreagă. Sfinţia sa se 
mulţumea cu o bucată de pâine sau mămăligă cu ceapă sau un cartof fiert. 

Milostenia. Era milostiv fără margini. Când a murit era fără cămaşă pe sfinţia sa şi 
când au vrut să-1 îmbrace n-au avut cu ce. L-au îmbrăcat cu un rând de haine de la ucenicul 
sfinţiei sale pe care 1-a lăsat în locul dânsului. După moartea Părintelui am căutat ce lucruri i- 
au mai rămas să le dăm de pomană; n-am găsit decât trei cămăşi rupte . 

Activitatea sa misionară de preot şi duhovnic. A fost un misionar înflăcărat în via 
Domnului. De student a fost trimis ca misionar de Prea Fericitul Patriarh în secuime, unde a 
obţinut rezultate foarte bune. A mai fost ca misionar şi în Moldova. 

Slujbele erau oficiate după tipicul Sfintei Biserici Ortodoxe Române şi rânduiala 
Sfinţilor Părinţi. 

Spovedania mirenilor şi a soborului o făcea ori de câte ori era solicitat; nu exista 
duminică să nu aibă sute şi mii de credincioşi care veneau pentru spovedanie şi Sfânta 
împărtăşanie. Spovedea toată noaptea, în timpul canoanelor şi până dimineaţa, când şi 
termina. 

Sfânta împărtăşanie dura de multe ori, şi mai ales la praznice mari, câte două-trei ore. 
Niciodată duminica, nu mai vorbim de praznice, nu reuşea să termine cu poporul mai repede 
de ora 3-4 dimineaţa, după care se odihnea foarte puţin sau poate chiar deloc şi trebuia să 

înceapă din nou slujba de Vecernie şi Utrenie. 

După desfiinţarea mănăstirii şi până la reîntoarcerea noastră, 1960-1969, a fost ca 
preot paroh la şase biserici din comuna Râmeţi, în care timp ne-a purtat şi nouă de grijă, 
soborului ce ne aflam la Aiud angajate. S-a făcut tuturor toate şi în felul acesta i-a câştigat pe 
toţi. în tot ţinutul Munţilor Apuseni şi în împrejurimile unde a slujit Părintele Dometie n-au 
existat sectari, în toate predicile combătea sectele şi îi lămurea pe oameni că nu este bine să se 
rupă de Biserica-mamă. Combătea credinţele deşarte în popor, superstiţiile. A întors pe mulţi 
sectari care veneau din depărtări la sfinţia sa. Tot sfinţia sa a reuşit să descopere secta 
„Hristofilii", aflaţi în Sighişoara, Mediaş, Braşov, Bucureşti etc, şi să-i readucă aproape în 
întregime la credinţa noastră cea adevărată, ortodoxă. 

Mirenilor le vorbea atât după Sf Maslu, cât şi în predici, după Sfânta Liturghie. Le 
vorbea despre îndepărtarea patimilor: fumatul, băutura, desfrâul, certurile, vrajbele, 
nesinceritatea şi combaterea cu străşnicie a modei tineretului. 

Soborului mănăstirii, în timpul mesei, îi explica cuvintele Sfinţilor Părinţi ce se citeau 
la masă, ne vorbea necontenit despre hotărârea cu care trebuie să-I slujim lui Dumnezeu, 
ruperea legăturilor cu familia, rudeniile şi cu toţi mirenii care nu pot să înţeleagă felul nostru 
de viaţă şi legătura cu ei nu ne poate produce decât otravă în suflet. 

Accentua cel mai mult asupra votului ascultării şi al dragostei. 

Activitatea gospodărească. Era un om căruia îi plăcea foarte mult să muncească, 
chiar şi la muncile inferioare. Tot timpul cât a fost şantier în Mănăstirea Râmeţi, condus de 
Părintele Dometie, el era permanent în mijlocul oamenilor şi a măicuţelor, încurajând şi dând 
dovadă prin propria sa muncă. A se vedea activitatea gospodărească la Mănăstirea Râmeţi din 
raportul de activitate. 



IV 
Lucrarea Părintelui Dometie Manolache 

In ceea ce priveşte activitatea pastoral-duhovnicească a Părintelui Arhimandrit 
Dometie, putem spune că este una dintre cele mai frumoase activităţi care a caracterizat 
sufletul sfinţiei sale. 

în ultimii 14 ani a slujit la şase biserici, aşezate pe o suprafaţă de 40 km 2 , fără foc în 
ele în timp de iarnă. Şi pe vreme frumoasă şi pe urât, în biserici şi pe dealuri, pretutindeni pe 
unde mergea şi-a pus în acţiune darul său de bun duhovnic. Când mergea cu poporul tot 
timpul le cânta şi le vorbea. înaintea Sfintei Liturghii, după cum era cerinţa, se scula şi în 
miez de noapte pentru ca să aibă timp să zăbovească asupra fiecărui caz în parte la taina 
sfintei spovedanii şi să dea îndrumările, sfaturile şi îmbărbătările necesare celor care alergau 
cu multă credinţă şi nădejde la ajutorul sfinţiei sale. 

Pentru Părintele Dometie fiecare persoană în parte era un caz aparte. Pe toţi îi asculta, 
pe toţi îi îndruma, pe cei vrednici îi aproba la Sfânta împărtăşanie, iar pe alţii care aveau 
diferite păcate îi amâna pentru scurte sau mai lungi perioade de timp, chemându-i pe toţi la 
viaţă în Hristos. 

Pretutindeni pe unde a peregrinat, la mănăstirile Prislop, Cioara, Ciolanu, Răteşti, 
Barbu, Piatra Fântânelelor, la Dragomireşti, Râmeţi, datorită deosebitului har pe care-1 avea în 
cele duhovniceşti, mulţimi mari de credincioşi îi solicitau ajutorul. Nimeni n-a plecat 
nemângâiat şi neîndrumat de la scaunul spovedaniei. 

Sfânta împărtăşanie era pentru Părintele Dometie un moment de adevărată sărbătoare. 
Ore în şir împărtăşea. îi plăcea ca, în timpul când se împărtăşeau credincioşii, soborul 
maicilor să cânte încontinuu. Era foarte atent cu Sfânta împărtăşanie, nu îngăduia ca după 
Sfânta împărtăşanie în ziua respectivă să se scoată vreun sâmbure din gură sau să se scuipe. 
Odată, un credincios a luat un fir de iarbă şi s-a scobit între dinţi în ziua în care s-a împărtăşit. 
Sfinţia Sa i-a spus să-1 mănânce. Credinciosul respectiv i-a spus că nu poate, că i se face rău. 

Atunci dânsul a luat paiul şi 1-a mâncat întreg. 

Nenumărate erau metodele pe care le folosea Părintele Dometie în menţinerea 
credincioşilor în credinţa străbunilor. Oficia slujbele frumos, clar, cântate, conform tradiţiei 
ortodoxe. Se ruga cu o mare căldură şi adeseori parcă îl transfigura. Era bun cu cei necăjiţi şi 
umili, era aspru cu cei mândri şi încrezuţi, era drept cu toată lumea deopotrivă; dar calitatea 
care i-a înnobilat cel mai mult sufletul Părintelui Dometie era milostenia, în această privinţă 
amintim un fapt semnificativ. Era student la Bucureşti, şi tatăl său îi dăduse banii necesari 
pentru tren cu o zi înainte. Seara, studentul de atunci a ieşit la cooperativă, în sat. Aici 
întâlneşte o copilită de zece ani care plângea şi nu voia să se mai ducă acasă pentru că îşi 
pierduse banii ce îi dăduse tatăl ei să facă nişte cumpărături. Părintele Dometie, văzând-o 
necăjită, scoate banii de tren şi-i dă fetiţei, zicându-i să nu mai plângă. Acasă, Părintele nu a 
spus nimic tatălui său şi a doua zi a plecat la Bucureşti, mergând pe jos un drum destul de 
lung, de acasă până la Făurei, şi de acolo s-a suit într-un mărfar până la Bucureşti. Asemenea 
fapte de milostenie Părintele Dometie a făcut neîncetat. 

(Preot Mihai Manolache 
şi monahia Eudoxia Manolache) 



V 

Alte mărturii 

Eu am fost cu dânsul peste 25 de ani, în care timp multe am văzut, ca mărturie a 
credinţei, a dragostei de Dumnezeu şi a dorinţei de a-1 ridica pe om din orice slăbiciune spre 
a-1 aduce la credinţă. Tot cu aceeaşi credinţă şi dragoste de Dumnezeu s-a întemeiat obştea 
Mănăstirii Râmeţi, care este astăzi aşa cum se vede. 

(Părintele Varsanufie Stirban) 

Am fost mişcată de dragostea mare pe care Părintele o avea faţă de cele sfinte, de 
jertfelnicia, ospitalitatea şi iscusinţa de a pătrunde adânc în sufletul fiecărui om. 

Când slujea la biserica parohială, după terminarea slujbei făcea câte 15-17 sfeştanii şi 
mai multe, iar când coboram de la sfeştanii ne cânta şi ne învăţa cântarea „Iubi-Te-voi, 
Doamne", pe care zicea că în toată viaţa noastră s-o cântăm în orice necaz. 

(maica Spiridona Sandor) 

Am venit la mănăstire la vârsta de 15 ani. M-a impresionat-o glasul deosebit de 
frumos al Părintelui la diferite cântări religioase, dar mai ales când cânta Axionul Maicii 
Domnului, precum şi râvna cu care muncea Părintele pentru toţi oamenii, fără deosebire. 

(maica Teofana Alba, comuna Râmeţi) 

Aşa era dânsul: avea o credinţă puternică şi căuta să ne înveţe şi pe noi, ca tot timpul 
să fim cu multă încredere şi nădejde la Dumnezeu şi să nu punem preţ pe cele materiale. Să ne 
punem mai mult nădejdea în Dumnezeu, şi toate cele materiale să le socotim o nimica. Şi 
pentru asta făcea şi dânsul - poate şi pentru noi, să ne folosească - gesturile de caritate. Pentru 
dânsul nici haina de pe el nu preţuia. Mai bucuros era dacă putea s-o dea la un necăjit decât s- 
o poarte el, şi altul să nu aibă. 

Căuta să fie toată lumea bucuroasă. Aşa vedea dânsul: toată lumea trebuie să-L laude 
pe Dumnezeu ca să aibă o bucurie interioară. Spunea că foarte mult poţi să-i apropii pe 
credincioşi dacă le cânţi, dacă îl lauzi pe Dumnezeu nu numai prin rugăciune, ci şi prin 
cântare. De aceea i se mai spunea şi Cucuzel, pentru că pe toate dealurile alergau credincioşii 
după dânsul, şi dânsul mult îi apropia cu cântarea. Le cânta mereu, le vorbea frumos, îi 
sfătuia, îi îndrepta... Sigur că sfaturile dânsului se şi împlineau, se adevereau şi fără să afle 
credincioşii. 

Tot timpul era în mijlocul credincioşilor. Atât de mult iubea pe toată lumea... Se lupta 
ca nimeni să nu plece din mănăstire nemulţumit, neîmpăcat. Ieşeam noi de prin camere şi 
culca credincioşii. Nu mai spun despre milostenia cu care era înzestrat. Nu numai că dădea 
mâncare la cine venea - asta era rânduiala şi de-atunci a rămas rânduiala în mănăstire ca 
nimeni să nu plece flămând din mănăstire, nimeni să nu plece neadăpostit -, dar aşa ajungea, 
încât îşi dădea şi hainele. Nu de puţine ori venea fără cămaşă. O dată a venit desculţ la 
mănăstire în timp de iarnă; îşi dăduse chiar şi papucii din picioare. 

Fugea de a fi pozat. întotdeauna ştia să se smerească aşa de mult, încât nimic din ce-i 
pământesc nu-i lega. 

Toate le lăsa în grija lui Dumnezeu; toate. 

Pentru zona noastră, acolo, Părintele Dometie a fost un om deosebit, un om cu darul lui 
Dumnezeu. 

(maica Ioresta Cată) 



VI 
Părintele Dometie, duhovnicul nostru 

Doamne Iisuse Hristoase, fă-mă vrednică şi dă-mi putere ca prin simplele mele cuvinte 
să mărturisesc aici despre Părintele Dometie, duhovnicul nostru. 

In Mănăstirea Râmeţi din Munţii Apuseni şi în întregul Ardeal mai cu seamă, memoria 
sa e vie. Printr-însul a lucrat Dumnezeu şi a împărţit linişte, pace sufletească şi iertare de 
păcate. Prin el, toţi cei ce l-au căutat şi i-au cerut rugăciunea şi sfatul îl vedeau pe Dumnezeu. 
Şi la noi, în România, setea de Dumnezeu este mare. Părintele şi-a dăruit viaţa, inima şi 
gândul Tatălui nostru ceresc, s-a încredinţat mâinilor Sale şi a trăit bucuria că depindea de El 
şi îi aparţinea prin întreaga sa iubire, în lumina acestei icoane a Părintelui nostru, vorbesc 

ca un martor viu al vieţii sale. 

Părintele Dometie, cel de-al patrulea din cei doisprezece copii al unei familii de ţărani 
din judeţul Buzău, a fost crescut în dragoste de Dumnezeu, în respect pentru munca cinstită şi 
cu simţul răspunderii faţă de semeni. După clasele primare, urmează seminarul teologic, unde 
se dovedeşte un elev sârguincios, cu multă aplecare pentru carte, încă din studenţie s-a 
remarcat prin cuminţenie, evlavie, modestie şi iubire pentru slujbele bisericeşti. Era un 
neîntrecut cântăreţ. Părintele Arsenie Boca de la Mănăstirea Sâmbăta de Sus 1-a numit 
Cucuzel, după numele unui mare cântăreţ din Muntele Athos. Venea la Sâmbăta de Sus în 
fiecare vară, împreună cu alţi studenţi. Mulţi dintre aceştia au îmbrăţişat viaţa monahală. 
Acolo, la Sâmbăta, a luat hotărârea de a se dărui şi a-şi consacra viaţa, gândul şi voinţa lui 
Dumnezeu. Acolo a acceptat să fie cu Iisus în toate zilele şi a înţeles cuvintele Apostolului 
Matei: „învăţătorule, Te voi urma oriunde vei merge" (8, 19). 

Imediat după terminarea facultăţii, în 1949, tânărul licenţiat merge la Mănăstirea 
Prislop, lângă Haţeg, unde se afla atunci părintele Arsenie, şi îi rămâne ucenic. Acolo, lângă 
părintele Arsenie, noul monah creşte duhovniceşte, îşi purifică sufletul şi se împlineşte ca un 
adevărat ucenic al Domnului. Acolo devine el însuşi un duhovnic iscusit, blând, milostiv şi 
iubitor de cei sărmani, de cei în necaz şi greu încercaţi de ispite. 

In privinţa hotărârii sale de a se consacra vieţii monahale, cu prilejul unei serbări 
organizate în satul său natal, Părintele a spus: „Eu voi merge în Ardeal, unde am primit 
chemarea la călugărie, şi acolo vreau să-mi rămână oasele". 

La Prislop a slujit la Sfântul Altar cu evlavie şi râvnă; se consacra credincioşilor cu o 
mare dăruire, prin cuvânt şi sfat. Veneau la mănăstire credincioşi cu multe răni sufleteşti, îi 
mângâia şi îi încuraja. Ieşea cu ei în mijlocul naturii, pe dealuri şi în poieni, şi-i desfăta prin 
cântări bisericeşti, uneori petrecându-i până aproape de gară. 

In mai 1952, Părintele Dometie a fost mutat cu aceeaşi misiune la schitul Afteia- 
Cioara, ctitoria Sfântului Sofronie. A stat puţin acolo, dar a reînviat acel aşezământ spiritual, 

aşezat sus în munte, greu accesibil. La iniţiativa sa a fost construit drumul de acces la 
mănăstire; au venit să-1 ajute mulţi credincioşi, cu treizeci de care cu boi. Părintele stătea de 
vorbă cu fiecare credincios, îi asculta durerile şi necazurile, îi adresa cuvinte de încurajare, îl 
mărturisea. Aceştia plecau de la schit liniştiţi şi împăcaţi. 

In ce priveşte mănăstirea noastră, pe care avea s-o întemeieze ceva mai târziu, avea 
gânduri frumoase şi de perspectivă. Se grupaseră în jurul său peste 20 de tinere de pe Valea 
Sebeşului; dar vrăjmaşul îi pregătea multe necazuri. Tot mai des, organe de stat şi împuter- 
niciţi de la Deva, Alba şi Sebeş îl ameninţau cu arestarea. Veneau oameni mulţi la schit. Valea 
Cugirului era plină de credincioşi la fiecare sărbătoare, însă problemele erau multe şi mari. 
Stalinismul era atunci în deplinătatea sa. Autorităţile îl obligau să părăsească eparhia. PS 
Episcop Andrei Mageru, de la Episcopia Aradului, a înţeles motivele care îl obligau să plece 
şi i-a acordat ieşirea canonică din eparhie. La sărbătoarea Adormirii Maicii Domnului, după 
ce săvârşise Sfânta Liturghie şi reuşise să-i spovedească şi să-i împărtăşească pe toţi, a plecat. 
S-a strecurat până în vale fără să fie văzut, iar când oamenii s-au dezmeticit, s-au pus pe 
plâns, îl căutau deznădăjduiţi şi nu-i aflau nicăieri. Ne povestea Părintele mai apoi cum, în 
drum spre gară, prin pădure, auzea în jurul său voci. Ca să nu întâlnească pe nimeni şi să nu 
fie văzut, a stat lipit de un stejar gros şi, la puţină vreme, a văzut nişte civili cu un câine 
poliţist. S-a rugat Maicii Domnului, dacă îi este îngăduit, să-1 acopere cum ştie ea. S-a lipit de 
stejar şi s-a rugat până au trecut de el. Nu 1-a văzut şi nu 1-a simţit nimeni. Am aflat apoi că 
fusese căutat de Securitate, aşa cum fuseserăm şi noi, de altfel. 

A doua zi, după planul stabilit, ne-am întâlnit cu Părintele în gara Vinţ. Ne-a propus, 
celor care doreau, să ne îndreptăm spre eparhia Buzăului, unde era bine cunoscut. Eram 
douăsprezece fete din comuna Pianu, Pianu de Sus, Loman, Laz, Petreşti şi Săsciori. în ajunul 
zilei Sfintei Cruci din anul 1952, Părintele ne aştepta în gara Ploieşti. Cu ajutorul lui 
Dumnezeu, am ajuns acolo cu bine. Părintele Dometie s-a retras la mănăstirea de călugări de 
la Ciolanu, iar noi fetele la mănăstirea de maici de la Răteşti. Acolo am urmat şcoala 
monahală, unde Părintele era director şi venea de la Ciolanu de trei ori pe săptămână. 

Părintele Dometie îl rugase pe PS Antim al Buzăului, încă de la sosirea noastră, ca 
grupul nostru de ardelence să înveţe adevărata tradiţie călugărească ortodoxă, iar după ce vom 
fi întărite în această rânduială, să fie de acord să ne reîntoarcem în Ardeal, unde să înfiinţăm o 
mănăstire de maici. Ne-a ispitit gândul de a renunţa la întoarcerea în Ardeal, dar cuvântul 
Părintelui Dometie era lege pentru noi, şi aşa am luat calea Râmeţiului. Părintele n-a putut 
veni de la început cu noi. In 2 iunie 1957, ne-a tuns în monahism pe şapte dintre noi. In 1959 
a fost numit duhovnicul Mănăstirii Râmeţi de către PS episcop Teofil al Clujului. 

Mănăstirea este unul din cele mai vechi aşezăminte monahale ortodoxe din 
Transilvania şi se află pe valea săpată de apa Geoagiului în Munţii Trascăului. Drumul spre 
mănăstire descoperă credinciosului şi călătorului un monument istoric unic, datând din secolul 
al XlV-lea. Istoria sa a fost grea, suportând dese „stricări" şi alungări ale călugărilor. In anul 
1762 cade pradă tunurilor generalului habsburg Bukow. Pe filele îngălbenite ale unui Octoih, 
un călugăr nota lapidar: „Scris-am eu, Silvestru monahul, când au stricat necredincioşii 
mănăstirea de la Râmeţi şi cea de la Geoagiu, în anul 1762 în august 20, într-o zi de sâmbătă, 
spre pieirea lor". 

Noi furtuni s-au abătut asupra ei. In 1785, stăpânirea străină îi pedepseşte pe călugării 
şi credincioşii din jurul Râmeţiului care participaseră la răscoala lui Horea, Cloşca şi Crişan 
cu o nouă „stricare". Acelaşi călugăr însemna cu amărăciune pe o altă carte bisericească: „Am 
însemnat acest lucru cu jale, adevărat, când au stricat mănăstirile, cea de la Geoagiu şi de la 
Râmeţi, la întâia stricare fost-a numărul anilor 1762 iar la a doua stricare văleat 1785, luna 
decembrie în 23 zile, într-o zi de marţi. Scris-am eu, Silvestru monahul". 

în 1792, Curtea de la Viena dă un decret prin care îngăduie să se repare biserica, dar 
numai ca biserică de mir. Deşi astfel mănăstirea se desfiinţase, credincioşii o considerau o 
biserică mănăstirească, numind-o „maică" a celor şapte biserici de pe Valea Râmeţiului. Viaţa 
monahală se reface abia în 1940, cu câţiva călugări, şi este transformată în mănăstire de maici 

77 



Părintele Dometie 

prin hotărâre a Sfântului Sinod al Bisericii Ortodoxe Române în 30 octombrie 1955. 

La sosirea Părintelui Dometie şi a maicilor la Râmeţi, locul era aproape pustiu. Nu se 
mai păstrase decât vechea biserică. Se ajungea cu greu. Cale de 18 km nu exista drum. 
Trebuia trecută apa râului, prin vale, de douăzeci şi două de ori. Locul era sărac; în chilii nu 
erau sobe şi nici lumină electrică. Noi maicile nici nu ne gândiserăm în ce loc vom ajunge. Nu 
cunoşteam asprimea şi pustietatea Râmeţiului. Numai Părintele Dometie şi părintele 
Varsanufie ştiau. După ce ne-am aşezat, i-am spus Părintelui Dometie, care continua să ne 
îmbărbăteze: „Vai, Părinte, că la spatele lui Dumnezeu ne-aţi adus aici!". Era greu, dar eram 
fericite şi pline de entuziasm în tot ceea ce făceam. Părintele ne îndemna să avem răbdare, să 
ne rugăm şi să avem nădejde. Dar încercări noi aveau să se abată asupra mănăstirii. In anii 
1959-1960, în timpul regimului comunist, multe măicuţe au fost izgonite din mănăstiri şi 
trimise în viaţa civilă. Cel mai greu moment a fost în 26 octombrie 1959, când Părintele a fost 
chemat la Cluj împreună cu maica stareţă Lavrentia. Acolo li s-a pus în vedere să ne dea 
drumul acasă, şi „dacă se întâmplă să facem tulburare, el va plăti cu capul şi cu viaţa lui şi 
lumina soarelui nu o va mai vedea". 

Când au sosit seara acasă, noi, câteva maici, ne-am dus să-i întâmpinăm la locul ce se 
numeşte Precup, în jos pe vale, neştiind cu ce veşti vor veni. Părintele s-a pus pe plâns şi ne-a 
spus: „Aşa a cerut satana să vă cearnă. Acum trebuie să fiţi tari şi să daţi dovadă de hotărârea 
voastră nestrămutată de a sluji lui Dumnezeu pentru întreaga viaţă". 

Ne-am întors la mănăstire. Nimeni în noaptea aceea n-a închis nici un ochi: Părintele 
ne-a strâns în biserică şi ne-a vorbit. Soborul fusese totdeauna unit, dar acum mai mult ca 
oricând. Am plecat din mănăstire în primăvara anului 1960, în 13 mai. A fost cea mai 
dureroasă zi din viaţa noastră. Tinere şi bătrâne, trebuia să dezbrăcăm haina monahală şi să 
luăm drumul pribegiei prin lume. Am înţeles că trebuie să ne resemnăm, să nu provocăm vreo 
tulburare, ca Părintele să poată rămâne liber şi să-1 mai putem avea printre noi. In dimineaţa 
zilei de 13 mai, Părintele a săvârşit Sfânta Liturghie şi tot soborul s-a împărtăşit. Ne-am strâns 
apoi în curte, pentru a pleca pe jos spre Teiuş. A venit atunci moşul Groza, în vârstă de 
aproape 90 de ani (locuia mai sus de mănăstire) şi i-a spus Părintelui: „Părinte Dometie, lasă- 
mă să bat clopotele mănăstirii, ca nici una dintre măicuţe să nu piară în valurile lumii, că tot 
aceste clopote le-am tras şi în primul război mondial şi n-a pierit nici unul din feciorii noştri 
din Râmeţi, ci s-au întors teferi acasă". Ce plânset a mai fost atunci, Doamne! Era atâta jale, 
că Părintele nu ştia pe care să o mai împace. Pentru a ne uşura durerea, ne-a însoţit pe jos până 
la Teiuş. 

întoarse pentru un timp la locurile noastre natale, ne-am strâns la un loc cele care eram 
în sate apropiate şi după un an, în 1961, am construit la Râmeţi, cu Părintele, casa de la 
parohie, în numai trei luni, cu scopul de a ne reîntoarce aici şi de a lucra, ca civile, covoare. 
Miliţia a prins de veste, ne-a luat buletinele de identitate şi ne-a scos din casa parohială. Am 
încercat apoi să obţinem aprobarea să lucrăm la secţia de covoare din Teiuş. Ne-au răspuns că 
nu este loc pentru noi, călugăriţele, decât într-un grajd la Ursu, în semn de batjocură. Soluţia 
aceasta ne-a dat-o secretarul de partid, pe care avea să-1 ajungă o mare nenorocire: singura 
fiică pe care o avea a înnebunit. 

Părintele Dometie ne-a sfătuit să acceptăm. Am curăţat grajdul, am şters păianjenii şi 
am amenajat încăperea pe cât a fost cu putinţă. Am aranjat o cameră pentru atelierul de 
covoare, o cameră de dormit şi o bucătărie, am tras curent electric, am făcut teracote şi am dat 
altă faţă grajdului. Miliţia venea noaptea peste noi, ne controla: se uitau pe sub paturi şi de 
multe ori căutau şi în oalele cu mâncare de pe sobă. Nu ştiam ce gânduri au cu noi, dar eram 
urmărite pas cu pas. In cele şapte luni de zile cât am locuit în grajd, sărmanul Părinte venea 
noaptea, pentru a nu fi văzut şi pârât la Securitate, cu desaga în spate. Ne aducea cuvântul său, 
binecuvântarea sa şi mâncare. Ne aducea parastase, lapte, caş şi ouă. El nu primea niciodată 
bani de la oameni, nici pentru slujbe, nici pentru simbrie, dar când oamenii îi dădeau mâncare, 
primea pentru noi. Aproape în fiecare săptămână bătea drumul pe jos de la mănăstire şi, în 
crucea nopţii, când numai cocoşii erau treji şi cântau, Părintele venea pe albia râului, legat cu 

broboadă la cap ca să nu i se vadă barba, cu dulama suflecată în cureaua de la brâu, pentru a 
nu se vedea că e călugăr, şi ajungea prin fundul grădinii la noua noastră locuinţă din grajdul 
de la Teiuş. 

Nici aici n-am reuşit să stăm decât până în 1962, în 13 martie, când ne-au impus să 
părăsim Teiuşul, ca să nu ne strângem din nou şi să refacem mănăstirea. Ne-am hotărât atunci 
să mergem la Aiud, unde se afla sediul cooperativei de covoare. Părintele Dometie ne-a sfătuit 
să le aducem cu noi şi pe celelalte maici care lucraseră cu noi înainte de desfiinţarea 
mănăstirii. Ne-a dat bani de drum şi am plecat prin Munţii Sebeşului, prin comunele unde 
erau răsfirate maicile. Le-am luat cu noi pe toate şi am reuşit să reorganizăm secţia de 
covoare. Organele locale erau parcă mulţumite de noi; nu le făceam nici un necaz. Ne făceam 
datoria, depăşeam planul de producţie în fiecare lună. Nu ştiam altceva decât să muncim şi să 
ne rugăm. Timp de nouă ani, cât am fost la Aiud, Părintele Dometie rămăsese la Aiud, ca 
preot misionar la patru biserici, printre mocani, în satele de munte. El ne cumpăra hăinuţe şi 
ne ajuta cu tot ceea ce avea. Când venea la noi, în fiecare săptămână, ne adunam în casa pe 
care ne-o cumpărase, mâncăm împreună, ne rugam împreună, îşi scutura buzunarele de 
ultimul leu, iar când trebuia să plece ne spunea: „Măicuţelor, faceţi bine şi daţi-mi cinci lei 
pentru drum". Aşa a fost viaţa lui, aşa a fost jertfa lui, şi nu-i vom putea uita vreodată. 
„Rugaţi-vă neîncetat", ne spunea Părintele. „Dacă-L aveţi pe Hristos în rugăciunile voastre, îl 
alungaţi pe satana. Numai aşa împărăţia lui Dumnezeu se aşază în voi, cum ne învaţă Sfântul 
Casian". Prin rugăciune simţeam că ochii noştri se ridică spre lumina dumnezeiască. Eram în 
pribegie, eram împrăştiate, dar prin rugăciune eram împreună. N-am încetat niciodată să ne 
rugăm pentru întoarcerea noastră la mănăstire. Părintele ne-a făcut să înţelegem şi să trăim 
tâlcul cuvintelor apostolului: „Tu însă, când te rogi, intră în cămara ta şi, închizând uşa, 
roagă-te Tatălui tău, Care este în ascuns, şi Tatăl tău, care vede în ascuns, îţi va răsplăti ţie." 
(Matei 6, 6). 

Am stat la Aiud din 13 martie 1962 până în 1969 primăvara, când ni s-a îngăduit să 
revenim la mănăstire, îmbrăcate civil, cerându-ni-se să organizăm o secţie de covoare la care 
să aducem şi femeile localnicilor, ale mocanilor, pentru ca acestea să aibă o sursă de existenţă. 

Bunul Dumnezeu ne împlinise rugăciunea. Ne întorceam acasă după multe umblări şi 
după multă nelinişte şi chin sufletesc, însă greutăţi mai erau încă multe, în perioada 
desfiinţării mănăstirii, aceasta fusese luată de stat cu forţa şi în incinta ei se organizaseră o 
cabană şi un bufet. Eram ca nişte chiriaşe şi stăteam la un loc cu turiştii. Nu puteam suporta 
acest fel de iad în incinta mănăstirii. N-am avut odihnă şi ne-am dus cu rugăminţi peste tot pe 
unde am crezut. 

Revenite la mănăstire, am reînceput lucrul. Trebuia refăcută vechea capelă. Am lucrat 
timp de un an ca să o putem folosi în scopul cuvenit. Pentru prima dată de la desfiinţare, 
Părintele săvârşea Sfânta Liturghie în capelă, în Postul Paştelui, am fost surprinşi la slujbă de 
secretarul judeţean, care venise cu o delegaţie să vadă cum ne-am aranjat. Când au intrat pe 
coridor şi le-am deschis uşa fostei capele şi au văzut-o îmbrăcată în haina ei nouă, ni s-au 
adresat răstit: „Ce-aţi făcut aici?! Ce-aţi promis când vi s-a dat aprobarea ca să veniţi aici?!" 
Cu teamă şi cu emoţii, dar cu credinţa puternică în Dumnezeu, le-am răspuns că n-am făcut 
altceva decât ceea ce trebuia să facem, că această biserică nu este îngăduit să fie peşteră de 
tâlhari şi casă de desfrâu, aşa cum i-au dat ei destinaţia, ci casă de rugăciune. Ei ne-au 
răspuns: „Voi vă puteţi face muceniţe; noi nu vrem să ne facem. Avem neveste şi copii". Au 
amuţit când au intrat în biserică şi l-au văzut pe Părintele îmbrăcat în odăjdii. Le-am făgăduit 
că nu vor avea de suferit de pe urma noastră. 

Ei au plecat iar noi am rămas hotărâte să continuăm ceea ce cu voia lui Dumnezeu 
începuserăm. Am construit un atelier mare de covoare. Am reuşit să-i convingem că acea 
cabană care funcţiona în mănăstire nu-şi avea rostul şi ne-am angajat să construim cu mâinile 
noastre alta, în afara mănăstirii, pe care am ridicat-o în anul 1973. Am construit o şcoală cu o 
singură clasă, mai sus de ateliere, pentru copiii satului din valea mănăstirii. Am construi-o 
într-o singură lună, în octombrie 1972, când Părintele a prins un buldozer de pe vale, cu care a 

rupt un mal din dealuri, unde şcoala se află şi astăzi. Mult şi-a dorit Părintele să ridice această 
şcoală! Când mănăstirea a fost devastată, în vremea habsburgilor, copiii sătenilor din jur au 
rămas fără învăţătură de carte. Atunci sătenii din Râmeţi şi Ponor s-au plâns autorităţilor de 
situaţia jalnică în care se găseau copiii lor: „Noi, Râmeţii şi Ponorii, de cându-s aceste două 
sate, noi acolo (la mănăstire) ne-am pomenit a avea o şcoală şi dascăli şi prunci de învaţă; şi 
dacă nu se ia şi aceea, noi rămânem fără învăţătură, ca dobitoacele". 

După ani de grele încercări, în 1972, la început de ianuarie, prin oameni aleşi şi 
îngăduiţi de sus, s-a ajuns la autorizarea mănăstirii şi la reluarea normală a vieţii monahale. 
Micul sobor de atunci, împreună cu Părintele Dometie, a refăcut paraclisul, s-a adăugat 
arhondaricul, stăreţia, trapeza; s-au extins chiliile, s-a organizat o colecţie muzeală cu 
documente vechi în legătură cu istoricul mănăstirii, cărţi vechi de slujbă, icoane pe lemn, 
icoane pe sticlă şi obiecte cu caracter etnografic. S-a construit o nouă clopotniţă, un pod peste 
râu, s-a tras lumină electrică, încălzire centrală şi s-au săvârşit multe alte lucrări pentru buna 
gospodărire a mănăstirii. Ne grăbeam cu osârdie sfântă. Voiam parcă să ajungem la ceea ce 
mulţi ani nu am fost lăsate să împlinim. Totul s-a făcut cu ruga noastră, cu sufletul şi palmele 
noastre, cu sângele nostru. Mi-1 amintesc pe Părintele Dometie cum, cu mâinile pline de 
sânge, şi-a scos ciorapii din picioare şi i-a tras pe mâini, ca să poată rezista la descărcarea 
completă a unui vagon cu bolţari şi ţiglă din Teiuş. Părintele Dometie şi părintele Varsanufîe 
săpau stâncile cu baroasele, iar maicile cărau piatra şi pământul cu găleţile, din mână în mână. 
Părintele lua asupra sa muncile cele mai grele, robotea toată ziua neobosit, fără să uite slujbele 
rânduite. Ne învăţa să fim încrezătoare în puterile noastre, dar să nu uităm că Tatăl nostru este 
cu noi şi ne ajută. El spunea credincioşilor: „Voi sunteţi cei ce araţi, semănaţi şi lucraţi 
pământul, dar rodul lui îl dăruieşte Dumnezeu prin purtarea lui de grijă". 

In iulie 1975 ne-au bântuit inundaţiile, care s-au abătut şi asupra mănăstirii. Apa a 
venit mare, bătea în ziduri, în unele locuri chiar trecea peste ziduri. Duminică 6 iulie, apele s- 
au retras. După săvârşirea Sfintei Liturghii, Părintele Dometie cu o parte din maicile tinere au 
plecat pe jos până la Geoagiu, prin pădure, pe vale nefiind posibilă circulaţia din pricina 
stricăciunilor provocate de ape. Mergeau să aducă alimentele de la maşina mănăstirii, care 
fusese prinsă de ape. Maicile care l-au însoţit ne-au spus că Părintele era mâhnit, dar îşi ţinea 
curajul. Pe drum au cântat „Şi-a pierdut ciobanul oile". De la Geoagiu spre mănăstire, şi-au 
împărţit greutatea după putere. Fiecare cu straiţa în spate, au apucat calea întorsului. Părintele 
a rămas să ia desagii cu pâine, ca fiind cei mai grei. Maicile au văzut oboseala ce-1 cuprinsese 
şi i-au dat o greutate mai mică. Pe faţa fiecăreia se citea o tristeţe pe care n-o puteau explica. 
Mai erau kilometri de drum. Părintele obosise şi mai mult, nu mai avea aer. Maicile rămă- 
seseră împrăştiate în urmă. Când au ajuns în dreptul bisericii de la parohie, trebuia să treacă 
peste o prăpastie. Părintele le-a făcut atente. Dar în acel moment s-a lăsat jos fără să spună un 
cuvânt. Le-a privit pe toate şi s-a stins. A murit creştineşte, fără dureri, aşa cum e moartea 
drepţilor. Mănăstirea era în bocete şi plâns nemângâiat. A fost un moment de grea încercare şi 
numai cu mila lui Dumnezeu şi ajutorul Maicii Domnului am putut trece peste el. Ne rămânea 
să ducem mai departe ceea ce ne învăţase şi ne povăţuise. Ne mai rămăseseră multe de făcut, 
în primul rând, să împlinim cel mai scump gând al Părintelui, îşi dorea mult să ridicăm aici, 
lângă vechea bisericuţă din secolul al XlV-lea, o biserică nouă, în care să poată încăpea 
mulţimea de credincioşi care veneau la mănăstire. Ne spunea uneori: „Maicilor, cum aş trânti 
eu o catedrală aici, în mijlocul curţii! Dar ăştia nu mă lasă..." Dumnezeu a vrut ca după şapte 
ani de la săvârşirea sa din viaţă să punem temelia noii biserici şi apoi, peste câţiva ani, la 29 
iunie 1992, să fie sfinţită de Prea Fericitul Părinte Patriarh Teoctist şi ierarhi ai Bisericii 
noastre, de faţă fiind zeci de mii de credincioşi din toată ţara. 

Fiecare din cei ce l-au cunoscut şi l-au căutat pe Părintele Dometie pentru învăţătură şi 
sfat îl vor pomeni cu recunoştinţă. Le-a fost tuturor duhovnic şi prieten. A fost un suflet curat, 
un om al faptei şi al exemplului, un om al rugăciunii. Avea multă învăţătură duhovnicească, 
pe care ştia să o dăruiască şi altora. Oricând avea un cuvânt de folos pentru oameni. Slujind 
lui Dumnezeu, el slujea fiecăruia dintre noi. Pe cât era de mic de statură şi de simplu, pe atât 

80 



de la Râmeţ 

de mare era inima lui. Era atât de milostiv încât îşi dădea toate hainele de pe dânsul. Adeseori 
venea fără cămaşă şi fără încălţări. Când nu mai avea cu ce să se îmbrace, trecea pe la maici 
prin chilii, lua o bluză de pijama şi încălţămintea care i se potrivea, fără să ceară voie sau să 
spună cuiva. Când măicuţa în lipsă întreba la masă dacă ştie cineva despre lucrul ce-i 
dispăruse, Părintele Dometie zâmbea, spunându-ne bucuros că vrea să ne asigure intrarea în 
rai. Nu se întâmpla ca un om sărac sau o femeie în nevoie să intre pe poarta mănăstirii şi 
Părintele să nu-i primească cu braţele deschise şi chipul luminos. L-am văzut de nenumărate 
ori în timpul iernii cum se desculţa de bocanci sau de încălţămintea pe care o avea, dăruind-o 
pe loc celor sărmani şi nevoiaşi. Noi maicile îi făceam cojoc de oaie pentru iarnă, dar nu-i 
ţinea mai mult de câteva zile şi ne trezeam că Părintele nostru din nou n-are cojoc. Nu mai 
îndrăzneam să-1 întrebăm unde-i sunt hainele şi ce-a făcut cu ele. Ne spunea: „A venit 
Domnul la mine şi L-am împrumutat, pentru a ne netezi drumul, vouă şi mie, spre împărăţia 
Sa". Nu l-am văzut, în 28 de ani, cât mi-a fost duhovnic, să poarte haine luxoase. Trăia în 
multă modestie, dar foarte curat. Era o fire deschisă şi veselă, fără ascunzişuri. Ne cânta la 
biserică, la slujbe, ne cânta la masă, ne cânta în grelele drumuri pe care le străbăteam. Nu 
suporta să ne vadă plânse, supărate sau mâhnite. „Dumnezeu să ne ferească de deznădejde, 
care e un mare păcat" - spunea Părintele. „O mireasă a lui Dumnezeu nu se poate să fie tristă, 
având Mirele permanent cu ea. Noi trebuie să dăm slavă lui Dumnezeu şi să-i mulţumim zi şi 
noapte că ne-a învrednicit de această viaţă curată, frumoasă, îngerească", îi plăcea ca întreg 
soborul să cânte la strană şi dânsul în altar. Darul lui era aşa de mare, încât aproape n-am 
simţit cum trec zilele, deşi am avut multe necazuri. Părintele ne-a strecurat printre ele aproape 
fără să simţim. A fost pentru fiecare maică în parte şi pentru toate la un loc, nefăcând vreo 
deosebire, şi mamă, şi tată, şi frate, şi soră. Niciodată nu ne poruncea. La orice treabă era pri- 
mul şi dacă nu se descurca singur, ne ruga să-1 ajutăm. Mergea cu noi în pădure pentru lemne, 
pe care le aduceam cu spatele. Nu ni se părea nimic greu. Eram fericite şi încrezătoare că 
Dumnezeu este cu noi şi ne ocroteşte. 

Tot Părintele ne spunea şi ce să facem de mâncare. Când vedea că sosesc autobuze cu 
credincioşi şi ştia că nu avem mâncare suficientă, ne îndemna să punem oalele pe foc şi 
binecuvânta pregătirea ciorbei. Mergea în biserică pentru a spovedi, pentru slujba de 
priveghere sau pentru Liturghie, după cum era momentul, iar la sfârşit chema tot poporul la 
masă, şi nu s-a întâmplat vreodată ca mâncarea să nu ajungă; parcă o înmulţea Dumnezeu. 
Dacă, la masă fiind, se întâmpla să vadă în curte vreun credincios, Părintele ieşea, îl chema şi 
îl aşeza la masă în locul său, dacă nu mai era nici un loc liber. De sute de ori l-am văzut 
făcând acest lucru. Căuta să ne fie exemplu, ca să învăţăm să facem şi noi la fel. 

Bucuria lui era să facă binele, să ajute, să dăruiască. Era dispus să refuze orice 
comoditate, să renunţe la orice îi aparţinea. De multe ori, la marile praznice, când fiecare 
cotlon al curţii mănăstirii era ocupat cu închinători, îl lăsam pe Părintele, după o noapte în 
care dormise pe scaun, în Sfântul Altar, pentru că îşi cedase chilia unor credincioşi care 
socotea el că au nevoie de acoperiş, în purtarea lui de fiecare zi vedeam aievea împlinirea 
cuvintelor Sfântului Grigorie Teologul: „Cu nimic altceva nu se aseamănă omul cu Dumnezeu 
decât cu facerea de bine". 

Era mare împăciuitor al oamenilor. Când era chemat să facă pace într-o familie, 
indiferent de distanţă, nu pregeta să meargă acolo. Spovedea câte trei-patru zile în şir şi de 
multe ori îl apuca miezul nopţii în scaunul de spovedanie. Nu lăsa pe nimeni să plece 
nemângâiat. Ne spunea adesea: „Dacă vom face un pas spre Dumnezeu, El va face zece spre 
noi". 

Efortul duhovnicesc al Părintelui Dometie era să sfinţească gândurile şi sentimentele 
fiecărui credincios: „Dobândirea împărăţiei cerurilor poate fi ajunsă prin curăţia sufletului, 
prin puritatea inimii şi dăruirea de sine, prin mărturisirea păcatelor şi ruperea de patimi. Ne 
vorbea despre deplinătatea vieţii în Hristos şi despre strălucirea chipului Său în noi. Ne 
tălmăcea cuvintele Apostolului Pavel: „Şi nu mai trăiesc eu, ci Hristos trăieşte în mine" (Gal. 
2, 20). 

Sfinţenia propovăduirii sale era dublată de sfinţenia pildelor sale. Vorbea cu simplitate 
şi se purta cu smerenie. Era aşa cum spune Sfântul Nicodim Aghioritul: „Ia aminte, frate, că 
Iisus Hristos, născându-Se, a venit în lume ca să biruie cu smerenia Sa. Pentru dragostea de 
oameni pe care o avea, pentru darul milosteniei şi bunătatea inimii, a ajuns să fie cunoscut în 
toată ţara ca un părinte duhovnicesc către care alergau români din colţurile ţării. La 
înmormântarea Părintelui, deşi au fost inundaţii puternice, mii de credincioşi s-au pornit pe 
jos spre mănăstire. Toţi se tânguiau: „Părintele nostru, cui ne laşi şi cine ne mai deschide nouă 
braţele când venim la mănăstire?" 

Imaginea Părintelui Dometie a rămas vie în sufletul fiecăreia dintre maicile de la 
Râmeţi. Ne-a crescut în duhul sfinţeniei, al lepădării de sine, al tăierii voii, al trezviei, al 
rugăciunii şi al muncii. Ne spunea: „Dacă vă rugaţi numai când vă aflaţi în genunchi, nu 
mergeţi departe; dacă nu iertaţi din inimă greşiţilor voştri, rugăciunea voastră nu se ridică 
decât până la tavanul camerei. Rugăciunea voastră trebuie să fie neîncetată. Rugaţi-vă pentru 
fiecare om aflat în nevoie şi în faţa oricărei ispite care vă ameninţă. Rugaţi-vă Domnului 
mulţumindu-I pentru darurile Sale, pentru bucuriile duhovniceşti care vă sunt hărăzite. Prin 
rugăciune va creşte în voi acel pom de care vorbeşte Sfânta Evanghelie «în care vin păsările 
cerului şi se sălăşluiesc în ramurile lui». (Matei 13, 32)" 

Tinere fiind, îl întrebam ce rost are să construim atâtea ziduri şi dacă nu e mai bine să 
stăm în biserică şi să ne rugăm. Părintele spunea: „Trebuie să ne rugăm în tot momentul, ca şi 
când mâine am pleca din lumea aceasta, şi tot aşa trebuie să lucrăm, ca şi când am trăi o 
veşnicie". 

Pomenirea faptelor sale a trecut demult dincolo de zidurile mănăstirii. Multe din 
faptele sale le ştiu doar Dumnezeu şi cei ce s-au bucurat de ele. Noi, măicuţele de la Râmeţi, 
simţim permanent prezenţa şi rugăciunile duhovnicului nostru. De acolo de unde ne priveşte, 
am vrea să se bucure de noi. 

(Maica Ierusalima, stareţa Mănăstirii Râmeţi) 



VII 

Dintr-un cuvânt de învăţătură al PS Casian Crăciun, Episcopul Dunării de Jos, ţinut cu 

prilejul unei sărbători în cinstea Eroilor Neamului, în comuna Târlele-Filiu, la 10 

octombrie 1999 

Prea cucernici părinţi, domnule general, domnule primar, 

Onoraţi veterani de război, 

Iubiţi fraţi şi surori în Domnul Nostru Iisus Hristos din parohia aceasta şi din satele 
învecinate, 

(...) 

Alte localităţi sunt Bălăneşti, în apropierea localităţii Bozioru din Buzău, localitatea 
Chiliilor şi apoi comuna mea natală, unde sunt peşteri de călugări din timpul Sfântului Vasile 
cel Mare, din veacul al rV-lea, de acum 1600 de ani. Pe acolo a trecut şi Sfântul Sava de la 
Buzău. Şi din satul acela, căci nu s-a născut aici, a venit un căruţaş, Manolache, cu baba lui, 
care de frică îşi dădea cu tuci pe faţă, cum îmi spunea ea, căci pleca în târg şi era tânără şi 
soţul era în război şi aveau copii mulţi. Intre ei era Stelică - Stelian, premiantul Seminarului 
din Buzău, care a terminat facultatea de Teologie la Bucureşti cu calificativul „Excepţional". 

Stelian Manolache - a avut un nume predestinat de copil, a rămas cu mintea şi inima 
de copil - a fost coleg de facultate cu IPS Antonie Plămădeală al Ardealului, cea mai mare 
personalitate în viaţă a Bisericii Ortodoxe Române. 

Pe Stelică voia mama lui să-1 însoare aici, îi făcuse zestre - macaturi, cum ziceţi, 

cuverturi; dar în timpul acela Leonida Plămădeală îi scrie colegul său: „Stelică, eu am hotărât 
să mă duc la Prislop, tu ce faci?" Şi Stelică şi-a lăsat părinţii, fraţii, satul şi în anul 1949, 
auzind cuvintele lui Hristos din Evanghelie „Cel ce voieşte să vină după Mine, să se lepede, 
de sine, să-şi ia crucea sa şi să-Mi urmeze Mie; şi cine iubeşte pe mamă sau pe tată sau pe 
fraţi sau pe surori mai mult decât pe Mine nu este vrednic de Mine". Şi a plecat Stelian de aici 
cu o foarte frumoasă licenţă în Teologie. Era potrivit la statură, cu pletele mari galben-aurii, 
ca o domnişoară, încins peste dulamă cu o curea lată, cu barba mai rară, cu ochii albaştri, cu o 
blândeţe şi o veselie tot timpul, foarte inimos şi ager la minte, aşa 1-a cunoscut lumea. A 
plecat acest tânăr de aici la 6 iulie 1949, iar la 14 septembrie, la Ziua Sfintei Cruci, a fost 
făcut călugăr, împreună cu Leonida, de către părintele Arsenie Boca, o mare personalitate, 
iarăşi, care a făcut coperţile Filocaliei româneşti, ucenic al părintelui Stăniloae. S-au călugărit 
amândoi, Stelică a primit numele de Dometie, iar Leonida de Antonie. 

Stelică, sau Dometie Manolache, a fost pe rând călugăr la Ciolanu, mănăstirea mea, în 
judeţul Buzău, canonarh la Episcopia din Buzău, în vremurile cele mai grele ale decretului de 
izgonire a călugărilor din mănăstiri, în 1959, la zece ani după călugăria lui, timp în care a 
făcut misiune mare în Ardeal în foarte multe parohii, până la Dragomireşti, în Maramureşul 
lui Dragoş, în ţara dacilor liberi, şi în multe alte parohii. 

Inima Părintelui Dometie s-a legat de o veche mănăstire din Munţii Apuseni, care 
seamănă cu Sfântul Munte al Athosului, într-o prăpastie, unde-i mănăstirea din primele 11-12 
secole şi unde-i o biserică de sub care izvorăşte agheasmă. Biserica au vrut s-o ia pe rând 
uniţii, apoi stiliştii - Evloghie Oţa, care, încăpăţânat fiind, n-a vrut să accepte îndreptarea 
calendarului, trecând pe stilul vechi -, din care pricină Mănăstirea Râmeţi, care de la 
începuturile ei a fost de călugări, prin hotărârea Sfântului Sinod, la propunerea Episcopiei 
Cluj, de care aparţinea atunci, a fost transformată în mănăstire de maici în anul 1955. Au 
călugărit maici acolo, obştea în frunte cu maica Ierusalima, care-i din familia mare a lui 
Onisifor Ghibu, şi a călugărit-o pe sora lui Eudoxia, care este aici. Dar au venit vremuri grele. 
Părintele Dometie le-a cumpărat casă în Aiud maicilor, a înfiinţat o cooperativă de covoare, 
după ce fusese bineînţeles şi pe la Răteşti, în judeţul Buzău. Au învăţat ortodoxia la Buzău, şi 
de aceea Mănăstirea Râmeţi este singura mănăstire din Transilvania unde se cântă muzică 
psaltică, datoria Cucuzelului. Aşa de frumos cânta Părintele Dometie, încât părintele Arsenie 
1-a numit Cucuzel. Cucuzel era un călugăr din Muntele Athos care când cânta şi casele 
dansau. Atât de frumos şi de fermecător cânta, ca şi Părintele Dometie, care tot timpul cânta. 

Au venit vremuri mai bune; în anul 1970 slujea la mănăstire şi la toate cătunele din 
Comuna Râmeţi, fiecare având biserica respectivă, aşa cum erau: Pleaşa, Olteni, Valea Uzii, 
Valea Inzelului. Şi când mergea pe aceste coclauri abrupte, spun localnicii că de multe ori 
ieşeau aburi iarna din veşmintele Părintelui Dometie, pentru că nu era foc în biserică, dar 
focul dragostei de Liturghie se transforma în aburi; şi toţi mocanii ştiau că Părintele Dometie 
nu are voie să ţină bani în buzunar, totul dădea la săraci. Iar pentru a nu fi urmărit de 
Securitate lua în sân ouăle pe care i le dădeau mocancele, îşi punea batic pe cap şi ca o maică 
intra în Aiud în casa pe care o ştiu ca să-şi hrănească ca un pelican puii, adică maicile şi 
surorile, şi le încuraja să nu se căsătorească, să aştepte vremuri mai bune. Şi în anul 1970 
mănăstirea încă mai era ocupată de păgâni, în casele mănăstirii era cârciumă. Şi într-un grajd, 
într-o noapte, Părintele Dometie a făcut un memoriu pe care fratele său, preotul Mihai 
Manolache, este rugat să-1 publice, dacă-1 ştie sau îl găseşte undeva; în acel memoriu scria 
aşa: „Domnule Preşedinte Ceauşescu, strămoşii noştri s-au dus până la Viena să aibă libertăţi, 
daţi-ne şi nouă de la Bucureşti, nu de la Viena". Şi în continuare: „Că voim să ne întoarcem ca 
să facem o şcoală pentru mocani şi un atelier pentru mocăniţe, iar maicile care sunt foarte 
bune gospodine vor fi profesoarele lor". Şi maica Ierusalima 1-a luat în sân şi s-a dus la 
Comitetul Central al Partidului în anii 70. Maica Ierusalima este o maică unică în ţară, foarte 
vitează. A intrat dis-de-dimineaţă în Comitetul Central, a somat-o garda că o să tragă, dar ea a 
spus: „Trage cât vrei, aici nu mai mă opresc, eu vreau să vorbesc cu domnul Ceauşescu"; era 
civilă. Deşi maica nu avea voie să poarte uniformă, a nimerit în biroul lui Paul Niculescu- 

Mizil, şi-a făcut o cruce mare şi a zis: „Doamne Dumnezeule, dacă şi la Rai se intră ca la voi 
aici, cu atâtea piedici, nimeni nu se mai mântuieşte", la care respectivul ministru i-a zis: 
„Femeie, eşti nebună?" -„Nu sunt nebună, sunt bună, am un memoriu şi cer ca şi noi în 
Transilvania să avem o mănăstire în toată Transilvania voievodală, unde nu este nici o mănăs- 
tire". 

- „Arată-mi memoriul". I-a arătat memoriul scris de Părintele Dometie. Nu i-a venit să 
creadă, atât de dulci erau cuvintele scrise de Părintele Dometie; 1-a impresionat pe Paul 
Niculescu-Mizil, mare demnitar comunist, care i-a zis: „Stai pe loc, că îţi rezolv problema". 
Maica Ierusalima i-a spus: „Nu am încredere în dumneata, trebuie să ajung la Ceauşescu". - 
„Femeie, îţi rezolv eu", şi a trimis-o imediat la preşedintele Departamentului Cultelor şi în 10 
minute hârtia a fost rezolvată, a fost aprobată, mănăstirea aprobată şi maica Ierusalima a 
plecat de la Bucureşti ca stareţă. Părintele Dometie, când a văzut, a luat fetele din Aiud, s-a 
dus cu bucurie la locul lor, la cuibul lor, a dărâmat noaptea pereţii cârciumii şi a făcut prima 
Sfântă Liturghie. 

Am fost de nenumărate ori ca seminarist în acea ultramodestă căsuţă, care era şi 
biserică, şi pe sală, de altă parte chiliile şi în continuare trapeza şi mai în sus cârciuma. Pe 
dedesubt unde slujea Părintele Dometie era tot cârciumă. Şi odată nu a mai răbdat şi îmbrăcat 
în veşminte şi cu Sfintele Taine a scos afară cârciuma, a dat-o afară din mănăstire, pentru că 
nu-i era frică de nimeni, pentru că îl avea pe Hristos în El şi avea adevărul, credinţa 
nestrămutată în iubirea lui Dumnezeu şi a Maicii Domnului. Şi astfel, dintr-o modestă mănăs- 
tire, pe care dumneavoastră nu v-o puteţi imagina, unde toate maicile mâncau cu o singură 
lingură, ca la câmp, când se merge şi se mănâncă cu o lingură când este sănătate şi pace, ei 
bine, în câţiva ani mănăstirea a înflorit, obştea a crescut, erau vreo 40 de maici, şi în cele din 
urmă a călugărit-o şi pe mama sa, care a trăit aici cu dumneavoastră, şi a făcut-o maică, maica 
Filofteia, „cea iubitoare de Dumnezeu", pe care noi am cunoscut-o foarte bine şi ştim de la 
dânsa foarte multe taine ale vieţii ei şi ale fiului ei, Părintele Dometie. Ea nu spunea niciodată 
fiului ei altfel decât „Părintele", îi spunea „Părintele", aşa cum Maica Domnului îi spunea 
Fiului Ei „Dumnezeu". 

Ei bine, în timp, colegul lui a devenit episcopul Antonie, care 1-a chemat de la Râmeţi 
să-şi facă doctoratul şi a ascultat şi a urmat cursurile în vederea lucrării de doctorat. 

Era mai întotdeauna neascultător, în sensul că venea la mănăstire totdeauna desculţ, 
pentru că îi era milă de săraci şi le dădea şi ciorapii lui şi pantofii şi cămaşa lui, venea desculţ, 
în rasă, şi le spunea maicilor: „Pentru ce vă trebuie garderobă?", şi când veneau mocancele 
sărace, intra în chiliile maicilor şi le lua cele mai bune haine ale lor şi le dădea săracilor. 
Precum teologii, când mergeau la mănăstire, le dădea toţi banii lor. 

Când venea la Bucureşti, de ruşine, înalt Prea Sfinţitul Antonie i-a croit un rând de 
haine noi şi i-a spus: „Stelică, nu ţi le dau acasă, că tu ai să le dai; lasă-le la mine aici, că mă 
faci de ruşine când te duci la facultate la doctorat. Te îmbraci cu ele aici la mine şi dormi la 
casa mea episcopală", şi-i făcea patul de onoare. Şi într-o seară, când episcopul Antonie se 
ducea dintr-o cameră în alta, s-a împiedicat şi a căzut, lovindu-se de Dometie, care nu voia să 
doarmă în pat şi dormea pe jos, spunând: „Este prea frumos patul şi e prea scump patul pentru 
prea păcătosul meu trup". (Luând în consideraţie că pleca întotdeauna duminică, după slujbă, 
cine ştie pe unde o făcea pe coclaurile acestea, deci pleca după slujbă pe jos până la Teiuş, ca 
apoi să ia trenul spre Bucureşti, când ajungea acolo era frânt de oboseală; luni, marţi, miercuri 
mergea la cursurile de doctorat şi joi venea la mănăstire, căci aici nu avea nici un ajutor să-1 
poată înlocui cât de cât, şi lumea îl aştepta. Aşa că a făcut nişte eforturi supraomeneşti; sigur 
că la înaltul se mulţumea să doarmă pe jos, trupul lui era prea solicitat, nu mai ştia de odihnă; 
deşi a cerut să-1 facă pe Părintele Varsanufîe preot, s-ar fi mulţumit şi cu o ectenie care ar fi 
zis-o, dar nu i-a dat - n.n.) Din toate părţile a fost lovit. 

Aşa era viaţa lui, de aceea a fost atât de căutat de toţi credincioşii care-i cereau sfatul. 
Mocanii care l-au avut din zona Râmeţiului, l-au avut ca pe Dumnezeu din cer, duhovnic şi 
părinte şi apărător al necazurilor lor în vremuri grele. 

Mănăstirea a avansat, clădirile avansau; în anul 1975 a fost o inundaţie mare, un potop 
care a stricat toate podurile şi a făcut praf toată Valea Râmeţiului. Nu se mai putea comunica 
cu mănăstirea. Trebuia cineva să meargă cu rucsacul să aducă pâine pentru obşte, şi primul 
era Dometie. Şi cu rucsacul plin de pâine, în anul 1975, în primăvara teribilă a inundaţiilor, pe 
un tăpşan, a cântat din nou, s-a bucurat, a îngenunchiat şi şi-a închis ochii, sub povara pâinii 
pe care o ducea să-şi hrănească puii, obştea călugărească din mănăstire. Şi aşa s-a dus la 
Domnul. Şi a scris în „Telegraful român" Prea Sfinţitul Emilian Birdaş: „O plecare timpurie!" 
L-au plâns toţi monahii iar obştea îl plânge şi acum. A fost îngropat în ograda mănăstirii, 
lângă stăreţie. Lângă el este înmormântat Părintele Varsanufie, un alt sfânt pe care l-am 
cunoscut, în cimitir este îngropată mama lui şi alte maici cu viaţă sfântă. Dar lângă el este 
îngropat cel mai mare critic de artă din România, profesorul Vasile Drăguţ, care a protestat 
pentru demolarea bisericilor şi probabil că a fost otrăvit pentru aceasta, căci a murit de o boală 
necunoscută, tot cam la vârsta Părintelui Dometie, de tânăr; şi Părintele Dometie a murit la 49 
de ani, ca Sfântul Vasile cel Mare. La mormântul lui este loc de pelerinaj. 

In cartea Pateric românesc, la pag. 685-689, este viaţa Părintelui Dometie. Zis-a iarăşi 
Părintele: „Numai a unora ca acestora le este viaţa fericită, care din pruncia călugărească s-au 
întraripat cu dumnezeiescul dar al curăţiei totale trupeşti şi sufleteşti. Pentru ei nimic nu este 
greu şi nimic necurat. Că zice Sfântul Pavel că pentru cei curaţi toate sunt curate şi sfinte. 
Pentru ei nimic nu este greu, căci toate le poartă în Iisus Hristos, care este veşnic cu ei. 
Domnul ne vrea să fim întregi ai Lui. întregi la minte şi întregi la trup". 

După o nevoinţă şi o dăruire totală ca aceasta, Părintele Dometie a fost chemat la 
odihna de veci. Deci, săvârşind dumnezeiasca Liturghie şi dând tuturor învăţătura cea mai de 
pe urmă, pe când ducea alimente în spate peste munte însoţit de obşte, s-a aşezat jos, cu ochii 
către cer, şi şi-a dat sufletul în mâinile lui Hristos; era duminică, 6 iulie 1975. Aşa a trăit şi aşa 
s-a jertfit Părintele Dometie, duhovnicul moţilor din Munţii Apuseni. (...) 



VIII 
Părintele Dometie 

Printre părinţii duhovniceşti care au luminat ca nişte candele nestinse şi au vegheat 
asupra păstrării sufletului românesc în adevărata credinţă, într-o epocă în care forţele 
întunericului făceau eforturi diabolice ca să-1 despartă de Dumnezeu, a fost şi Părintele 
Dometie. Poporul nostru îşi numeşte marii duhovnici simplu Părintele şi aşa rămân şi în 
conştiinţa istoriei. Cu numele acesta sunt numiţi toţi preoţii, dar celor care intră în conştiinţa 
publică mai largă, titlul de Părinte li se conferă cu un sens mai deosebit, în care intră o anu- 
mită componentă harismatică. Un astfel de Părinte e un om "cu dar", om cu putere 
duhovnicească, om care citeşte şi descifrează cu uşurinţă sufletele, citeşte uneori chiar 
viitorul, pe care i-1 descoperă Dumnezeu, identifică bolile sufleteşti şi le găseşte "medicamen- 
tul", spiritual vindecător. 

Un astfel de duhovnic nu este rezultatul vreunei şcoli speciale şi nu primeşte de 
nicăieri vreo diplomă. Cea mai mare diplomă a lui, nescrisă de nimeni, e de a se şti ucenicul 
cuiva, al unuia mai bătrân şi mai înţelept decât dânsul. Din smerenie, dar şi fiindcă e şi 
adevărat, el îşi sprijină învăţătura pe ceea ce el numeşte "Părintele meu". Părintele meu 
zicea... E aşadar un Părinte care are un Părinte. Se înscrie într-o tradiţie. E un continuator. Un 
executor testamentar. De aceea nu se mândreşte. 

El e rodul rugăciunii Părintelui său şi al rugăciunilor sale, al meditaţiei, al iubirii de 
oameni şi, dincolo de toate, e un om care a reuşit să se deschidă iubirii lui Dumnezeu, să se 
golească de "eu" şi de tot egoismul în aşa fel încât să lucreze Dumnezeu printr-însul, împăr- 
ţind mângâieri, linişte, pace sufletească, limpezire de destine, iertare de păcate. El dă 
răspunsuri la tot ceea ce frământă sufletul omenesc De aceea e foarte căutat. 

Dacă am încerca să spunem ceva foarte simplu şi adevărat despre un astfel de Părinte, 

am spune că e omul prin care ceilalţi oameni îl văd pe Dumnezeu. Şi setea de Dumnezeu e 
mare. De aceea oamenii vin să-1 găsească prin acest duhovnic pe Dumnezeu, să se întâlnească 
cu El, să audă „cuvânt", aşa cum auzeau altădată de la marii duhovnici ai pustiei cei însetaţi 
care veneau de la mari depărtări să ceară sfat: „Părinte, spune-mi un cuvânt de mântuire". Şi 
primeau „cuvânt" şi uneori le ajungea pentru o viaţă. Patericul, Lavsaiconul, Limonariul, 
Patericele româneşti, greceşti şi slavone conţin în această privinţă mărturii grăitoare. 

Toţi putem avea cuvinte de mântuire, de la noi sau din ale altora mai înţelepţi ca noi, 
dar acesta, Părintele în care credincioşii recunosc spontan, fără alegeri şi alte proceduri 
omeneşti, prezenţa Harului Sfântului Duh, acesta dă cuvânt singur, cu autoritate de Sus, din 
taina legăturilor lui cu Dumnezeu şi din binecuvântare de către Dumnezeu a experienţelor şi 
nevoinţelor sale. 

In jurul unor astfel de Părinţi se adună repede mulţimile. Mulţi doresc să le fie ucenici. 
Şi aşa, numele de Părinte pe care li— 1 dă mulţimea şi li-1 dau ucenicii, devine aproape sinonim 
cu Părintele de sânge sau chiar mai mult decât atâta. Fiecare îl simte pe unul ca acesta ca pe 
tatăl său, ca pe deţinătorul tainelor sufletului şi viitorului său, ca pe dezlegătorul tuturor 
problemelor sale ca pe garantul mântuirii sale. De aceea îl vizitează des, îi ascultă, îi urmează 
sfaturile. 

Noi avem şi am avut în viaţa religioasă românească mulţi astfel de Părinţi, pe care i-a 
dat Dumnezeu neamului nostru. 

Tradiţia e veche în istoria noastră. Adesea politică şi spirituală în acelaşi timp. Să ne 
amintim de Zalmoxis (Zamolxe), de Deceneu, sau să venim în era creştină, la un Daniil 
Sihastrul, pictat cu aureolă pe zidul Voroneţului, înainte de a fi canonizat de autorităţile 
bisericeşti. L-a canonizat poporul, iar autoritatea bisericească 1-a consfinţit abia peste o 
jumătate de mileniu, căci responsabilitatea poporului este emoţională şi spontană, dar a 
Sinodului trebuie să fie prudentă şi bine verificată. E drept însă să spunem că autoritatea 
Sinodului e puternic determinată de autoritatea simţirii şi deciziei credincioşilor. 

Şi dacă ar trebui să venim mai aproape de noi, la perioada ateistă, din care, slavă 
Domnului, am scăpat, am descoperit uşor că în acea perioadă s-au slobozit peste noi 
asupritori, dar Dumnezeu ne-a dat şi Părinţi veghetori asupra pământului românesc, pe care, 
oricine i-a căutat, i-a găsit, şi foarte mulţi au fost cei care i-au căutat. Ei au apărat de dispariţie 
monahismul şi mănăstirile, au vegheat asupra bisericilor şi îndeosebi au îndrumat poporul lui 
Dumnezeu spre păstrarea credinţei pe toţi cei din state şi din oraşe. Clerul de mir a fost şi el 
un misionar despre care nu se va spune niciodată îndeajuns cât de minunată misiune a 
desfăşurat. 

Nu vom aminti aici decât câteva din numele de părinţi, devenite familiare pe tot 
întinsul pământului românesc, ba unora ajungându-le faima şi peste hotare: părintele Cleopa, 
părintele Paisie, părintele Arsenie şi alţii pe care fiind încă în viaţă nu-i amintim, ca să nu-i 
supărăm, tulburându-le smerenia. Şi părintele Cleopa e în viaţă, dar el a trecut anumite praguri 
ale ispitelor mândriei, ceea ce ne îndreptăţeşte să-1 numim de pe acum printre nemuritori. 
Printre aceştia se află monahi şi preoţi de mir, printre aceştia fiind şi de curând trecutul în 
nemurire Părintele Stăniloaie, un mare Părinte al intelectualităţii româneşti cum au fost, nu cu 
mulţi ani în urmă, părintele Benedict Ghiuş şi părintele ieroschimonah Daniil Tudor. 

Vom mai aminti totuşi un nume, cu riscul de a-1 supăra pe cel în cauză, dar el nu poate 
citi. E orb. Dar e un orb care citeşte în suflete şi care pe mulţi îi foloseşte, tocmai pentru că, cu 
toată orbirea, are acei nevăzuţi „ochi de văzut", are duhul sfatului celui bun, şi smerenia celui 
ce ştie că „tot darul de sus este". Toate acestea au făcut din el pe părintele Teofil, „orbul de la 
Sâmbăta", cum îi zice lumea cu simpatie, cu iubire, tocmai pentru a sublinia faptul că 
Dumnezeu lucrează prin toţi cei prin care vrea El să lucreze. 

Pentru cei pe care poporul credincios într-o întreagă zonă transilvăneană i-a 
binecuvântat cu numele de Părinte, acesta ţinând loc şi de nume de familie şi de orice alt act 
de identitate, a fost şi Părintele Dometie. 

Nu de biografia lui ne vom ocupa în acest scurt cuvânt despre dânsul. Biografiile sunt 

uşor de aflat şi nu totdeauna au semnificaţii prin care să putem prevedea ceea ce vor deveni 
oamenii. Biografiile părinţilor sunt cele duhovniceşti, uceniciile lor, ucenicii lor. Lecturile lor, 
nevoinţele lor, smerenia lor, şi, dincolo de acestea, alegerea pe care a făcut-o Dumnezeu ca 
să facă din ei prelungiri pământeşti ale lucrării mâinilor Sale în lume. 

Biografia Părintelui Dometie, în imaginea mea, se reduce la câteva elemente, şi anume 
la acelea în care am fost în imediata lui apropiere, în adolescenţă şi în primii ani ai maturităţii. 
Aşa cum se întâmplă firesc şi cum ziceau latinii, pares cum paribus facillime congregantur 
(cei asemenea se adună uşor cu cei asemenea), ne-am împrietenit uşor şi trainic. Am 
descoperit în el o anumită curăţenie sufletească, om fără vicleşug, frizând adesea naivitatea, în 
sensul cel bun al cuvântului o capacitate rară de dăruire imediată nevoilor celor dimprejurul 
lui şi ceea ce era remarcabil, o disponibilitate de început de eră creştină, pentru misiune, 
pentru jertfă. 

Ortodoxia Părintelui Dometie era structurală, simplă, firească, aşa cum va fi fost a 
mamei sale, simplă ţărancă devenită călugăriţă, deşi fiul Stelian, devenit prin călugărie 
Dometie, a terminat Facultatea de Teologie din Bucureşti, şi chiar pe locul întâi. Ortodoxia cu 
care a ieşit din şcoală a fost tot atât de puternică precum cea cu care intrase. Cunoştea teologia 
celorlalte confesiuni şi rătăcirile sectelor. Acestea se învăţau temeinic în Facultatea de la 
Bucureşti, învăţătura de carte şi studiul comparativ al confesiunilor creştine şi al religiilor i-a 
întărit şi mai mult credinţa de acasă şi convingerile ortodoxe. 

Să-mi fie îngăduite câteva confesiuni legate de prietenia mea cu Părintele Dometie, 
chiar dacă ele vor putea căpăta un aer anecdotic. 

Intre noi doi era o oarecare rivalitate. Ne cam luptam, mai pe ştiute, mai pe neştiute, 
pentru locul întâi între cei peste 350 de studenţi din anul nostru. Şi cum eu eram foarte ocupat 
ca preşedinte, la un moment dat, al Societăţii Studenţilor Teologi şi ca membru în Oficiul 
Universitar al Universităţii Bucureşti, nu prea aveam timp să-mi aprofundez cursurile înainte 
de examene, îl rugam pe Stelian să înveţe pentru mine şi întotdeauna o făcea cu plăcere. Era 
un fel de a zice în glumă, pentru că el învăţa pentru dânsul, şi învăţa cumplit, în dimineţile 
examenelor ne sculam amândoi devreme şi colaboram într-o sală de mese goală de la Căminul 
„Matei Voievod" unde locuiam, îl rugam să facă cu voce tare o repetiţie generală, sintetică, a 
cursului pe care îl învăţase, iar eu ascultam, plimbându-mă. îşi făcea bine lui dar, în acelaşi 
timp, şi fără efort suplimentar, îmi făcea bine şi mie. Şi cum în timpul anului eu mai citeam 
din Sfinţii Părinţi şi cărţi de istorie, şi dogmaticeşti, şi îmi făceam vacanţele la Mănăstirea 
Sâmbăta, unde părintele Arsenie ţinea pentru studenţi adevărate cursuri de Mistică şi Ascetică 

- era vremea când se traducea şi începuse să apară Filocalia în traducerea părintelui Stăniloae 

- ceea ce făcea colegul meu Stelian Manolache, viitorul Dometie - mă ajuta să-mi organizez în 
minte lecturile, potrivit structurii cursurilor care se predaseră în anul respectiv şi la care nu 
puteam fi totdeauna prezent, cum era Stelian, fără nici o absenţă. Aşa luam amândoi note de 
trecere, ba chiar dintre cele mari, deşi nu întotdeauna egale, ceea ce mai producea şi 
nedumeriri. La supărări nu se ajungea niciodată. 

Profesorii noştri din vremea aceea erau universitari de mare prestigiu, ceea ce a 
asigurat multor generaţii de teologi o bună pregătire, cultivând un stil academic autentic, atât 
în modul cum ţineau prelegerile - întotdeauna erau conferinţe cu public şi venea public mult - 
cât şi în felul cum cultivau relaţia profesor-student. E de ajuns să amintesc de părintele 
Stăniloae, profesor de Mistică şi Ascetică după Nichifor Crainic şi apoi de Teologie 
Dogmatică şi Simbolică, cu studii la Atena şi în Germania, care elabora în faţa studenţilor, de 
părintele Ioan G. Coman, profesor de Patrologie, poreclit de studenţi „Olimpianul", cu studii 
la Paris şi în Germania, de Părintele Petre Vintilescu, profesor de Liturgică, de marele 
profesor în Istoria Bisericii Universale, dar şi de Metodologia pregătirii unei lucrări teologice, 
Teodor M. Popescu, cu studii la Atena, de profesorul Lazăr Iacob, de Drept Canonic, fost mai 
întâi profesor de Drept la Universitatea din Cluj, de părintele Haralambie Rovenţa, 
profesorul de Noul Testament, cu studii la Oxford, înlocuit după moarte de profesorul Justin 
Moisescu, cu studii la Atena şi Strasbourg, fost profesor la Varşovia, viitor patriarh, de 

profesorul Vasile Ispir, profesor de Pastorală şi pioner al ecumenismului românesc, de 
asemenea cu studii la Oxford, de părintele Nicolae Balca, de Pedagogie creştină şi 
Filosofic, cu studii la Heidelberg, specializat în Teologia dialectică şi în Existenţialism (a scris 
cele dintâi studii în româneşte despre K. Barth, Heidegger şi Kierkegaard), şi am mai putea 
aminti încă de mulţi alţii de aceeaşi talie. Nu trebuie uitat profesorul Nicolae Chiţescu, de 
Teologie dogmatică, cu studii la Strasbourg şi, ca să încununăm lista, trebuie să îl amintim, cu 
mândria de a-i fi fost studenţi, pe Gala Galaction, care ne-a predat Vechiul Testament. Am 
comite o neiertată omisiune dacă l-am trece printre „şi alţii" pe marele profesor în Istoria 
Bisericii Române, părintele Nicolae M. Popescu, academician, care era atât de cunoscut şi de 
popular încât toată lumea îi zicea „Popa Nae", trecut astfel în rândul „popilor" celebrii din 
istoria noastră, precum „Popa Şapcă", „Popa Tun" de la Buzău şi alţii „popi" care au cinstit 
tagma prin iubirea lor de neam, de cultură şi de Biserică. Cine mai ştie că Popa Nae era tatăl 
celebrului actor Mihai Popescu, mort de timpuriu, în plină desfăşurare a unei cariere 
actoriceşti de excepţie? Şi acum să nu îl omitem pe marele apologet, profesorul Ioan G. Savin, 
care a predat chiar generaţiei noastre şi un curs de Introducere în Mistică şi altul de Mistică 
Apuseană. Studiile sale despre argumentele raţionale pentru existenţa lui Dumnezeu nu se vor 
învechi niciodată. La catedra de Ascetică şi Mistică, după ce a venit de la Sibiu părintele 
Stăniloae, i-a fost asistent de calitate excepţională părintele Benedict Ghiuş, cu o 
impresionantă cultură şi experienţă orientală şi occidentală. Se completa ideal cu părintele 
Stăniloae. 

Nu ştiu pe cine voi fi omis, dar trebuie să mai adaug pe diaconul Nicolae Nicolescu, 
de Noul Testament, pe preotul Ion Rămureanu, de Istoria Bisericii Universale, iar dintre 
asistenţi pe preotul Gheorghe Moisescu, la Istoria Bisericii Române, pe ebraistul Anastasie 
Negoiţă, pe părintele Ene Branişte, ajuns mai apoi profesor plin, pe Constantin Pavel, la 
Morală, ajuns profesor după Şerban Ionescu; din nou, au mai fost desigur şi alţii, şi nu fără 
mare suprafaţă culturală, precum Nicolae Lungu, Grigorie Cristescu, Dumitru Fecioru, care a 
iniţiat împreună cu Olimp Căciulă colecţia Izvoarele Ortodoxiei. Trebuie amintiţi profesorii 
de Vechiul Testament Mircea Chialda, Vladimir Prelipceanu şi nu trebuie să uităm nici pe 
bibliotecarul egal profesorilor şi mare ajutor al studenţilor Teodor N. Manolache; şi, iarăşi, 
mai sunt şi alţii. 

Toţi aceştia au fost şi autori de multe cărţi care mai sunt şi în ziua de astăzi cărţi de 
referinţă în toate disciplinele teologiei. 

Aceştia au fost profesorii care l-au format pe Părintele Dometie. 

Am avut şi colegi buni care au contribuit în bună măsură, şi ei, la formarea noastră 
reciprocă. Nu cred că acest factor nu trebuie avut în vedere şi luat în consideraţie. Ne era 
coleg mai mare Nicolae Corneanu, actualul mitropolit al Banatului, Nicolae Bordaşiu, pro- 
fesor de seminar, astăzi mentor al unor organizaţii ortodoxe de tineret şi preot la biserica „Sf. 
Silvestru", Iulian Cârstoiu, ajuns dirijor al corului Patriarhiei, Gheorghe Alexe, scriitor şi 
misionar în America, Felix Dubneac, scriitor şi misionar în America, Roman Braga, misionar 
în Argentina şi apoi în Statele Unite. Câteva din colegele noastre au intrat în monahism şi 
unele au ajuns stareţe de mănăstiri. 

A fost şi o generaţie de buni români, profesori şi studenţi care s-au opus încercărilor 
de instaurare a comunismului în România, după război. Studenţia noastră şi activitatea acestor 
profesori s-a desfăşurat între 1945-1949. Nu-i vom pomeni pe toţi cei care au înfundat 
puşcăriile, pentru că sunt prea mulţi, dar câţiva trebuie amintiţi ca să cinstim Facultatea de 
Teologie a acelei vremi. Profesorii Nichifor Crainic, Ioan G. Savin, Teodor M. Popescu, 
Dumitru Stăniloae, Benedict Ghiuş au plătit cu greu tribut, în ani mulţi de temniţă, credinţa 
lor în neamul românesc şi în ortodoxia lui. Fiindcă erau mai mulţi, studenţii au plătit şi ei, 
mult mai mulţi, arestări, condamnări, şi unii au trecut prin infernala experienţă de la Piteşti, 
cum au fost arhim. Roman Braga, Constantin Vaman, iar alţii au trecut prin Jilava şi prin alte 
închisori şi prin anchete inumane, precum preotul Nicolae Bordaşiu, Leonida (Antonie) 
Plămădeală, preotul Paul Munteanu şi mulţi alţii. Cel puţin doi studenţi au fost omorâţi în 

bătăi în anchete: Vila Petre şi Braşov Niţă. 

Prin 1946 devenise publică o mişcare religioasă de bună calitate şi care a cucerit 
repede întreaga ţară. Era mişcarea iniţială la Mănăstirea Sâmbăta din Făgăraş de către 
părintele Arsenie Boca. Om cu mare autoritate duhovnicească, bun cunoscător al Sfinţilor 
Părinţi, elev al părintelui Stăniloae la Sibiu, o vreme student la Arte Frumoase în Bucureşti, 
elev la cursurile de Anatomie al profesorului Reiner, pelerin la Sfântul Munte Athos şi, 
dincolo de toate acestea, un bun psiholog, o minte luminată şi clară, un duhovnic în aceeaşi 
măsură pentru ţărani, ca şi pentru cei mai rafinaţi intelectuali. A fost şi el închis în mai multe 
rânduri. Mulţi studenţi şi studente din Bucureşti, din Cluj, ne făceam vacanţele în preajma lui. 
Ţinea la noi şi ne acorda o atenţie deosebită. Câţiva dintre aceştia, şi dintre studente, au intrat 
mai apoi în monahism. Cam tot în vremea aceea iniţia la Bucureşti scriitorul şi ziaristul Sandu 
Tudor cercul „Rugul Aprins", în care erau cuprinşi şi 12 studenţi, dintre care doi de la 
Teologie, Nicolae Bordaşiu şi Leonida (Antonie) Plămădeală. Sandu Tudor a devenit mai 
apoi monahul Agaton, la Mănăstirea Antim şi la Schitul Crasna-Gorj, apoi schimonahul 
Daniil, la schiturile Sihla şi Rarău, de unde a fost arestat şi de la Aiud nu s-a mai întors. Nu i 
se cunoaşte nici mormântul. Martir în adevăratul înţeles bisericesc al cuvântului. 

Influenţaţi şi de „Rugul Aprins", atraşi de „fenomenul Sâmbăta", prin 1946 am plecat 
să-1 vedem şi să-1 ascultăm pe părintele Arsenie. Eram mulţi. Printre dânşii şi eu, şi Stelian 
Manolache, viitorul Dometie. Apoi, noi doi am mers în toate vacanţele la Sâmbăta, până în 
1948, de-ajuns ca să ne încolţească în suflet dorinţa de a intra în monahism. Şi chiar la 
Sâmbăta ne-am şi mărturisit-o, dar n-am luat nici o decizie definitivă şi n-am fixat nici un 
termen. 

In vara lui 1948, urmărit în Bucureşti, eu am fugit în Transilvania. Mai întâi la Braşov, 
pe un şantier (Triaj), apoi la Baia Mare (pedagog şi profesor la Şcolile Miniere), iar în 
primăvară la Cluj. în februarie 1949 un tribunal militar din Bucureşti mă condamna în 
contumacie la 7 ani temniţă grea. Profitând de încă lipsa de organizare a Siguranţei - 
Securităţii vremii, cu riscuri, cu un certificat că eram absolvent eminent a 3 ani de facultate la 
Bucureşti, certificat eliberat cu teamă şi curaj de decanul diac. prof Emilian Vasilescu, într-o 
lună mi-am dat la Institutul Teologic Universitar din Cluj examenele anului IV şi Licenţa, cu 
profdiac.dr. Nicolae Balca, la catedra de Filosofie-Pedagogie. Am tratat tema „Antropologia 
carreliană", (Alexis Carrel, laureat al premiului Nobel, este autorul cărţii pe atunci în vogă, 
tradusă şi în româneşte, Omul, fiinţă necunoscută, dar şi al unui Tratat despre rugăciune. Un 
fel de Nicolae Paulescu al francezilor). 

Spre surprinderea mea şi a colegilor de la Cluj care nu mă cunoşteau, pentru că nu 
fusesem nici o oră la cursuri - erau studenţi foşti uniţi şi ortodocşi, fiind după 1948 - am fost 
clasificat întâiul şi declarat şef de promoţie. Am ţinut şi discursul final în faţa episcopilor 
Nicolae Colan şi Nicolae Popovici şi a Ministrului Cultelor Stanciu Stoian. Dar simţind că se 
vor pune întrebări asupra „premiantului" - până atunci trecusem examenele şi licenţa cu 
discreţie liber asumată, toţi ştiind că eram „fugit" din Bucureşti -, a doua zi am dispărut din 
Cluj, cu destinaţie de nimeni cunoscută. 

M-am dus la părintele Arsenie. Autorităţile vremii îl obligaseră să părăsească 
Mănăstirea Sâmbăta, ca să-i distrugă mişcarea religioasă şi misiunea, îl mutaseră într-un schit 
gol, Prislop, de lângă Haţeg. Fusesem la el şi în iarna lui 1948-1949, când nu eram condamnat 
încă, dar mă ştiam urmărit şi mă întrebase dacă hotărârea mea de intrare în monahism mai 
rămâne, îi spusesem că rămâne, deoarece ca monah voi suporta temniţa mai bine şi voi face şi 
misiune. A fost de acord şi m-a binecuvântat. 

Acum eram după licenţă, dar şi după condamnarea în lipsă. De data aceasta l-am 
întrebat eu: „Mai aveţi acum curajul să mă călugăriţi? Dacă nu, plec imediat încotro mă va 
lumina Dumnezeu". Mi-a spus hotărât: „Rămâi". Ne asumăm amândoi răspunderea. A avut 
curaj şi îi rămân veşnic recunoscător. M-a luat în chilia lui, a luat din cuier o dulamă, mi-a pus 
pe cap un potcap şi mi-a zis: „De acum eşti «fratele Leonida».. Voi vorbi cu Vlădica Mageru 
să te diaconească. Pe urmă te vom şi călugări". Aceasta se întâmpla la început de iulie 1949. 

De hotărârea mea de a mă călugări ştia din Bucureşti Stelian Manolache, dar nu ne 
mai văzusem de un an, de când fugisem eu din Bucureşti, abandonând Teologia după ce 
încheiasem anul III. Am spus mai sus cum am terminat totuşi Teologia de la Cluj. 

Şi aşa disputa noastră cu privire la locul întâi s-a rezolvat fericit pentru amândoi. 
Stelian a fost şef de promoţie la Bucureşti, iar eu şef de promoţie la Cluj ! Soluţia a găsit-o 
Providenţa. 

Fiind acum la Prislop, am profitat de un vizitator bucureştean prin care i-am trimis un 
bileţel lui Stelian Manolache: „în câteva zile mă călugăresc. Te aştept". Spre surprinderea 
părintelui Arsenie şi a mea, a doua zi ne-am trezit cu Stelian la Prislop. „Dacă tu te călugă- 
reşti, şi eu mă călugăresc. Amândoi am luat hotărârea, când am luat-o". Nu şi-a întrebat nici 
părinţii, nici fraţii sau surorile. Ca la Pateric. 

în august, episcopul Andrei Mageru m-a făcut pe mine diacon şi pe Stelian preot. 
Amândoi, deocamdată, celibi şi cu numele noastre de botez. La „Ziua Crucii", 14 septembrie 
părintele Arsenie ne-a călugărit în mijlocul unei mari mulţimi venite la Praznicul Sfintei 
Cruci. Aşa Stelian a devenit monahul Dometie, avându-1 ca naş pe părintele Serafim Popescu, 
venit de la Sâmbăta special pentru aceasta, iar Leonida a devenit monahul Antonie, avându-1 
ca naş pe părintele Agaton Tudor, de la Rugul Aprins de la Mănăstirea Antim din Bucureşti, 
venit de asemenea special pentru aceasta, în felul acesta mi-am asigurat doi părinţi 
duhovniceşti ca mentori şi rămân cu îndatorirea de a-i evoca înainte de a-mi slăbi condeiul, pe 
amândoi, mai mult decât am făcut-o în această prefaţă la o carte despre Părintele Dometie. 
împreună cu părintele Agaton (viitorul Daniil) Tudor au mai venit de la Mănăstirea Antim şi 
părinţii Sofian Boghiu şi Felix Dubneac. 

Am rămas împreună cu Dometie la Prislop până în ianuarie 1950. Câteva luni după 
călugărie, într-o zi, cu grabă şi teamă, cineva din familie, din Bucureşti, a venit să mă anunţe 
că m-a căutat Securitatea şi că e pe urmele mele. în aceeaşi oră am plecat, în necunoscut, în 
marea pădure care se chema Bucureşti, unde profesorii Ilie Dădârlat, originar din Săliştea 
Sibiului, m-a ţinut ascuns toată iarna, până în mai, în casa lui, cu riscuri uşor imaginabile, 
într-o curte cu vreo şase familii care nu trebuiau să ştie de existenţa mea. Ascunderea mi-a 
organizat-o părintele Arsenie Papacioc, azi la Techirghiol, şi doamna Laura Voicescu. Pe cei 
de la Prislop m-am obligat în conştiinţa mea să-i protejez, şi i-am protejat cu preţ greu. I-a 
anchetat, pe ei şi pe toţi cei care m-au adăpostit timp de şase ani, până la arestarea din toamna 
lui 1954, la Iaşi. „N-am ştiut că sunt urmărit sau condamnat", aşa am ţinut-o doi ani cât am 
trecut prin anchete la Iaşi, Bucureşti şi Galaţi. Concluzia trebuia să fie şi a fost: neştiind el, n- 
aveau cum să ştie nici cei care l-au adăpostit! 

Din momentul plecării mele de la Prislop, biografia lui Dometie s-a despărţit de a mea. 
Şi nu de a mea mă voi ocupa mai departe. 

Părintele Dometie a mai rămas la Prislop până când mănăstirea s-a transformat în 
mănăstire de maici. Apoi a plecat şi, cu zel misionar, în cele din urmă, şi-a alcătuit propria lui 
obşte de maici, ajungând cu ele la Mănăstirea Răteşti din Eparhia Buzăului şi apoi la 
Mănăstirea Râmeţi din Transilvania pe care a găsit-o aproape părăsită. A avut lângă el, ca 
stareţă, care este şi astăzi, pe ruda sa maica Ierusalima Ghibu şi a clădit mai întâi o mănăstire 
în suflete. Aspru dar drept, a impus în cunoştinţa maicilor care l-au urmat chipul sfântului. 

Slujitor cu iubire de slujbe, mare cântăreţ - părintele Arsenie 1-a numit cu Cucuzel, 
după numele unui celebru cântăreţ din Athos - atent la viaţa personală a fiecărei maici, 
duhovnic cu multe preluări creatoare de la părintele Arsenie, a devenit repede cunoscut şi cău- 
tat de lumea laică, încât ajunse să nu mai aibă răgaz de somn, lectură şi meditaţie. După ce am 
fost eliberat di închisoare şi am fost trimis nouă ani la munca de jos, într-o fabrică, am auzit 
de numele lui Dometie ca de numele unui profet şi un harismatic în cea mai bună tradiţie a 
bisericii. L-am întâlnit. Era vesel, deschis gata, să-şi dea haina de pe el. Am constatat că pe 
sub dulamă nu avea cămaşă. O dăduse. Ii părea rău. Ar fi vrut să mi-o dea mie că de, eram 
oropsit, dat afară de la doctorat, exclus din mănăstire, muncitor în trei schimburi etc. 

Ne-am adus aminte de prima seară la Prislop, din 1949. Aveam chiliile vecine. Seara 

90 



de la Râmeţ 

m-a chemat în chilia lui dezamăgit. Nu ştiam ce putea fi. Gândeam că-1 vor fi năpădit părerile 
de rău că părăsise lumea. Cred că îl aştepta şi o viitoare preoteasă de prin părţile Brăilei. Eram 
gata să-1 absolv de legământul din studenţie şi a doua zi să-1 conduc la Bretea Streiului, la 
gară. Dar el îmi arătă canapeaua din chilie. „Asta-i mănăstire? Asta-i călugărie? Pe canapele?" 
„Stai cuminte, Steliane. Să nu ne audă cineva. Asta-i de ochii lumii. Ei nu trebuie să cunoască 
nevoinţele călugărilor, înainte de a te culca, încui uşa, întorci canapeaua cu picioarele în sus şi 
te culci pe arcuri, îmbrăcat în dulamă, să nu-ţi rupi vreo coastă!". I-am spus-o cu mare 
seriozitate, controlându-mi toţi muşchii feţei, să nu cumva să se observe vreun zâmbet. S-a 
uitat la mine cam neîncrezător - îi mai făcusem unele pozne în timpul studiilor - dar seri- 
ozitatea mea i-a impus. La urma urmei eram la început de viaţă nouă. M-a întrebat: „Tu aşa 
faci?" - „Bineînţeles", şi am plecat repede. Am auzit zgomote în chilie dar dis-de-dimineaţă i- 
am bătut la uşă: „Deschide repede, repede". Repede ca să nu aibă timp să întoarcă patul. A 
deschis. Canapeaua era cu picioarele în sus iar el încercase să doarmă pe arcuri, şi acum se 
ţinea de coaste, obosit. „Greu cu călugăria", îmi zise. Şi atunci am izbucnit în râs. A înţeles. 
„Te-ai râs de mine!" 

„Iartă-mă, Steliane, naivitatea se plăteşte. Ţi-aminteşti când, în anul I, eu, crezând că 
la facultate se pot pune orice fel de întrebări, la seminarul de Noul Testament am pus o 
întrebare cam naivă şi, poate, cam liberă? Te-ai ridicat tu din primul rând de bănci din Aula 
Magna şi mi-ai strigat: „Ascultă tu, ăla din ultima bancă - era un amfiteatru mare -, gândeşte - 
te bine înainte de a pune întrebări. Şi nu uita: Extra ecclesiam nulla salus" (în afara Bisericii 
nu există mântuire) -„N-ai uitat", îmi reproşa el. - „De azi am uitat. Ţi-am răspuns şi eu, în 
felul meu, la întrebarea despre canapea. De-acum poţi să dormi ca lumea. Nu asta dă măsura 
călugăriei". „Blagosloveşte, Părinte", îmi spuse el ironic, şi cu asta, cel puţin cu privire la 
canapele, instrucţia lui monahală s-a încheiat. Părintele Arsenie a râs câteva zile de noi. 

Dacă cineva s-a aşteptat să scriu despre Părintele Dometie vreun tratat ca cel al 
Sfântului Vasile cel Mare, în care descrie discuţiile cu Sfântul Ioan Gură de Aur despre 
preoţie, va fi dezamăgit. Dar să păstrăm proporţiile. Şi-apoi să nu creadă cineva că am 
intenţionat vreun tratat pedagogic, spre uzul novicilor. Am notat câteva foarte simple fapte de 
viaţă. Nu teorii, despre care s-ar putea să pricep să le alcătuiesc şi să le dezvolt convingător. 
Cred însă că aceste fapte de viaţă, câteva din cele multe altele, vor putea fi citite în sensurile 
lor profunde. Ele sunt semne ale purităţii Părintelui Dometie, calităţi pe care se va zidi toată 
viaţa lui monahală, jertfelnică. Era uneori meditativ, dar ştia şi îi plăcea să cânte; îi plăcea să 
stea în chilie să citească, dar pleca de îndată cu obştea prin pădure, în munte, povestindu-le tot 
ce credea că ar putea înveseli duhovniceşte pe cei care îl ascultau. Muncea cot la cot cu cei 
care munceau, cu maicile şi cu surorile, şi le strecura cu orice prilej câte un cuvânt de folos, ca 
în Pateric. Maicile de la Râmeţi care l-au avut duhovnic, tată, prieten, îţi spun cu orice prilej 
câte un „cuvânt" auzit de la dânsul. Aşa zicea, aşa făcea, aşa ne-a învăţat... Cele mai noi, 
venite după moartea lui, trăiesc din legenda lui şi se consideră chemate de el şi ucenicele lui, 
ca şi cele crescute de dânsul. 

A murit după inundaţiile din anul 1975 aducându-le cu spinarea alimente, pe o coastă 
de munte fără cărare. 

După ce am fost ales vicar patriarhal, după Primăvara de la Praga, când am putut fi 
trimis să-mi fac doctoratul la Oxford, am fost vreo doi ani şi rector al Institutului Teologic 
Universitar din Bucureşti. L-am chemat pe Dometie şi i-am propus să se înscrie la doctorat. S- 
a înscris, a reuşit şi lucra la o teză care ar fi fost foarte bună. Voia să reia competiţia de 
altădată, arătând că n-a trecut pe primul loc numai din întâmplare! 

La Bucureşti uneori accepta să doarmă la mine, la reşedinţa de la Antim. Când îi 
deschideam uşa dimineaţa, îl vedeam dormind pe jos, „ca să nu şifoneze cearşafurile", că nu 
avusese aşa ceva nici acasă şi nu avea nici la mănăstire. 

Când a murit năprasnic în timpul inundaţiilor -fără chinuri lungi, ci cu sfârşit 
creştinesc, fără dureri, cum e moartea drepţilor -, maica stareţă Ierusalima şi cu sora Părintelui 
Dometie, Maica Eudoxia, au venit special la Bucureşti la prietenul cel mai bun al Părintelui, 

să-i scrie epitaful, pe care îl voia ca pe o însemnare pe o carte deschisă. I l-am scris cu iubire 
şi aşa se poate citi şi astăzi pe mormântul lui de la poalele stăreţiei Râmeţiului, floare printre 
flori. E prezent mereu acolo, în moarte ca şi în viaţă. 

Mai deunăzi (16 august 1993), aflându-mă la Râmeţi împreună cu S.S. Patriarhul 
ecumenic al Constantinopolului Bartolomeu I, şi cu PF Patriarh Teoctist, i-am povestit 
constantinopolitanului, uitându-ne de pe cerdac în jos la mormântul Părintelui Dometie, 
împreună cu ucenicul său şi al meu, episcopul Casian, vicar la Dunărea de Jos, faptele şi viaţa 
acestui om evlavios, generos, iubitor şi iubit. „Mâine îi facem o slujbă", a hotărât Patriarhul 
Bartolomeu I, primus inter pares în lumea ortodoxă. Ecumenicul s-a aplecat cu evlavie asupra 
amintirii Părintelui nostru românesc Dometie. Mi s-a părut o clipă că în locul crucii de la 
capătul mormântului era chiar Dometie, în picioare, cu pletele împrăştiate peste umeri, 
zâmbindu-mi aşa cum făcea când îi pregăteam câte o surpriză ca să-1 bucur. Părea că îmi zice: 
„Iar mi-ai făcut-o. Dumnezeule! Mi-ai adus aici chiar pe Ecumenicul! Multe îţi mai trec ţie 
prin cap, Leonida!". întotdeauna când ne întâlneam, mă dezmierda cu numele din studenţie. 
Dispărea episcopul şi apărea prietenul. Şi eu făceam la fel cu dânsul, fiindcă ne-ar fi stingherit 
distanţele. Pe mine mai ales. Fiindcă el, monahul, aşa cum era, era mai sus decât mine, 
episcopul. Cine mă poate crede, să mă creadă că o spun fără făţărnicie şi fără falsă smerenie, 
la urma urmei pe cât de comodă şi de intrată în obicei - limbaj de lemn - pe atât şi de inutilă. 

Maicile de la Râmeţi, ori de câte ori trec pe lângă mormântul Părintelui Dometie, se 
înseninează cu semnul crucii. M-am tot întrebat: se roagă pentru el, sau îi cer rugăciuni şi 
ocrotire pentru ele? N-aş îndrăzni să le întreb pe ele, pentru că în cămara tainelor duhovniceşti 
trebuie să intrăm cu sfială, cu smerenie, cu discernământ, cu sfat şi cu îndelungă răbdare, ca 
să-L lăsăm pe Dumnezeu să răspundă când şi cum va hotărî El despre viitorul pe pământ al 
celor trecuţi dincolo. 

Părintele Dometie a fost un om de acţiune dar, în acelaşi timp, un om de rugăciune, un 
filocalic. S-a format la umbra Filocaliei, care tocmai se tipărea din 1946, şi era un tainic al 
Rugăciunii isihaste, pe care o preda maicilor şi laicilor, cu grija de a o înrădăcina în practica 
de toate zilele potrivit cu tradiţia cea mai autentică ortodoxă, şi nu ca pe un exerciţiu mecanic, 
cum o înţelegeau unii şi cum o mai înţeleg şi astăzi, asemănând-o cu unele exerciţii orientale. 

In amintirea celor care l-au cunoscut şi a celor care l-au avut duhovnic, Părintele 
Dometie, plecat prea devreme, n-a murit, ci continuă să le fie prieten şi duhovnic. 

(Antonie Plămădeală, Mitropolitul Ardealului, 
Crişanei şi Maramureşului) 

VISE... VISE... VISE... 



Eram în comuna Bordei Verde, judeţul Brăila, educatoare. Am visat cum aşa, ca o 
mireană, mă aflam în grupul surorilor ardelence la Mănăstirea Răteşti la una din chiliile de 
jos, de la stăreţie, unde se aflau ele. Ardea candela şi parcă atâta linişte şi pace era. A apărut 
Maica Domnului în negru. A trecut printre toate şi s-a oprit în faţa mea şi mi-a zis: şi tu ai să 
fii printre ele. Şi la un an după acest vis, într-adevăr, mă aflam la Mănăstirea Răteşti. Era plin 
luna mai. Eu am plecat la Mănăstirea Răteşti definitiv la 23 aprilie 1954, când câmpiile erau 
verzi şi pomii înfloriţi. Din satul nostru şi până la gară erau zece kilometri pe care i-am 
parcurs pe jos, dar cu o mare satisfacţie în suflet. 

Pe la mijlocul drumului m-a prins din urmă cu bicicleta un unchi al meu ce era pe 
vremea aceea primarul satului nostru, Ion B. Mirică. S-a oprit şi mi-a zis: „Unde mergi?" Eu 
n-am vrut să-i spun că merg la mănăstire şi i-am răspuns că mă duc până la Brăila. El mi-a 
zis: „Tu, nepoato, nu-mi place de tine că te văd prea închisă. Nu te văd la distracţii, stai tot 
retrasă, fii şi tu mai cu viaţă şi ia parte la anturaj. Uite, acum înainte de a mă despărţi de tine, 
să-mi promiţi că ai să te schimbi." - „Vă promit că mă schimb." - „Mă bucur. Noroc şi 
sănătate. La revedere." Eu cu glas tare îi răspund: „La revedere". Şi aşa mi-am văzut de drum, 
către Sfânta Mănăstire Răteşti, unde mai înainte, după înţelesul avut, mă întâmpina Părintele 
Dometie la Buzău. Aveam atunci 20 de ani neîmpliniţi. 

Tot în acelaşi timp când am plecat la mănăstire, Părintele Dometie spunea că a visat 
un stol de păsărele şi aşa, la o distanţă, abia mai venea una. „Aceea, spunea el, cred că este 
sora Eugenia, cred că s-o fi hotărât să vină la mănăstire" - le-a spus la surorile ardelence care 
erau fiicele sale duhovniceşti la Mănăstirea Răteşti. 

In anul 1960, am avut un vis în care prin faţa ochilor mi s-au perindat toţi împăraţii din 
Vechiul Testament, între care şi Solomon şi David, toţi îmbrăcaţi în haine arhiereşti şi cu 
frumoasă mitră arhierească pe cap; au stat câteva clipe înaintea ochilor şi m-am trezit. 

Mai pe iarnă, după Crăciun, am visat două sicrie, într-unui era Părintele Dometie şi 
într-unui era părintele Varsanufie. Şi am zis: „Doamne, am trăit să-i văd morţi şi pe Părintele 
Dometie şi pe părintele Varsanufie!" Dar, aşa cum stăteam eu, întâi era sicriul Părintelui 
Dometie şi pe urmă cel al părintelui Varsanufie. Şi îmi ziceam: „De ce oare este întâi sicriul 
Părintelui Dometie, că doar părintele Varsanufie este mai bătrân?" Şi bine le-am văzut chipul 
mort şi m-am trezit. Am zis că poate vor muri şi înaintea mea, dar în nici un caz nu m-am 
gândit aproape. 

(maica Eudoxia Manolache) 

înainte de sfintele sărbători ale Paştilor din anul 1975, am visat-o pe sora Părintelui 
Dometie înfăşurată toată cu viţă-de-vie şi cu ciorchini mari de struguri negri, şi toate maicile 
şi surorile ciuguleau din ciorchini boabe de struguri şi mâncau. 

(maica Xeno fonta Cojocaru) 

Cu o săptămână înainte de sfârşitul Părintelui Dometie, pe la începutul inundaţiilor - 

deci era încă în viaţă -, am avut următorul vis. Mergeam prin curtea cea mare a Mănăstirii 
Râmeţi şi era un noroi până la genunchi. Un picior îl scoteam şi altul îl băgăm. Aşa am mers 
până la intrarea în clădirea cu paraclisul. Aici s-au deschis ambele uşi în lături, singure, şi a 
apărut în uşi maica Ierusalima, stareţa mănăstirii. Deasupra ei a apărut un porumbel cu aripile 
desfăcute, o umbrire şi un glas zicând: „Maică Ierusalima, ai grijă de mănăstire". Porumbelul, 
când m-a văzut, s-a cam stânjenit, dar şi eu m-am tulburat tot în acelaşi timp, zicând în gândul 
meu: Ce-i cu glasul acesta, doar Părintele este cel care conduce mănăstirea? Şi am rotit ochii 
în toată curtea, doar l-oi vedea pe Părintele, dar nu l-am văzut, şi aşa m-am trezit. Fiind 
trează, eram tulburată; şi am zis în sinea mea: nu-i spun la nimeni visul, că-i de la diavolul, 
numai ca să mă tulbure şi să mă supere. 

(maica Ierusalima Ghibu) 

In noaptea din 5 spre 6 iulie 1975, mă aflam la Brăila şi am visat, aşa cum stăteam pe 
pat lungită, că pe piciorul drept s-a aşezat să se odihnească o persoană de parte bărbătească. 
După un timp, am mişcat puţin piciorul. Această persoană a alunecat uşor alături pe pat şi am 
rămas cu o durere mare în piciorul drept. 

(mama Părintelui Dometie) 

L-am visat înainte de a muri. Era Părintele Dometie cu multă lume, şi vroia să intre cu mare 
alai într-o mare clădire, şi m-a trimis ca să deschid uşile. M-am dus repede şi am deschis uşa. 
Am intrat înăuntru ca să văd cum este camera. Când am intrat înăuntru am văzut că era 
nemăturat, păianjeni, praf, o cameră urâtă, în partea dreaptă era un sicriu. M-am dus mai 
aproape ca să văd cine este în sicriu. Când m-am uitat, am văzut un călugăr. Acesta a început 
să zâmbească şi m-a întrebat: „Ştii cine sunt eu?" I-am spus că nu ştiu. „Eu sunt Sfântul 
Ghelasie. Du-te la Părintele Dometie şi spune-i ca să vină, să cureţe camera înainte de a intra 
cu poporul". M-am dus, în vis, la Părintele. Părintele cânta cu poporul. I-am povestit tot ce am 
găsit în cameră şi ce mi-a spus Sfântul Ghelasie, dar Părintele 1-a trimis tot pe mine ca să fac 
curat, iar când sunt gata, să-1 anunţ. Dar n-am terminat de făcut curat, că Părintele a intrat 
cu mare pompă în cameră, cântând cu întreg poporul. 

A doua zi i-am povestit Părintelui ce am visat, iar Părintele, când a auzit acest vis, a 
plâns tare. 

(fratele Ion Mihalcea, fost paznic al Mănăstirii Râmeţi) 

In noaptea dinaintea morţii Părintelui Dometie, mă aflam la mare, cu familia, pentru 
tratament, şi l-am visat pe Părintele Dometie. Era în picioare şi un om a venit pe furiş şi i-a 
băgat un cuţit în spate. Părintele, uşor, a căzut mort. 

(părintele Mihai Manolache, fratele Părintelui) 



Vise după moartea Părintelui 

La amiază, prima zi după moartea Părintelui Dometie, sora Paraschiva a aţipit puţin şi 
a auzit un glas în vis: „Mergeţi şi vă închinaţi sfintelor moaşte ale Părintelui Dometie. Aveţi 
de grijă ce faceţi cu sfintele moaşte, nu sunt simple oase, sunt sfinte moaşte". 

(maica Petronia Crăciun) 

A doua zi după moarte (sicriul era în biserică), tot sora Paraschiva 1-a visat la Sfânta 
Liturghie, îmbrăcat în veşminte, iar când a zis sora Măria Fodor Crezul l-a greşit şi a zis în 
vis: „Credeţi că eu nu vă aud? Eu ştiu când greşiţi, vă urmăresc la tot pasul". Apoi Părintele 
Dometie a dat o straiţă de daruri în pungi şi a zis: „Fiecare să luaţi la fel şi să ajungă la toate". 
Prima a luat sora Paraschiva. In timp ce se împărţeau darurile s-a cântat împărăteasa mea. 

Apoi a visat că atunci se cântă Veşnica pomenire de trei ori a înviat de trei ore. 

Totdeauna îmi apare în vis sfătuindu-ne să cântăm mai tare: „Este prea încet, nu-mi 
place". 

(maica Petronia Crăciun) 

In prima zi după ce a murit am aţipit câteva minute şi l-am visat fără curea, pe care 
uitasem să i-o punem când l-am îmbrăcat. L-am întrebat în vis: „De ce eşti fără curea?" Mi-a 
răspuns: „Sfinţia ta, ştiu ce plan ai cu ea; nu mai este în stăpânirea mea". Mă hotărâsem s-o 
port eu, în amintirea cuvintelor Părintelui Dometie spuse când era în viaţă, în repetate rânduri, 
că această curea m-a făcut pe mine om. 

(maica Ierusalima Ghibu) 

Primul vis pe care eu, păcătoasa, l-am avut după înmormântarea Părintelui Dometie, 
luna iulie, ziua 11, dimineaţa, pe la ora patru: mi-a apărut un giulgiu alb, înaintea mea, la 
distanţă de doi metri de mine şi ridicat de la pământ cam la un metru. Când mi-a apărut, eu am 
tresărit şi m-am uitat să văd ce se întâmplă. Giulgiul singur se trăgea şi apărea faţa Părintelui, 
împodobită cu toată rânduiala arhiereasca (mitră pe cap). Eu stăteam şi îl priveam şi mă 
gândeam cum ieri, la înmormântare, toată slujba, s-au făcut pomenirile de arhimandrit, şi eu 
acum îl văd împodobit de arhiereu. Mă uit mai jos de giulgiu, care se trăsese numai până la 
brâu, şi la brâu, pe giulgiu, erau scrise cuvintele: 

Păstorul cel bun şi blând 

Acum e-ncununat cu flori 

Şi de la noi este plecat. 

Turma toată şi-a lăsat. Era mai mult scris, dar m-am trezit, în al doilea vis, noaptea, 
între orele unu şi două, în 15 iulie, mi se părea că am mers într-o grădină, dar eram fără cârje. 
M-am uitat în partea dreaptă - era iarbă verde şi frumuseţe de nespus. M-am uitat în partea 
stângă şi era tot la fel de nespus de frumos. M-am uitat drept înainte şi am văzut o biserică 
frumoasă, şi avea uşile deschise, şi uşile împărăteşti erau deschise, şi în Sfântul Altar era 
frumos de nespus. Şi cum mă uitam eu văd că apare cineva prin altar. Uitându-mă mai bine, 
am văzut că era Părintele Dometie, care aranja ceva pe masa Sfântului Altar. Cum îl priveam, 
mi se părea că şi el mă vede. N-a trecut mult şi l-am văzut că vine din Sfântul Altar şi iese din 
biserică afară şi vine către mine. Era îmbrăcat călugăr, dar în mâna dreaptă avea toiagul de 
arhiereu. S-a oprit în loc, cam la doi metri departe de mine. L-am privit şi m-a privit, după 
care m-am deşteptat. 

Al treilea vis a fost în ziua de 18 iulie. Mi se părea că eu am ieşit în uşa chiliei. Cum 
stăteam acolo, am văzut că apare părintele Andrei, care a fost înmormântat după Paşti. Acesta 
mi-a mulţumit că l-am ajutat de a venit şi el la sfânta mănăstire, la Părintele Dometie. 

Tot la fel şi părinţii Ioan, Aurel, Nicolae, Constantin... Mi-a mulţumit fiecare pe rând. 

(O fată neputincioasă, cu picioarele şi cu mâinile schimonosite, care a stat în mănăstire 
mai mult timp pentru mângâiere) 



Parcă eram la Mănăstirea Râmeţi. Venisem cu maica Heruvima la parastas şi era o 
pajişte verde şi nişte brazi. De la ateliere mai jos, brazii erau foarte mari şi la umbra lor 
mormântul Părintelui. Şi eu m-am dus acolo cu maica Ierusalima. Coşciugul cu Părintele 
ieşise la suprafaţă şi avea pajişte verde peste tot. Doar la picioare se vedea dulama, şi maica 
Ierusalima aşeza pajiştea pe sicriu, iar eu am aşezat puţin dulama, deşi nu se vedea lipsă de 
aceasta, dar voiam să mă ating de sicriul Părintelui. Gândeam în mintea mea că de atâta timp 
după ce a murit nu s-a stricat. Şi odată văd picături de rouă că ies din hainele Părintelui şi o 

mireasmă cum n-am simţit vreodată. Şi atunci am zis: „Doamne, tot ce-a fost pământesc s-a 
prefăcut în rouă curată, iar ce a rămas din Părintele s-a făcut sfinte moaşte". Am plecat din 
acel loc minunat cu reproşul că am stat două zile aici şi n-am fost la mormântul Părintelui. 
Şi m-am dus ca să mai văd o dată mormântul. Am trecut peste multe obstacole şi am ajuns 
într-o grădină frumoasă cu o pajişte verde şi deodată îl văd pe Părintele îmbrăcat în veşminte 
de parcă era rupt din soare. Şedea pe mormânt. La spate avea crucea pe care o are la mormânt, 
la care am vărsat şi eu câteva lacrimi, nu în vis. Mânca, în mâna dreaptă avea o bucată de 
pâine albă ruptă, nu tăiată, iar în stânga ceva verde, în orice caz nu era ceva pământesc. Eu am 
zis cam sfios: „Părinte, eşti cam tras la faţă". Atunci Părintele a răspuns: „Trei săptămâni nu 
am mâncat, iar acum au dat fraţii ăştia o masă" - poate credincioşii de la Sighişoara, când i-au 
făcut parastas. S-au făcut multe parastase pentru Părintele Dometie, în mai multe localităţi, 
din iniţiativa credincioşilor, pentru dragostea mare pe care i-o poartă. 

In cele din urmă, am îngenunchiat în faţa Părintelui, zicând: „Părinte!" şi i-am sărutat 
mâinile. Iar dânsul a zis: „Fii binecuvântată!" Şi m-am trezit. 

(maica Agaftonica Cristea) 

In noaptea de 5 septembrie, la opt săptămâni după moartea Părintelui Dometie, l-am 
visat pe Părintele înconjurat de o mulţime mare de popor şi el îi miruia pe toţi. Eu fiind mai la 
depărtare, mă uitam la sfinţia sa şi era îmbrăcat în toată ţinuta călugărească, cu mantia şi 
sfântul epitrahil; pe culion avea semnul sfintei cruci. La un moment dat văd că se uită spre 
mine şi mă strigă: „Maică Lavrentia, vino să te miruiesc". Eu, mergând, m-a miruit fâcându- 
mi cruce peste toată faţa, nu numai la frunte, şi mi-a zis două cuvinte: „îţi mulţumesc..." De ce 
mi-a spus aşa? Fiindcă, după ce a murit, i-am citit 40 de psaltiri, cum este rânduiala. Şi eu m- 
am bucurat, dar nu ştiam ce să-i răspund şi m-am trezit. 

In a doua noapte l-am visat că era mort în sicriu, aşezat la o casă care semăna cu casa 
părintească. Avea patru camere şi erau aşa de frumos zugrăvite că nu am văzut niciodată aşa 
frumuseţe. Eu mergeam la înmormântare şi am intrat în prima cameră, unde era lume multă 
adunată şi făcea pregătire pentru pomană. Când am intrat acolo mi-a zis o persoană: „Maică, 
ai venit la înmormântarea părintelui Dometie?" I-am răspuns că da. Iar persoana aceea mi-a 
spus că Părintele este aşezat în camera din faţă şi este păzit acolo de cea mai mare şi mai 
frumoasă fată. Eu m-am dus prin a doua şi a treia cameră şi mă miram de frumuseţea lor, dar 
când să intru în camera din faţă, unde era Părintele, mi-a venit în gând şi am zis: „Doamne, 
Părintele este mort de opt săptămâni, doar i-am făcut parastasul de şase săptămâni la Sfântă 
Mărie! Oare cum va fi acum, nu va mirosi urât?" Şi punând mâna pe uşă, am deschis, şi în 
momentul acela m-a întâmpinat o mireasmă, ca o boare, cum nu pot spune în cuvinte, un 
miros de smirnă, de flori, şi într-adevăr era o fată foarte frumoasă acolo în cameră, îmbrăcată 
în costum naţional moldovenesc. Când m-a văzut, mi-a zis: „Ai venit maică să-1 vezi pe 
Părintele?" Eu i-am răspuns că da. 

Şi era sicriul aşezat în partea dreaptă a camerei şi Părintele îmbrăcat, şi cu mantia 
înfăşat, şi pe faţă acoperit cu camilafca foarte subţire, prin care i-am putut vedea faţa, şi era 
foarte vesel şi senin la faţă, iar eu stăteam lângă sicriu, privind la sfinţia sa şi la fata cea 
frumoasă care îl păzea. Mă uitam şi prin cameră, că era atât de frumos zugrăvită şi simţeam 
mireasma aceea care mă uimea. Şi numai ce văd că se umple camera de preoţi şi de lume; care 
veniseră ca să facă prohodul. Şi m-am trezit. 

A treia noapte, iarăşi l-am visat. Era îmbrăcat tot în haine călugăreşti, cu mantia şi cu 
epitrahilul, şi era acolo mulţime mare de popor care îi asculta predica. Dar lumea aceea era 
oprită de a năvăli peste sfinţia sa cu un cordon de lanţ. Părintele era pe un loc mai ridicat, ca o 
catedră, şi predica cu glas înfocat, aşa cum îi era obiceiul în viaţă. La un moment dat, din 
partea dreaptă, apare un arhiereu având în mână o cruce de aur care sclipea şi reflecta ca nişte 
raze, iar de cruce era atârnat un lanţ tot aşa de sclipitor, dar lung de se ţâra pe jos. Şi zicea 
arhiereul acela, pe care eu nu l-am putut asemăna cu nici unul dintre arhiereii pe care îi 
cunosc: „Dometie, vino să-ţi dau crucea de arhiereu". Atunci Părintele s-a apropiat cu 

oarecare sfială şi arhiereul i-a pus crucea pe piept, iar lanţul 1-a înfăşurat de două ori în jurul 
gâtului, de îi ajungea Părintelui până la genunchi. Eu am avut aşa o bucurie şi emoţii, încât am 
început să plâng şi m-am trezit cu ochii plini de lacrimi. 
Aşa l-am visat pe Părintele trei nopţi la rând. 

(maica Lavrentia Chelemen) 

De Cuvioasa Paraschiva, anul 1975,1 -am visat pe cuviosul Părinte Dometie, îmbrăcat 
în veşminte, cu o mitră de arhiereu pe cap, înconjurat de sfinţi mulţi, în aer, la un metru 
înălţime, în partea de răsărit, într-o încăpere a unei case, într-un oraş mare, unde se făcea 
înmormântarea sorei Varvara de la Mănăstirea Râmeţi, care era culcată în sicriu, îmbrăcată în 
maică călugăriţă. Era frumoasă la faţă şi luminată, şi era înconjurată de multă lume străină în 
doliu. După terminare, cuviosul Părinte Dometie a zis ca toată lumea să treacă pe lângă Sfinţia 
Sa şi să-i sărute mâna, iar eu rămăsesem ultimul. Şi aşa cum stătea în aer, i-am sărutat mâna şi 
am ieşit din casa aceea, parcă undeva în spatele Gării de Nord, în Bucureşti. 

* 

După Botezul Domnului din 1976, aproape de Sfinţii Trei Ierarhi Vasile, Grigore şi 
Ioan, mi-am pus în gând să vin la sfânta mănăstire. Şi într-o noapte l-am visat pe cuviosul 
Părinte Dometie, scos din mormânt, cu sicriul în curtea sfintei mănăstiri, în locul unde a fost 
pus când s-a făcut slujba de înmormântare, însă capacul de la sicriu nu era şi Părintele 
Dometie era cu faţa descoperită. Era alb la faţă, însă carnea se transformase ca într-un ghips 
alb luminos, şi multe măicuţe îl înconjuraseră şi îi sărutau mâinile, iar eu veneam în grabă din 
urmă ca să-1 sărut şi eu, dar m-am trezit. 

(Virgil Feldiorean, credincios apropiat Mănăstirii Râmeţi, Sighişoara) 

In luna ianuarie 1976 l-am visat pe Părintele Dometie. La mormântul Părintelui se 
aflau o mulţime de oameni. Părintele era în sicriu cu capacul descoperit, şi de acolo, din 
sicriu, o mulţime de oameni luau vin cu o cană. Dar nu luau cana plină. Şi l-am văzut cum s-a 
sculat din sicriu şi a strigat: „Nu aşa, măi fraţilor, luaţi cana plină, uite aşa cum o iau eu plină. 
Uitaţi-vă la mine că o beau toată - bine". Şi după ce a băut-o s-a pus iarăşi în acelaşi sicriu, 
uitându-se la noi cum bem. 

(fratele Ion Mihalcea, fost paznic al Mănăstirii Râmeţi) 

In noaptea de 27 ianuarie 1976, aducerea moaştelor Sfântului Ioan Gură de Aur, am 
visat că eram pe o pajişte frumoasă şi foarte întinsă unde se afla sicriul Părintelui Dometie 
descoperit şi o mulţime mare de lume îmbrăcată care ţărăneşte, care cu haine obişnuite; toţi 
stăteau în genunchi şi din gura fiecăruia se auzeau rugăciuni de mulţumire, alţii implorau, alţii 
mulţumeau Părintelui Dometie pentru ajutorul pe care l-au primit de la sfinţia sa. Era o 
atmosferă de mare bucurie şi linişte sufletească şi simţeam ca boare lină şi dulce care plutea 
peste toată mulţimea. Lângă mine era maica Ioanichia, şi amândouă am luat sicriul să-1 ducem 
la noi în casa părintească. L-am aşezat în camera din faţă, şi era deasupra sicriului o icoană cu 
Maica Domnului, şi mai era un loc liber, iar eu am zis către maica Ioanichia să tragem puţin 
sicriul ca să punem acolo o icoană cu Mântuitorul. Ea a zis că este prea greu ca să-1 tot 
mutăm, dar mie nu mi s-a părut greu deloc şi m-am băgat sub sicriu, după care cu spatele l-am 
ridicat şi l-am mutat puţin mai la o parte, urmând să punem icoana cu Mântuitorul rugându-se 
în Grădina Ghetsimani. Apoi m-am trezit. 

(maica Lavrentia Chelemen) 

